
Saunarahvas 


Kogu maal levis kuuldus, mis osutus tõekski, et 
linnas hakatakse pikkade korstnatega tehast ehitama. 
Siin Jõe kihelkonnas ega Kose mõisa ümbruses ei 
osanud keegi arvata, mida see koletis hakkab tootma. 
Kas sahku, äkkeid või masinaid, aga tohutu suur pidi 
ta tulema ja peagu poolt Venemaad varustama. 
 — Pimesi akkab neelama, lausus vana Kadaka- 
sauna Juhan. Ta urgitses kõverat vasklukkudega 
piipu, sest see oli nõnda lurisema hakanud, nagu äh- 
vardaks sula tulla. Pigist ora pühkis ta vastu püksi- 
reit ja koukis tubakakoti peatsi alt, et toppida piip täis 
üsna ääreni. Ei tea, kas kange tubaka või mõne muu 
pärast, aga oma naise Annega ta ammu enam ei maga- 
nud ühes sängis. Eide säng oli maailmatu suure ahju 
taga. 

Neil oli kaks poega. Esimene oli surnud imikuna, 
teine — Ants — oli sirgunud noormeheks. Ta oli läi- 
nud rohkem emasse kui isasse. Isa oli laia valge näo, 
lehvivate valkjate juuste, kõrge kumera lauba, sirge 
nina, kandilise lõua ja terashallide väheldaste silma- 
dega. Ema seevastu oli tumeda pea, punaste põskede, 
väikese pisut nipsis nina ja pruunide silmadega, mil- 
lest paistis kelmikust ning ka lahkust. 


Kadakasauna Ants oli juba mõnda aega käinud ehi- 
tustöil. Polnud enam sulaspoiss. Aga nüüd oli ta juba 
jõulust saati kodu, sest siis oli lõpetatud Tuhalepa 
häärberi ehitamine. 

Mis seal ikka! Kuigi tuli rihma pingutada, ju oldi 
sellegagi harjunud, sest lapsena oli hakatud võõrast 
teenima ega oldud hõlpu elu nauditud siin saunamail. 

Kuid ega väga kaua võidud kunagi vedelda, liiati 
nüüd, kui vanadki igatsevad abistamist. 

Juba möönis saunaisa: 

— Sa, Ants, võiksid vuadata linna poole, mis vuab- 
rikud see linnasaks õige ehitab... Ehk suab kua kus- 
kile nurga peale... 

Seda'p see Ants oli isegi kibelnud mõnda päeva. 

Kuid Kadakasaunas oli tekkinud nüüd üürike vai- 
kus, sest see oli uus mõte, mis eriti ootamata oli taba- 
nud saunaema, kes klõbistas pimedas sukavardaid. Pä- 
ratu ahju südamesopis saagis kilgipaar tavalist ühe- 
toonilist viiulit, millega saunarahvas oli nõnda harju- 
nud, et seda ei pandud tähelegi. Sukavardad hakka- 
sid klõbisema üha närvilisemalt, sest emale ei meeldi- 
nud poja linnaminek ja ta muutus rahutuks. 

— Las ta nüid magab, lausus ta kohe. 

Kuid ega Ants-pojuke ei maganud. Ta seedis ise 
seda mõtet ning kuulatas viimast kui krõpsatust pime- 
das tahmunud saunaruumis ja ootas,missugusele seisu- 
kohale jõuavad viimaks vanemad, kelle sõna ta oli 
harjunud ometi maast-madalast ,,hästikasvatatud“ lap- 
sena kuulma. 

— Mis sis seal linnas paramatki, väitis ema. — Võe- 
ras linn ja võeras rahvas, lai tee ja kõiksugu kiusu. 
Siin kuskil ehitusel oleks nagu rohkem kää-jala juu- 
res, nõeluks lapsele kua sokkisi ja lapiks püksa... 

— Lapsele jah, osatas vanamees. — Tea, kus siin 
ehitakse? Kis siin sis veel ehitab. Kõigil näpud 

põhjas. Isegi mõisnikud võlgades... Kas sa põle 
kuuld, et pantind oma maid ja metsi. 

— Kas sis me paruniproua kua või? 

— Mis sis selgi? Arvad, et miljonid kedagi aitavad, 
kui nad vällamual kinni... 

— Noh, ega seda ole! 

— Ega ole! Ja mis sel Ansulgi seal linnas sis on? 
küsiti nüüd nokkivalt. — Tita või? Ei oska elada, peab 
lutu suus olema. 

— Sina aga ikka oma kangusega... noomis ema, 
— et paluks param jumalad. 

Taat koputas piibu vastu sõrmeküünt tühjaks ja po- 
mises nüüd just kui häbenedes: 

— Jah, et kui paluks... Aga kui ikka ise kua 
teed... Kui ikka ise kedagi ei tee, ei siis aita keegi... 
Ei jah... Et võta seda pere-Antsugi, kas ei palu ja 
soiu küll, aga kis võttis selle lehma pikali, kis võttis 
naese, kis võttis vilja põllul? 

— Eks ikka jumal, vastas saunaema. 

— Nojah, ei aita üksnes välispidine silmakirjatee- 
nimine... kui teud on ropud ja roojased... Ei ole ju- 
mala meele pärast, kui oma lihase vennaga talitakse 
nagu kõige suurema koeraga, keda aetakse seia kada- 
kate vahele, ega jääta niigi pallu talle muad, et suaks 
kukerpalli lasta... 

— Noh, ega sis tema. Jo ikka isa nii tegi tõsta- 
mendi. Ega surnu tahtmist sua kohuski muuta. 

— Aga mina olin vanem vend! 

— Sa põld ikka sis isa meele järele. 

— Ma ei osand jah nõnna pugeda... 

Nõnda vaieldi nii mõningaistki vanadest ning kõr- 
valistest asjadest ning ka sellest, kuidas sauna-Juhani 
isa-isa saanud Uexküllide tallis paarkümmend hoopi 
paljale ihule valekaebuse tagajärjel, nagu oleks ta 
mõisa rukkeid varastanud. Kuid hiljem — siis vast 

maksnud parunile kätte kümnekordselt: kolmele nab- 
rale pistnud tulukese külge ning parastanud siis põõsa 
varjus! 

— Nõnna me oleme old! Nõnna läksime me ikka 
vasakule, kui parun käskis minna paramale. Nõnna 
ta ristiski meid Vasakuteks... 

Kadakasaun ise kükitas nagu jänes leppade ja ka- 
dakate keskel, mida iga aasta osava ning asjatundliku 
aedniku kääridega kärbiti ja siluti, nõnda et kadakaist 
olid kasvanud pikad sihvakad pudelitaolised ilupuud, 
leppadest lopsakad siniselehelised põõsad, mis põi- 
musid humalaväätidega. Kadakas, võiks ütelda, oli 
saunarahva lemmikpuu. Sellest meisterdati lusikaid, 
kausse, vitsikuid ja kulpe, sest see ei andvat halba 
maiku, olevat valge ja seisvat kaua. Kadakas oli ka 
ahjukütteks, sest neid ei keelatud raiuda. Kadakaga 
kavatseti koos hauaski puhata, sest aida uluall kuivas 
kadakane rist. 

Ahju rinnas hingitses piirg, mida kahjuks pidi 1õ- 
hestama männilõmmust, mitte kadakast. Kerisel hap- 
nes potisinine. Ahju tagant viis uks piklikku pime- 
dasse kambrisse, mille väikese aknakese ette oli löö- 
dud vaid kolm kadakast pulka. Siin elasid hiired ja 
laulsid kilgid. Põrandad olid savist ning künklikud, 
söögilaud pidi olema kolmejalgne, kui ei igatsetud lai- 
netavat leemekaussi ja üleääre läigatavat piimapütti. 
Kuidas seisis ta kolmel jalal? Väga lihtsalt. Ühe otsa 
all oli kadakane hark, teise all kaks jalga. Vöörusest 
läks uks muldpõrandaga ruumi, mida saunarahvas kut- 
sus eeskambriks. Siin olid kumerate kaantega kirs- 
tud, silgu-soola tünnid, jahu- ja tangukotikesed, piima- 
ja humalakirnud ning muud majakraami. Riidekirs- 
tust hoovas koirohu, köömne, palsami ja palderjani 
lõhna. Sügisel levis siit õunte lõhna. Kaane puust 
hinged kräunusid südantlõhestavalt, nagu oleks neil 

valus avada seda koitanud nikerdatud äärtega kirstu. 
Lihaastja higistas soolvett, nagu ei suudaks ta enam 
jalul seista. Ta ilme oli sootuks pruuniks pleekinud. 
Leivad pidasid tasakaalu kitsal laudil, kuhu nad vae- 
valt serviti olid mahtunud. 

Veel uksehaak lahti, ja üle kõrge künnise jõuti 
kapsaaeda. Kui mujalt sisse ei pääsenud, siis siit sai 
ikka sisse raudvitsa läbi prao ajades ja haaki lahti kan- 
gutades. 

Õues oli ait. Siin hoiti tühisemaid kolusid. Seegi 
oli kõvasti ,lukkus“: aida tagumises seinas oli auk, 
kust aeti käsi läbi ja tõmmati puu ukse tagant. Aida 
kõrval ja taga kasvasid humalapõõsad. Tapuväädid 
keerlesid mööda leparitva kõrgele katusele. 

Elamu akna all kasvasid marjapõõsad, kehvakesed, 
kidurad. Maja oli vooderdatud kõrkjakubude ja lepa- 
hagudega. Suur haopinu oli saunarahva uhkuseks 
ning päikesevarjuks Juhanile, kui ta õues midagi meis- 
terdas. Kogu see kindlus oli piiratud tiheda, pealt ta- 
saseks lõigatud, punutud pistandaiaga, mida pere leh- 
madki ei suutnud sarvedega laiali puistata, ehkki seda 
hoolega katsuti, tundes värske rohu ning aedvilja 
lõhna. 


II 
Noore Antsu takistus 


Ants oleks peagu kohe sammud linna poole sead- 
nud, oleks läinud vabrikut ehitama, sest tõepoolest 
polnud maal kevadel enam kuskil mõisas ehitamistest 
kuulda, kuid linnaminekut takistas esialgu tühine asi, 
nagu teised võiksid arvata, mis aga Antsu enda aru 
järele oli elulise tähtsusega. Pühapäeva hommikul 
aegsasti hakkas ta ennast ehtima, tõi pimedast kamb- 

rist uue ülikonna, nöörsaapad ja kalossid, sametkraega 
musta palitu ja tuliuue, läikiva nokaga mütsi. Ema 
kirstust võeti kõva krae ja manisk, roosapunakas kae- 
laside ja siidsall, pesti hoolega nägu, soeti lahk pahe- 
male kõrvale, kuna habe oli aetud juba laupäeva õh- 
tul aegsasti, ning tehti minekut. 

— Kus kohta sa lähed's kua? küsis ema, noppides 
valgeid kõdusid poja sametkraelt. 

— Pidin minema kiriku poole luusima, vastati 
nägu emale pööramata. 

— Eks sa reagi sis mulle kua, mis õpetaja reastlest 
ütles, palus ema. — Lähäks jo isegi ea meelega, aga 
kussa siit metsasopist peased irmsa mudaga. Sul 
kummkingad jalgas, ja noor inime, mis see tee sul 
minna. Siit üle Ussimää nuka ja Pearnapalu mää- 
kingu vist juba na tahe tee et... Sis üle Karla jõe, ja 
kihelkonnatee ongi kää... Oleks ma veel nii noor, 
lähäks nagu irv üle mägede... Kui olime noored, sis 
kihutasime alati üksteese võidu, nii et isagi urjutas... 

Ema oleks veelgi vadistanud, kuid Juhan, tema 
mees, segas narrivalt: 

— Ega isa muud urjutand kui poiste passimist. 

— Või poiste passimist! Mis neist passitakse. Mis 
seal passida õige oli? Vist Kadakasaana Juhanid 
kintspükstes! 

— Jah, eks sedagi! Va Kaela-Tooma Anneke jäi 
nagu kärbes meepotti kinni... Ah sa va kärbespoiss! 

— Oleks ma seda teand, et sa mind seia kadakate 
vahele jätad, ega ma siis põleks so poole vuadandki. — 
Siis olid ikka suur Kadaka perepoeg. 

Antsul polnud isu seda vanemate ärplemist kuu- 
lata. Ta läks uksest välja. Kitsas jalgvärav kääksa- 
tas, juba vilkus ta vari aknast mööda ning varsti ka- 
dus ta lepiku varju. Siis hakkasid haukuma pere kur- 
jad koerad, vaikisid aga kohe, ära tundes sauna noort 

Antsu, hüpates ta uute riiete vastu poriste käppadega. 

Kiriku uksest mindi küll sisse, loeti ,issameiet“, 
kuid lasti siis silmadel ringelda. Õpetaja jutlust ei 
tulnud meelegi kuulata. Noored ja vanad mehed pik- 

kade ja lühikeste juustega, kiilaspead ja karvaparu- 

kad, paksudes kodukootud vammustes, istusid ja kö- 
hisid ning nuuskasid vahetpidamata paremal pool pin- 
kides. Pahemal olid aga naised valgetes siidrätikutes 
ja villastes sallides, kõrgetes tanudes, mütsides ja kü- 
baraiski, põsed kevadisest tuulest ja esimesest päike- 
sest õhetamas, roosad, punased ja kollased nagu ahjust 
võetud saiakakud. Nad istusid ja seisid samuti kui 
mehedki vahetpidamata läkastades ja nuusates. Sil- 
mad kilasid neil ringi, otsides tuttavaid, sugulasi, 
omakseid, aga ka mõnda muud, kui otsija oli noor. 
Siin oli tavaline kohtamispaik. Tüdrukud piilusid arg- 
likumalt, tagasihoidlikumalt, salamahti rätiku serva 
alt, poisid aga julgemini, avalikumalt ning lausa muia- 
tes. Nõnda tegi ka Ants, kes oli muutunud peagi tüd- 
rukute pilkude märklauaks oma sametkrae, ebatavalise 
hoiaku, kaelasideme ning korralikult soetud juustega. 

— Seda on kõik mäda muad rändamine teind, et 
Ants nii siledaks läind, arvati. 

Võib-olla aitas see tõesti Antsu silmaringi laien- 
dada, et ta juba aastate eest Roobult lahkus, kus ta su- 
lasena vireles, ja ehitustööliseks hakates mööda maad 
ümber rändas, laiemalt rahvaga kokku puutus ning tä- 
helepaneliku noorukina seda omandada oskas, mis 
talle paremana näis. 

Kui Ants juba kirikust kavatses lahkuda, peatus ta 
pilk tüdruku kitsal pihal, millele laskus siidrätiku 
kolmnurk. Ning kui ta lähemalt vaatas seda selga, 
siis nägi, et tüdruku kitsas piht arenes sihvakaks tal- 
jeks, laiadeks puusadeks ning väikesteks jalgadeks, 
mis välkusid pika seeliku alt. Tüdruk, just kui tundes 

kuklas noormehe pilgu mõju, vaatas üle õla Antsule, 
kes naeratas, nagu oleks tahtnud midagi lausuda. Tüd- 
rukule tõusis veri näkku. Ta võrdlemisi kõrged põse- 
nukid, mis ennegi õhetasid, muutusid veelgi roosa- 
maks, kuna muidu ta jume oli selge ja läbipaistev nagu 
õun. Tatoppis paari tööst pahkliku sõrmega hästi he- 
ledaid juuksesalku valge siidräti alla, mille sõlme ta 
üha kinnitas, ja kädus rahva hulka, kes oli kogunenud 
kirikuesisele: mehed paremale, naised vasemale. 

Ants ei lasknud seda tüdruku-nääpsukest silmist 
kaduda. Kuid seda pingutatud tähelepanu polnud 
vaja, sest ka tüdruk seiras teda pidevalt, teeseldes 
ning edvistades jutupuhumisel naabritega. 

— Kisse plikasirts peaks olema, küsis Ants nagu 
muuseas. 

— Kista on? Joose järele, küll kuuled! vastati. 

— Jah, eks aeg ole minna kua, lausus Ants ja hak- 
kas külapoistele kätt pakkudes samme seadma poe 
poole. 

— Kussa na ruttad! Ega see Neeme Leena eest 
ää joose! Oota ikka meid kua, lõõbiti veel ning küla- 
poiste kari hakkas Antsule järele vantsima. 

Poe juures oli pühapäeviti teine tähtsam peatus. 
Siin oli viina-õlut, pagarisaia ja kompvekki ning seda, 
mida keegi majapidamiseski soovis. Siin oli noori ja 
vanu küll treppidel, küll poeruumis ja tagatoas. Nee- 
me Leenagi peatus siin ühes teiste tüdrukutega, kes 
kõik midagi ootasid ja uudistasid. 

Poisid sageli , tegid välja“ — tüdrukuile lasti saiu- 
-kompvekke rätikusse laduda. Mõnele osteti ka pea- 
rätik, nagu laadal. Vist ootas Leenagi, et talle oste- 
taks sealt letilt see paksu suhkruga ,,tritsel“, või linnu- 
saia või kompvekki — neid oli paberiga ja ilma, oli 
vähjalakkasid ja ,tsarskisid“. Varsti oli tal sitsrätik 
kuhjaga suuri ja väikesi. Selle eest oli ikka hoolitse- 

nud Tibu Tõnu. Ja miks ta seda tänagi ei pidanud te- 
gema? 

— Tule aga, Leena, seia! oli ta kutsunud. — Oleme 
nuabred ja sööme seltsis ja... jäi pooleli Tibu Tõnu 
lause, mida teised täiendasid. Aga täna Leena oli 
hoopis tõrksam, täna ei huvitanud need Tibu Tõnu 
timpud. Täna ta silmad peatusid aina neil kummkin- 
gadel ja roosal kaelasidemel, mida kohendas Kadaka- 
sauna Ants. 

See tegi õhu paksuks. 

Kui nad kodu poole olid minemas, tegi Tibu Tõnu 
etteheiteid: 

— Enne oli Neeme Leena ikka lõbusam, aga täna 
on muailm päris pilves. 

— Mis mul selle muailmaga pistmist, aga Tibu Tõ- 
nule on jahukotiga pähe löödud, näpsati teravasti. Ja 
siis: 

— Mis sa pritsid... Inimese moodi ei oska käia, 
nagu mudamasin. 

See ei jäänud Kadakasauna Antsul kuulmata. 

See'p see hakkas ta linnaminekut takistama. 


TII 
Inimene peab kõike oskama 


Ants pööras kihelkonnateelt külavahele, kust ta, 
jälle üle Ussimäe nuka ja üle pere heinamaade, läbi 
nõmme ja lepiku minnes, jõudis koju sauna juure. Oli 
juba pime ja sauna aknast vilkus tuluke. Lambarasva- 
küünal särises ja suitses kolmejalgsel laual. Pikad 
varjud paistsid läbi ahta ja ähmase akna. Siin pidi 
küll rahvast rohkem olema. Nõnda siis Ants pühkiski 

kõvasti jalgu, et anda märku oma tulekust. Kuid nii- 
pea kui avas ukse, kiljatas naisehääl. 

Järil istus naisterahvas ja oli poolenisti alasti. Ta 
pungitas oma suuri silmi tulija poole, kattes kätega 
oma lohmakaid rindu, kuna tumedad juuksesalgud olid 
vajunud laiali mööda laia, lihavat pihta ning kitsast 
madalat laupa. 

— Oi! tegi Ants vabandava häälitsuse ja astus ta- 
gasi. 

Kuhu ta pidi minema. Hulkuma. Selleks polnud 
tahtmist ning päevasest tammumisest tekkinud väsi- 
mus võttis võimust. 

— Kis aas selle metsavahinooriku seia, kirus ta. 

Metsavahinoorik aga oli pühapäeva õhtupoolikul 
tõmmanud suurräti õlgadele ja lipanud Kadakasauna 
eide juure kuppu laskma. Sauna-Anne imearsti-kuul- 
sus oli paari osava kupu läbi jõudnud levida rohkem 
kui tarvis. Terveks tahtsid saada kõik. Nõnda ka 
metsavahinoorik, kes viimasest sünnitamisest saati 
kurtis põletavaid valusid. 

Noorik kohendas ennast väikesel istmekesel, kat- 
tes end hoolsasti, seades juuksesalku kõrva taha, tõm- 
mates seelikut puusadele, peites suuri labajalgu pingi 
alla. 

Ants kutsuti sisse. Suuri vaevu katsus ta mööda 
pugeda, kuid ruum oli kitsas ja noorik nii tüse, et pa- 
lituhõlm riivas kupusarvi pingil ja need varisesid savi- 
põrandale. 

Kolm sarve oli metsavahinooriku seljale kinni ime- 
tud. Siit jooksis peen verenire seeliku värvli vahele. 
Neljandale krapsiti täkkeid, viies ja kuues lehmasarv 
ootasid järge. 

— Õndsad on need, kes usuvad, mõtles Ants ja pu- 
ges pimedasse ahjutagusesse kambrisse, kuhu pani 
oma uued riided ja kummkingad. 

Metsavahinoorik ahastas: 

— Mul on äbi. 

— Oh, ega äda anna äbeneda, lohutas saunaeit ja 
tärkis aga lihavat selga suure innuga. 

Noorik pühkis laubalt käeseljaga higi ja tegi vaa- 
ruva liigutuse. 

— Jumal tule ise appi, hüüdis saunaeit, — ega so 
süda sandiks lähä! 

Kuid juba oli hilja, vastust ei järgnenud, ja maa- 
ilmatu inimkogu vajus saunapõrandale. Nüüd oli hä- 
daldamist ja askeldamist. Antsu hüüti appi. See ei 
mõistnud muud kui abitult seista ning ise niisama val- 
geks muutuda kui minestanud noorik. 

— Too see timppiiritus, timppiiritus! 

Kuid Ants ei teadnud, kus on see timppiiritus. Vii- 
maks joosti külma eeskambri ja toodi mingi pudelike, 
mille sisu tühjendati minestanule suhu. See maigu- 
tas, puristas ja hakkas viimaks läkastama, ähvardades 
lämbuda, suurendades veel rohkem saunarahva hirmu. 

— Too külma vett! Vett! kamandas ema Antsu, 
kes ulatas kruusi veega, mis haigele valati üle palja 
ihu. 

See mõjus. Haige avas suured hirmunud silmad, 
mis esimesel pilgul tundusid klaasistena. 

— Kas tusk läks mööda? küsis saunaeit. 

— Ega siin tuska... aga... ma niisama... kogeles 
haige. 

— Sa, ema, ikka oma kuppudega... Rohkem alba 
kui ead... Kas nad kua kedagi on aidand? avaldas 
poeg. 

— Küll jumal aitab... Peab uskuma! Kis ei usu, 
ega sellel ei aita, väitis saunaeit, heites pojale laitva 
pilgu. 

Toibunud nooriku seljast kangutati kupusarved, 

selga pesti viinaga ning määriti puhta hanerasvaga ja 
ta saadeti teele. 

— Sa ei taha sis sugugi, et mina kua teeniksin, 
noomis nüüd ema Antsu. — Sa arvad sis, et see kupp 
ei aita. Seda on kõik üteld, et see aitab. Ja kui seda 
easte teha, sis põle minestamist ega kedagi. Ja ega ta 
kupu pärast... Ütles teene sind kartma... Sinu pä- 
rast süda läks pahaks... Ja siin saanakohas peab jo 
kõiki oskama, olgu see sukavarras või kupulaskmine. 
Ega sis mudu elatud sua üks saanarahvas. Nii on 
asi... Nii käib meie käsi... 


Ukselink klõbises ja saunataat puges pool küürus 
tuppa. Tal oli riideta pihtkasukas seljas, kintspüksid 
jalas, kübar peas. 

— Ei nende kääst sua kedagi, kirus ta kübarat 
varna visates. — Anna veel neile, ädavarestele.., Tee 
veel neile — ja jumala mudu... 

— Mis sa sealt sis jälle tahtmas käisid? küsis naine 
kupusarvi puhastades. 

— Mis ma sealt tahtsin? Muad tahtsin, üteldi rõ- 
huga. — Et annaks selle Lastla poolt nuka mulle kar- 
dulamuaks... Tuli oopis nina peale kirjutama, et 
Ants olla meistermees, mis mul viga olla... Mis ma 
muaga teha!... 

— Sina aeg, või laps meistermees... Ja kui meis- 
ter, sis on oma eest meister, tõendas naine. 

— Jah, et saanamehe pojal olla kummkingad jal- 
gas, perepojal va prostoi searikud... Et olla me 
Ansul lips ja manisk, pere-Ansul valge rätik ja noka- 
vahimüts. 

Ema naeratas, tõstes kenakesti oma pealmist õhu- 
kest huult, paljastades väikesi teravaid hambaid. Sest 
jah, ikka paremini kui see pererahvas! oli ta igatse- 

nud. Ikka valge pitstreemliga müts peas, ikka niisa- 
ma laiad paelad seljal kui pereemandal, ikka niisama 
uued kollased kingad, valge jakk ja kirjatud pihik, 
ikka niisama suur sõlg, ikka samuti villane aluskuub 
villase seeliku all. Noh, täkku polnud küll ette raken- 
dada, vedruvankrit polnud istumise alla panna, aga 
need kirjud, õmmeldud ja kootud saanitekid seisid 
kirstus. Need oli ta peretütrena veimevakas siia Ka- 
dakasauna toonud. 

Nõnda mõlgutati mõtteid kadunud suurusest ega 
oldud saunarahva olukorraga veel täiesti harjunud. 

— Nää, Ants tuli kirikust, ütles ema. Õpetaja käs- 
kind maksu ää tuua, lisati veel narrideski. 

Nüüd ei suutnud trotsiv vanamees oma pahameelt 
varjata. 

— Eks peremehed vii, ütles ta. — Rikas teeb roh- 
kem pattu... Palub nende eest rohkem... Mis mina, 
pallu mina jõuan. 

Uürikese vaikuse järele hüüdis Ants: 

— Eks sa, ema, reagi seda kua, kuda sa kuppu las- 
kid! 

— Eks sa reagi seda, jah, kuda sa metsavahinoo- 
riku ää ehmatasid, vastas ema. 

Nõnda ei saanud isa õiget pilti, mis vahepeal kodu 
oli juhtunud, ja ütles: 

— Kupumoorisi on ennegi külmale muale suade- 
tud, küllap lähäb see kua! 

— Ega seda ole! Te ei taha sis, et inimesed ter- 
veks suaksid! vaidles saunaema ja klõbistas juba pi- 
mesi sukavardaid. 

Pimedas kambris Antsulegi just jalamaid und ei 
tulnud. Ta maadles hulga õhtut pealetükkivate mõte- 
tega. Elulugu veeres tal mööda silmade eest. Ammu 
see oli, kui teda kaubeldi Roobule sulaseks. Jah, 
Roobu mehed olid rikkad. Aga ega nad vist muidu ei 

rikastunud nii kergesti, kui et Antsulegi andsid kehva 
kosti ja viletsa palga. Siin, kus asub Kadakasaun, on 
talud kehvemad, aga teenijaid nii ei näljutata, mõtles 
Ants. Ja kui minna Koliküla kanti, kus asuvad Nee- 
me, Nõksu ja teised mõisavalla või kuuendiku-mehed, 
siis seal on need päris parunite teoorjad, ega lähe 
palju lahku popsidest. Nõnda mõlgutas noor Ants 
mõtteid pimedas kambris, kuni vajus unehõlma ja 
norskaski valjusti, nagu rüüpaks kausiservast suppi. 


IV 
Kose mõisnikud 


Juhtus see ühel talvisel, tuisusel ja pakasel ööl, et 
kehva mõisa talurentniku kambriaknale klopiti niisu- 
guse ägedusega, nagu oleks kloppijal õigus sisselask- 
mist nõuda või nagu oleks see mõni Neeme rahva hul- 
gast ise. 

Neeme peremees Aadu kargas sängist, kus ta ta- 
valiselt magas pereeide kõrval pikas takuses särgis, ja 
vänderdas palja sääri akna alla, piiludes salamahti, kes 
too agar kloppija võiks küll olla sel südaöö tunnil. Oli 
ju küllaltki kuulda juhtumeid, kus tehti öösel õudseid 
tegusid, mis panid vapramaidki mehi võbisema. 

Akna tagant vaatas vastu vaid lai karvane pea, 
tohlu mähitud nägu ning maailmatu suur mehekogu. 

Neeme Aadu kogus julgust ja küsis peremeheli- 
kult: 

— Mis sa siin taud! 

— Mis ma taub? Kas sina ei tundma mind? Lask- 
ma sisse! 

Neeme Aadu südamesse tungis veidi teissugune 

hirmujudin, sest kes teab, võib-olla ongi mõni mõisa- 
saks, kes tuisku on eksinud ja otsib teed. 

— Kas paruniproua või? küsis pereeit Ann, kes ka 
juba sängist oli roninud ja sidus küljele tasku, milles 
kõlisesid võtmed. 

— Aeh, kuula nüid! vastas Aadu. 

Ka plikadekambris kuuldi kahinat ja Neeme vanem 
tütar, valgepäine Leena, paotas ukse: 

— Kiski saks! Sõitsid määst ülesse, üks pitsis, teene 
aeste vahel, ja otsivad teed... Möllab jo kui irmus..., 

— Ehk ongi sis mõni nisuke, möönis ka peremees 
ja hakkas pükse jalga ajama. 

Kloppija lasti sisse. 

Üle ukseläve ajas ennast kohmakas mehekogu 
nagu elav riidehunnik, karvase reisikasuka krae ülal, 
labakindad käes, vöö vööl, vildid jalas ja vurrud pu- 
rikas. Ei tervitatud ega tehtud mingit viisakusevihjet, 
vaid mõmisedes vannuti võõras keeles ja hakati lund 
põrandale raputama, 

— Kas sis olete eksind või? julges Neeme viimaks 
küsida. 

— Kussap siin aru suap... katsus võõras matkida 
maarahva keelt ja jätkas: — Kõik maailm olep must 
nagu kerise pöhi. Ja külm, oi, oi, oi! 

— Külm on jah!... Kaugele sis ärrad sõidavad? 

— Kaugele! kõmas lai hääl, nagu oleks see lahti 
sulanud. 

— Või kaugele! imestas pereeit. — Selle ilmaga! 

Võõras näppis jääpurikaid vurrudest ja kui ta neist 
mõne kätte sai, viskas põrandale ja tõmbas keelega 
vurru suhu. 

— Jah, kaugelt tulime ja kaugele läheme, talu- 
poeg. Mul hobused ja kutsar ootap kuuse all... See 
rumal torulopp ei tunneb teed, nagu see rumal loomgi 
aisade vahel. Umbes teadma! Aga punkti pealt vaja 

teadma... punkti pealt peab teadma, talupoeg. Kas 
sinu teab punkti pealt, kus kohast keerab siit tee mõisa 
poole? 

— Ust siit meie toa takka, vastasid nagu ühest 
suust peremees-pereeit. 

— Olete sis võeras ärra kohe? päris Neeme 
Aadu, kui ta lastele oli käratanud: — Kasige magama! 

Selgus, et see on Kose mõisa tulevane valitseja, kes 
uuest aastast pidi majapidamise, või nagu nimetati — 
virtsahvti, üle võtma. 

— Ega sedasi sooja sua, võtke kasukas maha, va- 
litseja-ärra, siis soe peaseb ligi, õpetas Neeme. — 
Ja eks kutsuge kutsar kua tuppa, ütles ta siis tütardele 
üle ukse kambrisse. 

— Ja poiss, pane obused reiale, kamandas ta 
poega, kelle nimi oli samuti Aadu. 

— Kus te siit selle mölluga sis läbi peasete, siit 
metsa vahelt, eks ommiku valges lähä, õpetas 
Neeme. 

— Kas olep kauge veel? küsis valitseja. 

— Põle küll änam kedagist... Siit Tibult ja Tõnu- 
külast mööda, Juti männikust läbi, ja juba Hiiepere 
vällad paistavad, sealt virutate edasi mäda kase al- 
leed, ja juba ongi Kuie sild ja mõesa park ja mõis ise 
kua. Küllap olete isegi seal käind... Meil on tore 
mõis ja rikas mõis. Paruniproual on kuusteist mil- 
joni kuldrubla... Sellest jätkub kõigile... 

Kuid siis nagu ehmudes vaikis Neeme, vaatas ai- 
niti valitsejale ja kobis reiale, kust kuuldus külmast 
puretud loomade norskamist ja inimeste ähkimist. 

Nõnda jäi valitseja, kelle nimi oli von Brevern, 
ööseks Neemele. Vaevalt küll rõõmuks, sest nüüd oli 
pereeidel jooksmist ja aseme-tegemist ning vabanda- 
mist. 

Kui aga valitseja end lahti riietas, ei suutnud vana 

Neeme oma silmi uskuda: suure kasuka alt tuli ilmsiks 
katkine hall pintsak ja niisama katkine püksitagumik. 
Saksa kraegi oli määrdinud. 

— Ei s... põle kellegi mõesavalitseja, oli Neeme 
Aadu skeptiline hinnang. 

Hommiku koiduga oli valitseja jalul. Vist oli 
härrasmehel halb magada talu kõval põrandal. 

— Kas talunaine toob minul see piima ja void? kü- 
sis saks. 

— Olge ead, miks mitte! — Leena, Leena ae! hüüti 
vanemat tütart, kes plikadekambris õmbles, — mine 
vuata, kas seal veikses kambres mõnel kausil on pak- 
sem koor peal, ja võta aedast võid kua, lõika sinki lae 
alt ja pane saksale süia lauale, ja ää sa kahvert 
unusta! 

Nõnda õpetati tütart, sest ise mindi kambrisse 
riietekapi kallale, kus asetsesid mõned valged taldri- 
kud, mida kasutati vaid pidulikumail puhkudel. 

Kui valitseja oli söömas ning ka kutsarile oli käs- 
tud süüa anda, ilmus vana Neeme juttu ajama, nagu 
see ennegi kombeks oli olnud, et ,,külainimsel igav ei 
akkaks“. 

— Kas see nüid ead või kurja tähendab, aga mo 
vaesemehe katukse all pidite esimise öö magama! al- 
gas Neeme. 

— Mis vaene sa olep? käratas von Brevern. 

— Kuda sis ärra sedasi arvab? Me oleme mõesa 
alandlikud orjad. 

Sellest ei saanud saks aru ja käratas peagu vihas- 
tades: 

— Mis juttu sinu puhup! Kus olema sa ori!? 

— Miks ei ole, valitseja-ärra, kogeles Neeme, kel- 
lele valitseja ägedus tuli ootamata, — eks me, mõesa- 
kuuendikud, peame veel tänapäävani tegema mõesale 
teuorjust... 

— No teistmoodu polepki voimalik, Aga kas see 
olep siis ori? See polep ori. See olep vaba kokku- 
lepe. Kaiser laskma ju ammu põlve talurahva orjusest 
priiks, ja nüüd Grenzstein laulma: priius kallis anne, 
taeva kingitus... Sina teadma see lugu? 

Neeme taat oli muidugi kuulnud ,,Priius, kallis an- 
ne't”, aga ta kavatses kasutada juhust, et nuruda mi- 
dagi olulisemat. Ta tegi ääri-veeri juttu, et — rent, 
kuidas ütelda, pole just kõige madalam. Raha — seda 
ei saa just üleliia palju. Et kui ehk auväärt valitseja- 
härra kord virtsahvti enda kätte võtab, küllap siis ise 
näeb paremini. Mis sest nii pikalt rääkidagi, teadagi, 
et von Brevern parandab siis kehva kuuendiku elu! 

— Külap siis näep, külap nägema, mis tegema, kas 
juure panema või maha votma, kuidas välja tulema 
paruniproua. 

— Mis nüid paruniproua. Rikkamad jo põlegi. 

— Külap näep, külap näep, kordas von Brevern. 
— Aga mina näep, siin aruheinamaal kasvab kase- 
puud. Saama hea hein... Kui hein olep hea, siis voi 
magus ja sink maitsev, kiitis valitseja ja hävitas või- 
leibu, nagu poleks ta mitmel päeval iva hamba alla 
saanud. 

Neeme taat naeratas nii imelikult, nagu oleks teda 
naerma sunnitud. 

— Mis kased või kedagi. Lehmad nagu kitsed... 

— Soo, nüüd olep koht täus, patsutas von Brevern 
paksu vatsa. 

Väike valgepäine Miina, kes oli saksa õgimist kogu 
aja jälginud kambriuksel, lausus piuksudes: 

— Silku mitte ei mekkindki! 

Oli see ju imelik, nemad ei tohtinud kunagi silku 
maitsmata jätta. 

Neeme vana ei suutnud lapsesuud taluda. Hetkelt 
oli ta tüdruku kallal ja kahmas kinni plikakese juukse- 

patsist, mis rippus pihal rotisabana. Isa tõmbas sellest 
nõnda tugevasti, et juuksed raksusid. 

— Ai jumal, kiljus väike Miina ja tahtis isa käest 
lahti rabelda. Kuid Miina peake veeti tagasi, nagu 
nõrgal sälul, ja seda tuuseldati koguni paar tiiru nagu 
takukoonalt. 

— Kas teid sedasi on õpetud aukuma? pragas vana, 
— nigu koerad külainimse kallal... 

Miina pea tundus raskena ja nagu lahtine kaela 
otsas. Nagu oleks kaelalülid koost sikutatud või 
juuksepatsike kogu peanahaga paigast tõmmatud. 

Nälginud von Brevern, kes alles välismaalt seikle- 
mast ning pummeldamast oli saabunud, sõitis Neemelt 
mõisa poole, kõht kuuendiku toitu täis, aga väike 
Miina nuttis, käis pea viltu ja kurtis kõrvas valu. Val- 
mistas see küllaltki hingepiina vanale Neemele. 

— Va saksa molkuse pärast kistakse lapsed viga- 
seks. Aas jo omale sisse nagu elajas, küllap lapsel on 
õigus... Aga saksale tahetakse meeldida, sis kas või 
nahast välla, tõreles Neeme ema. 

Taat ei lausunud i-d ega a-d, sest mõttetu näis ole- 
vat ennast veel kuidagi vabandada. Ta istus lõukale 
ja popsis piibukalkat, lastes suitsu kord suust, kord ni- 
nast, nagu põleks mees seestpoolt. 

Aga naine üha: 

— Tuli teene südaöösse seia, see Preevel, larpis, 
nagu põleks enne leiba näind, nagu va rajakas, põld 
õigeid püksagi jalgas, aga nää, mõis kistakse oma kätte 
ja küllap siis miljonisigi kokku aetakse. 

Ja edasi: 

— Va mõisakirjutaja Ensepomm rehkendas välla, 
et kui võtta see kuusteist miljoni ja luadida vagunisse, 
sis suab nõnna pika rongi, mis ulatab siit meie mäält 
Nõksu määle. See peab ikka rikkus olema! Ega mudu 
lastud Ttaaliamualt insinerid tulla, kis toreda matmis- 

kabeli ehitasid mõesa parki, senna ilusale jõekaldale, 
nagu vürstide palee, paraku! 

— Kabel küll, aga ullparun käib ikka kodu... Ko- 
lab mäda parki ja kui sealt imu täis, siis kobib Toom- 
peale... 

— Jah, keerati puusärkis kummuli, või see kedagi 
aitab... Oleks ikka võtt ahjuluua paela ja sidund koi- 
vad kinni, võib-olla — siis... 

— Noh, eks lähä ütle paruniprouale, ehk suad kua 
mõne miljoni, nagu itaalia insinerid, pilkas nüüd va- 
namees. 

— Ega need miljonid õigusega põle suadud — ar- 
vad, et mina neid na igatsen, vastas eit. — Aga paruni 
keerasid kummuli jah, jätkas ta, — et mis sa kooljas 
kolad, eluaeg küll tükka teind, maga nüid ja mõtle jä- 
rele... Old jo teene alati Kuie sillal, matar kääs, ja pekst 
moonakaid, kui need küllalt kärmeste põle kihutand 
tühjalt tulles ega täielt minnes, seletas Neeme ema. 


V 
Paruniproua 


Kose mõis oli kuulus, võib küll olla, et kuulus vaid 
oma vallas, ehk koguni kihelkonnas, sest kohaliku 
mõisa ,alamad“ enamasti kõik ülistasid vaid oma 
mõisa vägevust, rikkust ning ka veidrusi, milles Kose 
mõis ei jäänud maha teistest. Ei saa salata, siin leidus 
küllalt toredust. Siin oli suurte portaalidega, ilupuu- 
dega ja lillepeenardega piiratud stiilikas härrastemaja, 
rentniku kahekordne suurte akendega kivielamu ja 
hooned, kus elutsesid mitmed mõisasaksad, teenijad 
ning antvärgid. Eemal valendasid pikad karjalaudad 
ja viljaaidad, kuivatis, piiritusvabrik, vesiveski, pere- 

tuba, mille katused peitusid pärnade, kaskede, kasta- 
nite ja vahtrate rohelusse. Härrastemaja ümbritses 
park, kuhu kunagi ammu oli istutatud välismaa puid 
ja taimi. Kõikjal leidus liivatatud kõnniteid ja valge- 
tohulisi käsipuid, kus parunid olid armastanud seisa- 
tada ja nautida mõisa võlu ning võimutäiust. Mitmele 
poole oli asetatud valgeid kasepuust pinke, kus noor- 
härrad ja preilid harrastasid armumängu. .Paruni- 
prouast kröösus oli käskinud põlisesse metsalaande 
rajada kõrged maanteed, kus laskis ennast sõidutada 
neljahobuse-tõllas, nõnda et loomade sapsudelt kobru- 
tükid lendasid. Seda tehti küll vist paar korda elus, 
ja teed kasvatasid mehekõrgust kasteheina, teekraavid 
aga võhumõõku ja hunditümikaid. Kuid miljoneid 
pole kuskile mahutada, arvati rahva hulgas. Maid ja 
metsi oli nii palju, et silm ei ulatanud nägema ega jalg 
astuma. Neli-viis põldu oli sööti jäetud, kus karjatati 
lambaid, pikasabalisi, kelle silmadki olid kasvanud 
villatortidesse. 

— Jah, meie mõis on siin ikka üle prahi, oli uhkus- 
tanud vana Neeme ja teisedki talunikud, just kui teeks 
see nendegi suu soojemaks. 

— Kis selle mua peremees sis on? oli vastanud 
Nõksu Juhan. — Nemad need raudteed ja vabrikud 
seia on ehitand ja lambakarju selleks pidasidki... 

— Jah. Eks see old siis, kui Sindi ja Kärdla ehitati, 
siis... ütles Vainusauna Jüri. 

Kose mõisast väljus viis laia maanteed, mida mööda 
voorisid reed ja rattad, vurasid killavoorid ja vilja- 
voorid, viinavoorid ja plaanvankrid. 

— Mõis sõidab roopad sisse, me peame siledaks tege- 
ma, kirusid talunikud, kuid muidugi nii, et saksei kuuleks. 

Nüüd oli von Brevern siin niisama kui täieline pe- 
remees, Paruness von Uexküll oli kahetsetavalt vana. 
Pea oli tal lumivalge ja näonahk joonistatud imepeente 

ega teps mitte niisuguste jämedate ja labaste krimpsu- 
dega nagu talupojast inimesel. Peas kandis ta musta 
sulge, seljas musta kuube, jalas musti sukki, kaelas 
pärlikeed, mille külge oli kinnitatud kalliskivi, keti 
otsas rippus musta raami ja pidemega lornjett, mida 
kasutati tõlla aknast vaadates. Rahvas teadis, et pa- 
runiproua suurimaks vaenlaseks on surm. Ta lubanud 
pooled oma miljoneist sellele, kes võib tema surma 
ära võita. Kuid seda ei suutvat keegi, isegi mitte Jõe 
kiriku püha pastor von Hoerschelmann. Nõnda oli ta 
mom ja endassetõmbunud, elust pettunud kõigest oma 
suurest rikkusest hoolimata. Mees oli hullunud, po- 
jad olid mandunud, tuuletallajad. Uks seikles Kaukaa- 
sias, hullutades vaesestunud vürstitütreid. = Suuri 
lootusi pandi vaid Brunost pojapojale, kes käis alles 
koolis, kuid juba maast-madalast nähti sõbrustavat 
»matsidega“, mis vanale prouale jälle ei meeldinud. 
Nõnda et vaevalt sellestki tunti headmeelt, kui mehed 
tõlla kihutades tee ääres seisatasid, müts näpu vahel. 
Ta oli, võiks ütelda, erak, kui teha erand, nimelt von 
Hoerschelmann. 

See ,,vaga“ mees oli olnud paruness von Uexkülli 
alatine külaline, kuid jumal oli oma sulase ära kutsu- 
nud ja asemele pannud poja — praeguse Jõe kiriku 
hingekarjase Theodor von Hoerschelmanni, kellest lii- 
kusid kõige pöörasemad kuuldused. 


VI 
Kuuendikud 
Parun Uexküllide ja von Brevernite alandliku orja 
Neeme talu oli ligi nelikümmend postivahet suur. Kuid 


kui vana Neeme hakkas loetlema oma väärtpõlde, siis 

kogunes vaevalt viis-kuus postivahet, ülejäänu oli 
nõmm, raba ja kadastik, kus lojuse keel väsis tühjalt 
üle kõrbenud rohutüüka limpsides. Taga metsas — 
kuus-seitse kilomeetrit Neemelt eemal — olid heina- 
maad. Paraku — soosuss, kirus vana Neeme. Kodu- 
mailt korjas vaid natuke söödavat aruheina. 

— Pea kohta ja toida peret, oli ta üha soigunud lee- 
lõukal. Pere oli arvukas. Tütar Leena oli kolmas. 
Enne teda olid olnud Aadu ja Jaan. Leenast noore- 
maid oli nagu orelivilesid: üks teisest pikem. Ja kõik 
tütred: Maali, Mari, Liisa, Miina ja Maigi veel! Va 
lehtsabad — kirus isa, kes meelsamini oleks mõnegi 
neist vahetanud poisi vastu, et ,,oleks, kis obusega 
kua vällale läheks“. 

Toa taga oli kuusik. Oli küll kuusik, aga kutsuti 
seda männikuks. Vist sellepärast, et kuused olid kas- 
vanud pärast mändide, nagu männid pärast kuuskede 
maharaiumist. Siit algasid põllud ja hargnes karja- 
maa ja aruheinamaa, mis lõppes Sibimäel, kus kasva- 
sid kased, haavad. Mäeseljandik lõikas aruheina- 
maagi keskelt pooleks. Kaldaalustel kasvas lopsakas 
rohi, mäekingul lohmakas võserik. Paremal olid Tibu 
padrikud ja vasemal Nõksu siledad aasad. 

Neeme plikadest Leena oligi siin see esimesi kilka- 
jaid mööda heinamaid, hoides nooremaid õdesid põõsa- 
vilus niisama vastumeelselt kui elajaidki. Nüüd lau- 
lis ta neiuna. Nüüd oli ta hääles teine võlu, nüüd 
kostis ta laulust igatsusi, rõõmuväratusi, armuleelu- 
tusi, nagu sel kirjul lepalinnul, hallil laulurästal, vin- 
dil haavaoksal. 

Kevad. Muttki nagu arust ära! Saad vaevalt mul- 
lahunniku laiali, juba kerkib teine, kolmas, nagu ajaks 
maa pungi, mis aina pakatavad. Ju tunneb temagi ke- 
vadet pimedas maa all, saati veel inimene. Küüni 
seina alt pistab pea valge nirk, vaatab kord siia, kord 

sinna ja silkab siis noolena lähemasse lepapõõsasse, 
kust niisama välkkiirelt lippab tagasi, hoides suus mi- 
dagi pikka ning peenikest. Vist oli see mõni varajane 
vihmuss, mõni varajane limukas, kes kõik juba on vir- 
gumas varjusurmast ning algamas uut võitlust, uut elu 
soojendava päikese mõjul. 

Leena ei pannud tähele noid üksikasju. Tal oli tä- 
navu palju oma mõtteid. Ta tahtis ruttu õhtule. Tal 
oli lehmi lüpsta, toimetada, ta oli ju siin karjatüdruk, 
teenija ning ümmardaja ja seda kõike palgata. 

Ning laupäeva õhtul, siis oli tal veel rohkem tali- 
tusi, siis pidi ta õue pühkima, pesuköögis pesemiseks 
vett soojendama. 

— Ärge te enam seia prahti maha aage, käratses 
ta noorematega, kes aga seda rohkem vallatlesid. 

— Leena ootab Tibu Tõnu, ütles Mari. 

— Jah, Tibu Tõnu! kordas Miina. 

Kõik naersid. Aga Leenale tõusis puna näkku. 
Millegipärast see täna ärritas rohkem kui kunagi va- 
rem. Ta põsed õhetasid ja olid punased nagu kanal, 
kes on tulnud pesalt kõketades. 

— Aga teile tuleb Sigade-Juan! lõõpis ta lastele 
vastu. 

— Äh, äh! Sigade-Juan on loll! — Sigade-Juan 
käib külakorda ja ega kord veel meil ei ole, seletas 
Miina. 

— Kasige siit, kamandati veel ja nooremad panid 
jooksu. 

— Tibu Tõnu, Tibu Tõnu! hõisati nüüd kooris ja 
plagati üle õue, üle aia toa taha männiku poole. 

Vanem vend Aadu, kes teritas haopinu ees teibaid, 
naeris ja narris Leenat samuti kui väikesed õedki. Ai- 
nult Maalist õde oli vagune, sest ka tema ootas külas- 
tajaid, vaadates oma suurte silmadega Leenale, kes 
pühkis ja tolmutas seda innukamini ega pannud teiste 

lõõpimist tähele. Viimaks olid marakratid kadunud ja 
suuremad võisid ehtimist ja puhastamist jätkata. 

— Mis puhtust sa siin suad pidada, ütles Neeme 
ema. — Oleks mõni maja, aga va suitsuonn! Teistel 
siin juba mõnel kostnaga. Oleks kua meil võind toru 
peale teha, Aga kus me isa nagu va memn... 

Neeme ema oli kasvult suurem kui Kadakasauna 
ema, aga samasuguse musta pea ja sõstrakarva silma- 
dega, ainult ta oli kahvatum, tema nägu laiem, põsenu- 
kid rohkem väljas, suu laiem, silmad väiksemad ja 
pealmine huul polnud nõnda väike ja natuke kõver 
nagu saunaemal, polnud ka ta nina nõnda näpsis, vaid 
see oli sirgem ja pikem. Kühmu oli Neeme ema va- 
junud, sõrmed olid tal kooldunud konksu, jalad kõve- 
raks. 

— Mis sel Tibu Tõnulgi viga peaks olema, ütles 
ta käsi põlle alla peites tütarde kasimist ning askelda- 
mist pealt vaadates. 

Leena ja Maali lasksid aga luual lennata. Leena 
heitis vaid rahulolematu pilgu emale ja lausus: 

— Jah, Tõnu suab Tibu mõesa ja punase peaga 
Nõksu Anne. 

— Näh, katsu asja, ütles ema, — või nisuke tore 
poiss seda Anne tahab. 

— Kui tema ei taha, eks sis Ann jälle taha, vastas 
Leena ja kohendas sängi, kus lõhnasid ületalve lauda- 
lakas pehtinud sooheinad. Neid lubati tüdrukuile ma- 
gamiseks, kuna need olid odavamad kui rukkipõhk, 
mida loomad õgivad meelsamini. 

— Keda sel tüdrukul tahta on. Mees on ikka see, 
kis võtab või jätab... Kui kaua valid, võid oopis 
vee varale jääda, õpetas ema. 

— Ega see põle änam endine aeg, et naesel põld 
ealeõigust, nüid ikka lähän sellele, kellele tahan, ja 
põle kellegil ütlemist. 

— Kas sa sis seda Tõnu ei taha? küsis ema põlle- 
nurgaga suud pühkides, mis ta suu veel mustemaks 
määris, sest põll oli kartulimullane ja jahutolmune. 

— Ei taha, ütles Leena selge ja heleda häälega. 

— Miks? usutas ema, kuid tütar ajas üksisõnu: 

— Nää ei taha, ja muud kedagi! 

— Rumal laps, ega sa seda vanasõna või ää unus- 
tada, nagu mo ema ja te vanaema ikka ütles: — Pa- 
ram värblane peus kui vares katuksel! 

— Mina seda värblast oma peusse küll ei taha, tea, 
mis teeb viimaks, vastas Leena ja jooksis õue. 

— Küll on lastega äda, ütles ema ja hakkas vaali- 
kaika ja kurikaga isa särki ,,vualima“. 

Neeme isa oli rinnakas mees, kelle pikka keret 
kandsid lühikesed jässakad jalad. Ristluist oli ta aga 
nõnda peen ja puusad olid tal nõnda madalad, et pük- 
sid ei seisnud ülal, vaid vajusid rebadele, nagu ema 
alati kirus. Ta tuli kambrisse kollakate juuksesalkude 
lehvides, piipu popsides ja suitsu puhudes, mida ta ku- 
nagi alla ei neelanud ega kopsudesse ei tõmmanud. Ta 
väikesed hallid silmad vaatasid rahulikult, nagu oleks 
tal aega küll, kuid tõepoolest oli ta kärmete liigutus- 
tega, nägi kõike, kuulis kõike, pani kõike tähele ja oli 
kangesti kartlik. 

— Mis sa nende plikadega siin vaidlesid? küsitles 
ta naist. 


— Ei kedagi. Et — nüid olla naestel kua eale- 
õigust ja ütlemist. 
— Koera 5s...! Tea, kis nisukse ealest küsib. 


Kui vaja, tehakse taguotski tuliseks. Põle meestelgi 
valdas sõna ütlemist, teevad, mis tahvad, liiate veel 
naesed..., 

— Ei noh, et — ikka meheleminemises. 

— Või seal! Katsu nüid... Tea, kus... 

Neeme toa juurest läks jalgrada üle halja muru 

õunapuu-aia ja aida manu. Siin kasvasid vahtrad ja 
vana raagus kuusk, mille alumistel okstel kõlkusid vi- 
katid, vanad hobuserauad ja rummuvõrud. Nüüd si- 
ristasid siin kuldnokad, ent need olid isalinnud, emad 
juba haudusid. Õunapuu-aia ääres oli aidahoone 
paksu sammeldanud katusega. Siin oli riideait, aida- 
vahe ja viljaait. Aidavahe kõrendil rippusid kaks kui- 
vanud tedrepead, mille kered oli kunagi kass ära söö- 
nud, ja ploomirasvarull, kust aasta läbi lõigati rasva- 
viilukaid puutelgedega vankri määrdeks. Kalja-astjas 
haises hallitanud taari-raba, millele iga päev vähemalt 
ämber külma vett peale valati. Viljaaidas rippusid pi- 
kas puuvarnas tohutud rangipuud, mis kunagi olid eh- 
tinud ikka selle ja selle mära või täku uhket kaela! 
Sest ,,vana mära oli toond juba kümme varssa, kis 
kõik toredateks loomadeks kasvatud, välja õpetud 
ja siis sakstele müidud“. Riideaidas polnud palju 
uudist: paar koi- ja muust rohust lõhnavat ning 
»köisri” piltidega ehitud kirstu nagu Kadakasaunalgi, 
ja vana riidekapp, mille uks oli ühe hingega. 

Leena ladus siit käsivarrele triibulise aluskuue, 
pealt linase, alt takuse särgi, valge pluusi ja jooksis 
toa juure. 

Väikesed õed olid tal vastas: 

— Näh, Leena akkab ennast ehtima! Leena ehib 
Tibu Tõnu jäuks! Tibu Tõnu lähäb laubaõhta plikade- 
kambre... 

— Kõtt nurka — luud silmade ette! käratas Leena, 
— ja küll! 

Rehetuppa mindi pesema. Pika, laia pesuküna ot- 
sale pandi väike vannike ja uhati vett silmnäole ning 
kehale. Lehelist saadi toa ulualt toobrist, mis läikis 
peeglina. Kuid Leena lehelist vette ei lisanud, sest 
see teeb juuksed nagu aganad“. 

Plikadekambri ukse link seoti jämeda pastlapae- 

laga kinni. — Vanamees võib jo sisse tulla, kinnitas 
Maali. Leena säng asetses vastu sisemist seina, aga 
Maali pidi lõdisema külma seina ääres, kuid mis sest! 
Talvel sein, raibe, härmatanud, kuid kes sellest hoo- 
lib, vaevalt hoolivad külapoisidki! Kui talvel oligi va- 
hel väga külm, aken üleni jäätanud, pandi vana kar- 
tuli- või viljakott akna ette, mis võttis jää sulama. 
Tüdrukute sängid olid ehitud nagu noorikud, üles ko- 
hendatud — kummalgi kirju vaip, mille all valge pala- 
kas — peatsis Leenal kaks hanesulgedest patja, Maa- 
lil — esialgu üks. Tüdrukud ise puhtaks pestud, juuk- 
sed patsi palmitsetud, Leenal patsi otsas roosa pael, 
Maalil punane, mõlemal — sini-punasetriibuline alus- 
kuub seljas, jalad paljad, ümmargused tugevad valged 
sääred välkumas seeliku ääre all. Nüüd olid ilusad 
soojad kevadeööd, nüüd polnud vaja kartulikotti akna 
ette panna, nüüd oli puhas valge kardin või valge rä- 
tik akna ees, mille tagant oli hea piiluda, kui mõni 
akna taga kõbistas. Ja oi paraku, neid kõbistajaid käis 
siin alatihti, küll pudruõhtuil ja muidu õhtuil. Leena 
täna ei teadnud, keda oleks meelsamini oodanud või 
kelle laseks kambrisse, sest täna olid ta tunded sega- 
mini. Tibu Tõnu muutus üha vastumeelsemaks, eriti 
sellest kirikuskäimisest saati. Miks või kuidas, seda 
ei osanud Leena seletada, aga ta ei suuda enam teda 
taluda siin sängi äärel jalgu kõigutamas ning lobise- 
mas. Ta ei või enam sallida neid ,,searikuid ja kuda ta 

seda palakast oma searikutega mearib“. Ta ei või enam 
endale ette kujutada seda Tibu suitsutaret, samasu- 
guse aukliku savipõrandaga nagu Neemel, seda Tibu 
pereeite, kes alati vingub nutuse häälega, kes juba 
nüüd mõõdab teda üleoleva pilguga — et ,,pallu sa 
kua jäksad, va kiitsakas!“ Aga Leena pole sugugi kiit- 
sakas, tal on nii lai ristluu nagu see kapi uks seal rii- 
deaidas, ja jõudu on tal rohkem kui temast märksa suu- 


32 


remal Maalil ja tööks on ta käed lahti nagu masinal, 
nii kiidab teda Neeme isa. 

— Leena!... Leena!... kuulis ta sosinat akna taga. 
Ta tõstis nii tasa ja aeglaselt pea, nagu varitseks ta 
kassina hiirekest kuskilt seinaprao vahelt Ta on jät- 
nud endale paraja pilu kardina vahele, kust ta kõike 
võib näha, mis väljas sünnib. Ei, tal pole vajagi näha, 
ta tunneb juba häälest, võtetest, sammudest, talle on 
tuntud peagu kõigi nende külapoiste hüüdmised ja 
küüntega kraapimised, mangumised, palumised ja sa- 
jatamised akna taga, kui neid sisse ei lasta. Mõni pai- 
nab mustlasena, teine vihastab turtsudes, kolmas lah- 
kub lauldes. Mõni käsutab kindralina, mõni ähvardab 
hirmsasti kätte maksta. Ta tunneb neid ja naeratab, 
ei arva heaks liigutada, liiati kui naaksuja on vastu- 
meelt. 

— Leena! Leenike! Kas sa's täna nii raskeste ma- 
gama oled jäänd, et lased nii kaua manguda. Ega's 
veel ole sõnnikuvidu ega eenategu. 

Leenike kõhistas vaid naerda. 

— Leena, korrat! pandi nüüd vihastades, — kas sul 
seal juba mõni kummking sees võeh? 

See vihastas hetkelt salaja naeru kõhistavat küla- 
piigat. 

— Eks sa lähä oma punase peaga Nõksu Anne 
juure, mis sa siin oma küinesi tagurpidi kruabid, säh- 
vati õelasti. 

— Kisse on seal? Ma juba tegin ühe une ää, ütles 
Maali. 

— Kista on! Tibu, noh! 

— Miks sa's sisse ei lase! 

— Ei taha, noh! 

— Ega ta tahmane ole! 

— Jota on! 

— Enne ei old, nüid on. 

— On jah, ja nää lihtsalt ei lase sisse, keeras Leena 
teise külje, 

Tibu Tõnu nurus veel, kuid kui sellel ikka mingit 
tulemust polnud, lahkus ta akna tagant mõmisedes. 
Aga niipea kui jõudis maanteele, hakkas ta hirmsa ra- 
ginaga aiateibaid murdma ja koleda pullihäälega möir- 
gama, visates kive vastu aedu ja telefoniposte. Vii- 
maks andis ta süda järele ja juba kadus ta kaugemale 
mingi külalauluga, mis vaibus kuskil suveöö hämaru- 
ses vaevalt sahisevas metsatukas. Kuid noormehe ar- 
mastav süda ei andnud rahu. Ta tegi pika tuuri mööda 
nõmmeteid ja väljapeenraid, hingas sügavasti värsket 
mahedat õhku, nagu oleks ta äsja kuskilt keldrikopitu- 
sest pääsenud, ning midagi uut turgatas talle pähe: 
— Kis seda teab! Võib aga olla! mõtles ja kahtles 
Tibu. 

Ta hiilis uuesti, ent salaja Neeme kambri seina taha 
ja pani üsna tasa pea vastu seina, nagu kardaks ta 
kõrva ära lüüa, ja kuulatas, kas Leenal tõesti pole 
keegi teine kambris. 

Maali peigmees oli jõudnud kohale, kes üsna hõlp- 
sasti oli sisse lastud, ukseriiv kikivarvul eest lükatud 
ja poiss endast mööda kambrisse poetatud, et vanemad 
just lausa ei kuuleks. 

Tibu Tõnu kuulmenahk püüdis nüüd üsna jäme- 
daid toone, mis ta südant rängasti lõhestasid, eriti kui 
Leena hele hääl sageli naerda turtsatas. 

— Kuradi kummking, vandus Tibu Tõnu ja oli 
enam kui veendunud, et Kadakasauna Ants süleleb 
tema, Tibu Tõnu, kui mitte just pruuti, siis vähemalt 
tulevast naist! 

— Ah soo, sedasi on sis asjad... Ah see kumm- 
king on sis magusam kui Tibu puhtast nahast seari- 
kud! See va puukoi, see va muailmaulkuja ja tüd- 
rukute-narrija, kellel igas valdas kaks naist ja kihel- 

kondas kolm sohilast, laimas ta hambaid kiristades ja 
hakkas jämedate sõrmenukkidega vastu aknaruute 
taguma, nõnda et need klirisesid. 

Nüüd lipsas Maali kotta, tõmbas riivi eest ja hüü- 
dis sosinal: — Mis sa siin karjud, va loll, tule ulualla, 
kui süda nii valutab. 

— Süda sügeleb ja süda kibeleb... Süda sütt, sütt, 
sütt... Tuda tutt, tutt, tutt, laulis Tibu ja astus areldi 
üle kõrge uksepaku. 

— Ütle, kas see Kadakasaana kummking on seal 
sees? küsis ta Maalilt. 

— Mis Kadakasaana kummking, va loll! 

Maali oli ehmunud, sest Tõnu silmad läikisid nagu 
kassil, küüned olid tunginud juba Maali õlgadesse ning 
suunurkadesse oli tekkinud vahtu. 

— Ei ole! Eks sa tule vuata! Põle siin ühtegi 
kummkinga. 

Nüüd kooserdas Tõnu plikadekambrisse, kuid nõnda 
aralt ja ettevaatlikult, nagu kardaks ta pähelöömist 
kuskilt pimedast nurgast, kus teda varitsetakse. Ta 
pingutas kogu oma keha- ja vaimujõudu, et kardeta- 
vale ning oodatavale võistlejale vastu panna, kes tin- 
gimata siit nüüd talle peale hüppab. Kuid asjata. Keegi 
noormees ajas oma jalgu üle Maali sängi otsa, kuna 
Leena tekisse mähitult kõverdas sängis näoga seina 
poole, nagu poleks ta Tibu sajatamist kuulnudki. 

— Täna on nõnna soe, nagu oleks juanipää jo kää, 
kogeles Tibu. 

Tüdrukud pahvatasid naerma ega suutnud turtsa- 
tusi pidada veel hulk aega. 

— Keda te irnute? söandas Tõnu küsida. Põue- 
taskust venitati krõbisev kompvekikott ja hakati seda 
Leena padja alla nihutama. Kuid täna suhtuti sellesse 
hoopis võõrastavalt. 

— Mis sa, Tibu, siin kobad! käratati talle peale, 

— Eks tee suu seks, julges Tõnu vaevu piiksatada. 
Et sellele muud ei järgnenud kui vaikus, muutus ta 
jälle julgemaks. Ta viskus koguni Leena sängi servale 
pikali, aga nii õnnetult, et ,,mearis oma searega sua- 
bastega Leena puhast palakast”. 

Leena hingas kuuldava nohinaga. Niipea kui Tõnu 
üritas kätt ta piha ümber panema ja mudase jala üle ta 
jalgade sirutas, ei suutnud piiga enam taluda seda Tibu 
Tõnu julgust. Ta kargas istukile, lükkas Tõnu ja hak- 
kas talle laduma rusikatega, mis aga Tõnule tundusid 
kergetena, nagu pehmed pallid. 

— Anna koerale! Tõmma kõvemini! hõiris Tõnu. 
— Anna sindrele. Tuli kompud tooma Leenakesele, 
tõmbas Tõnu küüru selga, pintsaku krae üles, var- 
jates nägu, et hoobid mõnd õrna kohta ei tabaks, ja 
õrritas tüdrukut üha lööma. Tüdruk tüdineski viimaks. 

Teises sängis naerdi usinasti, mispeale ka Tõnu kis- 
kus naeru. Ta ei mõtelnudki lahkuda Neeme Leena 
juurest vähemalt sel ööl, sest kui ta muud ei arvanud 
saavutavat, siis vähemalt Kadakasauna kummking pidi 
hoiduma siit aupaklikus kauguses. Leena kükitas kuni 
aovalgeni sängi jalutsis, tekk mähitud ümber piha ja 
põlvede. 


VII 
Valguse allikas 


Kui Neeme noor Aadu poe juurest tuli, teatas ta 
söögilauas Neeme rahvale rabava uudise: 

— Kuie vallamaja juure ehitakse uus ministee- 
riumi koolimaja. Tulla teene kahe või kolme kordne 
ja viie või kuue klassiga, et poisid ja plikad muudku 
õppigu... Et kevade pidada ehitamisega algust teh- 
tama. 

— Kuula nüid ... Reagivad ammu, aga ega reaki- 
misega veel kedagi tehta. Suuga teevad suure linna, 
kätega kärbsepesagi! kahtles vana Neeme. 

— Aga muaterjaal juba ammu koos, mis seal sis 
veel on, arvas ema. 

— Mis sa kua reagid selle koha pealt, üteldi nai- 
sele ja jätkati: — selle palkide ja muaterjaali vidami- 
sega oli nagu narri kommet: vallaperemehed vidasid 
ennast nurka, ja me, mõesavalla mehed, olgu sis need 
teiste pikakõrvalised eesled, — kärista metsast palkisi, 
et roomad pooleks... Ja vallamaks! Nüid pannakse 
selle lossi pärast igaühele ühesuguselt peale, olgu ta 
vallaperemees, mõni suure koha omanik või sis mõesa- 
rentnik... Ja kus me suame oma lapsi senna suata... 
Kus meil need leevakotid ja rahad on, et neli-viis tal- 
vet koolitada last. Poe juures arvati kua, et inime lä- 
häb siit vallast lastega tükkis minema, nagu nüid on 
linnarändamine, ja pane sis laps veel seia kooli, kirus 
Neeme taat. 

Ja kui poe juures seda juba nii räägiti, siis oli sel- 
lele raske vastu vaielda. 

— Ministeerium avaldand mõju, lisas noor. 

— Tulla nisuke kool teha, kus õpitakse vene keelt. 
Et parunite saksa keel tulla välla tõrjuda ja vene keel 
asemele panna ning eesti keel ülepea ää kautada. Nii 
reakis Vainusaana Jüri, ütles noor Aadu. 

— See nüid see tark, arvas vana. — Aga eks keel 
kulu inimsele ää. Aga et nüid eesti keelt ülepea ää 
kautada, no sis ma ütlen: koerap... lakkugu. 

— Noh, aga vallamajas on seda asja küll arutatud, 
ütles ema, aga keegi põle seal selle kooli vasta vaield. 
Kellegille põle pähe tuld, et muakeele tahvad ää kau- 


tada... Mis sis nüid veel poe juures. 
— Need vaidlesid kua vallamajas, seletas vana 
Neeme. — Need vaidlesid jah, et maksu põle kõigile 

ühetasa vaja. Kis rohkem suab, see rohkem andku. 
Aga üksi-kaksi ei jõua kümne-kahekümne vasta lõuata 
ja änamuse tahtmine viidi läbi. 

Ühel ilusal pühapäeval oligi kogunenud uue kooli- 
maja nurgakivi panekule paarsada inimest täkkude ja 
sõidukitega, tööloomade ja sõnnikuvankritega, jalgsi 
ja jalgratastega, sest ilm oli ilus ja rahvarikkamad kü- 
lad — Karla, Kanavere, Kurena — siinsamas lähikon- 
nas ja vaesemad, mõisakuuendike ja moonakate kü- 
lad — Koli, Liiva ja Krei — ka mitte väga kaugel. Rah- 
vast oli tulnud teistestki valdadest. 

Õunaaed ja kapsaaed, vabad väljakud ja õu oli 
rahvast täis. Heinamaal, kus kasvasid pikad, jämedad, 
ent sihvakad kased, mille oksad olid alt laasitud ja 
ladvad ümmargused nagu vihad, naljatas ja lõõpis salk 
noorukeid — tüdrukuid-poisse. Mõned eraldusid ning 
osutasid haritumat päritolu. .Paberossi hoiti kahe 
sõrme vahel ning kaelasidet kanti kõrge valge kraega. 

— Siingi suab jälle tööd, kuuldi hinnanguid. 

— Ei vist! Vallaisadel vähe raha. Kassa olla tühi 
ja enne külm võtab orased ää kui meestelt maksu kätte 
süab... 

Siit siirdusid noormehed talitusväljakule, kus toi- 
mus teenistus. Von Hoerschelmann jutlustas. Aga et 
riigiusk ning riigikeel pidi uues koolimajas valitsema, 
siis oli saabunud ka õigeusu preester. Nõnda et õpe- 
taja-härrad tõmbasid teineteise võidu ja olid vist küll 
teineteisele kadedadki, sest teineteisega nad ei kõnel- 
nud palju. Preester Aleksandril oli vähe karjalambaid 
Jõe kihelkonnas, ta oli külalisena kaugemalt, kuid ta 
oli veendunud, et uus kool ei anna kihelkonnale mitte 
üksnes riigikeelt, vaid ka õigeusu. Hoerschelmann 
krimpsutas nina ja kõhatas laia talaari käisesse. 

Taamal käis aga lakkamatu jutukõmin ning oli 
kuulda isegi naerukihinat, sest siia olid kogunenud 

ümberkaudsed külanoored. Ei puudunud Neeme tüd- 
rukud — Leenat-Maalit — ega Kadakasauna kumm- 
king. 

Kuid kummkingi oli siin täna rohkem kui ainult 
Kadakasauna Ants. Perepoegadel oli isegi ,,saunakap- 
pasid“” jalas, nagu kandsid neid tänini vaid von Hoer- 
schelmann ja köster Johanson. Ainult kõigil olid need 
ääreni porised. Ants oli oma kummkingi puhastanud 
heinamaal vana kuluga. Tal oli linnariidest ülikond 
ja kaelaside — see istus kuidagi kindlamini ja koduse- 
malt kui teistel külapoistel, kellel need kangekaelselt 
kuklasse pressisid. Seda kõike ei jätnud märkimata 
Neeme Leena, kelle pilk nüüd Antsu muudkui seiraski. 
Ka Leena must kuub oli vahetatud helepunasega, mis 
sajakordselt ümber puusade oli kroogitud. Pähe oli 
istutatud kõrge harakapesa taoline kübar, mis suure- 
päraselt kükitas kuklas, jättes laia roosa näo lõken- 
dama nagu kuu. Ja terav kinganina, see muudkui tor- 
kas aga Kadakasauna Antsu silma! Nemad olid küll 
kahekesi kõige suurema põrgutule teeninud täna ja 
igavesti, sest neil polnud mahti ühtki lauset lõpuni 
kuulata, mis kõnelesid jumala asemikud. Leena süda 
põksus ärevuses, silmad särasid rahutuses ja põsed 
õhetasid palavuses. Kus siin veel kuulmist pingutada! 

Naerukilkeid lajatas nüüd üle õue, just kui oleks 
siin käimas esmajärguline naljamäng ja ennekuulmatu 
lõbulugu. Ning palju siin vaja oli? Küsiti: — Kas pa- 
nete muidugi ka oma lapsi siia vene keelt ja õiget usku 
õppima? — kui juba läks kõvaks naeruks. Rääkimist 
palju polnudki, sest Antsu küsimised ja naljad olid 
nõnda imelikud, et Leena ei osanud vastatagi. Mis seal 
pidi kostma neiuke, kui talt küsiti, kas ta pannud tä- 
hele, kuidas Roobu Kustas tõmmanud kirikuõpetajat 
sabast... Kuulmatu! 

Jah, Leena koguni punastas. Ta peaks ometi rää- 

kima, aga imelik, täna on ta nagu keeletu, täna ei 
meenu talle head ega halba, täna ei tea ta isegi, mis ta 
öösel unes nägi, või kas ta tõesti istus vaid seal jalut- 
sis. Täna on ta mõtted peast pühitud. Tavaliselt ei 
suudeta ta suud sulgeda. Täna paneb ta end piinlikku 
seisukorda. Viimaks suudab ta lausuda: 

— Ilm on täna, et, et, et... 

Rumal ja tavaline, ning loril lõpp. Nüüd naeris 
Ants, aga mitte Leena nalja, vaid kindlasti Leenat en- 
nast! Nõnda mõtles Leena ja olukord läks üha piinli- 
kumaks. 

— Nõnna rumalaste akkabki's, mõtles ta, — ja 
nõnna veider on see, nõnna imelikult põle veel mitte 
kohe tundki! 

— Et, jah, et koju... kogeles ta ja hakkas sam- 
muma kuskilepoole. Pea olid nad rahva hulgast väl- 
jas ning sammusid kõrvuti kaskede alla, mis valenda- 
sid, nagu oleksid nende siledad tüved lubjatud, sahi- 
sedes kuskil kõrgel, nagu oleks pilvedest vihm tule- 
mas. 

— Mõtle, kui ilusad, ütles Leena. 

— Sirged ja rõemsad nagu neiud! 

Leena muudkui naeris. Oli ju ilusti üteldudki. 
Leena ajas pea üsna tagasi, et silmitseda neid ladva- 
topse. 

— Jah, ema ütleb kua, et kõik, mis noor, on ilus. 
Emis tõi kümme põrsast ja — jumal, kui ilusad 
need on. 

— Jah, sead on ikka ilusad, kui nad veel põrssad 
on, vastas Antski asjatundlikult. 

— Ja vasikad! hõikas Leena, — kui ilusad! 

— Ja rumalad! Rumal kui vasikas! 

Leena ei naernud enam. Ta vaid täiendas: 


— Jah, seda üteldakse inimese kohia. 

— Aga miks üteldakse sigagi inimese kohta... 
Ometi on ta vagane elajas... 

— Jah, miks üteldakse siga ja vasikas... Aga 
kui... pidi tüdruk vist midagi rääkima, kuid takerdus 
jälle ja jäi vait. 

— Noh! Ja edasi... 

— Mis te ütlete sis inimese kohta, kui ta suab sel- 
geste aru, et teda ei sallita, et ta on vastik, aga ta vä- 
gise topib ennast senna, kus teda ei taheta, eks ta sis 
olegi rumal kui vasikas. 

— Teil on sis nõnna vist old, katsus Ants usu- 
tada. 


— Minul või mõnel muul, aga eks elus juhtu mõnda, 
muutus Leena jutukamaks. — Lähme siit edasi, ütles 
ta. — Meil on eenamual kua nisuksed suured kased, 
aga isa tahab need maha suagida ja linna viia... Ei 
tohi suagida... Kui Preevel näeb, siis trahvib... Isa 
peab sis puid ikka aopinu vahel ja aganikkus või 
laada peal einte sees... Talve, sis veavad linna... 
Südaöösse panevad obused ette ja lähvad... Mõtle, 
nagu vargad... Ja oma vara peab varastama! 

Leena muutus seda meeldivamaks, mida asjaliku- 
mat juttu ta hakkas ajama. 

Nad jalutasid mööda teed koolimajast eemale, just 
kui väljakutseks Koliküla poistele ja eriti Tibu Tõnule, 
kes Leenat juba ammu oli jälginud ja kuulatada püüd- 
nud. Kadakasauna Antsu piilusid oma küla poisid ning 
nõnda oli neid ümbritsemas tihe kadeduse võrk. Järsku 
helisesid jalgrataste vanamoelised kellad nende selja 
taga ja nad hüppasid ehmudes kahele poole teed, et 
läbi lasta kihutavaid jalgrattureid, kes sõitsid irvitades 
mööda, sest neile pakkus suurt lõbu jalakäijate nii 
järsk ehmumine. 

Sinu ilusad sinised silmad, 

Ei iial neid unusta saa, 

Sinu kullakarva läikivad lokid, 
Mis saunapoiss sassi on aand.. 


laulis üks jalgrattureid. 


VIII 
Jõe kihelkonna hingekarjane 


Kuulmatu lugu see oli, et Gustav Roop tõmbas von 
Hoerschelmanni ministeeriumikooli nurgakivi õnnista- 
misel talaarisabast, aga Roobu Kustase leeriajal oli toi- 
munud veel kummalisem sündmus... 

— Mis see sis on! Imelik! Kuramuse tore! hüüatas 
seal laiaõlaline noormees ja laotas imestades käsi. Ta 
naeris hirnuvalt, nõnda et punane keel paistis suulaes 
ja silmad muutusid vesiseks. 

— Kuramuse tore, kui ikka akkad mõtlema, ühele 
lauluruamat ja teesele tõstament, kolmandale Luteruse 
katekiskmus ja neljandale neetu! 

See oligi see Roobu Kustas ehk Gustav Roop, kes 
leeris kehvasti oli teadnud kuuendat käsku ja pidi kõik 
von Hoerschelmanni küsimused jätma, nagu üteldi, 
kostmata. Seda ei saanud õpetaja lubada ja ta pidi 
noormeest, kes muidu kõigiti näis olevat tragi ja hak- 
kaja, natuke noomima, nii umbes nelja silma all. Miks 
ei peaks ta seda tegema, ta oli ju enamasti neid kõiki 
noominud seal käärkambris, ja kui õige valjusti oli 
vaja olnud noomida, siis oli kutsunud ka — ,ülesse 
toa juure“. Miks ta ei peaks ka Gustav Roopi üles toa 
juure kutsuma, et teda põhjalikult noomida. Ta peab 
ju ometi kasvatama seda noort inimest, et ta paremini 
õpiks neid Moosese käske, et paremini paneks tähele 

äi 


seda ,, jummala sanna“. Ja see kuues käsk! Sina ei 
pea mitte abielu rikkuma! Aga kuidas sina ei pea seda 
rikkuma, kui sul seal üleval toa juures on tõesti nii- 
sugune, kes ainult oigab ja viriseb! Aga jumala 
käsk on kangem kui inimese tahtmine ning seda tuleb 
ometi au sees pidada, seda jumala sõna. Aga jumala 
sõna annab ennast seletada, liiati kui seal leiduvad 
suured augud... Sina ei pea himustama oma ligemise 
naist! Aga mingapärast peab ta himustama oma lige- 
mise naist?! Jumala käsu vastu ei pea eksima! Ol- 
gugi et Moosese käsulaudade leiust Siinail on möödu- 
nud tuhandeid aastaid, tuleb neid ometi austada ja pi- 
dada. Aga, kes teab, — jumal ja Mooses olid nelja 
silma all! Kas andiski jumal? Pole tunnistajaid. Tu- 
leb uskuda ausõna peale. Olgu! Käsk on käsk. Kuid 
igal käsul võib olla lünk, auk sees, ja kas on see siis 
inimese süü, kui ta oskab seda kasutada ning end sel- 
legagi lohutada. — Issand ole oma sulasele armuline, 
surus pastorihärra maha oma patuseid mõtteid. — Is- 
sand halasta! Ja miks ta ei halasta. Jumal halastas 
alati von Hoerschelmanni peale. Kadakasauna Juhan 
arvas, et jumal halastab alati mõisnike ja nende sõna- 
kuulelikkude pastorite peale. Eriti kui kirikumõisa lä- 
hedal asetsevad talud on ümberkaudseid noormehi täis, 
kes siin leeriajal peavarju otsivad. Tugevate küla- 
poiste ja -tüdrukute lihastejõud on von Hoerschel- 
manni teenistuses kevadel kolm ja sügisel kolm näda- 
lat. Miks siis jumalgi ei aita? Siin olid nad käinud 
leeris ja teinud tööd, need Neeme Aadud ja Nõksu Ju- 
hanid, Vainusauna Jürid ja Kadakasauna Vasakud. 
Siin olid nad Hoerschelmanni põldu kündnud ja äesta- 
nud, viljad külvanud ja rehed peksnud, siin olid nad 
hagu raiunud ja puid saaginud. Ja kes laisk oli olnud, 
seda häbistati avalikult leeritunnis või kutsuti üles toa 
juure, 

— Sellepärast, jah, see ikka nõnna ongi, et ühed 
suavad lauluruamatu ja teesed tõstamendid, seletas 
Roobu Kustas üha. — Onu mul jo reakis, et üle tema 
põle ühtegi old, kis paramini viit peatükki oleks 
teand, aga sai õndsa Luteruse katekiskmuse. Aga va 
Napatalu Nigulas, kis ainult mokki liigutand, kui ta 
käest küsitud, suand lauluruamatu! 

Teised leeripoisid hirnusid naerda. Kuid viimaks 
hakkas südant rõhuma masendav hirm nende laulu- 
raamatute ja testamentide pärast. Võib-olla et kingi- 
takse aga lauluraamat nagu Napatalu Nigulale — ja 
tont teab mis eest. Igatahes Roobu jutt oli jube. 

— Mis eest see lauluruamat sis anti? küsis viimaks 
laia punase näoga poiss. 

— Mine ülesse toa juure, eks sa siis nää, ütles 
Roobu, ajades leiba ja pekki suhu nagu seebikanni- 
kaid. Puusaagimine oli tühjendanud nooruki kõhu 
ning miks siis mitte süüa, kui Roobul sigu kasvas. 

— See põle muud kui tühi lori, väitis punasenäo- 
line Vibu Villem. 

— Kusta sis lori on, kui Napatalu sai, ja kui ma ise 
ülevalt toa juurest tulin, põrutas Roobu toitu teise suu- 
nurka surudes ja silmi pungitades. 

Kõik jäid ammuli sui ootama, et mis sealt veel tu- 
leb. Kuid Kustas ainult kugistas. Siis pühkis ta lii- 
getega noa vastu püksireit puhtaks, keerutas suitsu ja 
viskas oksahunnikusse pikali. Varsti norskas ta, sest 
töö oli kaunis väsitav ning ööselgi oli olnud seikle- 
misi. 

— Kui see jutt küll õpetajahärra kõrvu ulatab, siis 
suadetakse mõnigi mees külmale muale, toonitas Vibu, 
kuid teised lõõpisid üha rohkem. 

Tõepoolest, mis siis küll saab, kui see jutt ulatab 
Hoerschelmannini. See hakkas viimaks kõiki huvi- 
tama. 

— Mis sis suab! Mis sis ikka suab? küsis Roobu, 
kes oli jälle krauhti oksahunnikult üleval ja kelle uni 
oli juba magatud. — Mis sis ikka suab? Sis suab kua 
see lauluruamatu, kis üleval toa juures ei käi... Aga 
seda ei tea, mis soe või külm sel Vibul sellest on? 

— Külm või soe, aga nisukesi juttusi ei maksa ikka 
kirikärra kohta reakida. Oleks mõni muu... 

— Oleks, jah, mõni muu, osatas Roobu. — Kas sis 
mõni muu võib sedasi õige teha? 

— Noh, et kudasi? 

— Noh, ma ütlesin... Mine ülesse toa juure! 

— Maolen seal käind ja põle kedagi näind... 

— Kui sa oled käind, küll sa sis suad lauluruamatu. 

Poisid panid naerma ja seda rohkem lõõpima. 

— ...Kargas veel mu kraadi kinni, seletas Roobu, 
— et ,kus sa lähep, ma andma sinule kompvekka, kui 
sa kuulap jumala püha kirja...” 

— Oh, oh, hoo! hirnusid poisid. Kuid juba oli kub- 
jas-aidamees siia hiilinud ja pistis valju häälega poisse 
tööle sundima. Nüüd valguti laiali, kes sae, kes kir- 
vega, hakates õpetajahärra meelepärast elu elama. 

Kui Roobu õhtul mööda kirikuõue lontsis, kohtas ta 
pimediku varjul kedagi paksu töntsakalt loivavat 
leeripoissi, keda ta jalamaid pidas Vibu Villemiks. 
Roobule viskus just kui külma vett üle selja: 

— Siga, käis vist kaevamas. 

Ta otsustas Vibu kinni püüda ja kui õnnestub, paar 
müksu roiete vahele anda. 

— Villu! 

Villu ei kuulnud. 

— Villu! Pea kinni! 

Kuid Vibu pani kõigest jõust plagama, nii et sügi- 
sene muda plartsudes vastu säärikuid pritsis. 

Roobu muidugi asus põgenejat jälitama ning poi- 
sid jooksid madinal kirikumäest alla. Vibu tegi järsu 

käänaku, pöörates pikkade lasilate vahele, kuhu kiri- 
kulised sidusid kraaplevaid täkke (kellel neid oli), 
sealt ikka edasi üle varisenud müüri kirikuaeda, kuhu 
olid maetud parunid ja von'id. 

— Kui sa õige mees oled, mis sa plagad! hüüdis 
Roobu. 

Kuid õige mees pani üha edasi. 

Viimaks jõudsid nad kabelini, sealt krahvikabelini, 
kus , hingas“ krahv Manteuffel, sealt tagasi Uexkül- 
lide, Tiesenhausenite, Dellingshausenite, Kotzebue'de 
ja teiste maa peremeeste kääbaste vahele, kuhu Vibu 
Villem viskas pikali. Siin hakkas tal jubegi. Tihedad 
akaatsiate ja reinvarte põõsad kahisesid süngelt ning 
parunite vaimegi ei saanud Vibu usaldada. Roobu 
julgus polnud palju kangem. Ta pööras põlastades 
tagasi. 

— Kuram teab, kas oligi Vibu! Mõni kodukäija, 
saadan! vandus ta. 

Aga kui ta veel mõne sammu astus, tõusis nagu 
maa seest mehekogu ja pani plagama. Roobu ehmus 
sambaks. Alles mõne viivu järele hüüatas ta: 

— At sa sinder! Või nagu vaim! 

Ja jooksu. Jooksid mööda kirikumõisa väilteke 
madala kivihoone eest, kus kasvasid krobeliste tüve- 
dega tuhandeaastased pärnad. Hoerschelmann seisis 
trepil, kuid videvikus ei näinud ta palju. Ta vaid 
kohkus. 

— Issand, ole mulle vaesele patusele armuline, po- 
bises ta saksa keeli. 

Vibu oli kadunud. 

Kui aga Hoerschelmann järgmisel hommikul leeri- 
tundi ilmus, oli ta magamata nägu peagu paistes. Sil- 
made alla olid tekkinud kotid, pruunid vurrud vajunud 
sorgu, hallid silmad kilasid peagu vihaselt. Hommiku- 
palvus toimus kähisevi hääli ning sõnad väljusid nagu 

surve alt. Ning kui ta oli tõstnud oma silmad, siis oli 
ta näinud — Roobu Kustast kõige enne. 

— Ja vaata, siis viis ta tema mäe peale ja näitas 
talle kogu maailma ja kõike, mis seal sees on... Ja 
saadan kiusas teda nelikümmend ööd ja nelikümmend 
päeva... Aga miks kiusama mind see Kustas Roop? 


IX 
Maarahva suhtumine 


Uhel õhtul tõmbas Kadakasauna Ants ,,searega 
suapad“ jalga, suges pimedas käsikaudu juuksed 
lahku, keeras pintsakukrae üles, sest tibatas natuke 
uduvihma, ja seadis sammud — Neeme poole. Kui ta 
suure, laiade okstega remmelga alla jõudis, kus suvel 
tulemaal keedeti, lõikas ta siit hea madjaka ja laasis 
oksad, et see sile ja käe järele oleks. Ta hüppas üks- 
-kaks-kolm siit läbi kadakate, sõnajalgade ja lepavõ- 
sastiku Lastla karjamaale, turnis üle purde, kus vesi 
kivide vahel vulises, silkas üle Kaela-Tooma heina- 
maa Vabadiku väljamäele, kus Laanekotkas oli õha- 
nud parunipreili seeliku järele, ja sealt ikka edasi, 
edasi otse, silmalt üle põldude, mööda kitsaid välja- 
peenraid, kuni saabus Neeme nõmm, kõrge kuusk 
Neeme mäel, toatagune männik ja vilkuv tuluke pli- 
kadekambri aknast. 

— Vara veel, mõtles ta ja pööras põõsaste vahele, 
sealt suure kuuse alla, mille tihedad oksad ei kavatse- 
nud vihmapiiska läbi lasta. 

— Täna õhta on siin neid teisigi kolamas, arvas ta 
ning vaatas kella. — Tea'nd mis nad sest tulest seal 
kõrvetavad, pomises endamisi ja otsustas hiilida akna 
taha. Niipea kui ta üle aia astus, pani koer kilama, 

mida Tibu Tõnu retkedel polnud kunagi kuulda, kuna 
Tõnu söötis Saalit nendesamade maiustustega, mil- 
lega Leenatki. 

Koera kilkamise ja larina peale kustus tuli. Maja 
lömitas madalas nagu hauduv lind pimedas kuuskede, 
sirelipõõsaste ning õunapuude vahel. Peni tüdines 
ründamast, taandus koguni põllule, kükitas kivile ja 
seades koonu pilvede poole, ulus pahaendeliselt, Nüüd 
kasutas Ants juhust ja lõi paar korda kõvade sõrme- 
nukkidega vastu plikadekambri akent: 

Välgukiiruga tõsteti kardina äär ja sosistati: 

— Tea, kis on, koer lõugas kui ull, 

— Eks jälle Preevel! 

— Mis see siit tahab? 

— Noh, siis on von Vasak! naeris Maali. 

Ants hüüdis, litsudes näo vastu akent: 

— Leena! 

Rohkem polnud tarviski. Juba kuuldus sängi na- 
gin, ukse kriunumine, riivi kriuks ja Leena laskis 
Antsu sisse. 

Uksed sulgusid niisama tasa, säng kägises niisama 
tasa, kui Leena tagasi puges, ainult tool tekitas koli- 
nat, kui Ants pidi kukkuma. 

Lobisemine oli nüüd elavam kui koolimaja juures. 
Usna tähele panemata oli Ants nihkunud sängi serva- 
legi, ajanud jaladki voodisse, kiskunud saapad jalast, 
pannud pintsaku toolitoele, nagu niisama kogemata 
Leenagi oli end nihutanud taamale, kohendanud padja 
pehmemaks. Varsti kuuldus aeglast hingamist ning 
peagu magamauinumist. Ainult Maali ei saanud ma- 
gada. 

— Tibuga kisuti nagu metsalisega... Seda las- 
takse rahulikult magada... Ja suapadki kiskus jalast 
ää, ih, ih, hii! Riidest kohe lahti, nagu kavatseks seia 
elama jääda! mõtles ja naeris Maali. 

Viimaks hüüdis ta valjusti: 

— Leena! 

Vale, et Leenagi magas. 

— Mis sul nüid pähe turkas! küsis see. 

— Ema tuleb! Juba porisevad... 

— Tulgu! Porisegu! 

— Täna sa ei kardagi. 

— Milla ma kart olen? 

Maali naeris kõhinal. 

— Ega ma niiviisi leeris käimata ole kui sina! lisas 
Leena. 

Kui Hoerschelmanni juures oldi leeris käinud, siis 
võidi ometi külapoisiga magada! Kuidas pidi siis me- 
hele saama, kui ei magatud, ja mis see magamine pidi 
kurja tegema? küsis Leena. Olevat ju enne teda ma- 
gatud ja magatavat peale teda! Kui inimestest eemale 
hoida, ju siis võib vanatüdrukukski jääda. Nõnda olid 
arutanud nende emad ja nõnda arutasid nende tütred. 

— Leena! Kuule, Leena! naaksus Maali. 

— Jää nüid vaid! 

— Tibu kõbistab akna taga! hirmutas Maali. 

— Kõbistagu! vastati ükskõikselt. Aga kui tõe- 
poolest tuleb Tibu Tõnu ja hakkab karjuma akna taga 
ja sõimama kummkingaks Kadakasauna Antsu, siis on 
tüli. Seda Leena ei taha. 

— Mis see loll seia tuleb! Kas vähe sai? ütles ta 
ja jutustas Antsulegi oma kangelaslikkusest. 

Poole öö paiku, kui kukk oli alles esmakordselt ki- 
renud, hakati eeskambris kolistama, ning peatselt 
avati ka plikadekambri uks, mis täna oli jäänud kinni 
sidumata. Sisse astus Neeme ema, pihtkasukas seljas, 
rätik kõvasti lõua alt sõlmes ja lamp käes. 

— Ma õige vuatan, keda siin salaja nohisetakse. 

Ja kõhklemata tõmmati vaip noorte pikutajate 
pealt. 

— Kis see siin on, nagu oma maja inime, aand 
kohe suledki maha, õige lind! tegi ema kurja häält. 
See ootamatu üllatus ei avastanud muud, kui et 
Leena käsi oli Antsu pea ümber ja Antsu käsi Leena 
piha ümber. 

— Magatamas siin kõiksugu külajüngreid, kis 
neid vänsakaid kiigutab? Küll teile näidatakse... 
Ruttu muast lahti! 

— Ema! Äbene vähe! noomis tütar. 

— Või äbene! Eks sa nää! Muna õpetab kana! 
Kasi aga sängist välla! 

Ants teeskles magajat ning pidas mittevahelesega- 
mist kõige õigemaks. 

— Kis see sul siin sis on? haaras Neeme ema noor- 
mehe käe, tahtes seda silmade eest tõmmata. 

— Nää, kui äbeneb, sinder! tõreles ema juba üsna 
heatahtlikult. — See vist mõni isandanahka, nää, kui 
peenike särk teesel selgas! Ei tunnegi sindert! Või 
kohe võhivõeraga magatakse! 

— Pead sa's kõiki tundma, kaitses tütar ning, tun- 
des ema hääles järeleandmist, tõmbas vaiba uuesti 
peale. 

Polnud parata, ema pidi lahkuma suurema tulemu- 
seta. Kuid ega rohkem tahetudki. 

— Eks sa võtt vemmalt! rõhutas isa, kui ema ta- 


gasi tuli. 
— Jäeh, see oli jo see Kadakasaana antvärk, so- 
sistas ema. — Olid suapadki jalast ää ja pinsak tooli 


sellataguse peal, ega teesed sedasi oska, need ikka 
mudaste jalgadega sängi nagu sa'gi. 

— Jah, mudaste jalgadega, aga tõsiste mõtetega. 
— Ma ütlen, võtt vemmalt! Ja kas see peaks sis pa- 
ram olema kui noor Tibu. Kas see saanapoiss kua 
mõni naesevõtja? Va mäda muailma redutaja... 
Ja see va Kadakasaana Juhan! See olla jo õel kui ku- 

rivaim. Jo sis poegki niisama kurjust täis. See Ka- 
dakasaana Juhan tahta oma seadused maksma pan- 
na... Tea, kas sis nisuksed ongi need seadused, et 
mäda muailma ulkuda, kerves kottis, ja vuabrikutes 
laeselda. Mina aga ütlen, üle põllumehe põle kedagi. 
Kis põldu ei viitsi arida, see on tühi tuuletallaja ... 


— Aga ega südame eale vasta sua parata... Et 
kui inime ei meeldi, mis senna teha, lausus ema. 
— Südame eale? 


— Südame eale jah! Süda tunneb kõige paramini, 
ja ega naese süda põle nisuke kui va kivine mehe 
süda. Kui südame eale vasta talitad, ei sis ole sul 
rahu öösse ega päeva... Ja kis neid seadusigi teab, 
misuksed nad tulevad. Ilm on kirju. Või need 
praegusedki kõige paramad on. Kas see sis on kõige 
param, kui kõik paramad muad võetakse mõesa kätte... 
Ja kus need inimesed peavad majale minema kui 
mäda muailma ulkuma... Ja kus see me'gi lapsekari 
viimaks jääb. Jumal oedku! 


— Noh, kui suavad põlluarijale mehele, ega sis 
põle ühti. Aga kui aavad ulgukseid taga, sis muidugi. 
— Äe, kus neid so põlluarijaid nii on. Igaüks ise 
ulkumas. Nõksul poissa terve kari, kus nad seda 
põldu võtavad. Jäga Nõksu ää, sis suab iga mees 
saanaaseme. Ja mis sis need saanamehed tegema-ak- 


kavad? Ulkuma! Kepp ja kott! | Et 


— Muad on küll, väitis isa. 


— Kus ta sul on! So oma isa-ema aeti sealt pa- 
rama põnga pealt seia kadakate vahele. Ja pallud 
suand sedagi. Muudku mõisa — moonakaks. Ja kas 
see mõiski jõuab kõiki neid moonakate lapsi vasta 
võtta! Mingu aga jälle ulkuma! Mingu aga jälle oma 
seadust otsima! 

— Oma seadust! Sis on igaühel oma seadus. Moo- 

nakatel oma seadus, saanameestel oma seadus, paru- 
nil oma seadus ja Nõksu Juhanil oma seadus. 

— Nõnna neh! Nõksu seadus on nisuke, et siit 
kapsa-aa takka ilusam tükk temale, mis muamõetja 
senna me krundi sisse pool kogemata jättis. 

Vana Neeme kuulatas rahulikult ja popsis piipu, 
puhudes suitsu õhku. 

— Siin nad kasvavad, näitas ema lastele, kes kint- 
sud olid paljaks ajanud. — Kõik tahvad riiet, süüa ja 
mehele minna. Leenal alles üks padi valmis. Ane- 
pojad lõi rahe surnuks. Igal lambal üksik tall! Siin 
sa oled põlluarija. Silku-leiba näri... ja põldu ari... 
Ei jah, linnainimestel on ikka ulga kergem! 

Vanamehe piip hakkas ägedamini suitsema. Ja kui 
ema kiitma hakkas Kadakasauna Antsu, nagu tema 
seda kuulnud olevat, vastas vanamees: 

— Koera p....! Põle see vuabrik veel kedagi 
toit, kui keegi põldu ei ari! Kõik joosevad senna 
kokku. Logelejad, muud ühti! 

— Ega sis sul veel äda ole, lohutas ema. — Maali 
kasvab, siis Liisi, Miina, Mai, jumal tänatud! 

— Jah, va lehtsabad! 

— Kelle süü? 

— Süü. Nagu arust ää. Juan on, minnakse se- 
paks, paraku! Uadule ää kõvemini kõssa, kua saba 
selgas, paneb minema! Kõik lähvad linna — vuabrikud 
ehitama! Mul kullaauk! 

— Või seal nüid kulda või kerget põlve! Aga 
nää, siin ei sua jo kuskilt raha. Ja raha on nüid rahva 
eal, nagu piibelgi ütleb. 

Nõnda oli arutatud aovalgeni. 

Algasid igapäevased toimetamised. Plikadekambri 
uks avati ja kisati üle läve: 

— Muast lahti! 

Tõusti haigutades, väsinuna, roidununa, kuid tõusti 

ja hakati nobedasti talitama küll toa, küll lauda 
juures. 

— Leena! Leena, anna kompud! nurusid vähemad 
õed, nagu oleks ka neile räägitud, et ehaline tõi Lee- 
nale maiustusi. 

— Vat uuel peigmehel paramad kompud kui Tibu 
Tõnul, ütles Liisi. 

— Jah, Tibu Tõnul olid tainased, kleepisid am- 
maste külge, kinnitas Miina, kes hoidis pead viltu. 

Nüüd joosti ema juure: 

— Leenal on uus peigmees! hõigati eemalt. 

— Vaid! Mis te lorate! 

— On jah! Nää, tõi kompusi! Ead kompud! Tibu 
Tõnul tainased! Kummkingal palju paramad! 

— Kasige siit, mädanused! käratas ema. 

Nüüd joosti Maali juure, sealt isa juure, vanema 
venna Aadu juure ja ikka edasi, kiites Kadakasauna 
Antsu kompusid. 

— Kis see kummking on? uudistasid vanemad ini- 
mesed, aga lapsed teadsid ja jutustasid, et Tibu Tõnu 
pole enam Leena peigmees. Nüüd olevat Kadaka- 
sauna Ants, keda hõigatavat kummkingaks, sest et 
kannab kalosse. 


Xx 
Noore Ants Vasaku lahkumine 


Kui uue ministeeriumikooli maja ehitamisest Kuiel 
niipea midagi välja ei tulnud ja maal töölootused üha 
kehvemaks muutusid, pani Kadakasauna Ants oma pa- 
remad riided kompsu, võttis kaasa rahatagavara, mis 
ta suvisest teenistusest oli igaks juhtumiks talletanud, 
ja tegi minekut. 

— Nõnna sis, poeg! Eks sa ise nää ja ole, ütles 

isa. — Oled juba na täismehe moodi mees. Ja eks sul 
pea ole kua õlade vahel, ega sa's teda linnamüiride 
vahelgi ää kauta ega rumalaks lähä ega kõigile mua- 
ilma narrustele järele anna! Seal on pallu rahvast 
koos, inimesi igasuguseid, ühed targad, teesed lollid, 
otsivad lõbusi imutegudest ja viinauimast, ei ooli 
aust ega äbist. On aga jälle teesed, kis ei pane mikski 
oma isa õpetust ja elavad omapead ja veerevad alla- 
mäge ja lasevad ennast jalaga tõugata... Meie aga 
jalaga põle veel tõugata old, suurustas saunataat, 
— meie põle vee! kummardand mammuna ees ega kel- 
legi ees... Meil olgu kannatust ja pikka meelt, et me 
ise ennast ikka aidata suudaksime ja ise edasi jõuak- 
sime, olgu see sis Kadakasaunas või laias muailmas 
võeraste inimeste ulkas. 

Isa pidas sealjuures kogu aja poja kätt krobelises 
peos, kuna sõrmed hoidsid esmalt kramplikult, kuid 
siis loidusid ikka lõdvemaks ja lõdvemaks ja libisesid 
lahti üle poja sõrmede. Poeg ei mõistnud selle isa 
õpetuse peale midagi erilist kosta, ta vaid silmitses isa 
värisevaid huuli. Ema seisis nende selja taga ja ka- 
vatses ka midagi ilusat ütelda, kuna ta mehe sõna, vä- 
hemalt seda kohta, kus ta oli rääkinud mammona kum- 
mardamisest ja ise edasi jõudmisest, ei tahtnud täiesti 
pooldada, kuid ta purskas nutma, nagu ta enne seda 
kunagi polnud teinud, nagu oleks see viimne kord, just 
kui peaks poeg minema vaenuväljale, kust tagasi pöö- 
ramine on enam kui küsitav. Kui Ants varem oli läi- 
nud maale, kuskile teise valda või kihelkonda mõnd 
mõisahoonet või karjalauta ehitama, siis polnud see 
emas äratanud kaugeltki sellist meeleliigutust. Nüüd 
oli ta linna minemas — vabrikut ehitama, vabrikut, 
millest neil kõigil puudus õige kujutlus, mida nad pol- 
nud kunagi näinud, millest olid vaid kuulnud mööda- 
minnes, et seal on undavaid masinaid ja rohkesti jõhk- 

raid ning viletsaid inimesi, keda ohverdatavat noile 
masinaile, sest seal jäävat need inimesed rataste va- 
hele, seal peavad nad töötama masinatega võisteldes 
ja ei tea mis kõik tegema... 

Ja see isa rääkimine. Kunagi polnud isa nõnda hel- 
lalt hoidnud Antsu kätt ja nõnda pikalt, pühalikult kõ- 
nelnud. Ema pühkis aina silmi, pisarad voolasid 
nagu tilgad lambarasvaküünlalt kolmejalgsel laual. 
Ta hakkas poega pastori moodi õnnistama, et — jumal 
õnnistagu ja hoidku, jah, et — pahade tõbede ja hal- 
bade kommete eest, et austagu jumalat ja armastagu 
ligemist armas poeg... See pidi isa kõnet täiendama. 

Antsul hakkas juba piinlik ja koguni hale meel 
emast. Ta lausus: 

— Nägemiseni, küllap suab läbi, ega ma igaveste 
senna jää, küllap suab seiagi veel tulla vuatama, kuda 
siin elatakse. Ega see asi nii ull ole kui reagitakse... 
Mis te na kardate, ega ma sõtta lähä. Ja kui sõda, sis 
sõda, ütles Ants, välja pursates natuke Kadakasauna 
Vasakute uhkust ja trotsigi. 

— Jumal küll! Poeg, miks sa nõnna reagid, ütles 
ema ja puhkes veel rohkem nutma. 

— Mis sa töinad! pahandas nüüd isa, — ega ta 
mudugi sõtta lähe! 

— Teil ea ütelda, mis sa töinad, ega te emasüdant 
ei tea ega tunne! Küllap ta on ullem veel kui sõda, 
see vabrik. ' 

Pamp seljas, säärikud jalas, rätik kaelas, nokkmüts 
peas, mille alt vaatasid kaks hästi ümmargust sinist 
silma, mida katsid selged laud ja pikad pruunikad 
ripsmed, näonahk punakas nagu pisut viheldud, juuk- 
sed mustjad ja märjad nagu vette kastetud, vurrud 
valkjad, ülespidi keeratud, nina keskelt kühmus, ot- 
sast jämedam, pea seljas, jalad sirged, varbad välja- 
poole, astus Ants pikkade sammudega, nagu tahaks ta 


39 


võimalikult ruttu pääseda kaugemale sellest pimedast 
suitsuonnist ja haledusest. Oli õhtu, hakkas juba vi- 
devikuks minema. Vanemad olid teda keelanud, et 
kuhu ta läheb veel vastu õhtut. Aga miks ta ei peaks 
minema, kevadisel ööl on ju valge ja vilu käia ja hom- 
mikuks on ta aegsasti linnas. Mis see nelikümmend 
viis versta tal matkata! Linnas võib ta hommiku vara 
hakata endale öömaja otsima, et tänavale ei pruugiks 
jääda. Nõnda maalis ta vanadele pilti, nõnda oli ta 
oma õhtust lahkumist õigustanud. Tegelikult oli tal 
enne linnaminekut teisi kavatsusi. Ta oli arvestanud 
aja ja maa, mis kulub Neeme paiku jõudmiseks. Ta 
peab ometi Neeme Leena hüvasti jätma, sest seda oli 
ta lubanud. 

Leena oli täna aga hoopis tõrges ja mossis. Ta, 
peab ütlema, polnud niivõrd pahane, kuivõrd kurb. 
Kuid ta ei pidanud tarvilikuks sellest lobiseda, ta ei 
tahtnud oma kurbust üldse näidata, ta ei rääkinud se- 
dagi, et Neeme isa oli nimetanud Antsu hulguseks 
ning tahab sobitada Leenat Tibu Tõnule, kes olevat 
põlluharija, seega inimene. Teised inimesed polevatki 
inimesed, nõnda oli Leena kuulnud isa ütlevat. Leena 
ei tahtnud nähagi neid põlluharijaid siin suitsuonnides 
ja madalais, tahmaseis rehetubades seapõrsaste, lam- 
batallede ja hanepoegadega segamini ja näljaga võidu 
jooksmas. Ta oli kuulnud, et linnas on elu puhtam, 
ilusam ja kergem. Miks ta ei peaks sinna püüdma? 
Ka ema oli hakanud pooldama sauna Antsu. Aga mine 
tea, läheb siit see Ants ja ei tulegi tagasi, leiab uue, 
sest on ju neid seal linnas häid ja paremaid, ilusamaid 
ja libedamaid kui tema, maaplika. See kõik lange- 
taski ta meeleolu ning rõhus südant. 

— Miks sa, Leena, sis täna nii oled? küsis Ants. 

— Miks ma olen või? Miks ma ei peaks olema's? 

— Miks sa oled's? 

— No, et lähäd ise ää ja kõik... 

— Ääole ühti, ütles Ants ja üritas teda kaenlasse 
võtma. Ta pigistas teda kuidagi õrnemalt. Ka tüdruk 
surus ennast leebemalt poisi kaissu ning teda läbis 
mingi salajane hirmuvärin. 

— Ütle mulle, Ants! Ütle noh! Ütle! anus ta. 

— Mis ma sulle's ütlen? 

— Ütle noh! Ütle, ajas tüdruk üksisõnu. 

Ants naeratas ja surus üha tugevamini tüdrukut 
kaenlasse. 

— Utle noh! Ütle, et... tahtis Leena vist midagi 
olulist ning õige tähtsat küsida, kuid see ei tahtnud 
tulla üle huulte, sest ta häbenes. 

— Ütle, kas sa jäädki linna? suutis ta viimaks vist 
küll aseainena välja lükata, noormehe pintsaku nööpi 
näppides. 

— Mõtlesin küll, vastas Ants. 

— Ei tule änam. 

Leena katsus ennast vabastada noormehe sülelu- 
sest, sest see lause valas talle nagu külma vett üle 
piha, nagu oleks talle mingi tönts, ent terav asi süda- 
messe torganud, ning ta ei suutnud enam silmapilkugi 
viibida selles asendis. Talle kippus vägisi nutt kurku. 
Kuid — mispärast peaks ta seda näitama sellele süda- 
metule inimesele, kes läheb jäädavalt linna ega hooli 
tema tunnetest. 

— Keda sulle sis nüid pähe lõi? söandas Ants kü- 
sida. — Mis sa's nüid na? Ja ta kobas kätega, et tüd- 
rukut uuesti kaenlasse tõmmata. Nüüd pööras Leena 
pea kõrvale, kehahoiak oli muutunud lõdvaks, nagu 
oleks talle täiesti vastumeelt see sülelus ning need õr- 
nused, mida seda ohtramini jagati. 

— Mis sa's nüid veel, kui ei tulegi tagasi, tõrjus 
tüdruk. — Olgu's, kui ei tule, põle tarviski, lükkas ta 
Antsu eemale. 

— Kas me sis peaks seia jääma? küsis Ants. 

See oli üteldud koguni teisel toonil ning see kõias 
kuidagi teisiti kui Leena seda esmalt oli kujutlenud. 
— Me... peaks... Seda ilusat laulu oleks Leena 
tahtnud rohkem kuulatada, ning ta pööras ennast 
Antsu poole. Nüüd haaras Ants teda uuesti. Ta käsi 
puudutas tüdruku sooja ihu, ta lihavaid ning lopsakaid 
rindu, mis otse pakatasid valges jakis. Tüdruk süleles 
teda samuti valgete ümarate käsivartega, surudes põse 
vastu noormehe hõõguvat põske ja hingates talle 
sooja õhku otse näkku. Kuid mitte rohkem. 

— Ei tohi, ei tohi, ümises Leena. — Maali kuuleb! 
Ei tohi noh! 

Kui Ants ikka ei jätnud, siis kargas Leena istukile 
ja rõhutas: 

— Lase lahti, noh! Mis sa mõtled... Põle nisu- 
kest asja, ennegu tanu peas. 

Noormees taltus. 

— Tea, mis sa's mõtled... Ää ikka ole, suutis ta 
lausuda ning tõusis samuti. Kui nad nõnda olid üüri- 
kese aega kainenenud, lausus Leena: 

— Eks sa maga natuke, omal linnareis ees. 

Pea pahviski Ants hingata läbi nina ning vurrude, 
kuna Leena oli nihutanud käe ta pea alt läbi ja hoidis 
kinni ta kaelast, olles kogu aja ärkvel, nagu tahaks ta 
valvata, et Ants ei hiline, või nagu oleks see tõesti 
viimast korda. 


XI 
Kadakasauna Antsu linnamineku järelkaja 
Kui Neeme peremees kuulis, et Kadakasauna Ants 
oli linna läinud, siis pidas ta parajaks naise arvamist 


ümber lükata, nagu peaks Leena, tema tütar, mõnele 

«müuatamehele“ naiseks minema. Kui nad ühel hom- 
mikupoolsel ööl jälle nõu pidasid, ilmade üle aruta- 
sid, viljade seisukorda ja lojuste sigivust hindasid, 
kangesti soigusid ja sosistasid, jõudsid nad viimaks 
inimesteni ja kõigepealt oma lasteni. 

— Eks ma üteld, lausus vana, — ulguksest suab 
meest või kedagi, nää, pani plehku ja mine võta sa- 
bast kinni. Ei nisuksel põle peavarju ega pesapaika, 
kus kere, seal pere, ait selgas ja lukk mokkas... 

See pani esmalt ema vaikima. Viimaks tegi ta eba- 
määrase häälitsuse: 

— Äeh! 

— Mis see äeh loeb! 

— Ei tea kedagi. Eks inime läind teenistust otsi- 
ma, ega keegi luhist ela, ja kui inimsel nisuksed mõt- 
ted on, et võtta või olla, jo sis peab raha olema ja kor- 
jama, väitis ema ja jätkas: — Ega põle endine aeg. 
Olid pulmad, pandi terve leib lauale ja lihakänsakad 
vuagnaga, igaüks lõikas ja ammustas, nüid peavad 
olema nuad ja kahvred, viinakluasid ja asjad. Ja kui 
veel akkavad linnakohas elama, ega sis jo mesuguste 
sängilobudik senna tuppa kolva. Sis riided ja meeb- 
led. Kõik tahab tenuskid... Ja kust see siit teda 
võtta on. 

— See näitab sulle sis veel nägu, ega seda ole, 
kahtles aga umbusklik Neeme vana. 

— Äeh, kus ta's na läheb... Sa tead noorte asja, 
kuda kokku reagitud. 

— On nii kokku reagitud, et ongi kokku reagitud... 
On viimaks ää rautatud, vat sis kooki moosiga, söö sis 
ise nua ja kahvrega. 

— Äeh, seda ma'nd küll ei usu. Tüdruk on rikku- 
mata. 

— Sina tead — noorte asja, osatas vana. 

— Miks ma' ei tea. 

— Sa mädand! 

— Eele ütles, et ei või minna loomi aama, et palla 
jalu külmas kastes, et need on teesel... 

— Mh! tegi vana. 

Need olid nii veenvad põhjendused, et vana Neeme 
vaikis ja piip hakkas kangesti tossama. 

— Tea kedagi. Põle neil pasatskitel äbi ega au... 
Käivad nagu agijad mäda küla ja vuatavad, kust 
suaks seebitüki ää kahmata, porras ta üha. 

— Jäta nad sis, need plikad, istuma seia kadakate 
vahele! Eks ma nää, kus sa nad viimaks õige paned. 

— Ega sis kohapidajad ilmast otsas ole, vastas 
vanamees ja keeras küljele. 

Järgneval õhtupoolikul pani ta kõmpides kaevu 
poole, hüppas üle aia, nõnda et valkjad juuksekahlud 
lendlesid, võttis pikad sammud mööda maantee kallast 
poe suunas, kusjuures võidi märgata ta iseloomustavat 
ning kentsakat kõnnakut: üks jalg tõusis ikka kõrge- 
male kui teine, nagu lonkaks ta, või nagu neljajooksev 
hobune. Nõnda ta läks, kaks kätt kõvasti paksu sina- 
kasmusta pintsaku taskus, püksiääred sokkide sees, 
pastlad jalas, paelad põimitud ümber sokisäärte, väike 
piibu-kalka suus, kaha põhja all süljetilk, mis ve- 
nis nagu niit. 

— Kus ta nüid põletab? küsis pereeit, vaadates 
teda kätt silmade ette seades. 

— Eks ikka poe juure, kus nad majal käivad, vas- 
tas Liisi. 

— Pidi minema paslenahka tooma, õiendas poeg, 
— ega's teesed inimsed sua selle meele järele, temale 
peab ikka poole ärjanahka viie kopika eest tooma... 

— Äeh, kuula nüid, lausus ema, — mis seal pasle- 
nahka, eks va suunahka tuleb kua natuke parkida, 
eks see va poe Mart müi neile seda va unditulist ja 

eks sis Nõksu Juhaniga akkavad üksteese kuuenööpa 
eest ää kiskuma nagu kooli palgiveu aal. 

Poe juures olid Koli küla tähtsamad tegelased koos 
— Nõksu Juhan ja Tibu Tõnu esmajärjes. Niipea kui 
Nõksu Juhan nägi Neeme Aadut ülejala poe poole 
kahlavat, kaltsas ta kohe poeletilt maha, kus ta seni 
istudes jalga oli kõigutanud ja endamisi midagi pomi- 
senud, nagu sepitseks ta jälle mõnd vemmalvärssi, 
mille peale ta üteldi mihkel olevat. Ta trügiski rah- 
vast läbi, jäi Neeme Aadu ette seisma, kes ei mõist- 
nud viitki lugeda, võttis mütsi peast, tegi sügava kum- 
marduse ja pani leelutades jorutama: 


Neeme Uadu kuulus mees: 
seitse nööpi kuue ees, 
seitse tütart kambrihen — 
seitse poissi silmad veen. 
Uks oli tore Tibu Tõnu, 
tütrel kellest vähe mõnu, 
teine uhke ametmees: 

— krae ja lips kui veskitiib! 
See ta Leena linna viib... 
Neeme Uadul silmad vees 
Ih, ih, hii, ah, ah, haa, 
Kuus jääb takka leinama... 


— Vat kusl..., nää, misukse laulu tegi, põleks us- 
kundki, et selle pea peale tati kua midagi paramat 
seedib, nähvas Neeme peremees. 

Tema oli kehvem värsisepp, ta ei suutnud vastast 
sama mõõdupuuga ängata. Selle ütelnud, puges ta 
leti ääre, näost üleni punetav, tellis kortli viina ja so- 
ris siis hulk aega pastlanaha virna kallal. 

— Eks aidake Neemel tänase päeva nime otsida, 
kostis juba Nõksu Juhani pehme bariton. 

Neeme ladus pastlapaare nagu suuri koltunud tu- 
bakalehti kord ühte hunnikusse, siis jälle teise ega 
leidnud kuidagi head ja odavat, pehmet ja vastupida- 
vat. Kuid Neeme oli nahka ladunud sootu teise mõt- 
tega. Ta oli kogu aja haudunud plaani, kuidas Nõk- 
sule sama mõõdupuuga mõõta, ning viimaks pööras ta 
äkki ümber ja laulis: 


Kelle neiul punapea, 
Selle armastus põle ea... 


See polnud algupärand, aga rahvas pani laginal 
naerma, kuna raske oli oletada, kumb osutus naeru 
põhjustajaks, kas Neeme peremehe koomiline ning 
kentsakas endaga rahul olemine või siis Nõksu Ju- 
hani häbelik naeratus või koguni värsside kahevõitlus 
üldse. Nõksu Juhanil oli piinlik, et tema tütre Anne 
punast pead osatati, mida ta ei teadnud oodatagi. 
Neeme oli aga rahuldatud, et tal õnnestus Nõksu Ju- 
hanile tasuda, ja ta patsutas Tibu Tõnule õlale: 

— Ää kuulagi, poeg! Säh, tee suu seks, pakkudes 
Tõnule viina. 

Tibu Tõnu kummutas viinakortli tühjaks ja naeris: 

— Mh, ih, hii, küll on ull! Küll on ull! < 

— Nõnna! Üle põlluarija, ma ütlen, põle keda- 
gist. 


XII 
Linnarahva kummalised teod 
Kui Kadakasauna Ants Neemelt minema hakkas, 
tõusis päike parajasti toataguse kuusiku rüpest, pistes 
teravaid punaseid kiiri läbi roheliste kuuseokste, män- 


niokaste, lepalatvade Antsu mütsinoka alla, paitades 
ta põske ja sundides naerule ta laiade hammastega 

suu. Ants suundus otse üle Neeme aruheinamaa, kus 
kastene rohi sätendas nagu särjesapp, lindude vidin 
ja vilistamine elustas puid ja põõsaid, nagu oleks siin 
lõpmatu palju lõbusaid kääbuselanikke, kes vadista- 
vad omavahelist juttu heledate häälekestega. Nii tõt- 
tas ta üha edasi, edasi, kuni lõppesid heinamaa jalg- 
rajad, metsavahelised teed, saabus kõver vingerdav 
maantee, mis valendas ' kõrgemale tõusvas päikeses 
nagu pikk pael. Mõni üksik talumees kehva hobuse 
ja logiseva vankriga liikus nii aeglaselt väänleval 
maanteel ääretute mõisapõldude vahel, et eemalt vaa- 
dates näis ta paigal seisvat või jälle nõnda aeglaselt 
liikuvat nagu tigu. * Vahel harva kuuldus tagant tule- 
vat vankrimürinat ja kui see Antsu kohta jõudis, vihi- 
ses piits läbi õhu, et rutem mööduda sellest pambuga 
rändajast, kes võib-olla hakkab veel vankri pealegi 
küsima. Nõnda kõmpis ta jalgsi, ihuüksi, pühkis higi 
ja istus vahel kuskil kivi otsas või aialatil, või kõrtsi 
eestoas einet võttes, et jälle edasi matkata — uue elu 
poole. See täitis rinna uue energiaga, uue tundega, 
mingi tundmatu mure ning teadmatusega, mingi äreva 
ootuse ning kõditava uudishimuga — kõige rohkem 
aga lootusega seada elu kuidagi paremale, kindlamale 
alusele, asutada perekondki, muretseda mõööblike, 
üürida korterike, kus liigub naisuke! See mõte, peab 
möönma, tiivustas teda rohkeimal määral, nõnda et ta 
peagu unustas selle kõige esimese mure: kelle juures 
võiks ta ööbida linna saabudes. Ta oli kavatsenud, ja 
isa-ema olid soovitanud minna esmalt Taaveti juure. 
Kuid kus see Taavet peaks elutsema, seda oli võimatu 
kindlaks teha. Kas ta enam seal elab, kus Ants teda 
Roobu sulasena külastas. Viimaks, nõnda arutades 
ja muretsedes, hakkasid linnatornid paistma, kuid see 
oli veel kaugel sinises taevavinas ja suitsupilves nagu 
õhupeegeldus ning sinnani oli veel küllalt kõmpida. 

Jalad ei viitsinud enam nobedasti astuda, kivi jäi juba 
varba taha kinni, väsimus võttis võimust seda enam, 
et mida lähemale ta jõudis linnale, seda kurvemaks 
muutus maastik: liivakünkad, kõle meretuul ja kidur 
rohutüügas paesel pinnasel, just kui polekski siin ke- 
vadet. Kui liivamäed ja linnatornid veel lähemale 
jõudsid, siis harjus ta silm juba selle kehva pildiga 
ja asemele tulid uued sisemised mõtted ning pakit- 
sused ja keelele kerkis: 

— Kus nad siin seda vabrikut siis ehitavad? 

Silmad kilasid ringi, otsides vabriku uusi püstitata- 
vaid hooneid või midagi niisugust, mida isegi vaevalt 
oskad kujutleda. 

Aga näe, seal paremat kätt maantee ääres ongi 
kokku veetud maailmatud virnad kive, küll valgeid, 
küll punaseid, küll raud-, küll paekive, telliskive ning 
šamotte. Ning lubjahunnikuid nagu lumekuhje, kolla- 
seid liivahunnikuid, siis palgi-, laua-, prusside, talade, 
aampalkide, pindade ja liistude lademeid. 

— Öi, kui suur töö! imestas Ants. Igatahes nii 
ulatuslikku ehitustegevust polnud ta varem näinud. 
See'p ta suu ammuli tõmbas. Ta sammud muutusid 
erksamaks. Oi, see viis teda vaimustussegi. Mitme- 
ruutkilomeetrine maa-ala oli kaetud ehitusmaterjaliga 
ning küntud vundamentide kraavistikuga. Paistis, 
nagu ole”s siit maaväring üle käinud ning tuhandeid 
maju laiali puistanud. Kõike seda imettedes oli ta 
jõudnud raudteetammini, mida ta samuti imetles, siit 
edasi Lasnamäele, mille veerult avanes avar ülevaade 
all kükitavaile madalaile puumajadele, lagedailie välja- 
kuile, kapsaaedadele ning heinamaa-tükikestele, kus 
kasvas mõningaid remmelgaid ja leinapajusid ning 
kus karjatati linna lehmi. Paar pikemat korstnat ajas 
paksu tahma ning Ants vaatas neile nüüd ülalt alla, 
sest see vabrik ja need korstnad, mida tema läheb ehi- 

tama, tulevad mitu korda pikemad ja ajavad mitu 
korda rohkem tahma alla. Hurtsikuid hinnates ei leid- 
nud ta Kadakasauna sugugi kõige halvemana ning sel- 
les oli ta veendunud, et nende saunikute külmas kamb- 
ris pole pooltki nii palju tagavarasid kui Kadakasau- 
nas. See oli kehvistu linnaosa, kus elutsesid prole- 
taarlased, käsitöölised, voorimehed, lehmapidajad, 
kitseomanikud ja teised inimesed, kes näost olid hal- 
lid ja hulga lahjemad kui linna lehmad. Nii rammu- 
said loomi polnud ta kuskil mõisas näinud ning nii 
kangekaelseid, sest need siin juba härrastele teed ei 
andnud, vaid vastupidi, härrased pidid neile ruumi 
andma, kui nad stoilise rahuga edendasid oma küllas- 
tatud seedimist, linnatänavail uhkelt jalutades. 

— Näha kohe, et linnakad, mõtles Ants. 

Väljakul remmelgate all käratses poistejõuk, peites 
valgeid ning pruune tuvisid põue ja tasku. Linnud kää- 
nasid hirmunult pead ja vaatasid kohkunult saapa- 
nööpidena läikivate silmadega, raputades uhket tutti 
ning kõverat nokka. 

Paeseil kõnniteil jalutasid viksitud ja klanitud 
noorhärrad, toetades kohevil seelikutes tippivaid daa- 
me, kelle peakatted meenutasid harakapesi. Edasi 
laaberdasid lakksaabastes ning riidest sirmiga mütsi- 
des mehed, rätikud kõvasti ümber kaela, uurikett üle 
kõhu, käed küünarnukkideni püksitaskus. 

— Mats, kus pastlad! hüüti Antsule. 

— Pastlad jäid pagaasi! kostis teine. 

Ants muutus araks. Ta ei suutnud või ei julgenud 
vastata. Ja kui ta üha rohkem kössi vajudes katsus 
eemale kaduda, siis tormati talle järele ning sõnalau- 
sumata lendas talle esimene tervitus pahemale kõr- 
vale, nii et müts veeres keset tänavat. 

Nõnda hakkabki see uus elu, mõtles ta, mütsi 

tolmust rapsides ja edasi sammudes linna keskuse 
poole. Ulakad jäid rahuldatult irvitama. 

Toompeal valendasid kivimajad, nagu oleksid pää- 
sukesed mätsinud pesi kaljurünkale. Kes neis maja- 
des pesitsesid, sellest oli ta mõndagi kuulnud, seal ole- 
vat need Uexküllid ja Hoerschelmannid, kuid ta ei 
saanud seda mõtet jätkata, sest juba joosti talle rüsi- 
nal vastu. See oli poisijõmpsikas, ajades kepiga tün- 
nivitsa kõnniteel, inimeste hulgas. Sellele julges Ants 
pahandades pomiseda: 

— Silmi põle peas. 

Ning juba seegi tundis teda tema villast ja pani tä- 
nitama: 

— Mats, mats, mats, mats... Ou, öu, ajades keele 
välja. 

— Mh, ,Kuke“ pood, luges Ants sildilt, — talu- 
rahva sissesõiduhoov. Ja edasi ,Karu", ,,Jänese”, 
»Tedre“. Vist peab temagi siia kuhugi ,,sisse sõitma”. 
Karu nagu kangem elajas, tarvis õige selle varju pu- 
geda, mõtles ta ja astus väravast sisse avarasse hoovi, 
kus hobused krõmpsutasid heinu ja mõned maamehed 
ajasid vankri man juttu. Läks sõbratuppa. Kui ta 
kõval naril oli veidi aega pikutanud, hakkas ta kõrv 
esmalt tuikama ja viimaks hoopis valutama. 

— Armasta oma ligemist kui iseennast, mõtles 
Ants, — ja oleks veel löönd, siis oleks pidand teise 
kõrva ette pöörama, kahju, et ainult ühe hoobi vi- 
rutas. 

Magamine oli siin suurem kunst kui Neeme Aadu 
pastlanaha ostmine. Ta torkas käe põue ja vedas sõr- 
medega üle rinna. Midagi jäi sõrmede vahele, igata- 
hes mingi elus olend, sest siputas ja levitas, muidugi 
endakaitseks, vastikut haisu. Aga sest polnud peale 
haistmisorganite ja naha häirete suuremat tüli kuul- 
menahkadele. Kuulmenahkade eest hoolitsesid joob- 

nud mehed 'Sõbratoa laua ääres, kes vaidlesid ja aasi- 
sid hämarikust koiduni. Mis sest — kaugel see hom- 
mikki on. Siis saab minekut ja ehk kohtab veelgi 
mõnda huvitavat, kas või Taavetitki. 


XIII 
Taavet ja Aleksander 


Taavet Vasak oli ta isa noorima venna poeg, kes 
ammu oli asunud linna ja elanud seal esmalt sepa pea- 
lelööjana, viimaks sepana, siis sepatöökoja omanikuna, 
kus sellide haamrid vuhisesid ning õpipoiste viilid 
kriunusid. Kuid siis oli tulnud ränk katsumine, kriis, 
nõnda et ta oli pidanud kaotama oma alasid ja haam- 
rid, andma käest töökoja ja minema raudtee-depoosse 
sepaks. Vana pärandusena oli säilinud vaid tavali- 
sest tööliskorterist suurem eluruum aguli puhtamas 
majas, mõned paremad esemed ning keskmise kenadu- 
sega abikaasa, paari järglasega, kes mängisid rikka- 
like nukkude, kannide, hobuste ja klotsidega, milliseid 
Ants polnud varem näinud ning millest ta küsis: 

— Ega nisukesi kõiki siin müia olegi? 

— Oh.ei, vastas lahke lasteema, kohendades musta 
pitstanu tuhmunud juustepalmikuil, mis kuhjana olid 
keerutatud lagipeale. — Neid on toond ikka Taaveti 
vend Aleksander. Tema käib kaugel ja toob siis las- 
tele kaasa neid pupesi ja mänguasju. 

Ants vaatas ümber. Ta tundus siin võõrkehana, ol- 
gugi et ta maal oli küllalti noobel. Ta tolmused riided, 
päevitanud nägu, ta hoiak, ta jutt ei sobinud selle ümb- 
rusega. Siin oldi klanitud, puhastatud ning peenut- 
sevgi, nõnda et niisugusele matsile nagu tema siin 
vaevalt pikemaks ajaks korterit lubatakse. Selja- 

pambu jättis ta siia — kööki laua alla —-ja läks liht- 
samat ning endale kohast otsima. Nõnda leidiski tei- 
ses agulis korteri. Siin oli lihtsam: kolm raudvoodit, 
söögikapp, pesukauss, paar taburetti. Põrandal polnud 
vaipa nagu Taavetil, seintel polnud ,,kuulsate esivane- 
mate” pilte nagu Taavetil, puudusid pehmed toolid ja 
diivan! Ühe sõnaga — nagu Kadakasaunaski, ainult 
polnud savipõrandat, polnud kolmejalgset söögilauda, 
tahmalonte parte küljes ega potisinist kerisel. 

Õhtu jõudis ta parajal ajal Taaveti juure oma 
kompsu järele. Taavet sirutas talle sõbralikult käe 
ning tutvustas külalisi. Päevitanud, kuldpagunitega 
meremehest üteldi: — Ega sa, Ants, seda meest ei tun- 
negi? Ja ega Aleksandergi Sauna Antsu enam mäleta? 

— Ega mäleta, vastas meremees. 

Ants paluti lauda. Siin kohmetas ta veel rohkem, 
ning kui teda üha sööma sunniti, siis katsus ta viivi- 
tada, nagu tahaks ta viimasel minutil veel lauakom- 
beid õppida. Kuid viivitamisest ei tulnud välja mi- 
dagi, kuna vaagnalt hakati talle taldrikule laduma liha- 
tükke, kartuleid ning muid aineid, nõnda et tal tuli 
jõudu pingutada selle varjule toimetamisega, kuna ta 
oli kuulnud, et üle ei kõlbavat jätta. 

— Hm! köhatas Aleksander ega pannud tähele 
Antsu vääratusi. — Hm! köhatas ta jälle, nagu kavat- 
seks ta juhtida endale tähelepanu. 

— Hm! Tulite's linna, manufacturit konstruitama. 
Ants ei saanud sellest aru, eriti viimastest sõnadest, 
kuid ta vastas, nagu oleks talle kõik selge: 

— Tulin jah! 

— Siin peab julge olema... Peab hakkamist 
olema. Meil Ameerikas võib paari aastaga ise manu- 
facturi konstruida. Peab olema, noh, kuidas ütelda — 
olen juba ära unustanud eesti keele. 

— Jah, eks ta võera rahva ulkas unustakse varsti. 

— Kuidas siis..:" Kas hakkab elu hästi minema? 
küsis meremees. 

— Miks mitte. Esimine asi oli laks vastu kõrvu 
Lasnamäe all. 

— Noh, kas vastu ei hakanud? 

— Keda sa üksi ikka akkad, kui rohkem ei taha 
saada. 

— Inimene on harimata, pole civilisationi... ütles 
meremees. Kui võtame USA, siis peab ütlema, seal 
nõnda tumedaid enam ei ole. 

— Seal on vabariik, teadis Taavet. 

— O yes! Seal on ripablikk. Teate, seal valitakse 
president, valitakse, kas teate, mis see tähendab, seal 
on election, mitte nii nagu siin, kus on monarch. Seal 
rahvas teeb kontrolli, teate, control. O yes! Pole nii 
kui siin — mis tsaar teeb, see tehtud... On president 
paha mees, jalaga nii, all right! Nii on junaitid steitsis. 

— Siis on hea küll, kinnitas Taavet, — kui meil on 
mõni tobu troonil, ää sa mõtle, et tast enne lahti saad 
kui jumal ää kutsub. 

Sauna Ants kuulatas ja naeratas, tema teadmised 
esialgu tsaaride ja presidentideni ei küündinud. Alek- 
sander pani sõrme suu ette ja sisistas. Nähtavasti 
hoiatuseks. See tegi Antsu meelest asja salapärase- 
maks, ent huvitavamaks. 

— Jah, seal on kongress, teate noh, deputaadid va- 
litakse .,. just valitakse, ja need tulevad siis toredasse 
majasse kokku ja sünnitavadki kongressi. Kongress 
teeb seadusi. Teate, bill, decree, budget. Pole kuulnud? 

Taavet kinnitas: 

— Küll! ja lõi uhkesti pea tagasi. Kuid Antsu pilk 
leidis oma saapa terava nina, mis tundus siin rumal 
ning vananenud. 

— Ja vabadused! 

— Noh, muidugi, kinnitas Taavet, — kõiksugused! 
Vana asi! Teada kõik! 

— Oi, vabadused! Pole parunit, nii nagu siin, pole 
pastorit, von'i, nii nagu siin, pole ka 'urjadnikut nii 
nagu siin. Pole kedagi neist valaskaladest, oi, on tore 
elu, on vabadused. Ja vat mis nende vabaduste resul- 
taat? Oi! 

— Noh? 

— On pilvelõhkujad, vabrikud, industry, oi yes! 
Siin ei saa ligi! Tööpäev lühem, palk parem, ühe sõ- 
naga, ripablikk., 

— Jah, ei siin põle muudku derži morda, tarvitas ka 
Taavet veidi võõrkeelt. 

See, kes neist sõnadest rohkem ei taibanud kui 
loom apelsinist, oli Kadakasauna Ants. 

— Meil on ka konstituutsiat vaja, katkestas Taavet 
üürikese vaikuse. 

— O yes, ilma fundamental law'ta ei ole elec- 
tionist ega congressist juttugi! O yes! Võtame France 
— ka ripablikk. Seal on parlament — parliament, 
muidugi sama mis kongress — all right! 

— Nojaa, aga Prantsuses on old ka puntuisi. Seda 
ma olen kuuld, pistis Ants niipalju vahele. 

Aleksander uudistas. 

— O yes! Revolution! 

— Jaa, seda me isa rääkis, et torgovkad võtt 
kindluse kisaga ää... Ja liiderlikud kuningad on seal. 

— Jaa, prantslased armastavad freedom — noh, 
vaba... vabadust, lausus meremees. — Nemad kihu- 
tavad minema kuningad ja panevad maksma vabaduse. 

— Noh, meil tuleb samati anda teisele üks, suurus- 
tas Taavet, kuid Aleksander pani jälle sõrme suu ette 
ja naeratas kavalasti. 

— Ah etsiis ongi vabadus? küsis Ants. 

— Aga kuda siis? küsis Taavet vastu. 

— Mis nad sis ootavad? 

— Noh, revolutsionäärisi. 

Aleksander naeratas, nagu oleks ta üle nii Taave- 
tist kui Antsust, nagu mõnuleb meister, kui õpilased 
vaidlevad küsimuse üle, milles kumbki on vähe ko- 
genud. 4 

— Õigus! tõstis ta tähenduslikult sõrme. — Välja- 
maal on mitmesuguseid movements — noh, revolutsio- 
nerisi, ja küllap neid on jõudnud Venemaalegi. 

Paistis, et ta silmist helkis sädemeid. 

Taavet ja Ants vaatasid teineteisele, nagu kardak- 
sid nad edasi rääkida, kuna need, kellest räägiti, näi- 
sid olevat juba siin. 


XIV 
Vabriku väravas ja õuel 


Uue ehitatava vabriku väravas oli juba hommikul 
kella kuue paiku rahvast murdu koos. Eemalt paistis, 
nagu lainetaks siin sogane järv, sest inimesed vajusid 
värava poole, kui see avanes, ning tagasi, kui see sul- 
gus. Väravasse ilmusid tavaliselt meistrid, kümnikud 
ja teised töölepalkajad ning hõikasid valjusti, kas lei- 
dub ühe või teise kutseala töölisi. Kui Ants siia jõu- 
dis, olid tänased värbamised juba toimetatud. Järg- 
misel hommikul ta ennast enam ei unustanud. Täpselt 
kell kuus hommikul ajas tugev, laia punetava näoga 
habemik esmalt ühe õla, siis teise läbi jalgvärava ja 
kisas tugeva, kartmapaneva häälega: 

— Kas õppind müürisseppasi on? 

— Mina! 

— Mina! 

Rühiti ettepoole. 

Müürseppade nimed kirjutati 'taskuräämatusse. 

— Kas puuseppasi ka on? 

— Mina! Mina olen! aeti mitmelt poolt käsi püsti. 
Ants Vasak oli natuke tõrkunud: ta ei tahtnud peale- 
tükkiv olla. Kõhklemise järele hüüdis temagi teiste 
selja tagant: 

— Siin on veel üks! 

— Kus sa tänini olid, kratsisid kukalt või? Aja 
oma nägu lähemale, vaatame, kas annab mõedu välla, 
kisas hirmuäratav isand. 

Ants ei liikunud just kiiresti. Kadakasauna vimm 
võttis võimust. 

— Tule, tule ligemale, ää enam häbene, ega sa 
enam saha taga härgi nuhtle! hõiris habemik. 

Ants ei liigutanud ennast just kiiresti. 

— Noh, ega siin paluma hakata, siin neid saksu 
labidaga kokku ajada. 

Ning värav paugatas kinni. 

See pani Antsu mõtlema. Tõepoolest, niikaua kui 
see järv siin värava taga lainetab, võib Antsu igasu- 
guste aunimedega üle külvata. Ning kui jääda kauaks 
truuks Kadakasauna kangusele, siis võib viimaks töö- 
tagi jääda. 

Veidikese aja pärast avati jälle värav ja nähtavale 
ilmus hoopis tagasihoidlikuma käitumisega isand. See 
kirjutas ka Antsu nime paberile ja viis oma mehed ava- 
rale tehaseõuele, kus pikk ning lai tänav kulges ma- 
jade vahelt kaugele silmapiiri taha. Majad olid poo- 
leli. Need olid ehitatavad töökodade hooned, mille 
tellingurägastikust kostis mürin ja ragin, tagumine ja 
kloppimine, kaikuv käratsemine ning lõikavad hõiked. 

— Siin hakkate pihta, näitas kümnik. Siin tuleb teha 
kõik, mis ette juhtub. Uksi, aknaid, lagesi, põrandaid, 
ruttu, hästi ja odavalt. 

Noorukid ning uued mehed vaatasid kõheldes üks- 

teisele -ning- muigasid, nähtavasti polnud kümniku põ- 
himõte neile uudiseks. Ainult Vasak, pöörates näoga 
kümniku poole, küsis iseteadvalt: 

— Odavalt ja hästi, aga kui odav see hind sis siin 
on ka? — Teised samasugused maapoisid jäid uudista- 
des vaatama ning ootama, mis vastatakse. 

— Noh, seda näeme pärast. Enne töö, siis palk. 
Mõni mees pole kervest veel enne näindki, kus sa tead 
talle kohe palka määrata. 

Nüüd lõristasid töölised kui ühest suust vastu, et 
nendest juba nii tumedaid vendi ärgu oodatagu. 

— Siis oma kaheksakümmend kopikat tuleb ikka 
ära... Siin mul tublid saarlased ei saa sedagi. 

— Me oleme kua saarlased, ütles krõbe hääl meeste 
selja tagant, nagu ei tahakski ta kaheksatkümmend ko- 
pikat päevas. Pöörati vaatlema saarlast ning kõigi 
pilke köitis kõhn vesiste silmade ning lohkuvajunud 
põskedega mehike, kes arvatavasti pikemat aega oli 
kannatanud alatoitlust, enne kui ta nõnda kõhnaks oli 
muutunud. 

— Põle need sitad saarlaste nägugi, käratas hirmu- 
äratav kümnik, kes oli jõudnud siia ning keda titulee- 
riti oobermeistriks, 

— Põle ühelgi pastlaid jalgas ega tõllaratast kodu- 
küpsetatud leiba kottis... Marss tööle,.. Laske aga 
käed käia. 

Mehed kadusid talasite vahele. 

Uustulnukaid tuldi imetlema, vähemalt terve hulk 
oli siin isikuid, kes sellest vahest nähtigi lõbu tundvat, 
et uusi narrida ning pilgata. Ants näis olevat esindus- 
likum ning tõmbas tähelepanu esmajoones. 

— Kaugelt mehi oled, va pastlakandja! küsiti kohe. 

Ants oli kogunud julgust ning vastas sama mõõdu- 
puuga: 

— Sama kaugelt kui sina, linnasaks. 

— Kas Suaremualt või muidu mats, kes siin pal- 
kasi alla nühib, ja silku-leiba higistab, ja lähkrest kalja 
peale kulistab. 

Mehed vaikisid üürikese ning hakkasid siis enda- 
misi mõmisema. 

— Või olete Läänemualt, kus körti kärbiksesse ae- 
takse ja poolvillast pudru larbitakse? Või olete Järva- 
mualt, kus kaerakiiselt keedetakse ja kernupiima peale 
juuakse? Või olete mulgid musta kuuega, va kesa- 
mulgid, ubamulgid ja muidu mulgid halli vammu- 
sega... Eh, eh, hee! 

— Ei. Me oleme lihunikusellid, kis linnas härja- 
saba väänavad ja lehmaverd joovad ja Torupillis ! 
pussi välgutavad, kis muidu mehe näo ette ei julge 
tulla kui poole rooduga, sähvas Ants, kelle meelest ei 
läinud esimene tervitus Lasnamäel. 

— Oh hoo! Ühel hing sees! 

— Kas sa ei olegi see, kes seal mäe all mineva püha 
ühe parlataka leidis? Eh, eh, eh! 

Ning nüüd seletati ka teistele, kuidas nad väge- 
vasti ühe matsi üles löönud ja kuidas see haledasti pa- 
lunud. 

— Põle viga, lohutas keegi. — Merel kastetakse 
madrus vette, linnakohas lüüakse mees muidu linna- 
meheks. Ja näe, valge rätik juba kaelast kadund ja si- 
nine pluusa juba selga siginend, ainult müts on veel 
maamehe oma. 

— Sa võiksid vast meie kampa üle tulla, soovitati 
juba Antsule, kes üha vaikis ja endamisi tööriistade 
kallal kohmitses. 

— Mis sa siin saarlaste mestis talitad. Neid lüps- 
takse igate kanti... põristas tujukas lihunikutaoline 
linnamees, kes näis olevat juht omataolistele. 


1 Sellenimeline kõrts Tallinnas. 

— Keda lüpstakse, keda mitte, ja kis laseb lüpsta, 
kis mitte; vastas Ants iseteadvalt. 

Antsule tuli see nägu tuttav ette ning ta veendus 
üha rohkem, et siin on tegemist tema kõrvakiiluta- 
jaga. Needsamad teravad näojooned, ekslevad hallid 
silmanööbid, natuke pahempidi huuled ja pikad käed 
nagu ahvil. 

— Kuule, kuda so nimi on? küsiti Antsu. 

— Minu nimi on Ants, aga oma nimega pühi suu 
puhtaks, vastas Vasak. 

— Ants, ah haa, kaval Ants... Nojah, minu nimi 
on Villu! Tore! 

Tont teab, oli ta Villu või Villem, aga Antsule ta 
lähemale end ajas ja pakkus isegi kätt. 

— Vat kui sa selle hoobi seal said, siis oli see sulle 
õpetuseks, et pead teistele edasi andma... Ja sa, 
vend, ei teagi kõiki linnameeste ausaid kombeid. Püha- 
pää lähme Maieri heinamaale, kus ma näitan sulle lin- 
nameeste kombeid. Kivisõda, oh sa junnu! Ma üt- 
len, nii kui üks rahe. Kardavoisi juba ei kardeta... 


Lasku oma tinakuuliga, oh sa junnu... Ja tead veel, 
misuke komme on linnameestel? Tead, linnamehed 
lapivad... Tead, mis on lapivad? Vat seda sa ei 


tea. Aga kui lappida tahad, siis võid seia panna, näe 
seia mütsi sisse, vat siin on auk sees, vat siin pudelis, 
mis ma praegu siit püksitaskust võtan... Oh sa mu 
meie!... Noh, kas sa ei tahagi lappida... ? 

Siia kogunenud mehed kiskusid naeru. Paljud oota- 
sid Villu rusikate mängu, kuid kahjuks pidid nad sel- 
lest lõbust ilma jääma, sest Villu oli täna imekspanda- 
valt kannatlik selle talumatu matsi vastu, katsudes talt 
heaga mõnd kopikat välja rääkida tavalise jõuga-pres- 
simise asemel. Viimaks, kui ta püüdlused olid jäänud 
viljatuks, pööras ta selja ega lausunud ühtki halvus- 
tavat silpi kangekaelsele Kadakasauna Antsule. 

Mõne aja möödudes ilmus 'ta hoopiš “uue 'hoodiga, 
nagu oleksid ta mõtted sootuks muutunud, ning alustas 
uut teemat: 

— Närused mehed on siin! 

— Noh, ja siis? 

— Sa ei oska muud kui nohhitada. 

— Ei noh, räägi, nohhitas Ants üha. 

— Siin on nisuke asi, et kuramuse tumedad vennad 
on kokku aetud, seletas Villem. — Tulevad Läänemaalt 
ja Saaremaalt, Tidamast ja Aadamast, ja koledad töö- 


mehed... Mina aga olen rohkem laulumees. Ja siis 
tuleb kümnik, tead, meie oobermeister Gnadeberg, see 
sakslane, ja seletab: — Mehed, viletsad olete! Saare- 


maa mees oma silgu ja tahke leivaga teeb poole roh- 
kem kui teie, linnajõumehed, või ja munadega! Ja 


palka tahavad poole vähem... Saad aru — tahavad! 

— Noh! 

— Oled sa ka Saaremaalt? usutas Villu. 

— Ei ole. 

— Mis sa siis nohhitad? Aga ütle, kust maalt sa 
oled? 

— Harjakas. 

— Kui oled harjakas, siis oled harjakas... Ja siis 
pead sa seda teadma, et Harju ja Tallinna piirid on 
vastamisi... Ja saarlased ning hiidlased lüüakse siit 


piiridest välja. 

— Aganii tark sa ikka ei ole, et seda teaks, kelle 
maa peal see Tallinna linn asub. 

— Ei, vat seda ma ei tea, raputas Toomeli Villu 
pead. — Sina tead muidugi seda. 

— Miks ma ei tea. 

— Noh, ütle siis, jõllitas Toomel silmi. 

— Nüüd hakkad sina nohhitama! 

— Eh, eh, eh, kuradima mehi on ikka harjakate 
hulkas! Aga ütle, kelle maa peal on siis Tallinna linn? 

— Eks ikka Harju maa peal! 

— Kuula nüüd, äh, äh, äh, Harju maa peal! Kes 
seda enne kuuld! — Poisid, tulge seia! See räägib, et 
Tallinna linn olla Harju maa peal! 

Koguneski taas mõningaid mehi Toomeli Villu ja 
Vasaku Antsu aasimist kuulatama ning Toomeli Vil- 
lule, jõugu juhile, õigust andma. 

— Ise oled linna pürjel ja suur mees, kis Lasna- 
mäel muudku matsisi ristib, aga ei teagi veel, et so 
linn asub matside maa peal! 

See ei mahtunud enam Toomeli Villu hinge ning ta 
rusikad hakkasid rulluma. 

Väljast kostis kõrvulukustav kisa, jooksu müdin, 
laudade ning palkide kolin, nagu oleks plahvatanud 
pomm või kokku varisenud maja. .—Vilistati, karjuti, 
joosti talasitelt alla ning rutati pooleli ehituse juure, 
kuhu oli kogunenud juba hulk uudishimulikke. Ka 
ärplejad tõttasid sinna. Kui nad rahvakoguni jõudsid 
ja ettepoole rühkisid, nägid nad üht meest seljali la- 
mavat ja suust-ninast verd välja ajavat. Vaevalt lii- 
gutas ta veel oma jäsemeid, pööritas vaid viimses 
agoonias moondunud inimsilmi, keeras end kõhuli ja 
jäi lebama lubjatolmuse ning verise tombuna. 

— Valmis, ütles Villu. 

— Saarlane, lausus keegi. 

— Muidugi. 

— Kus arst, kus arst? rühkis keegi Antsu selja ta- 
gant ettepoole. 

— Kas siin siis arstiabi inimestele ei anta? Kus 
arstid on? 

Kuid arstid ning arstiabi näis täiesti puuduvat, kuna 
selle tähtsuseski kaheldi. 

— Mis see arst siin enam aitab? Ega see enam 
hinge sisse pane, arvati. 

— Saarlane, rõhutas nüüd veel Villu ning paljude 


77 


pilgud pöördusid segaste tunnetega kord lebavale lai- 
bale, kord Villule, nagu oleksid need kuidagi ühendu- 
ses. Heideti veel põgusaid pilke õnnetule, katsudes 
kiiremini eemale jõuda, nagu oleksid nad muutunud 
vaenuliseks õnnetule kukkujale. 

— Trepp oli katki, muud ühti, lausus lubjase habe- 
mega vanamees. — Pasatskid, muud ühti! Kas mede 
mehed on siis süüdi, et omale palka ei oska tösta. Vöi 
kas mede mehed peavad nälga surema veikemaal. 

— Keda sa siin süüdistad ja kahtlustad? käratas 
Toomel. — Oled sa Saaremaal vähe vantisi katki 
raiund ja inimesi merde uputand. — Ise jooksete, kivi- 
koormad selgas nagu heinasaod, kus need trepid siis 
niiviisi kannavad! 

Jälle kostis tagumine, kolkimine, kilin-kolin, jälle 
laoti maailmatud virnad kive ja muud materjali kande- 
kitsedele ning astuti üles mööda lookuvaid ning kat- 
keda ähvardavaid treppe. Purunenud trepp oli juba 
kõrvaldatud, uus üles seatud ning uus mees Surma- 
saanu asemele astunud. 

Sündmuskohale oli ilmunud ka kikkis vurrude, 
lakksaabaste ja valge mõõgarihmaga okolodotšnik 
protokolli koostama, kuhu märgiti surmasaanust täht- 
samad andmed: kui vana, mis nimi, kust pärit. Kui 
küsiti, kas on olnud märgata kahtlast, siis vaikisid nii 
meistrid kui insenerid ning kui küsiti, kas mees ei ol- 
nud vahest ise süüdi, siis noogutati jaatavalt pead. 

— Paras, kes käsib nii palju ahnitseda, lausus lät- 
lasest tööline, kes politseiniku ning meistrite jutust oli 
aru saanud, nagu oleks kiidetud vaid õnnetut kui kõige 
suuremat töömeest. 

— Nu, k tšortu, puskai ubivajutsja! ütles müür- 
sepp, kes rääkis vene keelt. 

" Nõnda kujuneski olukord, et iga hoone juure olid 

koondunud töölised kas maakondade, linnade või rah- 
vuste järele. Sepikoja-hoone püstitamisele olid kogu- 
nenud saarlased, kes omakorda jagunesid rühmadesse, 
kuna hiidlased ei sobinud saarlastega ega saarlased 
muhulastega. Linlased, pidades end nähtavasti eelista- 
tumaiks, kultuurilisemaiks, arenenumaiks, põlgasid 
maalasi, neid igati halvustades, takistades nende tööd, 
kiusates neid ning katsudes rõhudagi, kuna need sageli 
olid lasknud end kaubelda odavamini mõnele tööle, 
leppides lihtsamate olude ning madalama elatustase- 
mega. Nõnda peeti mõndki otse kuliks, neegriks mitte 
üksnes kümnike, meistrite, peremeeste, vaid ka kaas- 
tööliste poolt. 

Üle tänava, sepikoja vastas, kerkis teine niisama 
suur hoone, edasi kolmas, neljas, viies — treierei, ka- 
telsepatöökoda, masinahoone, elektrijaam, vagunitöö- 
kojad, valukuur! Viimast ehitasid linnamehed — 


, Toomeli Villu! Need ei lasknud ennast lüpsta, nagu 


uhkustati. Nemad oskasid välja kaubelda paremaid 
hindu, teenisid rohkem, elasid jõukamini, käisid pidu- 
del ja mujal ,kultuurihällides“. 

Et müürsepad teenisid rohkem, siirdus ka Ants Va- 
sak sellele alale, vahetades sae-kirve kellu-haamri 
vastu, kuna ta ennegi mõisahoonete man oli tegelnud 
mõlema kutsega. 

Saarlase surmasaamine oli häirinud kogu töölis- 
konda. Eriti ärevil olid kadunu kaasmaalased, kes 
nüüd olid muutumas rahulikest ning aeglastest küla- 
meestest vihasteks metsalisteks, võngutades rusikaid, 
sajatades ja tõotades kättemaksu esialgu tundmatule 
süüdlasele. 

Kord tuli Ants Vasaku juure suuresilmaline ja laia- 
suuline, habemesse kasvanud müürsepp, nägu üleni 
krohvine, ja hakkas kõnelema aeglaselt, just kui 
lauldes: 

— Kuule, mis paha mede mehed teitele on teind, 
et te nii kurjasti meid pölgate? 

Ants ajas küüru sirgeks, vaatas uudistades enda 
ees seisvat ning just kui nutule kiskuvate silmadega 
kaastöölist ja lausus niisama aeglase ning rahuliku 
häälega: 

— Küllap ikka midagi paha olete sis teind, kui põ- 
latakse. Räägivad, et rikute inimeste palka. 

See oli saarlasele uudis. See üsna pahandas teda 
ning ta pahvatas ägestudes: 

— Seda pole mette! Meistrid küll rääkivad, aga 
see on vale, mede meeste palgad on veel madalamad 
kut teistel. 

— Vat seesama ongi, et madalamad. 

— Siis ma'p möista küll ühti. 

— Vat, et tulete seia, elate kuuris ja sööte silku- 


-leiba... Talud kodu, teenite ainult taskuraha. 
— Seda pole mette... Raha pole kuskilt võtta. 
Kui sui me'p teeni, ole talvel nälgas... Nii et pole 


maad äga midagid... Vöi kui ongid, siis kaapsamaa, ja 
see on keik... Asjata on siis mede meeste peale viha 
kanda ja redelid katki saagida. 

— Mis jutt see on? imestas Ants. 

— Mis jutt, aga kes tahab nähja, vöib ju vaadata, 
et täkked olid sees. Just päris saehamba jäljed... 

Mees kavatses veelgi jutustada trepist ja hukkunud 
kaaslasest, kuid eemalt hüüti teda hoiatava kisaga: 

— Aleksei! Tule ää, nigu lindad jälle pörgu põhja. 

Niipea kui Toomeli Villu seda asjalikku hoiatust oli 
kuulnud, ei suutnud ta oma tõsist linnamehe hinge talt- 
sutada. Ta hakkas vängete sõnadega saarlastest kaas- 
töölisi tõrvama ja ähvardas nüüd vast redeleid saa- 
gima hakata, et kõik palgasurujad lendaksid põrgu 
põhja. 

Metsikus raevuhoos sööstis ta järgmisegi ehituse 
juure, kus töötasid pikahabemelised, karvased töö- 
mehed. 

— Hei! karjus Toomeli Villu. — Särk püksi — ega 
täna põle kroonu püha! 

Ning nõnda edasi, sest saarlane teenivat humala- 
raha, et talvel kogu Saaremaad õllega joota, nagu see 
seal kombeks olevat, aga venelane — lõõtspilli ostmi- 
seks. Villu laotas rinna kohal käsi, nagu mängiks ta 
lõõtspilli, ja laulis: 

— Tapor da rukavitsõ, tapor da rukavitsõ,! kuna 
ta rohkem vene keelt ei osanud ja neidki sõnu pidas 
suurimaks solvamiseks. Kuid kaastöölistes ei äratanud 
see mingit pahameelt, nad lagistasid laia naeru, et habe 
tudises. Mõni keevaverelisem vaid kirus: 

— Vot tšuhna! Jei bogu, s uma zašol! ? 

— Bog, tsar da samovar!* võttis Villu uue noodi 
ning näitas, et ta siiski rohkem oskab kui arvatakse. 
Ta, vaene mees, ei pannud tähelegi, et salk hästiriie- 
tatud ning vormimütse kandvaid vabrikutegelasi lähe- 
nes ehitusele, kus Toomel lõõtspilliga käredaid laule 
laulis. Härrased kuulatasid veidi ning üks küsis: 

— Mis see peab tähendama? 

— Keegi linnamees pilkab maalt tulnud ning tei- 
sest rahvusest töömehi, vastas Gnadeberg. 

— Kuid, mis bog, tsar!? kehitasid isandad õlgu. 

— Majesteedi solvamine? 

— Teatud ideed ei leia rakendamist niisuguste mee- 
leolude juures, arvas Gnadeberg. 


Ja Villu karjus kõigest väest: 


1 Kirves ja labakindad, kirves ja labakindad. 
? Kae, tšuhnaa! Jumala eest, mõistuse kaotanud! 
3 Jumal, tsaar ja teemasin. 

— Bog, tsar da samovar! Bog, tsar da samovar! 

Härrased heitsid ,,aktsiaseltsi huvides" käega ja 
liikusid teise ehituse poole, midagi põnevalt arutades. 

Vabriku müürid kerkisid silmanägelikult, ühes sel- 
lega mitmed olulised probleemid. 

Kas või oskustööliste küsimuski... Tarvis oli neid 
kusagilt hankida. 


— Riiast toome! lausus peainsener. Ainult, need on 
rohkem nakatatud teatud ideedest... 

Kuuldes seda pistis Gnadeberg vahele: 

— Kui nakatatud, siis nakatavad ka siin. 

— Muidugi, muidugi, kinnitas pealinnast kohale 
sõitnud direktor. — Siis on streigid, mässud, vastuhak- 
kamised... 


— Rahvuslikku vaenu õhutada... kuidas ütelda... 
aktsiaseltsi huvides, eh, eh, eh... irvitas Gnadeberg, 
kes baltlasena seda asja pidi tundma. 


— Ilus! noogutas insener. — Teate mis? Jõudu 
juure! Ohjad pingule. Uueks aastaks oodatakse esi- 
mesi tellimisi... Kui miski niisugune asi peaks tööd 
takistama, siis teate — armuheitmist ei ole. 

Mingeid niisuguseid takistusi esialgu ette ei tul- 
nud. Järv lainetas üha värava taga, kust võis inim- 
jõudu ammutada vabriku ehitamiseks nagu vett me- 
rest. Küladest, maalt vajus rahvajääk siia kokku, nagu 
vajuvad rabaveed kraavidesse, et voolata kuhugi 
järve. 

Kes surmasaanud saarlase juures olid tikkunud ar- 
vustama, need saadeti väravast välja, kes olid julge- 
nud arstiabi korraldamist nõuda, nendele tehti esimene 
hoiatus. Siin polnud aega haigestudagi. Kord oli pa- 
lavik Antsu sirgu tõmmanud, kuid kellel oli aega sän- 
gis olla. Lapsest saati oldi harjunud haigust võimuga 
võitma ja ise ennast aitama. Läks haav sõrme või kir- 

ves põlve, ämblikuvõrku peale ja kaelarätiga köit- 
messe, küllap ta paraneb. Kui aga hea ihu on! Sandi 


- ihuga ei parane ka siis, kui kõige targemad tohtrid ra- 


vivad! Mis sest, et vahel tuli ööd läbi tampida põran- 
dal ja ohkida põletavais valudes. Saunaeit oli ju ise 
arst. Roosile määriti soolaleiva-puru ja muid ,,kan- 
geid“ aineid, seda sapsiti põlevate ristikheinapeadega, 
õlekõrtega, kaeti sinise suhkrupakkimispaberiga, lau- 
luraamatuga või laulatussõrmusega. Kes iga tühisema 
vea pärast hakkas arsti otsima. Maksa aga neile! Pa- 
rem osta selle raha eest mingi tarbeese. 

Ja matusedki. Näe saarlanegi tuli endal maha viia, 
selleks korjandust korraldada. 

Hommiku vara, õhtu hilja, aga kas nõnda ka rik- 
kaks saadi — seda polnud mehed märganud. 

Ainult pühapäeva hommikul oli rohkem aega sän- 
gis laiselda, väsinud konte sirutada. Kuid katsu neid 
sirutada! Juba jalas kramp, käsi kange. Nühi ja hõõru, 
enne kui sirgeks saad. Või mis see magaminegi: juba 
näe und, et nässus lauavirna all, või Toomel kipub 
pussiga kallale! Paha veri! 


XV 
Haavakukk 


Vähemalt puhkepäeval polnud palju, kui pandi 
puhtad riided selga, nöörsaapad jalga, kaelaside lill- 
kapsana lõua alla, kõvera pidemega kepp kätte, uus 
nokkmüts pähe ning jalutama. Toomeli Villu oli kat- 
sunud Antsu meelitada oma seltskonda, millest Ants 
oli katsunud hoiduda mitte niipalju vastumeelsusest > 
nende elu- ja linnameeste suhtes kui argusest, mis 
täitis kangusest hoolimata ta maamehelikku rinda. 

Toomel võiks teda tõesti libedale teele viia ning huka- 
tussegi. Talle oli hakanud rohkem meeldima ühe 
blondi mehe seltskond, keda nimetati Haavakuke šai- 
kaks. Haavakuke šaika oli kõigiti katsunud halvus- 
tada Toomeli pooldajaid, nimetades neid pasatskiteks 
ja uulitsapoisteks, kes oma rumaluses ning metsikuses 
leidvat kord õige otsa, see tähendab, hukkumise. Tema, 
Haavakukk, olevat niisama kaua linnas elutsenud ja 
tundvat juba noid kaklejaid. See näis Antsule meel- 
divat. Nüüdki tõttas ta sinnapoole, et inimestega ini- 
mese moodi kõnelda. 

— On inimesi, kes tõesti inimese nime määrivad, 
ütles Haavakukk. 

— No, mis sis jälle on? uudistas Ants. 


— Tema teeb kõiksugu rumalusi ja ulakust, ajab 
roppust suust välja ja mõtleb, et see on see kõige ilu- 
sam ning nõnna peab see olemagi... Ja et tema on 
see ainuõige töömees, kellele kõik on lubatud ning 
keda keegi ei tohi keelata. 

Ants esmalt ei taibanud. 

— No, kis sis nii jälle on? küsis ta. 

— Ma mõtlen just seda Toomelit. Tühi praalimine 
ja vaen omasuguse vastu, selle asemel et kuidagi 
kokku hoida. Või võtaks kätte ja loeks midagi... 

— Loeks? jäi Ants uudistades silmitsema Haava- 
kukke, kes vaatas aknast tänavale ning asetses profii- 
liga ta poole: kumer laup, sirge väheldane nina, kõve- 
rad huuled, nõgus lõug. 

— Loeks? 

Ants seadis selle küsimuse kohkudes. Ta pole, ju- 
mal paraku, peale ,Õndsa Luteruse katekismuse“ ja 
piiblilugude, mis Hoerschelmann talle leeris oli kinki- 
nud, midagi olulisemat lugenud. Needki olid nii vana- 
moelise ja kange kirjaviisiga, et ähvardasid küllaltki 

painduva keele ära murda. Kui ta Haavakukele seda 
oli maininud, see naeratas: 

— Ropud teod ja vanad muinasjutud. 

Mis roppust seal katekismuses võis olla, seda Ants 
ei mäletanud, aga Hoerschelmanni lood jutustas ta 
Haavakukele ära, kes kuulas kasvava põnevusega. 

— Või nii! Noh, see läheb ühekorra talle palju 
maksma. See on nende hukatuseks, ennustas Haava- 
kukk prohvetlikult. 

— Meil on maal Roobu Kustas, see on hakand seda 
asja aama, tähendas Ants. 

— Muidugi, talupoegade hulgast tõuseb ausaid ja 
ennastsalgavaid võitlejaid, üteldi filosofeerivalt. 

— Võitlejaid? Jämab niisama ja kempleb Vibu 
Villemiga. Et lauluraamat ja uus tõstament... Et ikka 
käärkambres ja... pimedas noomida poissa... seletas 
Ants häbelikult. 

— Vat, ega nisukeste isandate vastu põle talu- 
poja inimesest võitlejat, kui kirja ei tunne. 

— Noh, Roobu on piibelt lugend, kinnitas Ants. — 
Ma olin ise seal sulaseks ja nägin, kui poiss uuris 
vana puukaantega piibelt. 

— See siis hea küll. Oli ju aeg Saksamaal, kus 
tõlgitud piibel oli ainuke mässuraamat. 

— No? 

— Nojah. Kui ikka piibligi viitsid läbi lugeda, 
küllap sealt poliitikat leiad. 

Häbi oli, aga Ants pidi tunnistama, et ka poliitikast 
pole tal aimu. 

— Mh, tegi Haavakukk. — Meil on jo ajalehedki. 
»Virulane“ hakkas juba 1883. aastal ilmuma. Ja noh, 
kui oled ikka ,,Virulast“ lugend, siis oled vahel ka 
mõne sõna tõtt alama rahva elust kuuld. — Kas oled 
kuuld, mis mees oli Lui Plank? küsiteldi Antsu. 

Kust Ants pidi seda teadma, kui ta puukaantega 

piiblit oli ainult pealtpoolt näinud, ,Õndsa Luteruse 
katekismust“ ja piiblilugusid vastumeelselt lugenud 
(et ei viitsinud) ja ajalehte veel mitte kordagi kätte 
võtnud. 

— Olgugi et keisert kiidavad, jätkas Haavakukk, 
— aga parunitele ja pastoritele urisevad natuke vastu. 

— Kas tahavad vabatriiki? küsis Ants. Haavakukk 
- tegi suured silmad, nagu poleks ta võinud aimatagi 
niisugust küsimust. 

— Oled kuuld ka sellest? 

— Noh, mis sa minust sis arvad, aeti kohe rind ette. 
— Kas ma sis ei teagi, mis maailmas sünnib. Sellest 
ma olen lugusi kuuld, uhkustas Ants. — Prantsuses 
ja Ameerikas olla juba vabatriigid sees. Peksa keiser 
minema ja vabatriik ongi valmis. Prantslased olla 
oma kuningaid mitu korda koerapiitsaga minema ki- 
hutand, Aga need on kanged mehed, peksa uksest 
välla, tulevad aknast tagasi. 

Haavakukk naeratas ning oli meelitatudki, et lei- 
dus inimene, kes oli häälestatud nõnda mässuliselt. 

— Meil olla jo ka nii, jätkas Ants, — et kui aa 
see va joodik Aleksander III minema ja pane presi- 
dent troonile, ongi vabatriik valmis, ja suured majad 
hakkavad kerkima... 

Nüüd naeratas ka Ants ise, sest talle meenus Alek- 
sander Vasaku ja Taavet Vasaku jutt, mida ta siiski 
mitte just naljana, vaid naljakana oli võtnud. 

— Kust siis need suured majad kohe kerkivad? 

— Ameerikas olla ju nii. 

— Aga kes siis keisri peaks minema ajama? küsis 
Haavakukk. = 

— Noh, eks ikka targemad ja suuremad, ega sis 
minusugune kedagi oska peale hakata selle keisrega. 

— See'p see asi ongi, naeratas Haavakukk. — Tar- 
gemad ja suuremad... On nisuksed partiid, kes aja- 


86 


vad nisukesi asju, kes nõuavad vabadust ja lühemat 
tööpäeva, mille eest meil mehi värava taha visati. 

— Meil on nisuke partii veel tundmata, jätkas 
Haavakukk viimast silpi rõhutades. — Meil on ülepea 
nisuksed partiid ja seltsid keelatud, sest keiser ei salli 
neid ja nemad ei salli keisert. Mõned panevad pommi 
hakkama. Seda ma ei kiida... Mis see aitab. Ühe 
virutad küll vasta taevast, aga uus ja hullem tuleb 
asemele. 

— Ei tea, ehk hakkavad kartma, ütles Ants. 


— Need nüüd kardavad! Kätte maksavad! 


Nüüd jutustas Ants nagu ennekuulmatut uudist, 
mida ta Roobul oli kuulnud Aleksander II tapmisest. 
Mõisnikud olevat selle valitseja hingekese lasknud 
välja võtta, kuna tema olevat talurahva vabastanud 
pärisorjusest, ja kui oleks veel peale kahekümne viie 
aasta valitsemisjuubelit ülendatud valgeks keisriks, 
siis oleks mõisnike võimu hoopis murdnud, mis kõik 
olevat nõnda ärritanud ja vihastanud alatuid rahvarõ- 
hujaid, et nad otsustanud hea keisri tappa. 


— Mis nüüd mõisnikud? kahtles Haavakukk. 
— Tema kaotas küll pärisorjuse ja osalt teoorjuse, 
sest selleks sundisid teda olud ja ka mõisnikkude 
eneste kasu. Talupoeg tehti vabaks, et oli alles vaba, 
nii vaba, nagu võib olla inimene, kellel pole enam 
maad ega varandust, keda võib ajada, kuhu iganes ta- 
hetakse, ja kes peab minema sinna, kus tema odavat 
tööjõudu tarvitatakse, tähendab vabrikusse, mille pe- 
remeesteks on needsamad mõisnikud. 

— Vaata hullu, ütles Ants, — sis mõisnikud ikka 
ei tapp? 

— Mis nemad! Tapjate hulkas võis ju mõisnikke 
olla, sest mõned nende pojad olid ka nisukestes par- 
tiides... Aga kes pagan siis nii rumal on, et oma ka- 

sude vasta hakkab tegutsema ja oma mehi tapma. 
Vene keiser on ju ise kõige suurem mõisnik. 

— Nojah! See on tõsi küll. Aga kuda sa sis ikka 
orjuse ää kautad — kui ise mõisnik oled? 

— Miks ei kaota, kui oled sunnitud kaotama. 

— Kuda sis sunnitud oled, kui sa ise kõige suurem 
mõisnik oled? Vat sellest ei saa küll keegi aru, ütles 
Ants. 

— Vat see oli kapitalismus, mis sundis. 


— Hm! 
— Jah, vat, kapitalismus on tungind ka Vene- 
maale, jätkas Haavakukk. — Peeterburis, Moskvas, 


Uraali mägedes ja mujal on juba suured vabrikud ja 
kaevandused, kus vaja on töölisi. Aga kust neid võtta, 
kui nad mõisnikkude orjad on ja neid ei lasta vabaks. 

Ants vaikis. 

— Kas sa oled lugend Gogolit? küsis Haavakukk. 

Ants Vasak polnud midagi kuulnud niisugusest 
saksast ja ta raputas eitavalt pead. 

— Vat seal on Korobotškad ja Pljuškinid. Metsi- 
kud, räpased ja kärnased mõisnikud, kellel on sajad 
orjad, keda aga juba kuskile kaugemale mõisapiiridest 
minna ei lastud. Vat neid oligi vaja vabaks lasta, et nad 
võiksid vabrikutes vabalt oma musklite jõudu müüa. 

— Vaata aga vaata, mis keeles see Gogol on kir- 
jutatud? uudistas Ants. 

Kui talle seletati, mis keeles on Gogol kirjutatud, 
tõmbus ta nägu virilaks. Kahjuks pidi see lugemata 
jääma. 

— Aga miks nad sis selle keisre sellepärast ää 
tapsid? küsis ta. 

— Ega keiser sellepärast tapetud. 

— Aga mispärast siis? 

— Sellepärast, et ta ise tappis. 

— Ise tappis? Keda ta tappis? 

— Tappis. Tappis mässajaid. 

— Mis nad sis mässavad? 

— Mässavad? Tahavad vabadust. 

— Nojah, sis on Toomelil õigus. Jo temagi sis 
sellepärast mässas, ütles Ants. 

Haavakukk sellega ei nõustunud. Tema arvates 
Toomeli mäss olevat looma mäss teise looma vastu, 
kuulugu mis rahvusse või klassi ta iganes tahab, ja 
narodnikud tarvitavat niisugust terrorismust, mida 
tema ei salli. 

— Või sis nii? pomises Ants, kuna ta peas oli maa- 
ilmatu sülem kõiksugu uusi mõtteid. 


XVI 
Pere-Ants 


Ei möödunud palju aega uue vabriku ehitamisel, 
kui Ants hakkas kohtama paljusid oma kandi noormehi 
linnatänavail. Ju nemadki, nagu kõik orjusest vabaks 
lastud talurahva lapsed, nautisid kallist priiust linna- 
kividel, oodates kannatlikult kuskil uue või vana 
tööstuse väravas, kuni saavad kaubale oma ainukese 
artikli — tööjõu. Kui sauna-Ants kord pühapäev lin- 
nas oli jalutamas, kohtas ta rõõmsa üllatusena tuttava 
välimuse ning kõnnakuga noormeest, keda ta esmalt 
päris hästi ei tundnud, sest juba seegi oli linlasena 
suutnud moonduda mingiks albiks. Kuid peagi taipas, 
et siin on tegemist pere-Antsuga. 

— Kuidas läks ka? küsis sauna-Ants. — Mind ris- 
titi Lasnamäel kohe linnameheks. Kas trehvasid ka 
ühe vasta vahtimist? 

— Ei juhtund saama... Kas keerasid teise kõrva 
ette, nagu piibel kässib? küsis pere-Ants. 

— Ei, seda ei saand aega teha, tuli kärmeste mütsi 
järele joosta ja siis põgeneda... 

Kuid pere-Ants juba nõnda poleks talitanud, tema 
kui tõsine löömamees ja jõumees oleks vastu hakanud 
ja vähemalt poole tosinat linnakaabakaid läbi kolki- 
nud. Sauna-Ants naeratas, kuna tal polnud usku ja 
lesse uljusse. 

Nüüd läks pere-Ants juba ,,grüünesse“, nüüd kuul- 
dus ta kõne juba üsna peen olevat, kadunud olid ,,sua“ 
ja ,,mua“, suured ,,suapad“ võtavad palju ,,mearet“*. 
Nüüd olevat ta hommikul joonud kohvi ,,smandiga“ 
ja »tante“ ning ,,onkel“ olnud ,,vetteritega“ neil, kus 
lapsed teinud kena ,kratsfuussi“ ja ütelnud ,,gut mor- 
gen”. Viimaks lausus perepoeg: 

— Maal on äge sõda käimas. 

— Sõda? Kuule imet. Kes seal sõdivad? 

— Noh, Roobu ja Ärselmann. 

— Vaata hullu. Ah ikka! 

— Jah. Ja Neeme Leena hakkab Tibu Tõnule mi- 
nema. Sauna-Ants kahvatas natuke, kuid kogudes en- 
nast, avaldas vaid teeseldud imestust ja lausus: 

— Mis neil muud on kui saagu nagu liiva mere 
ääres... Aga kas vanamees sellega ka päri on? lisas 
ta siiski. 

— Vanamees just ongi, aga pereeit tahta jälle 
sind. 

— Või mind! 

— Nojah, sa olla jo seal jalgu puhand ja tea mis 
teind. Saunaema nutta kodu, et põle osand poega kas- 
vatada, et Roobu metsalised olla so hukka aand. 

— Kes seda valet seal valetab? söandas ta küsida. 

— Valet. Jo nad sis teavad. Tibu Tõnu olla seda 
kirikumäe all kogu kihelkonnale rääkind. 

— Või kogu kihelkonnale. 

— Jah. Ja Nõksu Juhanil olla terve lauluraamat 


90 


valmis luuletatud Kadakasauna kummkingast ja Nee 
me Leena kurvastusest. 

See pani Antsu mõtlema, see kurvastus. Aga ei 
tea, kas on kurvastust, on ehk pettus, teesklus, paljas 
tühi mäng. On vaid kergemeelne vallatus ning tühi 
lõõpimine, mis kohe ununeb, kui selja pöörab. Ning 
Ants hakkas sorima möödunud aegades ja meenutama 
silmapilke, kust oleks võinud eraldada Leena äraand- 
likke õrnuseavaldusi ja kahepalgelist pilku, mis tuleb 


" vaid kavalast südamest, kuid mitte otsekohesest ar- 


mastusest. Antsule hakkas nüüd kummitama olema- 
tuid ning oletatavaid seiku -nende kunagistest kokku- 
puutumistest. Kas see Leena pilk polnud seal kooli- 
maja juures külmem kui tarvis, just kui oleks ta taht- 
nud ütelda: Päh, va Kadakasauna kummking! Ning 
see viimane öö, kui Ants oli olnud Neemel! Miks 
Leena siis nii tõrksasti oli karanud istukile? Miks ta 
nõnda külmana oli jäänud istuma sängi äärele. Kül- 
lap ta mõtted olid kinni kelleski teises. Need kaht- 
lustused ei andnud Antsule rahu. Ta hakkas tundma 
kibedat kiivusepiina, ta kujutles juba teise noormehe 
käsi ümber Leena piha, suudlusi ta suul. Ei, seda ei 
suuda ta kannatada, nõnda ei või ta seda jätta. Ta 
peab muretsema selgust selles küsimuses. Ta peab 
minema küsima seda Leenalt endalt. 

Kui Ants järgmisel hommikul tööle läks, oli ta 
meeleolu langenud. Ta oli tusane, koguni vihane, 
kuid ei suutnud kindlaks teha, kelle peale või mispä- 
rast. Kui ta vabriku väravasse jõudis, kohtas ta juba 
hulga siia kogunenud tööletahtjaid ning nende hulgas 
ka pere-Antsu. 

— Noh, põle kaugemale jõund? küsis sauna-Ants. 
Ta oli tahtnud sellesse küsimusse peita kogu oma 
halva tuju ning paha meeleolu, kuid see kukkus välja 
vastupidisena, selles tundus just kui sõbralikkust ning 

kaastundmust. Ta oleks tahtnud kuidagi salvata seda 
uhket perepoega, kes pole kaugemale jõudnud kui 
saunamehe poeg, veel enam, koguni kaugele temast 
maha jäänud, kuna ei oska ametit ning kõõlub alles 
siin värava taga. Kuid siis meenusid talle Haavakuke 
äsjased sõnad pimedast loomalikust vihast, millest ta 
oli katsunud hoiduda. Ta astus väravast sisse. 

— See katel keedab kõik ühesuguseks, olgu ta pe- 
repoeg või saunamees, lohutas ta ennast. 

Inimesed askeldasid sipelgatena prahihunnikutes, 
tassides, tõmmates, sikutades ja kangutades mitmesu- 
guseid okkaid, kõrsi, pulki ja raage. Aga sauna-Ants 
oleks tahtnud siiski midagi torkavat ütelda selle Tibu 
Tõnu pärast. Miks tuldi seda talle ninale kirjutama 
niisugustes värvides. Et — saunamees, ära topi oma 
nina mõisakuuendike vahele, kus sind ei taheta. Ena 
mul asjamehi! Näljarotid seal kadakate vahel. Nä- 
sivad kollaseid silke ja tahket leiba. Raha näevad 
nagu noort kuud. Meile laotakse iga nädal tuliuusi 
punase-sinisekirjuid peo peale. .Põlluharijad! Jah, 
juba see ise, et niisuguse Tibu Tõnuga on tiivaripsu 
löödud, kõneleb enda eest! Nõnda! 

Vabriku hooned olid juba katuse alla jõudmas, 
elektrijaam, sepikoda, valukuur ja saeveski olid juba 
peagu valmis. Taanlased ja mõned teised välismaala- 
sed ehitasid pikki ja kõrgeid telliskivikorstnaid, milli- 
seid siin maal polnud veel nähtud. 

— Kuidas nende pea kannatab nii kõrgel olla, 
imestas pere-Ants oma maamehelikus lihtsameelsuses. 

— Peab järve vett jooma! tähendas keegi. Kuid 
pere-Antsule jäi see arusaamatuks, 

— Ah järve vesi teeb pea kõvaks? imestas ta. 

— Järve vesi teeb linnameheks, ja linnamehe pea 
juba ringi ei käi, oli Toomel suurustamas. 

Juba kostsid heledad rauakõlksatused, juba keera- 

sid võtmed raginal mutreid. Laagreid ja võlle kinni- 
tati lae alla ja kõrgele müüri külge. Pukkide ja tu- 
gede vahele vangistati igaveseks pikki transmissiooni- 
võlle, millele oli peale aetud hulk rihmarattaid, suuri 
ja väikesi, mis kõik pidid käivitama määratu hulga 
tööpinke ja masinaid. Kuid hoonete ehitamine polnud 
kaugeltki lõppenud. Veel oli püstitamata katelsepa- 
töökoda, laudsepa-, puusepa-, maalri-töötoad ja hulk 
mitmesuguseid muid hooneid nagu kuivatised, pumba- 
maja, kontorihooned ning ka üürikasarmud nii meist- 
reile kui töölistele. Peale selle kavatseti ehitada 
raudteid ja rullikuteid, veevärk ja roiskveetorustik, 
valgustus- ja voolutulbad, sest tehaste valitsus oli ot- 
sustanud tehase varustada moodsaimate tehniliste saa- 
vutustega: elektri, auru ja gaasiga. Nõnda oli tööd 
siin veel rohkesti, mis tõmbas kokku rahvast üha roh- 
kem. Nõnda käis töö siin vahetpidamata hoonete vä- 
lismüüride püstitamisest alates kuni sisustuste viimist- 
lemiseni. Inimesi tuli ja läks, sest kes pisut viibis või 
kuidagi mingi pahega härra Gnadebergi silma paistis, 


sellele anti ,,abrehknut“ ning võeti asemele uus, nagu 


pere-Antski oli tulnud ühe vastuhakkaja asemele. 


XVII 
Sõda Riia linna pärast 


Transmissioonivõlle, laagreid ja rattaid monteeri- 
sid Riiast toodud töölised, keda üldiselt ja erandita 
kutsuti lätlasteks, Need olid korralikud siniste pluu- 
side, keeratud vurrude ning aetud lõuaga mehed, kes 
kandsid korralikke riideid ja terveid jalatseid. Nagu 
selgus, mõistis enamik vene ja saksa keelt, kuna neid 
kuuldi nii inseneri kui Gnadebergiga küll vene, küll 

saksa keeles käratsevat. Kui nad aga omavahel hak- 
kasid innukalt žestikuleerides kõnelema läti keelt, siis 
ei suutnud paljud, vähemalt Toomel, ennast pidada, 
hakates rängalt kiruma. 

— Mõni keel! Nagu... ladiseb! Aga vat kus 
meie keel! Maailmas teisel kohal. 

— Kui teie keel on teisel kohal, siis meie oma on 
esimesel kohal, paluti Haavakukke tõlkida, kuna tema 
oli samasugune keelemees nagu lätlasedki. 

Lätlased naersid ja vadistasid jälle midagi. Eriti 
agar oli pikkade käharate vurrupuhmastega lätlane, 
kelle suu jooksis nagu veski. See ajas eestlased 
marru. Nüüd hakkas kostma ,kua“ ja ,kua“, millel 
ei paistnud lõppu tulevatki, kuna nähtavasti muid 
sõnu polnud veel suudetud õppida. Toomel oli na- 
tuke targem, nagu tõsine ja põline linnamees kunagi. 
Tema pani sekka: ,,kua tu runat latvijas kungs, brauks 
maaja“ ja nii edasi, kuid ka tema leksikon lõppes. Aga 
kui läti keele sõnatagavara enam ei piisanud ega mõ- 
junud, siis ei kostnud muud kui litt-lätt, litt-lätt. Lät- 
lased heitsid käega ja kadusid, Käharate vurrudega 
hüüdis vaid: 

— Iganaus väls! 

Kui Toomel laskis endale seda tõlkida, siis lubas ta 
näidata, kuidas Riia tornid paistavad. 

— Sirgu sagris! hüüti veel eemalt, 

Kuid mine tea, mis see kõik tähendab, ja kui ta 
peaks midagi tähendama, ega siis teised sellest peale 
lätlaste aru saa, nõnda arvas Toomel. 

Haavakukele rääkisid lätlased pikemalt, kuidas nad 
naabreid hindavad. Igatahes harimata ja rumalad, 
kes muuks ei kõlbavat kui mustatöölisteks, kärumees- 
teks, kraavikaevajaiks. Kes juba müüri oskab teha 
või puutööd, see peab ennast enam kui inimeseks ja 
sõimab teisi valimata sõnadega. Peale muu olevat 


94 


need kvalifitseerimata jõud suurimad kintsukaapijad, 
kes rikkuvat hindu, töötavat neli-viisteist tundi päe- 
vas. See ei mahtunud enam Toomeli hinge, kes oli 
tänini sellepärast just kiselnud saarlaste ja venelas- 
tega, nagu ta ise armastas rõhutada. 

— Aga miks on siis teil palgad madalamad ja töö- 
päev pikem kui meil Riias? küsis lätlane. 

— Sellepärast muidugi, et Riia on suurem linn ja 
lätlased kangemad mehed, vastas Haavakukk. Kuid 
Toomel virutas Haavakukele kõmaka rindu ja kär- 
gatas: 

— Riia suurem kui Tallinn, mis sa plärad! 

Kõik jäid imestades vaatama ning raske oli otsus- 
tada, kellel õigus. Siiski leidus veel üks nupukam 
mees ja see oli sauna-Ants, Ants Vasak. Tema ei või- 
nud ju kuidagi taluda, et Toomelile peaks jääma õigus 
ning mispärast see müksas Haavakukke, kes pidi 
kahtlemata rohkem teadma kui Toomel. 

— Ma olen ka kuuld, et Riia on ikka suurem kui 
Tallinn. 

Nüüd kargas Toomeli hing veel rohkem täis. 

— Mis sina, piimahabe, tead Riia linnast, sa pea 
oma mokk maas, kui mehed räägivad, ja oota, kui so 
käest küsitakse. 

Nüüd ei suutnud seda pilli ka sauna-Antsu hea 
seedimine enam vastu võtta. Ta muutus näost väh- 
jana punaseks, vaatas kord ringi ja kahmas külje kõr- 
valt poole telliskivi. Kui kivi oli kord haaratud, siis 
pidi ometi visatama, ja Antsule tungis veri pähe ning 
ta ei suutnud endale aru anda. Kivi pääsiski peost 
lahti ja lendas kahvatuks muutunud ning kohkunud 
linnamehele Villem Toomelile otse vastu õlga. Pool 
telliskivi oli viinud kange mehe tasakaalust ning ta 
tuigerdas liiva ning prahihunnikute vahele, kust alles 
veidikese aja pärast lontsis oma töö juure. Pealt- 

vaatajad, kes olid oodanud ägedat kisklemist või vähe- 
malt agarat vastuhakkamist, olid Toomelist pettunud, 
kuna Antsule vaadati harda aukartusega. 

— Mnimene aab lollust otsast välja ja tahab seda 
rusikaga teistele peale suruda, lausus Ants tagasihoid- 
likult, nagu olles teadlik oma vägiteos. Rutati peagu 
õnnitlema vaprat müürseppa, kes oli julgenud vägeva 
pulli nurka suruda ja veel muudki teha, nagu rahva- 
keeles räägitakse. 

— See kaabakate vaim peab hakkama meie ini- 
meste hulgast kaduma, tähendas sauna-Ants, andes 
oma teguviisile õilsa eesmärgi. Ainuke, kes teda sel- 
les julges või oskas toetada, oli Haavakukk. 

Muidugi, ega see polnud kingitud, vaid laenatud! 
Vasak ja Haavakukk jagasid nüüd lätlastega sõimu 
pooleks, mis nendele pühendati. Tõotati üha koledat 
kättemaksu ,lätikopsudele“ ja nende sabarakkudele, 
kes räägivad, et Riia linn on suurem kui nende linn. 

Juba toimuski salakoosolek Toomeli korteris, kus 
uljad vennad olid mütsi sülitanud ja tugevasti julgust 
võttes kõigi pühimuste ning saadanate nimel vandu- 
nud Vasakule, sellele kardetavale ning tõusvale tähele, 
vähemalt nahatäie anda. Kõrtsis pidi see paras koht 
olema, kuid keegi ei teadnud, millist kõrtsi külastab 
niisugune mats nagu Ants Vasak või see antvärk 
Haavakukk. Otsustati minna otsima, mis muud. Miks 
nad vabrikus seda karistust ette ei võtnud, selleks 
arvati olevat paar mõjuvat põhjust: kuidas sa targa 
peaga nii põhjalikult nuhtled, ja teiseks võib ju ker- 
gesti vahele jääda. Vajuti kohe lähema kõrtsi uksest 
sisse keset põrandat, tehti mõningaid hääli, vallutati 
paar lauda, varustuti pudelitega ning hakati otsima 
eset, mille vastu nende põhja alt lüüa või kaelu pihku 
jätta. Seda kõige tarvilisemat aga — Ants Vasaku 
pead — polnud esialgu siit majast leida. Ümberringi 

lällasid joodikute segased hääled ja vaarusid uimased 
kujud. Äkki võis märgata Toomeli Villu kihkumist, ta 
kahvatas, silmad hakkasid metsikult läikima nagu hir- 
munud loomal, kes haistab ohtu. Kuskil oli ta kuulnud 
Vasaku nime! Oli see kummitus! Ta tõusis, vaatas 
kaela sirutades. Juba kostis ,kua“. Asi oli selge. 
Kusagil lauas istusid lätlased ja võib-olla ka Vasak. 
Ja muidugi — ühes lätlastega, va igavene neetud 
äraandja! Kauem polnud ju tarvidust juurelda. Asi 
on selge selletagi. Tarvis oli tegutseda. Sest milleks 
oli julgust võetud, milleks oli välja tuldud? Ta otsus- 
tas esineda juhina ning teeseldes komistamist langes 
rinnuli lätlaste lauale. See lahenes kuidagi veel lihtsa 
tõrelemisega. Aga kui järgmises lauas, kus pere-Ants 
oli mõnede teistega oma isatalust päritud raha reali- 
seerimas, veel kord kõlas Vasak, siis ei suutnud Villu 
viinastanud silmad enam -päris põhjalikult eritleda, 
kellega tal tegemist on. 

— Ah Vasakud on siin koos! Säh sulle! Mingi 
klirisev ese lendas pere-Antsu lauale ning teine kohe 
kuklasse. ; 

— Mis eest! Mis eest! karjuti. Kuid küsimine oli 
täiesti asjatu, sest keegi ei vastanud ning Toomeli 
jõuk oli asunud oma kohuste täitmisele. Kõrtsike 
löödi tühjaks. Lauad olid pikali, toolid katki, paar 
meest kummuli ümisemas, kuna tänaval kaikusid 
hüüded: 

— Andke lätlastele! 

Kuid võimatu oli veel naabreid peksta, sest need 
olid tänanud häid jalgu. 

Vaene pere-Ants, kes süüta oli kannatanud, ei suut- 
nud seda muuga seletada kui sauna-Antsu lollusega. 
Käsib teda näidata oma kangust seal, kus ta jõud ei 
küüni. Nüüd kannata terve suguseltsiga! 

XVIII 
Ehk on mõned sotsiaaldemokraadid 


Tänavail oli imetlemist veel küll. Vaateaknail 
polnud sauna-Ants veel kaugeltki kõike jõudnud vaa- 
data, samuti polnud ta suutnud veerida kõigi täna- 
vate nimesilte, mis olid kirjutatud kahes kohalikus — 
vene ja saksa keeles. Ka ümbritsev jutukõmin kostis 
ta kõrvu ikka noissamus keelis, millest ta niisama 
vähe aru sai kui Toomel läti keelest. Täna hämmastas 
teda hoopis uus pilt. Mees, kellega ta oli teinud alles 
hiljuti tööd, tahunud palke ja ladunud müüri, niisu- 
gune sorakil vurrude, laia hiinlasenäoga, kelle pea 
kandis vaid üht ja sedasama nässus kübarat, kes köhis 
ja rögises ning kes alatasa oli kulunud märklauaks 
teiste pilkele, kuna ta ihnsus, omakasupüüdlikkus 
ning ahnitsemiskirg oli kummaliselt kuulus, seesama 
mees sammus nüüd vaprasti läbi linna paljaste mõõ- 
kade vahel. Oli ta julge seepärast, et tundis ennast 
süütuna, või oli ta roim tähtsuseta, või sellepärast, et 
ta polnud üksi, vaid tema raudade küljes kõndis veel 
teine valgete vurrudega mehike, kes oli riietuselt 
märksa kehvem ning terviselt põduram, seda oli raske 
otsustada. Ants vaatas neid hulga aega tagant järele 
ega suutnud mõistatada, mispärast neid nõndaviisi 
talutati. Väsinult ja vastumeelselt ronisid nad mäkke, 
kus parunite, pastorite ja kuberneride uhkete hoonete 
keskel vanade kindlusmüüride sünguses neid ootas 
kubermangu vangla. 


— Mis need's on teind, küsitles Ants. 


Keegi ei võinud ju ometi seda teada, mida võis 
teha Kopika Kaarel ja ta valgevurruline kaaslane. 


Haavakukk, kes lähtus oma vaatenurgast, lausus 

järgneval päeval ükskõikse üleoleku ning ammu- 
teadva hooletusega: 

— Kes neid teab! Ning nüüd läks põhjuste otsi- 
miseks, arutamiseks ja selgitamiseks lõunatunnis. 

— Kis teab, olid mõned sotsiaal-dimukraadid, 
arvas müürsepp. 

— Kuula nüüd, Kopika Kaarel mõni -sotsiaal- 
dimukraat, naeris vana puusepp. — Niikaua kui mina 
teda tunnen, unistab ta ainult vaskkopikast, keda ta 
niikaua peus soendab kui see ära sulab, niikaua kui 
põletab, siis ei lase ka veel peust lahti, vaid peidab 
suhu. Nisuke mees on Kopika Kaarel. 


— Aga vat, mis mina ütlen, vabrik on süüdlane, 
kui Kopika Kaarlele nõndaviisi juhtus, et nüüd istuma 
pannakse, kinnitas habemik teiste selja tagant. Ning 
just kui oma väite põhjendamiseks trügis ettepoole, 
et kõigile oleks nähtav ning kuuldav. Kõik jäid imes- 
tades uudistama halli habemega prohvetitaolist vana- 
meest, kes kinnitas veel kord: 

— Ikka on süüdlane. 

— Noh, kuda! 

— Miksta ei ole. Vat mis ta siin kõik on teind. 
Ühed ta muudab pasatskiks, teised teeb vihameesteks, 
kolmandad vargaks ja valerahategijaks. Te ei usu! 
Hea küll. Ärge uskuge! Aga Kopika Kaarel on teil 
kõigil silma all. 

— Mis sa, rumal vanamees, seletad, halvustati 
teda nooremate poolt. Kuid vana ei peljanud. 

— See on tõeste tõsi! Uskuge, pojad! Siit hakka- 
vad tulema hädad ja viletsused. Kis on käind, see on 
näind, ja kis on raamatut lugend, see on kuuld, et 
suurtes vabrikutes ja vabrikulinnades põle muud kui 
ulumine ja hammaste kiristamine... Siin isad kao- 
tavad oma pojad ja vastapidi, nii kuda juhtub. Tõsi... 


e 99 


Te ei usu. Aga küllap te kõrvad kuulevad ja silmad 
näevad. Isad kaotavad oma pojad, sest vabrik on 
teind neist hulgused ja veel hullemad inimeseloomad... 
Ja nende tütardest on saand nende armukesed, kes 
ei tunne häbi ega au... Nõnda sünnib vabrikutega ... 
Nõnda teevad vabrikud! 

— Äh! Tühi lori! 

— Vabrikust tulevad alles inimesed! 

— Vabrik annab alles tööd ja leiba. 

— Vabrik ei tee kedagi, aga vabrikuomanikud... 

— Ei, aga vat see sisteem! kostis mitmehääleline 
sumin, millest raske oli midagi mõistlikku eraldada. 

— Jah, pojad! Kõik on nõnda, kinnitas vana- 
mees, kuid tõstis just kui hoiatuseks esimese kõvera 
ning krobelise sõrme ja jätkas: 

— Kel silmad on, see võib jo ise näha! Kui meil 
enne oli kingsepp oma liistudega, kangur kangaspuu- 
dega, tõldsepp tisleripingiga, siis peavad nad nüüd 
oma poed kinni panema. Nüüd tuleb teeb vabrik, 
tuleb teeb odavamini, ja keegi ei jäksa temaga sammu 
pidada. Nõnda teeb ta jõukad kerjusteks ja kerju- 
sed õnnetusehunnikuks. 

— Tühi loba! karjuti nagu ühest suust. 

Kuid vanamees, sattunud kõnehoogu, rõhus aga 
üksiti edasi: 

— Kus nad peavad minema, kui neilt nende 
liistud ja höövled ära võetakse? Ta peab ära müüma 
oma pingid ja asuma paljalt seia müüride vahele... Nii 
on seadus... Ta peab maha müüma oma tööriistad 
poole hinnaga, sest keegi neid ei taha, ja peab nälga 
surema. 

— Eks ta tule seia! 

— Ja seia! Seia nad tulevad ja on tuld. Suured 
neelavad veikseid, nagu haugid neelavad ahvenjaid. 

Kas me teame, kis on meie vabriku peremees. Ei tea. 
Me oleme seia kokku tuld nagu lambad soolahunniku 
otsa, aga me ei tea, kelle sool see on, nagu me ei tea, 
kis pügab neid lambaid... 

— Põle tähtis! 

— Sunnitud kui oled! 

— Sunnitud! Kis võib vaba meest sundida! Oleme 
vabaks lastud. Võime minna, kus tahame. Võime 
vabalt teha tööd, võime vabalt ennast tööle kau- 
belda! Kas põle nii? 

— Küll nälg sunnib! hüüti. 

— Ei, pojad, see põle üksi nälg. Siin on palju 
muud, mida ei võta kinni minu rumal pea... Ühed 
on tuld siia nälga kustutama, teised varandust kokku 
ajama. Nii on lood! Nõnda tahtis ka Kopika Kaarel, 
see Kaarel Kopikas, rikkaks saada. Tahtis mees ise 
rikkaks saada ja ka teisi rikkaks teha! 

Nüüd hakati naerma, sest vanamees arvati eksivat. 


— Jah, nõnda on vabrikuga lood! Ühed sattuvad 
mõekade vahele ja heidetakse kõige sügavamasse 
pimedasse, teised tõusevad kõige heledamasse valgu- 
sesse ja seatakse kõige ausama seltskonna ülemis- 
tesse ridadesse. Ka Kopika Kaarel tahtis tõusta kõrge- 
male. Ka tema tahtis majakese ehitada, nagu te näete 
siin kerkimas palju uusi, valgeid, läikivate aknatega 
majasi. Kaarel vidas koju laudu, palkisi ja kõiki 
prahti. Ja miks ei peaks ta vidama või laskma vidada, 
kui seda teeb mõnigi mees, kellel on üsna ükskõik, 
kus ta selle maha paneb, kas Kopika Kaarli õue või 
vabriku hoovi. Sest kas inime ei või eksida ja vä- 
ravad segamini minna. 

Lõunatund lõppes ja töölised, kes kogu aja olid 
elavalt jälginud improviseeritud kõnekoosolekut, val- 
gusid segaste tunnetega laiali. 

XIX 
Urjadnik ja mõned teised 


Aleksander oli nimetanud muuseas ju urjadnikutki 
valaskalaks, mis Antsule paistis küll liialdamisena, 
samuti nagu tal võimatu oli uskuda, et ,, Ameerika 
junaitid steitsis” poleks paruneid, von Hoerschel- 
manne ega teisi nendetaolisi. See oli vist küll nina- 
pidivedamine. Kuidas võis olla see karvane vana- 
mehenäss, see urjadnik, mõni valaskala, see mehike, 
kes sinna Kuie valda ja vist küll mitme valla peale 
kokku alles hiljuti oli ametisse määratud. Urjadnik 
sõitis siin valdades ringi niisama karvase setukaga 
nagu ta ise. Müts üle kõrvade, hall sinel kuidagi loha- 
kalt seljas, üks hõlm pikem teisest, astus ta kas valla- 
maja õue või kõrtsituppa, et koostada protokolli või 
tirida laadaplatsilt joobnuid vallaputkasse. See oli ta 
avalik ülesanne, mis teda ei muutnud kuigi populaar- 
seks. Mida ta salaja tegi ning millised muud üles- 
anded ta kehvadel õlgadel lasusid, seda ei osanud 
lihtrahva silmad tähele panna. Seda ei suutnud valla- 
inimesed arvata, et ta pidi hoolega selle järele val- 
vama, et armulise keisrihärra pildid oleksid õkva sei- 
nal ning et õigeusu kombeid kuidagi ei rüvetataks. 
Hea küll, seesugust jõledust polnud siin kuulda, sest 
siin kandis polnud õigeusk kuigi levinud, nagu mõnel 
pool mere ääres, kus rahvast maasaamise ja muude 
täitumata lootustega oli hellitatud ja petetud. Vainu- 
sauna Jüri oli juba mitu korda poe juures rääkinud, 
kuidas vene usu papp pidanud nääri hommikul kiri- 
kus jutlust: ,,Köisrihärra saatis õigeusulistele palju 
tervit, aga luteriusulistele — laku panni!“ Keisri kuju- 
sid ega pilte polnud siin ka kuigi palju valvata, eran- 
diks vahest urjadniku enda korter kuskil küla keskel 

papiga vooderdatud majakeses. Teine suurem ,,köisri- 
härra“ rinnapilt, sini-punase põhitooniga, ehtis valla- 
maja seina, kus seda vahetati ühes köisrihärradega. 
Aasta tagasi oli Antsu teades vallamajas keisri pildi 
pärast suur nägelemine toimunud, sest Aleksander III 
surnud viinasurma ja asemele pandud Nikolai II, keda 
jaapanlastel pole õnnestunud tappa, kui ta kroonprint- 
sina Jaapanis oli viibinud. Nõnda pidi ka Kuie valla- 
maja seinal pilt vahetuma. Aga kust seda rahakest 
hangitakse, lubage ütelda, tõsiste maameeste seisu- 
kohalt väljudes, niisuguste tühiste asjade peale, kuna 
siin pole üksi uue koolimaja ehitamine käsil, vaid von 
Hoerschelmann ihkab ka uut leerituba, mida vallad 
jälle aidaku. Ja ega pilt üksi! Osta veel raamgi 
ümber! Niisugune nikerdatud ja kullatud! Pealegi 
niisuguse keisri jaoks, kes laskis , Mosku linnas“ hulga 
inimesi surnuks tallata ega teinud sellest väljagi, vaid 
pidutses edasi. Tants surnukehadel! Paraku! Siin 
Pruntali heinamaalgi lasti troonimispäeval vanu ini- 
mesi kotis joosta ja posti ronida. Mine pane inimes- 
tele aru pähe, kirusid arukamad mehed, kuid ega neid 
polnud palju. Suurem osa jookseb vaid teistega 
kaasa ega anna endale aru, on see hea või halb. 
Nõnda kiruti. Eriti agar oli Roobu noor peremees, 
Gustav Roop, kes von Hoerschelmanni juba leeriajal 
oli hakanud paljastama. Sellega oli ta salaja edasi 
tegelnud, sest avalikult ei tohtinud tänini sellest 
nõnda praalivalt rääkida kui leeripoisina, ning pea- 
asi, keegi ei tihanud seda uskuda, ehk küll kaheldi. 
Roop oli kujunemas kõigiti peremeeste juhiks, olgu 
kisklemises või vallaasjade ajamises, vallavolikogus 
vaidlemises või mõnes muus, Otsustati viimaks muret- 
seda küll uue keisri pilt, aga raam jätta vana. Endise 
habemega keisri vana pildi võttis Roobu Kustas, alias 
Gustav Roop, kaenlasse ja viskas vallasekretäri sea- 

lauda lakka. Sellest polnud siis seadusesilmal aimugi, 
ega saanudki ta sellest seekord haisukest ninna. Kõik 
soikus rahulikult, Ainult valda sokutati vägisi kol- 
mandat ,,köisri“ pilti — muidugi uude ministeeriumi- 
kooli majja. Kuid selle ostmiseks loodeti mõisast toe- 
tust ja Roop lubas minna von Hoerschelmanni jutule, 
et seegi keisri pildi heaks oma piskust ohverdaks. 
Niisiis tundus käärimishõngu siin värskes veinikeld- 
ris, mässumeeleolu oli pugenud vallamajja, millest 
urjadnik oli niisama tume nagu keiser ise. 

— Mida tumedam, seda toredam, kinnitasid Kuie 
valla peremehed niihästi kui saunikud. 

Hoopis teisest savist olid politseiisandad linnas. 
Pealegi oli neid siin nii mitut liiki, et Ants Vasak ei 
suutnud neid õigesse lahtrisse asetada. Kõige roh- 
kem oli ta näinud muidugi ,,kardavoid“ ning muude 
epiteetidega uulitsakordnikku, keda rahvas oli põla- 
nud enne ja nüüd, keda isad olid õpetanud vihkama 
nagu ussi aia all. Mine tea, miks, aga Antsu majaski 
ei sallitud linnavahti, samuti kui vangivahti, keda kut- 
suti vangikupjaks ja nii edasi. Nõnda tunti maarahva 
ridades vaistlikku põlgust tsaariteenijate vastu. Ning 
miks neid mitte põlata, kui nad nõnda kummaliselt 
käitusid. Ühel ilusal suvisel ööl nõudsid nad Jakobi 
tänavas nr. 4 seaduse nimel kategooriliselt sisselask- 
mist. Seal klopiti poissmeeste korteri uksele, kus elas 
muuseas ka Ants, niisuguse ägeduse ja julgusega, 
nagu oleks tuli takkus. 

— Vat sulle kooki moosiga, pomises Ants voodis 
teki all ega läinud teps mitte avama. Tal tundus miski 
judin libisevat üle selja, sest niisugune pahandus ning 
une pealt ehmatamine oli tabanud teda esimest korda 
elus. Vat ripablikk, meenus talle kohe, vat, see on see 
parlament! Aga, noh, toh-oh hull, ta pole ju selleks 
veel kõrtki liigutanud. Tema südametunnistus on 

puhas, ega nad ometi teda veel sinna ei vii, ega nõnda 
läbi linna ei taluta kui Kopika Kaarlit! Aga mine tea 
selle keisrihärra tujusid, on ehk tedagi tarvis! Nõnda 
keerles mõttekesi sauna-Antsu peas ning hetkelt tegi 
ta oma meele kindlaks ja südame kõvaks ning kar- 
gas sängist välja ust avama, kuna ka keegi teine ei 
arvanud heaks väga kiiresti tsaarisulastele meeldida. 
Vastupidi, kaasüürnikud olid koguni üleni vaiba all 
ning noorim, Prits Kamps, koguni teki üle pea veda- 
nud ja lõdises kogu kehast. Temal oli vist küll tõsine 
hirmutunne. Mida siis see noor ümmarguse näoga 
mehhaanik pidi kartma, et tema hambad nõnda pau- 
kuma hakkasid? Ta oli õhtu hilja koju tulnud, keegi 
ei võinud märgata, et temaga midagi oli juhtunud, 
ainult asemel oli ta ühelt küljelt teisele vähernud ja 
läbi une midagi kalossist mõmisenud. 

Ants avas ukse, sisse vajus maailmatu parv kõik- 
sugu rahvast küll mundris, küll ilma. 

— Käed üles! karjuti ja sirutati relvaotsad nagu 
jubedad mustad silmad nii Antsu kui sängis lebajate 
poole. Ants ajas hirmunult käed üles, kuna sõrmed 
jäid kahtlaselt konksu, millist üksikasja ei jäetud 
kahe silma vahele, vaid kamandati: 

— Sõrmed sirgeks! 

— Ei anna rohkem! vastas Ants. 

— Lõuad! 

Käed ajasid püsti ka paar teist lebajat, kuna Kamps 
lõdises ikka, tekk üle pea. Kuid kaua tal enam ei 
lastud ses heas olekus mõnulda. Uks kargas talle 
juure, kahmas tekiäärest kinni ja tõmbas selle järsu 
hooga ta pealt. Samal silmapilgul kostis hele kõla- 
kas vastu Kampsi pead, nagu oleks puunuiaga löödud 
vastu pada. 

— Odevaisja... mat! karjus morn mees kähisedes 
ja tõmbas Kampsi sängist põrandale, nagu oleks ta 

õhk. Imelikul kombel laskis Prits, kes alati oli olnud 
hakkaja mees, seda vastupanuta toimuda. Seekord 
ta osutas vaid passiivset vastupanu, lebades põrandal 
niikaua, kuni nuhk ta roided saapaninaga tuliseks 
kuumendas. Ta ajas end viimaks püsti, kuid kõigest 
neist tonkimistest hoolimata ei ilmunud ta jäisele 
näole ühtki joonevirildust. Korter puistati läbi. Mil- 
legipärast otsiti hoolega mööda sängialuseid ja raa- 
matuvahesid. Vanal Vidrik Viitfeldtil olid testamen- 
did ja lauluraamatud sängi kohal väikeses kapikeses, 
kust need välja koogiti, laiali puistati ja sinnapaika 
jäeti. Mis siin ikka! 

— Gde tvoi kalošõi? küsiti. Kuid Kamps teesk- 
les umbkeelsust ega pilgutanud silmagi, nähtavasti 
oli tal kalossidega midagi juhtunud. 

— Gde tvoi kalošõi? korrati küsimust, ja kui 
Kamps ikka vaikis, lendas talle hea hoop kuklasse, 
nõnda et võttis mehe taaruma. Kui Kamps nüüd 
rahulikult sängi äärele istus ega mõtelnudki enam 
püsti tõusta, käratati talle: 

— Nu, svolotš, odevaisja skoreje! 


— Fremjä hfatit! vastas Kamps, tarvitades ,f-i“ 
»v* asemel. 


— Vot kak, svolotš, fremeni hfatit! osatas ametnik 
ja virutas talle nüüd juba julgemini roietesse, kuna 
Kampsist polnud vastuhakkamist karta. Kui Kamps 
jätkas oma passiivset vastupanu, siis vihastasid san- 
darmid juba nii põhjalikult, et otsustasid ta jõuga 
välja toimetada. Kamps mõistis seda kõnelust ja ta 
vaid muheles. Hakkab nalja saama! Kuid siis lähe- 
nes morn mees ja virutas talle saapaninaga kõigest 
jõust vastu teravat säärekonti! Igatahes õrn koht. 
See võttis vee silma, Aga mehel mehe süda sees ja 
sängi äärelt üles ei tõuse! 

2 A 


— Nu-ka, skoreje! Marš! karjus morn mees silma- 
valgete välkudes ja pakse huuli pahempidi ajades. 

Mitu paari käsi haarasid Kampsi Pritsu nagu taku- 
koonla ja lohistasid uksest välja, andes talle võma- 
kaid kuni tõllani, millega sõidutati ametnikke ning 
vahialuseid. 

— Mis see's nüüd oli? küsis Ants imestades. 

— Mis see's nüüd oli? osatas vana Viitfeldt. 

— Mis seal muud oli kui Siberi sõit! teadis kolmas. 

— Mis eest? Mis eest? 

— Mis eest! Küllap poisil oli midagi südamel, 
ega muidu, väitis Viitfeldt ja hakkas oma testamente 
ning lauluraamatuid hoolega lehitsedes seinakappi 
tagasi laduma. 


— Vat kus siad! Igavesed siad, muud ma ei oska 
ütelda! kirus vanamees. — No kus ta siis sai! Siin 
ta oli! Kus ta ometi läks! 


Voodiriided hakkasid lendama, vanad saapad 
sängi all kolisema, mööbliraasukesed toas liikuma. 
Midagi eriti liigutavat või häirivat oli Viitfeldtile teh- 
tud, mis teda nõnda pani pöörama ja otsima. Kui talt 
päriti selle tormamise põhjust, vandus ta vaid: 

— Vat kus siad! Vat kus masuurikad! 

Tuppa sigis vaikus. Vanamees jättis otsimise, 
istus sängi äärele, pea käte vahel, ja vajus sügavasse 
mõttesse. 

Antsule aga ei andnud see sündmus rahu. Ühelt 
poolt rõõmustas ta peksev süda, et see karikas õnne- 
likult oli temast möödunud, teiselt poolt oli ta täis äre- 
vust ja meelepaha. 

— Tea, mis see noor poiss siis õige võis teha, et 
nii toorelt! 

Keegi ei teadnud, mis see noormees võis teha, et 
teda nii koheldi, ning teistel polnud selleks enam huvi. 

Nemad polnud süvenenud vabariiki ega parlamenti. 
Vanameest huvitas nüüd rohkem kadunud raha, teist 
kaasüürnikku rõõmustas, et tal ei olnud tagavaraks 
ühtki krossi, mis ka võib-olla oleks puistates kaotsi 
läinud. 

— Kui sa raha otsid, siis on ehk kuskil vahel veel, 
lohutas viimane Viitfeldti ja soovitas otsida veel alus- 
koti alla, mis tundus aga enam kahjurõõmsa pilkena 
kui sõbraliku nõuandena. Viitfeldt ei vastanudki. 

— Vat kus masuurikad, muud ühti! kirus ta. 


Ants oleks veel midagi teada tahtnud, aga ta ep 
osanud seda küsida, mida just oleks tahtnud. Midagi 
jõledat pidi vist küll inimene tegema, kellele takis- 
tamata võib revolvripäraga pähe lüüa, jalaga vastu 
säärekonti virutada ja keda niiviisi võib sõimata, nagu 
polekski inimesel enam häbi ega au. Küllap võis 
Kamps mõne ränga kuriteoga toime saada, võis midagi 
varastada või koguni tappa, sest leiti ju sageli mõni 
laip kuskil kõrtsi man, noaga läbi löödud, vereloik 
külje kõrval. 

— Kas need mehed teisi ka püüavad või ainult 
mõrtsukaid ja röövleid? küsis Ants mõne minuti 
pärast jälle. 

— Neid need just ei tahagi, vastas vana Viit- 


feldt. 

— Keda need siis tahavad? 

— Eks sa näind, keda nad tahtsid. 

— Ma mõtlesin, et küllap seegi midagi seesugust 
tegi. 


— Kuula nüüd! Poiss päris karskusseltsi liige, ei 
joo ega suitseta. See läks nüüd nisukest tükki tegema. 


— Või nii? imestas Vasak. — Siis vist politiika 
mees! 


108 


A 


— Nojah! Kisneid teab... Eks nad midagi ikka 
aavad! Ja niikaua möllavad, kui mõne keisre jälle 
ää tapavad... 

Seda uudist ei suutnud Ants enam endale pidada. 
Ja kellele muule seda ikka kõnelda kui sellele vanale 
vabatriigi mehele endale, kes Prantsuse ja Ameerika 
«Tipablikid“ ise läbi käinud ning kellele see parlia- 
ment nagu viis sõrme. See ütles Antsu üllatuseks: 

— Ah Kamps! O yes, tubli poiss! 

— Tähendab, tundis, mõtles Ants ja kuulas, mis 
järgneb. Kuid kui midagi rohkem ei järgnenud, küsis 
Ants: 

— Kas tundsite? 

— No, don't know! Jei bogu! kinnitas Aleksander 
mitmes keeles, nagu tahaks ta umbusklikku onupoega 
iga hinna eest veenda. Ning siis veel suurema huvi 
ja ärevusega: 

— Kas leidsid ka midagi? Kas tegid, noh, tead — 
search! Kas otsisid ka midagi, vana kaltsu, kummi- 
kalossi? 

— Otsisid... ja leidsid! 

— Leidsid? 

— Jah leidsid — kümnelise Viitfeldi lauluraamatu 
vahelt! 

— 06, yes! naeris Aleksander. — It's reward for 
strain! Noh, kuidas ütelda — tasu! Nagu vanasti, 
teate, anti soldatile vabadus ise endale võtta võidetud 
maal, noh, mis tarvis! Oh, yes! See on tore! Me 
teeme selle paljaks, kõngutas Aleksander ähvardavalt 
pead. 

Ants jäi imestades silmitsema hoogu sattunud 
meremeest, kes'lubas midagi või kedagi paljaks teha, 
mille tähendus jäi lihtsale saunamehepojale arusaama- 
tuks. 

— No ja, o yes! Seda panevad inimesed newspa- 
perisse! Ta oli nähtavasti aru saanud, et konspirat- 
sioon ähvardab lõtvuda ta suures seletamis-agaruses 
ning puudulikus keeleoskuses, ning oli otsustanud end 
kokku võtta. Antsule oli selge, et Aleksandril pidi 
tõepoolest mingi muu avaldamise võimalus olema 
kui kohalik avalik ajakirjandus, kes niisugustest sei- 
kadest ei tee muud kui vaikib. 

— Ei sellest kirjuta keegi, lakuvad keisre talla- 
alust! ütles ta iseteadvalt ja julgusega, sest seda oli 
kord ütelnud ka Haavakukk, mis talle hästi oli meele 
jäänud. 

— 0, yes! ka sina räägid nõnda. Oled antizaristic! 
All right! Noh, küll paneme illegal! O yes! Illegal! 

— Ah põranda all? 

— Oi, muidugi — nagu hiired, rotid, mullamutid! 

Aleksander hakkas imenobedasti oma oasjakesi 
pakkima ning mõne minutiga oli tal kohvrike täis, 
nõnda et see suuri vaevu krampidesse andis. Ta haa- 
ras varnast meremehe mütsi, seadis selle natuke viltu 
teisele kõrvale ja lausus, ulatades Antsule oma suurt 
labakätt: 

— Good bye! Jääb antizaristic! Ripablikk! O, yes! 

Ants lahkus siit imeliku ülendava tundmusega, 
nagu oleks teda pühendatud millegi suure saladusse, 
mille ulatust ega tähendust ta ei suuda veel aimata. 
Kuigi talle ju midagi ei räägitud, nagu ta ise aru sai, 
mingit ülesannet ei antud, vaatas ta tänaval kahtlaselt 
ümber, nagu kuulataks või loeks keegi ta mõtteid. 
See tundmus painas teda pidevalt, vahel rõõmu-, 
vahel hirmutundega, ning sundis teda üha suuremale 
otsingule. i 

XX 
Miks süda valutab? 


Neeme, Nõksu ja Kadaka ümbruskonda ja viimaks 
kogu Kuie valda täitis ärevust tekitav kuuldus, et 
Neeme toa taga kuusiku ääres oli ühel pimedal ööl, 
teadmata, kelle poolt, kolme perepoja jalgrattad lömas- 
tatud. Kodarad olid pooleks, kõverad ja nässus, 
rattapöiad vigastatud, raamid mõlkis ja keevitustest 
lahti. See olevat ju niisugune kuulmatu rumalus ja 
suur kahi, mis paneb mõtlema vanemad inimesed, 
nooremad otse mässama ja mis annab tunnistust Koli- 
küla poiste toorusest. Jalgratta hankimine ei ole 
nüüdsel ajal ju nalja-asi, sellega ei saa hakkama iga- 
mees ega nõnda kergesti kui lõhkumisega. Sellel pidi 
ikka kange viha olema tundmata jalgratturite vastu, 
nõnda arvati. Kuid seda ei teatud ometi kinnitada, 
kas olidki tundmata. Mine võta kinni! Mine tea, kas 
olidki Koliküla poisid, kes niisuguse tembuga hak- 
kama said. Kes võis siin nii rumal olla? Kas mõni 
juhuslik mööduja pidi siis kiviaiast tooma selle ,,mar- 
mori“ ja viskama puude najal seisvaisse ratastesse? 
Tühi mõte! Siin pidi ikka aega ja plaani olema! Siin 
pidi ikka süda täis olema. Siin pidi vist kadedustki 
olema, võib-olla armukadedustki! Aga milleks jäe- 
takse niisugused hinnalised esemed nii kaugele kuus- 
kede alla? küsiti. Milleks ollakse nii lohakas oma 
varandusega? Ega pole endised ajad, kus aidauksel 
polnud lukupakku ega kambriuksel raudhaaki. Nüüd 
peab olema seitsme luku taga, mida endaga just kaasa 
ei saa võtta. Sellest tegi Neeme vana oma järelduse: 

— Eks selle varguse ja patu ole mõisnikud seia 
toond! 

Muidugi oldi sellega päri, aga Neeme ema tahtis 
seda täiendada! 

— Või nüid need üksi! Eks omasugused ole kua 
nii õelaks läind, et sööks üksteist ää! 

Kahetseti kõigiti, et niisugune asi pidi juhtuma 
just Neeme toa taga kuusikus. 

— Eks see tehtud su kalliste plikade pärast, lau- 
sus vana. 

Sellega ei nõustunud naine. Millise plika pärast 
see pidi tehtama? Leena või? Leenal enesel peigmees 
linnas, temal neid rattamehi juba tarvis ei ole. Kas 
need Pearna-Antsud ja Veskireied kaaluvad üles nii- 
suguse tubli töömehe nagu Ants Vasak, kellel nüüd 
olevat juba mitu paari kummkingi ja muid asju! Või 
Maali? Ega sellelgi käi jalgrattamehi. Liisit maksa 
rääkidagi, see veel ülepea poissa ei salli, ütles ema. 

— Mine tea, kahtles vana. — Kasvavad siin ja 
toovad muast madalast risti kaela. Nagu see Leena, 
laalab ja karjub ja vahib linna poole! 

Tõepoolest Leena süda valutaski, nagu aimaks ta 
mingit õnnetust, mille lähenemist tunneb see alatiselt 
tuksuv lihaseke kuskil sügavamal rinnus, mida ei saa 
ise kuidagi seisma panna ega välja võtta, et vaadata, 
mis tal õige on, et ta nii tormab, talt küsida, mis peaks 
tulemas olema, et ta nii hoolimatult peksab ja tahab 
rinnust välja tulla. Ta on näinud loomade südameid, 
lamba südant ja niisugust väikest hanesüdant nagu 
pöidlaots, ja seasüdant, kui isa sigu on lahanud. Kas 
inimsüda on ka niisugune, seda ei teadnud Leena. 
Kuid seda ta oli küllaltki kuulnud, et inimese süda 
sarnleb rohkem sea südamega kui lamba omaga, ja 
nüüdki ütles Liisi, et inimene olevat kangesti selle 
harjaslooma taoline, küllap siis südagi olevat sama- 
sugune suur ja punane. Aga miks ta siis ikka valu- 
tab, kui midagi on tulemas, seda ei teadnud ei Liisi 

ega Maali ja isegi ema mitte, kellel kõigil süda ole- 
vat valutanud. 

— Miks süda siis ei valuta, kui oled alles veike, 
nii pikuke, näitas Miina põlve kõrgusele. 

— Miks ta's ei valuta, vastas Maali, tahad tissi ja 
akkabki valutama! 

Sellega polnud Miina päri, pannes pea viltu, nagu 
ei saakski ta enam teisiti peale juuksepatsist siku- 
tamist. 

— Eiole ühti, säuksus ta. 

— Miks ta's sul valutab? 

— Vat ei tea. 

Maali lõõpis, et Liisi süda valutavat sellepärast, et 
Tibu Tõnu ei tule teda vaatama, vaid olevat nüüd 
Neemelt hoopis võõrdunud. 

Ei, Tibu Tõnuga polnud ka Liisi päri. Teda tema 
ei taha. Pigem võtab selle Veskireie Oskari, kelle 
jalgratas toa taga männikus purustati. 

— Jalgratas jo neil nüid nagu me ema vana vokk 
ilma rattata aganiku peal! 

— Parandavad ää ja sõidavad jälle, nii et keegi 
ei sua näulegi! suurustas Liisi. 

— Eks so süda valutab sis nende pärast, ütles 
Maali. 

— Ah jalgrataste või? 

— Nojah! Ega need jalgrattamehed siis änam 
tule, kui siin toa taga männikus nii irmsad rööv- 
led on. 

— Jah, ja kõigi kodarad löödi kohe sisse, imestas 
veel Leena. 

— Mis sa tahtsid, et sinu omal pidid terveks 
jääma? küsis Liisi ümmarguste põskede punetades ja 
naerdes nii maheda kahjurõõmuga, nagu heliseks 
aisakelluke. Liisil olid ümmargused sinised silmad, 
tumedad juuksed pruunika helgiga nagu Maalilgi. Ta 

täidlased rinnakuhilad ajasid valge jaki juba niisama 
pungi nagu Maali või Leena omadki. Neile siis olidki 
Kurena küla jalgratturid sõitnud ehale, needsamad, 
kes seal ministeeriumikooli nurgakivi panemisel olid 
Leenast ja Kadakasauna Antsust mööda sõitnud. 

— Mis minu oma seal oli? küsis Leena. 

— Ega old jah, mis ta sis so sängi earel konutas? 
küsis Liisi. 

— Ää Leenat puuduta, sel on jo Ants — Ants lin- 
nas, lips rindas ja linnapreili põlve peal, ih, ih, hii, 
naeris Maali. 

See juba Leenale enam ei meeldinud, kes oma 
ägeduselt oli õdede hulgas tuntud, kuna ta kord oli 
lubanud nende nahad üle pea tõmmata ja sõnnikusse 
visata! Ta kahmas nüüdki esimese kättejuhtuva ese- 
me, et narrijaile äiata, kuid Maali oli juba kadunud, 
Leena süda hakkas aga seda rohkem valutama, sest, 
oh, kes seda suudab taluda. 

— Mis sa's nii kangeste vihastad, küsis Liisi üle 
aknalaua, — ega me's süidlased ole, kui ta ei tule sind 
vuatama! 

— Ah sa kua veel! käratas Leena. Kuid juba jälle 
oli Liisi kadunud. Eemalt kostis veel ta noomimine: 

— Kui sa nisuke tuleark oled, sis ei taha sind 
Tibu Tõnugi, reakimata veel Kadakasaana uhkest 
kummkingast! Jääd vanaks tüdrukuks nagu Nõksu 
Ann või Saula Mai. 

— Ah, heitis Leena käega. Kuid rinnus pakitses 
ikka ja valutas, nagu näpistaks keegi laiade tuimade 
tangidega. Tõesti, tõesti kole ja valus oleks, kui need 
Liisi hirmsad sõnad sellest põlvel olemisest vastaksid 
tõele. Siis teiselt poolt need jalgratturid. Kindlasti 
saab Antski sellest teada. Ning taas näpistas südant 
pihtidega. Miks kiusavad teda kõik inimesed, miks on 
kogu maailm tema vastu? Ometi pole ta kellelegi 

halba teinud. Kindlasti on see kadedus ning kius! 
Kuid miks ei tule see Ants kordagi enam siia, miks 
ei kirjuta ta, miks laseb ta nii kaua oodata, ometi 
-ta lubas... ah, mis ta kõik lubas! Nüüd kiusavad nad 
teda: Ants linnas linnapreilidega ja kes siis temast, 
maatüdrukust, enam hoolib! Näe, ei kirjutagi enam! 
Aga ega see kirjutamine nii lihtne polegi, seda teadis 
Leena ise kõige paremini, tindipottki seal kambris 
laudil peagu ääreni surnud kärbseid täis ja sulg roos- 
tetanud nagu vana harksahk lauda räästa all! Ja kui 
need riistapuud kätte võtad, siis ei taha nad kuigi hästi 
paberil libiseda ja tarvitab maailmatu pikka peamurd- 
mist, kuni kirja valmis saab. Nõnda ennast lohutades 
pani ta valge jaki selga, puhta kirju äärega sitsräti 
pähe ja läks õue. Toimetused olid toimetatud, loomad 
söödetud-joodetud, õu puhtaks pühitud. Päikegi oli 
looja veerenud. Taevast kattis loojangust kerge pilve- 
loor, värvudes lillaks, roosaks, punakaks. Kaste las- 
kus rohule ning laupäeva-õhtune meeleolu oli puge- 
nud Leena tuksuvasse südamesse. Ta pani silgates 
aruheinamaa poole, kust kostis kummaliselt selge ning 
vahetpidamatu ööbiku laksutamine, just kui oleks see 
siinsamas kopli-aia ääres suure toominga oksastikus. 
Niipea kui Leena siit üle kopli mulgu hüppas, hakkas 
temagi laulma, tõtates ikka tahapoole, kus oli ilusaid 
sarapuupõõsaid, sihvakaid noori kaski ja värisevaid 
haavapuid, sinnapoole, kuhu kadus Kadakasauna 
Antski kevadel linna minnes. Leenale tundus, nagu 
ruttaks ta ise praegu linna või nagu peaks ta kelle- 
legi vastu tõttama, kes täna siit tingimata peab tulema, 
siit läbi aruheinamaa, siit läbi Nõksu padriku, hüpa- 
tes üle lagunenud aiarisu Neeme krundile, kuhu on 
tallatud looklev jalgrada. Jah, siit keskmisest heina- 
küünist mööda ruttab ta pikkade sammudega, siit 
mööda kalda-alust, kus kasvavad piibelehed ja hiire- 

hernes, siit kahlab läbi see, kes peab täna tulema... 
Täna on Leena tal juba vastas. Täna nad istuvad siia 
kuskile ilusa põõsa varju, täna nad imetlevad siin 
seda ilusat loodust ja hingavad sügavasti värskeid 
kevadlõhnu... Nõnda unistas Leena. Kuid see jäigi 
unistuseks. Pole kedagi tulemas Nõksu heinamaalt, 
pole ühtki jalaastumist ega raokrõpsatust kuulda, 
pole kedagi siin istumas ega hingamas peale Leena 
valutava ning igatseva rinna. Ainult vana Luige taa- 
dike, tulles mõisa põllult teopäevi tegemast, imestas 
Leenat nähes: 

— Näh, Neeme tüdrukud üksipäni ööbikud kuu- 
lamas! Nii ilja õhta veel! 

— Ilja see kõige ilusam! vastas Leena ja poetas 
üha pilke linna poole. 

— Kas te sõnnikupäävad Preevlele tehtud juba? 
küsis Luige taat, jäädes seisatama vastuse kuulmi- 
seks. 

— Oh, ei ole veel! üteldakse just kui rõõmusta- 
des. — Me isa ütleb, et tema ei tee! Enne põle veel 
seda asja old, et kua sõnnikupäivi peab tegema, aga 
tänavu pani need veel otsa, kirus Leenagi ning kalp- 
sas kaugemale lilli korjama. 

Luige taat tatsas kodu poole, lähker leivakotiga 
seljas. Kui aga Leenale oodatavat ei tulnud, kaldus 
ta meel heldima ning ta hakkas laulma: 


Oh saja lumeke, 

Mu hauda külmaks tee, 
Et võiksin puhata, 
Kui olen väsind ma... 


Niisuguses melanhoolsuses jõudis ta põllupeen- 
rani, kust hakkas viimaks mööda väljaaia äärt jooks- 


ma, nagu oleks teda keegi taga ajamas, nagu siru- 

taks kellegi käsi teda haarama ja takistama. Kui ta 
hingeldades plikadekambrisse jõudis, magati siin juba. 
Läbi une vaid imestasid teised õed Leena käitumist, 
südaöösi üksinda metsas hulkumist... Et mis selle 
arusse küll on läind! Aga keegi ei teadnud, mis oli 
Leena arusse läinud. Ta puges sõnalausumata teki 
alla. Teda painas mingi masendus, teda haaras sünge 
meeleolu, just kui raskus rõhus rinnus ning ta oleks 
hakanud nuuksumagi, poleks ta kuulnud akna taga 
- krõbinat. Esmalt oli ta harjumuse kohaselt hiirvagune 
ning keelas ka teiste õdede sahistamised, kes vähi- 
magi krõpsatuse puhul ajasid end rinnuli aknast välja 
vahtima, kuna nendel puudus vanema õe kavalus 
ning tema kogemused ning nüüd selline resigneeri- 
tud ükskõiksus. 

Kuid akna taga kostis nii väga tuntud ja tuttav 
krõbistamine. 

— Tibu Tõnu! 

— Jah, Tibu Tõnu! 

— Nojah, Tibu Tõnu! 

— Nüid akkab jälle sirkus! hüüdis Liisi, Neeme 
ilusaim tütar. Tibu Tõnu, kes juba ammu polnud siin 
oma kallima“ pool käinud, eelistades asja vanane- 
mist, ei suutnud enam kiusatusele vastu panna, sest 
ka tema rinnus tuksus see väike lihastest kotike, nagu 
oli näinud Leena seal ja lambal, ning üha oli ,miski 
sisemine eal” teda sundinud minema Neeme poole, 
mõtlema Neeme peale, hiilima Neeme plikadekambri 
akna taha. Nüüd oli ta kogunud julgust ja saanud 
tõuget, sest ,reagiti jo, et kummking ei tahagi änam 
seia tulla”, kuna linnas leidnud endale parema, mida 
Neeme vana ise olevat poe juures Tõnule vähemalt 
mõista andnud, ja miks muidu see vana Neeme talle 
seal toona välja tegi! 

Ta pani näo käte vahele ja hüüdis mahedasti. Lit- 

sudes nina vastu aknaruutu nagu tainatüki, anus ta 
endise visadusega. Kuid ükski seespool ei vastanud 
ega liigatanud, just kui poleks Neemel enam elavat 
hinge. Kui Leena poole pööramine ei andnud tule- 
musi, võttis ta uue suuna ja sihtis sõnad Maali kaudu 
Leenale. Kui ka Maali ei arvanud heaks vastata, hak- 
kas ta kõiksugu mahedustega noorukese Liisi südant 
sulatama. See kui kõige edevam ei suutnud väga 
kaua vastu pidada. 

— Mis sa, Tibu, nuaksud seal! pahandas see esi- 
algu. Aga kui Tõnu ikka ei lakanud nurumast, mindi 
siingi juba häbematuks: 

— Kasi karja, Tibuke! julges Liisi pahvatada ja 
täiesti omal algatusel. Juba oli temagi hoolega pähe 
õppinud vanemate õdede sõnavara ning oskas seda 
juba kasutadagi! 

Nüüd algas akna taga pikem mõmisemine ja kiru- 
mine. Et: vat kus mul taksikoer, et: mis te oma nina 
nii püsti ajate, viimaks vihm sajab sisse, ja — ega 
see kummking nisukest maapiigat enam ei taha, et: 
eks seal linnas ole ilusamaid ja paremaid linnukesi... 
Ei saa ütelda, et see Leena südant ei salvanud, et see 
teda ei vihastanud ega pannud kehast värisema. Aga 
ta pidas ennast tagasi, tõmmates vaiba uuesti üle pea. 
Kui Tõnu proosa-ettekanded olid lõppenud, siirdus ta 
luulele ja deklameeris jubeda ulumisega: 

Uu, uu, uu, uh, huu, 

Saana Ansu seareluu, luu! 

Uh, huu, uu, uu, 

Neeme Leenu pahkluu, luu. 
Mõlemate mädand ninaluu, luu! 


Maalit-Liisit panid laginal naerma, aga Leena suu 
sulges määratu viha. Ta hakkas kogu kehast võbi- 

sema, nagu oleks tal kõrge palavik või nagu oleks 
ta suletud pikemaks ajaks keldrikülmusse. Ta ei 
suutnud oma võppuvat keha enam sängis hoida, ta 
väike aju otsis kaitsevahendeid, mida nii kergesti ei 
leidnud siit vähevarustatud majast. Ta vaid avas ukse 
vanade kambrisse, mida ta kunagi varem polnud tei- 
nud, ja hüüdis: 

— Isa! 

Nüüd jäi ta hing kinni. Ta tahtis veel midagi 
hüüda, veel midagi eriti tugevasti rõhutada, kuid het- 
kelt mõistis ta selle kõige mõttetust, ning ta ei saa- 
nud sõna suust. 

— Mh! kostis sängist. Ja siis: — Kas ise ei sua 
jägu! 

— Jah! vastas Leena nüüd kergemini. — Jah! Tule 
aga aa koer akna takka ää! 

Nüüd toimus selline sõnavahetus, mida Neeme aja- 
lugu registreeris esimest korda. Võib-olla mõned hari- 
tud inimesed oleksid seda pidanud rõvetsemiseks, kuid 
armsa maarahva talutaredes ei pandud seda väga 
pahaks. Liiati kui tõsipõllumehest isa ei suutnud 
taluda tütre jooksmisi linnameeste järele. 

— Vat kus mul asi! lausuti sängist. — Või mina 
pean tulema neid taga aama. Kis on kutsund, küll 
see kässib minna. 

— Ise joodad neid poe juures ja mehkeldad, vas- 


tas tütar trotsivalt. — Nüid laalavad irmsaid lau- 
lusi, et pane kõrvad kinni. 
— Nõnna neh, aitas ka ema, — ma kuulsin kua, 


et oled sellele Tibule poe juures viina ost. 
Vanamees vaikis veidi ja siis pidas tarviliseks sel- 
gitada ning põhjendada oma teguviisi: 
— Jah joot, — lausus ta, — lase sis Nõksu krua- 
bib silmad peast välla ja abi põle kusagilt võtta. 
Viimaks ajas Neeme taat püksid jalga ja läks õue. 


119 


Tõnu, kes ukse käuksatust oli kuulnud, aimas paha ja 
hüppas kerge liigutusega kambri otsast üle roigasaia 
ja kükitas maha. Näis, nagu oleks neil kokku räägi- 
tud. Neeme sammus samuti kõhklemata ning sihi- 
kindlasti kambri otsa ja katsus, piiludes ning pime- 
das nägemist pingutades, kükitavat naabrimeest üles 
otsida. Aga kui ta teda ei leidnud, katsus pool sosi- 
nal hüüda: 

— Tõnu! Tõnu ae! 

— Mis on, Neeme isa? 

— Ei ole kedagi, poeg. Mis sa siin kükitad? 

— Keda sa kükitad või oled! Nää, laulsin Leenale 
Nõksu Juhani värsked salmi, pani teene nõnna pahaks, 
et ei teind ustki lahti. 

— Mis sa sis nõnna luuletad, lausuti nagu manit- 
suseks. 

— Noh, ega ta minu tehtud ole, see mädand 
ninaluu. 

— Mh, möga! See Nõksu põle muud kui üks iga- 
vene nissiop. 

— Nojah, ma ütlen jo sedasama, et see põle muud 
kui üks möga see saana-Ansu seareluu ja Neeme 
Leena pahkluu ja... Ma veel kõiki ei suandki ette 
kanda... et sada puuda tea mis asja ja mitu vuati 
veel mis asja olla kõik seal linnas oma töö teind... 

— Vuata aga vanaelajast, ah sis sel uhkel 
Kadakasaana Antsul on sedaviisi... Aga noh, ää sis 
Leenast nii lolliste laala! 

— Noh, ega ma laala, aga kui laulus ette tuleb, 
jo siis peab välla laulma, mudu ei riimi ega kedagi. 

— Eks tule kambre, kutsus Neeme peremees. 

Tibu kalpsas üle aia ja loivas pikkade koibadega 
ümber sirelipõõsa vana Aadu järele, kes lühikeste 
jalgadega, püksid rebadele vajunud, valged juukse- 
salgud kohevil nagu ohakatutt, astus toa poole. Vana- 

mees vajus rehetuppa. Tõnu tal ikka kannul, nagu 
kardaks ta mahajäämist. Siin istusid nad laua ääre, 
millel põles väike tattnina-lamp, ega leidnud esmalt 
aja- ning oludekohast jutuainet. ' 

— Oot, oot, ma lähen toon natuke juua! ütles 
Neeme, võttes kahetoobise plekknõu, ja ruttas aida 
poole, sest viljaaidas pidi üks ankur veel humalamär- 
jukest täis olema. 

Tibu Tõnu pistis kõigepealt pika sõõmu kolkunud 
õlut, mis sisaldas rohkesti viinavaimu, ning pakkus 
siis ka peremehele endale, kes vaid natuke huuli nii- 
sutas. Neemel oli vist kavatsus Tõnu purju panna, 
sest ta sundis teda üha jooma ja lubas veel tuua, kui 
nõu tühjeneb. 

— Või sa's laulsid me Leenale uudist? alustas ta 
nüüd. — Aga ega sedasi tule kedagi välla, see vihas- 
tab tüdruku oopis ää, ja siis, poiss, pühi suu puhtaks, 
seda ütlen mina... 

— Nojah, ma jo ütlesin, ega ma ise... et va Nõksu, 
et mine ja mine ja laala... Ega ma mõteldki laulda, 
aga nad ei teind ust lahti, ja ma sis ütlesin, et... 

— Ää aa roppust välla, Tõnu! Kuid Tõnu tänitas 
edasi: 

— Nõksul on neid igate sorti, misukest aga tahad! 

Neeme Aadu ei kiitnud neid laulmisi ja Tõnu 
teguviisi heaks. Ta kulm oli tõmbunud kortsu, suu 
virilaks ning siis: 

— Tead sa, Tõnu, kurramuse pihta... Ma tahtsin 
sulle kedagi ütelda... 

Tibu ajas unised ning vesised silmad pärani ning 
avas võimaluse piirideni suu. Kui vanamees kahtle- 
valt vaikis, nagu puuduks tal usaldus avaldada oma 
salajasi mõtteid, siis julgustas Tõnu: 

— Reagi! Reagi, Neeme isa! 

— Kas sa oled kua ustav, poeg? 

— Keda sa's mõtled? Oled sa minust kedagi 
alba kuuld? Seda asja ei ole, et ma kellegille kedagi 
lähen lobisema. Seda asja ei ole! 


Ning just kui tõika otsides oma ustavuse kinnitu- 
seks hakkas ta uhkustades selgitama: 


— Kas ma olen seda kellegille reakind, mis ma 
seal te toa taga männikus tegin. 


Neeme Aadu pealmine libedaks aetud huul tõusis 
imelikult nina alla kipra, paljastades tugevaid kolla- 
seid hambaid. Ka Tibu oli ülemäära liigutatud salat- 
sevast avaldusest. Siis lõi ta just kui kartma ja vai- 
kis jälle. 

— Noh, reagi, reagi, poeg, keda sa seal me toa 
taga sis tegid! 

— Vat ma mõtlesin, et kui Neeme plikad on tore- 
dad, siis olen mina kua tore, olen mina tore ja tore- 
dam veel kui Neeme toredad plikad ja nende toredad 
peigmehed... Vat mina olen see mees, kelle kan- 
gus peab kostma üle kihelkonna... 


— Kas sa's tegid selle tüki? küsis Neeme vana. 
— Neh, et misukse? küsis Tibu vastu. 
— Noh, et viskasid need kodarad sisse! 


— Jah, kas ma olen sis kellegille reakind, et ma 
viskasin need kodarad sisse? 


— Või sis sa, Tõnust poeg, panidki selle obaduse 
neile? Mis sa mõtlesid sis, et — Ants võeh? 

— Ah kummking või? 

— Einoh, teadagi! 

— Nojah, mõtlesin, et linnameestel raha küll, eks 
nad osta uued... 

Neeme vana ei mõistnud enam kolmegi lugeda. 
Tibu Tõnu on igatahes kangem mees kui võis arvata. 
Neeme vaatas pimedasse nurka, nagu ootaks abi sei- 
nalt, mis mustas nagu öine mets ta ees. Siis võttis ta 

laualt kiire liigutusega piibu ja tubakakoti, nagu haa- 
ratud mingist uuest mõttest. 

Istudes sängi äärele pidas ta hulga aega nõu. 
Teadmata, mis ta talupoeglik aju seedis, kuid siis 
tõusis ta sängi servalt, liikus käsikaudu kobades 
kambri ukse poole, avas selle ja vaatas hoolega, kas 
neid ei kuulata. Tõnu oli vajunud tukkuma laua ääre, 
pea kätele nõjatatud, müts peast lauale veerenud. 
Vanamees tuli tagasi ta juure, pani käe aeglaselt ning 
kergesti ta õlale, nagu ei tihkaks ta magajat ehmatada, 
ja pomises: 

— Rumal mis rumal! Aga kangust oled täis! Mis 
sa mulle oled teind, seda tee Nõksule kua! Siis oleme 
tasa. 

Tõnu tõstis pea, nagu polekski ta maganud, vaa- 
tas kohkunult üles vanamehe poole ja ütles joru- 
tades: 

— Ega sa, isa, sellest kellegille ei reagi! 

— Ah, et seda jalgratta lugu?... 

— Nojah, ma ei tea, mis see on, aga mu meel on 
täna nii raske, nagu oleks kivi kaelas... Tahaks kohe 
minna ja olla ja mette enam tagasi tulla. 

— Kuule, Tõnu! Ää ikka ole nii toss! julgustas 
nüüd vana. — Mul oleks kua sulle kedagi reakida! Ole 
ikka kraps poiss nagu alati! Ma olen sind ikka näind 
nagu vaprad sõjameest, kellel pistol peus ja pasun 
suus... Nojah, et mulgi oleks sulle natuke reakida 
imelugusi! 

— Noh! uudistas Tõnu. — Noh, lase aga tulla. 
Sinu juttu ma tahan alati kuulata. Sinu jutt on mulle 
magus kuulata nagu mesi... Aga Leena, selle jutt on 
nüid õelaks läind nagu karuohakad... Ning siis taskust 
kobades ja lauale pannes: 

— Pidin viima... aga noh, kui ei lasta sisse, sis 
põle tarvis, viin koju koera ette! 

— Noh, ole ikke! Ega see asi nii kua jää! julgus- 
tas Neeme. — Küllap tidruk aru pähe võtab, kui sa 
ise nõnna torm ei ole. Ja vat, kui sa ise selle Nõksu 
pilli ei tantsi... See ramp tuleb mua pealt ää pühkida, 
siis on rahu majas... See on seda veart, et pane 
kukk katuksele... Nisuke lojus on see! Ää reustab 
nüid muailma rahva... Ja küllap tema käskis sind 
need rattadki ää lõhkuda. 

See oli Tibule tõepoolest uus ja tore mõte. 

— Kis muud kui tema jah, vastas ta, — ega ma ise 
põleks nisukse nupu peale tuld... Tema jo oma 
vigurimoodi nõksudega... Jah, et ega siis Neemest 
mööda ei lähä, see ratta kandaal! 

— Nojah, küll on inimesi muailma loodud! kirus 
Neeme, kes ühtlasi oli vaimustatudki oma uuest leiu- 
tusest. — Mis on seesugusel luaberdajal muailma 
inimestega asjal Vuadaku, kuda oma plikadega 
akkama suab, mul on, jumal tänatud, veel alles 
neitsid! 

— Või neitsid! imestas Tõnu. 

— Jah, ema on selle selgeks teind nagu uamen 
kirikus... Kas sis suab me Leena olla mõnes pahas 
tõbes? Lojus inimse naha sees, muud ei oska ma 
ütelda! 

Ja siis uut hoogu kogudes ning mingeid kavatsusi 
hellitades pakkus ta Tibu Tõnule jälle õlletoopi. 

— Joo, poeg! Neemel on seda küll, mis õlleks 
nimetakse. 

Ja siis: 

— Küll on inimesi muailma loodud! Mis on temal 
teiste inimeste ja nende ninaluutega asja? Vuadaku, 
kuda oma Annega akkama suab... va lögapüks! 

Teispool seina oli aga Neeme perenaine põnevu- 
ses oodanud ja viimaks, kui mees nõnda kauaks oli 
Tibu Tõnuga rehetuppa jäänud, ukse taha kuulatama 

hiilinud, mis neil kahel sõbral seal käsil võiks olla. 
Nüüd oli ta korraks isegi toolile roninud, et läbi 
leitseaugu paremini kuulata meeste sosistamist, kuid 
sealt suure hirmuga alla kalpsanud, kui kuulis nõnda 
jubedaid sõnu ja koledaid kavatsusi. 


— Nõnna et prohvusele tuli reastasse, muud ühti, 
ähvardas vanamees, — või nii koledal kombel teu- 
tab minu lapsi see va muailma rahva naerus, kis ei 
oska muud teha kui lorilaulusi ja tattnina poissa, kel- 
lest muud ei kasva kui kari obusevargaid. Tuli reas- 
tasse, muud ühti! 

Tõnu ehmus sellest Neeme peremehe rängast nõud- 
misest oma näomusklid kangeks. Ta ei suutnud enam 
huuli sulgeda ega silmalauge pilgutada. Ta vahtis 
nagu kivistunud kuju raevus jõllitavale Neeme vana- 
mehele. Neeme pani käe ta õlale, raputades teda 
natuke, et ta tarretanud veri hakkaks liikuma. 

— Ää sis nii arg ole! Kui paned nii salaja, nagu 
need rattad lömastasid, ei tea keegi, ega augu koergi 
takka! Ise ole veel kaikaga ukse peal ees, et keegi 


välla ei sua, las kärvab terve kupatesega!... Nisuke 
va luuletaja. 
— Kuule, isa! ütles Tõnu, — mina olen nüid kange 


mees igatepidi, aga nii kange ma vist küll ei ole, et 
ma selle luuletaja kondid võin tuhaks põletada... 
Las ta luuletab... ega luule kedagi ei tee, ega sellega 
tükki küllest ei võta ja ega ta sellega omale raha kua 
ei kogu. 

— Miks ei sua, miks ei tee, miks ei kogu... va loll! 
Sa ei või! Sina, Tibu Tõnu! Sina — pikk sirge mees, 
rind ees nagu Kerstumägi, kas sulle jäksab kiski 
vasta panna, ja kas sa Leenast sis ilma jääd! Või kis 
sulle tütart on keeland! Võta kohe, võta! Aga ää 
neid salmisi seia änam laulma tule,.. Kas sis sul pa- 

ramat ammetit põle kui Nõksu suadana köstert män- 
gida?! 

Kui Tibu ikka vaikis, siis: 

— Kardad? Kardad? Nüid põle sul julgust. 

— Keda siin karta. Aga... 

— Ikka kardad! Aga seda ütlen ma sulle, karta 
põle siin kedagist, üksipäni teed, üksipäni kannad 
südames, ja kua püha taevane jumal on sinu poolt, 
usu, poeg! Sest piibles on üteldud, et miska sulle 
mõedetakse, sellega pead sa kätte mõetma ja veel kuh- 
jaga! 

— No aga ega Nõksu põle taht sind põlema panna, 
vastas Tibu. 

— Rumal laps! Põlema panna! See on veel irm- 
sam kui põlema panna! Põled ää ja oled tuhk.., Aga 
nõnna pead sa käima nagu äbistud koer muailma 
rahva naeruks. Nõnna oled kui narr Nõksu Juhani 
luulekõntsa all. Mädand ninaluu! Meie Leenal!... 

— Noh, kui üst nii, siis küll, nõustus Tibu. 

— Noh muidugi! Nõnna on ikka old, algmisest 
suati! Nõnna on piibles: ja Simpsun võttis ja püidis 
kinni rebaseid ja pani põlevaid tõrvakseid nende sa- 
bade külge ja suatis vilistlaste nisuvälladele, et need 
äävitaks nende viljad ja varandused... nõnna on piib- 
les, nõnna on jumal käskind... nõnna on piibles, piib- 
les on igate moodi, nõnna et jumal on sulle armuline, 
nagu on ta meile kõigile armuline... 

— Noh, eks ma sis vuata, eks ma sis võta madja- 
kast kätte ja ole ukse-akna peal ees, et kui pea pistab, 
nõnna kohe pähe valan. 

— Eh, eh, eh, naeris Neeme pikkade, tugevate 
kollaste hammaste välkudes. — Nõnna neh, pojuke! 
Nõnna neh! 

Viimaks jäi ta mõttesse. Ning mida rohkem ta 
mõtles, seda enam segamini läksid ta mõtted ning ta 

ei taibanud selle õhutuse ulatust ega tähtsust ning ta 
ei suutnud enam uskuda, et need sõnad olid tulnud 
tema suust. Teda haaras seletamatu hirm ning ta hak- 
kas kartusest värisema, et: ,,mis nüid küll on, mis 
nüid küll suab, kui see kõik välla tuleb". Kuid siis 
kogus ta taas julgust, meenutades, kuidas Nõksu teda 
üha ja alati on narrinud, teotanud juba sellest saadik, 
kui maamõõtja selle kääru sealt kapsaaia küljest oli 
Neemele mõõtnud. 

— Las kärvab, muud ühti, ütles ta nüüd kinnitu- 
seks ning lõppotsusena. Ning siis ringi vaadates ja 
pilku Tõnule heites: 

— Mis sa neist lauale laud? 

— Leena ei taha ja kus ma nad panen, vastas Tõnu 
ja ladus neli-viis pagarisaia, mis ta õhtul poest oli ost- 
nud, Neeme rehetoa lauale. 

— ...ei taha, ei taha, põle tarviski, pobises ta en- 
damisi, — viin Nõksu Annele ja asi vask, las maitseb 


ja matsutab... 


Neemele meeldis see Tibu plaan. Ta muutus just 
kui erksamaks ja küsis, nagu poleks ta hästi kuulnud: 

— Ah Nõksu Annele? 

— Nõksu Annele jah! Las maitseb ja matsutab, 
kui sinu tütred ei taha... 

— Eh, eh, eh, hirnus Neeme vana, — või me pli- 
kad ei taha? Noh, need vii sis kõik Nõksu Annele, 
keda me plikad ei taha. Keda me plikad ei taha, need 
on Nõksu Annele parajad. 

Nüüd laskis ta uniseid ning vidutavaid silmi tah- 
munud rehetoas ringi käia, nagu otsiks ta midagi üsna 
olulist. Õhtul oli ta nahkohje ploomirasvaga määri- 
nud, et ohjad pehmemaks ning nägusamaks muutuk- 
sid, sest pühapäeva hommikul pandi kiriku minnes va- 
nale märale vähemalt nahkohjad peale, valjad pähe ja 
kõhualuse-rihm alla, mis kõik aegsasti sisse määriti ja 

rehetoas konksu otsas ära kuivatati. Või sellest ras- 
vast puudu oli, rippus aidavahe lae all suur rull pil- 
baste vahel, et läks haisema ja hallitama. Kui seda 
ohjamäärimisest üle jäi, pisteti kuskile prao vahele 
või nagi peale, et teinekord jälle võtta oleks. 

— Kuda sa seda saia sis niisama viid? lausus ta 
nagu muuseas. 

— Et kuda niisama? küsis Tibu uudishimulikult, 

— Noh et kui paned kedagist vahele, kedagi libe- 
damat! 

— Ah et võid või? Ena mul asja! heitis Tibu. 

— Võid või rasva! Ükstaskõik. 

— Kus seda võid või rasva võtta kallil aal ja ta- 
lupoja rahva ulkas, seda vii aga Preevlele, ih, ih, hii! 

— Kas selle puudust peaks siin majas olema! 
Kuula nüüd!... Säh, tõmma känakas saia vahele, 
võttis Neeme vana rasvalapi seinaprao vahelt ja ula- 
tas Tibule. 

— lh,ih, hii! naeris Tibu. 

— Võta, võta! Ää kõmmelda kedagi, aidavahel 
lae all terve rull veel! 

— Ah seda või? A 

— Nojah, sedasama... Ja Annele oopis libedam... 
eh, eh, hee! 

— Ah see libedam või? See jo obuse karvu ja 
ruuna igi täis! Ja aeseb kui kärp! 

— Noh, aeseb! Kus ta aeseb, puhas rasv! Meki, 
kui tahad! 

— Jah, kui üst võtaks käraka alla, siis kudagi... 

— Ah et käraka! 

— Nojah, kui üst kihla veaks. 

— Mis seal kihla! Vii minema, vii Annele, eks 
siis võta kärakast, meelitas Neeme. 

— Ak, äk, äk, kiskus Tibu naeru. 

— Kui just kahekümne viiese teed, eks siis vuata! 

Neeme nägu muutus naerust laiaks. 

— Poeg, olen mina sulle kedagi keeland. 

Tõnu koukis vestitaskust tohutu käänispeaväitsa, 
lahkas saiad osava liigutusega pooleks ja määris vasti- 
kult lehkavat ohjamääret saiale nagu võid. 

— Aga poeg, seda ma ütlen, ää sest ,kukest“ ke- 
dagi inga. Mitte üks noh! Mõistad? 

— Mitte üks noh! vastas Tibu ja kobis, saiu kokku- 
pandult valgesse, ent määrdinud kaelarätti mähkides, 
uksest välja. 

Vanameest ootas aga tagakambris ebameeldiv ül- 
latus. Ta astus esmalt võidutsedes käsi hõõrudes üle 
kambriläve, aga niipea kui ta jõudis sängi servale, ra- 
bati teda jalust. 

— Noh, kas said Tibuga kaubad kokku? küsis 
naine. 

— Misuksed kaubad? katsus peremees kuraasikalt 
küsimust halvata. 

— Noh, eks ikka need kukekaubad. 

Vanamees kohkus keeletuks. 

— Mis kukekaubad? 

— Ae! Ää nüid ennast nii lolliks akka tegema, 
käis aga naine peale ning paistis, et tal asi on üsna 
selge. 

— Ole sa loll! Sellest suab nüid asja, hakkas vana- 
mees pereeite lohutama, — see nagu va kapukas. Sel- 
lega äästa kesa! Sel on lapse mõistus... 

— Eks me nää! Eks me nää! hoiatas Neeme ema. 

Vanamees vähkres aga poole ööd, uni ei tulnud 
ega tulnud. 

XXI 
Rasvasõda 


Nõksu Juhani vanim tütar Ann oli kahjuks meie 
tuntud luuletajale suureks südamevaluks ja kirstu- 
naelaks, kes vanamehe vabale luulelennule valmistas 
soovimata pidureid. Teised paar tütart olid alaeali- 
sed, nendega polnud mehelemineku muresid, vahepeal- 
sed olid poisid — Juhan, Jaan, Ants, Jüri, Jaagup, Ni- 
gulas, August. Poiste pärast polnud muretseda, tee 
pastlad ja takused püksid jalga, küllap tööd leiavad 
isegi! Neile pole vaja kosilasi ega ehalisi, pole karta, 
et nad koju istuma jääksid! Olid nad enamasti Nõksu 
Juhanisse, pika jämeda nina, lühikese ülahuulega, mis 
vaevu ulatas üle tugevate hammaste, suure laia lõua- 
ga, kõvera vesise alumise huule ja nohiseva hinga- 
misega. Alatasa käisid nad nina kirssus ja silmad kis- 
sis, nagu paistaks neile hele päike näkku. See muu- 
tis nende ilme kibedaks ning vinguseks. Oli neile ju- 
malast antud ka veider suuvärk. Rahvas ütles: lohma- 
kad kõnekäänded. Teati Nõksul olevat ka muid eba- 
meeldivaid kombeid. Eriti jätvat soovida Nõksu rahva 
lauakombed. Suid matsutatavat ja suppi luristatavat 
nõnda, et teelised peatuvat maanteel ja hobused pa- 
nevat norskama! Räägiti ka sõrmede lutsutamisest. 
Rasvast seapekki sõid sõrmede vahelt ja kuhu selle 
mahla jätad, mis mööda sõrmi alla voolab? Vana 
Nõksu limpsis hoolega sõrmed puhtaks, miks pidid noo- 
red vanast maha jääma! Küllap jõudsid ettegi! Ega's 
liha süües üksi limpsitud sõrmi, küllap sinna silgustki 
midagi jäi, või — heeringast. Mida just keel ei taba- 
nud, seda aitas pintsakuhõlm või püksireis viimistleda, 
sest kuidas ikka muidu! Määrdinud kätega ka paha! 
Tuli peale ninanuuskamist sõrmi sinnasamasse natuke 

hõõruda! Taskurätt! Ega pole mõni linnasaks või Ka- 
dakasauna kummking. Muidugi, Nõksule taheti ka 
valgust tuua ning edu eest võitlejaks osutus Ann! 
Kuid nagu kõigi uuendajatega, nõnda juhtus ka te- 
maga — ta tehti enam kui naeruväärseks! Tema ei lu- 
ristanud ega matsutanud, ei lakkunud sõrmi ega püh- 
kinud vastu kintsu, ei tõmmanud putru läbi suu enne 
piimapütti kastmist. Mis ta sest sai? Ainult narrida! 
Nõksu halb kuulsus varjas Anne voorused ja ta pidi 
kannatama ühes patustega. Ta oli puhas, kraps tüd- 
ruk, valge jaki ja aluskuuega nagu kõik külapiigad. 
Aga teistel polnud kibestunud nägu, jämedat nina ega 
puseriti hambaid, milles ometi Nõksu Ann ise süüdi 
polnud. Polnud süüdi, aga pidi kannatama. Ja pagan 
teab, kellest need punased, kuldblondid juuksed talle 
olid pärandatud? Isal neid polnud, ka emal polnud 
need punased. Eelarvamustest tingitult peeti aga pu- 
najuukselisi õelateks, jonnakateks, ühe sõnaga, täiesti 
alaväärtuslikeks, keda kas viska kividega surnuks või 
saada merele hulkuma. 

— Kuule Tõnu, mis vana vankremearde ais sul täna 
juures on? ütles Ann, kui Tibu oli ennast ta sängi 
äärele toetanud. 

— Ann, ää aa ullu juttu, kallutas Tõnu ennast 
tüdruku poole, nagu üritaks ta teda sülelema. 

— Sa, poiss, oled küll suapamearet söönd. 

— Kändikka lora! tõmbus Tibu natuke tagasi. 

— Miks põle sis? Nigu tuppa tulid, nii kohe ak- 
kas nisuke ais tulema, nagu meil seal vanal ploomi- 


ka ,rasvarullil aedavahel lae all. 


* — Noh, eks ta sis sealtsamast tulegi. 


Ann tõstis pead ja tõmbas sügavamalt haisu, nagu 
tahaks ta lõplikult kindlaks määrata haisu allika. 


— Kuule, Tõnu, see tuleb sinu juurest! 

— Äälora! Säh, võta param söö saia kui sa tühja 
tuult taga aad! 

Tõnu poetas pimedas käsikaudu rasvasaiad Anne 
kätte, kes sõna lausumata ja paha aimamata pani küla- 
kosti ettevaatlikult padja alla, nagu see kombeks oli. 

— Aitäh! lausus piiga ja nihutas ennast lahkesti 
seina poole. 

Kuid haisupomm levitas üha tungivamalt aatomeid, 
mis ähvardavalt kõditas nende mõlemi haistmisnärve. 

— Mis asi see ometi on! imestas Ann ärevuses, 
ega ometi kass põle kedagi seia sängi alla toond? 

— Noh, mudugi et kass! 

— Aga kust ta sis nisukest asja on toond? 

— Noh, eks ikka aedavahelt lae alt! 

— Kus ta sealt seda kätte suab? Seal ripub see 
uastate viisi, puudu keegi. 

— Aga ehk nüid puutus! Kõik tuleb elus ette 
ja mul on kua nüid lühikese aa sees pallu asju, mis 
ma esimist korda elus olen teind... Ja võib-olla vii- 
maseks jääb... Nõnna kua kass. Esimist korda oma 
lühikse eluaa sees tõi selle rasva seia, ja nüid aeseb, 
et pane või õletuustid ninasõermesse! 

— Aga kuda see sis nii on, et nii kui sa tulid, kohe 
akkas aisema? Ja nii kui sa ennast liigutad, nii kohe 
truani ais muudku lehvib! 

— Ah, truani ais? Ää lora, Ann! Anneke! meeli- 
tas Tõnu ja katsus Anne sülelda. Siit ei osutatud 
kuigi aktiivset vastupanu, vaid lasti seda kuidagi meel- 
dida. Kuid ometi mitte kauaks. Ann hüppas põran- 
dale ja hakkas jahti pidama kangekaelselt ninna tük- 
kivale külalisele. Ta otsis sängi ees asetsevalt laualt, 
kobas aknal roosipottide vahel, tõstis toole ja järge 
ning lõpuks otsis ka sängi-aluse läbi. 

— Vuata jah, ehk on kass senna kedagi tassind! 

— Jah! Ega siin muud ole kui sinusugune kahe- 
jalgne kass! 

Aa Ega tea, vuata oolega, ehk mõni nisuke sängi 
all! 

Piinlikust püüdlikkusest hoolimata ei õnnestunud 
Nõksu piigal haisupommi peidikut esialgu avastada, 
mis seda enam viis teda veendumusele, et see pidi Tõ- 
nuga ühenduses olema. 

— Sina, kurivaim, aesed, muud kedagi! ütles ta 
nüüd, haarates Tõnu pintsakulakast ning raputades 
teda mehe jõuga. Tõnu sirutas käed talle ümber ja 
tõmbas Anne koguni embusse ning siis vajusid mõle- 
mad turtsudes sängi põhja. 

Kuid sängi põhjas ei saanud vallatud külanoored — 
kui nõnda neid veel tohib nimetada — kuigi kaua se- 
gamata mürada, sest tuntud ninapainaja asus oma ta- 
valise ülesande täitmisele, mis krapsi Nõksu Anne 
pani nüüd peaaegu märatsema. Ta tõukas Tõnu haa- 
rajad endast eemale, tõusis istukile, tõstis padja ääre 
ja kahmas saiad. Tõnu kangestus hirmust. 

— Oot sa, kurivaim! Vat kus mul aesupomm! Vat 
kus mul peigmees! Küll on lojus! kirus Nõksu Ann. 

Nüüd polnud Tõnul enam aega sängi pikkust 
mõõta. Nii kui vedruga oli ta keset põrandat ja uk- 
sest väljas ega kuulnud enam seda kolksatustki, kui 
saiad lendasid solgiämbrisse. 

Ann laskus kummuli sängi ja nuuksus nõnda val- 
justi, et majalisedki virgusid ning Juhan pidi tulema 
juba Anne usutama. Tõepoolest, Annele oli see sol- 
vav, tal oli nõnda piinlik, nõnda häbi, et ta oleks vaju- 
nud kas või maa alla. Kui ta esimesest vapustusest 
oli toibunud, siis vallutas teda teine haarav meelelii- 
gutus ja see oli viha, põlastus ning kättemaksuiha. Ta 
vandus tuld ja tõrva Tibu Tõnu pealaele ja tõotas, et 
iialgi enam ühtki poisitõbrast kambriuksest sisse ei 

lase, tulgu nad kui tahes mesimagusa näo nin 
jutuga. 

Hommikul leiti kolm kahekopikast pagarisaiäp 
keskelt lõhki lõigatud, Nõksu talu seasööda-ämbrist. 
See kummaline ja ebatavaline leid põhjustas Nõksu 
peres määratu suure üllatuse ning imestuse, Pea tehti 
kindlaks, et saia vahele olevat midagi määritud, mis 
kangesti haisevat ja mis sundinudki Anne sellist sam- 
mu astuma. 

— Tea, kas võib sigadelegi anda, tea mis tõbe 
teeb? kahtlustati. 

— Jah, tea mis prantsus on? Va Neeme mädand 
saiad! lausus Nõksu Juhan asjatundlikult. 

Ema katsus Anne usutada. See ei andnud mingisu- 
gust tulemust. Õed-vennad möödusid paljutähenda- 
vate pilkude ja märkustega. Ainult vana Nõksu mu- 
heles: 

— Teada kõik! Põleks võind uskudagi, et Tibu 
hakkab selle käsilaseks... Va totakas! On ikka na- 
tuke jahukotiga pähe löödud, ih, ih, hii! naeris Nõksu 
Juhan veidrasti ning täiesti ebakohaselt. 

— Ega see põle veel kõik, lausus ta perenaisele, 
— siin on veel üks nihv. Siin on Neeme Uadu pühakiri 
ja vaga süda mängus. Ih,ih, hii! 

See tundus Nõksu mõistlikule ning tõsisele pere- 
naisele, kes oma mehe tembutamistest ning luulean- 
dest kunagi ei tahtnud heas arvamises olla, lihtsa lo- 
bana ja ta ütles: 

— Koledad mehed olete. Nii kui murdjad üks- 
teese vasta! Nüid akkate üksteesele raipe rasva 
söötma! Küllap viimaks panete teeneteese nahka! 

— Mh! tegi Juhan. Seesa sa teese eest! Sa ää 
topi oma nina meeste asjadesse... Poe juures me 
seda veel vuatame. 

Poe juure oli rahvast kogunenud, sest ümbruse oli 

kihama ajanud hulga tähtsam sündmus kui jalgratta- 
lõhkumine ja rasvasõda. Nimelt oli von Brevern tea- 
tanud renditalupidajaile peale mõisakuuendike, et ta- 
lud kuuluvad tuleval kevadel müümisele, kusjuures 
paruniproua oma rikkast heldusest ning heast süda- 
mest soovivat, et ,need kohad jääma talupoegadele, 
kes neid tänapäevani on harinud ja pidanud". See 
teade erutas kuuendikke nurinat ning meelepaha aval- 
dama, sest ka mõned nende seast oleksid meeleldi 
soovinud osta maa, mida nad tänapäevani olid hari- 
nud ja pidanud, pealegi oli ju paruniproua Uexküll 
nende talusid hulga kauem pidanud müümata kui pal- 
jud teised suurmaa-omanikud, isegi mitukümmend 
aastat. 

— Me oleme paruni teuorjad ja jääme selleks, kin- 
nitas Neeme Aadu. 

Vainusauna Jüri, kes Koliküla meeste hulgas näis 
olevat tähtsaim teoreetik, katsus asja ,,teaduslikult“ 
valgustada. Tema oli siin külas peagu ainus, kes lu- 
ges või oli lugenud Rakvere ,, Valgust“ ja et ,,see aas 
va pläma suuremeelsest keisreärrast“, siis oli haka- 
nud Jakobsoni ,,Sakalat” lugema, ,kis seletab kua küll 
keisrele truualamlusest, aga soendab kua eestimehe 
südant". Ka oli ta ,vuadand* ,,Postimeest“ ning siis 
oli kirunud: ,,ühed rongad kõik“. 

— Kis teile seda mõesa või kuuendikkude valda 
mäüima akkab, ütles ta, — kis sis Preevlele tööd teeb, 
rukki lõikab ja viljad peksab... 

— Noh, eks palgaku moonakad! 

— Nõnna tuleb ju odavam, vastas Vainusauna 
Jüri. — Aga küllap tuleb aeg, kus kua te kohad müi- 
gile tulevad, ennustas Jüri. 

See oli pisukegi lootusesäde ning mitte palju vä- 
hem kui lootus kord rikkakski saada. 

— Kaua see vana kord ikka vasta peab, kus teuli- 

sel veel mõesapõllul töötavad, seletas: Vainusauna 
Jüri. — Nüid on mehi tarvis, kellel põle muad ega va- 
randust ja kis võiks vabrikutesse tööle minna. Meil 
olid siin Saula vällal suured külad old, kus nüid kar- 
jamõis on, ja Oru mõesa välladel olid Nõrava ja Rida 
küla, mis nüid kõik mäda nõmmesi laiali aetud. Pal- 
lud pühiti hoopis muamunalt. Nisuke on priius, lau- 
sus Jüri. — Siis nägid keisred, et nii see nali ikka ei 
lähä, et mõisnikkudel nii veidrad mõtted ja teud, et 
vahetavad jah, nagu reagitakse, inimesi koerte vasta 
ja kabistavad talupoja tütreid, ja et vällamual kua as- 
jad teistmoodi, sis tuli kedagi ette võtta. 

Mehed kuulasid uudishimulikult. Isegi Nõksu ja 
Neeme, kes täna kavatsesid veel oma asju selgitada, 
vahtisid ennem Vainusauna Jüri suhu kui teineteist 


altkulmu. 

— Keiser Aleksander II andis siis käsu, seletas 
Vainusauna, — et talupoegadele tuleb mua päriseks 
müia. 


— Ih,ih, hiil Milla see juba oli, naeris Nõksu. 

— Milla ta's na oli? küsis Neeme. 

— Jah, see oli juba ammu, jätkas Vainusauna, — 
aga vat kui kaua viivitavad. 

— Noh, Aleksander I seadis vakuruamatudki 
sisse, mis Peeter ää oli kautand, teadis Neeme ja ajas 
peagi uhkustades selga, mis muidugi Nõksu Juhanile 
sugugi ei meeldinud. 

Poeruum muutus sumisevaks mesilaspereks, kus 
igaüks soovis avaldada oma arvamist talude müügist 
ning nende ostmisest, vakuraamatuist ja muist täht- 
saist asjust. 

— Minul on ta ükstaskõik, ütles Luige peremees. 
— Oma puari postivahega olen ma igapidi ori. 

— Kus ta's ükstaskõik on? ägestus Kopli Priidik, 
kellel oli samasugune popsikoht. — Ega saks sua siis 

sind enäm mõesavällale orjama aada, siis oled ikka 
omaette mõisnik! 

Ning taas arutati suure sumina ning ägedusega, 
miks paruniproua mõisavalda ei müü, milleks üldse 
maid müüakse, mis õigus selleks on, kuna siin on neid 
esiisadest saadik haritud. Nüüd maksa veel mõisnik- 
kudele välja! 

— Põle muud kui mõisnikkude kriukad, arvas äkki 


Nõksu, — kui keiser seda kuulda suab, siis on asi 
teene. 
Tont teab, oli see tõsi või vale! — kas keiser teeb 


midagi, kui kuuleb, et Kose mõisa kuuendikud jäävad 
ikka kuuendikeks, või ei tee midagi. Seda ei seleta- 
nud enam Vainusauna Jürigi, sest nüüd algas uus 
lugu. 

Nõksu Juhan seadis häält kõvendades hoopis uue 
küsimuse, nõnda et ,kogudus“ seda üldiselt kuuleks: 

— Neeme ae, hüüatas ta, — kuda sis selle vaku- 
ruamatuga jäi, keda Peeter Suur ää kautas? 

Neeme taat kuulatas natuke, kas sellele ei järgne 
midagi raskekaalulisemat, ja vastas: 

— Eks ta jäänd nõnnasamma nagu Nõksu An- 
nega. 

Nõnda ei siginenud vakuraamatuist tarvilist lõket. 

Kuid üürikese aja pärast lähenes Neeme taadile ta 
vandeseltslane ning lugupeetud põlluharija Tibu Tõnu, 
kellele Neeme oma vanimat tütart ,,ei keelanud", ja 
küsis: 

— Neeme ae, kuda sis on? 

Neeme ajas silmad vist küll hirmust pärani, sest ta 
kartis Tibu Tõnu paljastusi, mida see võib teha ruma- 
last peast. 

— Kuda kaup oli? küsis Tibu. 


— Misuke kaup? küsis Neeme pahaselt vastu. 

— Noh, et kortel viina poe juures. 

— Et — mis eest? küsis Neeme, nagu tahaks ise 
Tibult välja pinnida needsinatsed asjad. 

— Noh, oled juba ää unustand, mis sa lubasid. 

Nüüd polnud Neeme taadil enam muud kui katsuda 
kuidagi minema putkata. Ta kalpsas letilt põrandale, 
kehitas pükse ja pistis ukse poole. Ei jõutud kolmegi 
lugeda, kui vanamees oli juba maanteel ja astus oma 
tavalist ülejalakõnnakut Neeme poole, kus teda heleda 
klähvimisega saatsid Nõksu koerad, kellele ta täna 
hirmsa usinusega kive ohverdas. 

— Säh sulle! parastas ta iga viske puhul. 

Koerte vastu osutas ta sangarlikkust. 

— Mis see Neeme sulle tegi's? küsis Tibu Tõnult 
Kopli Priidik. — Või mis sa Neemele tegid, et see nii 
plagama pani? 

— Mis ta tegi? Müis mulle natuke vankremearet 
ja lubas ead liigud teha! 

— Või vankremearet? Mis aast sa, Tibu, vankre- 
meardega oled kauplema akand? 

— Ega ma sellega kauple. Ma mearin seda leeva 
peale ja söödan arstirohuks neile, kellel ilmas kudagi 
alvaste läheb või kellel ilmas kudagi ei vea. 


— Kussa sis leeva peale mearid? küsis nüüd Nõksu. 

— Kelle peale siis? 

— Noh, kas Neeme sulle saia ei müind's? 

— Ahsaia või? Ei, saia suab pagari käest nii pallu 
kui tahad... Roobu lõi omale pagari pannid särtsuma, 
muudku võta tritsleid igate sorti. 

— Saia said siis Roobult ja rasva Neemelt, ih, ih, 
hii! 

Teised poelised ei taibanud esialgu naabrimeeste 
kummalise kahekõne sügavat sisu ja ruttasid asja lä- 
hemalt pärima, kuid kõik jäeti vastuseta. 


138 


— !h, ih, hii! naeris Nõksu Juhan ning ta kulmu 
kohale tekkis luulekorts, nagu suruks ainete rohkus ta 
pealuud. 

Kuid luulekortsud kadusid, nagu nad olid ilmunud, 
ning olles viinast natuke abi otsinud, muutus Nõksu 
Juhani luuletaja-hing möllavaks kallaletungijaks. 

— Tibu! Tibu! hüüdis ta Tibu Tõnu, kes oli kadu- 
nud teise ruumi. 

Tibu ilmudes: 

— Tibu, tead, mis ma sulle ütlen, sina kaupled 
vankremearde ja saiadega, aga nii pallu sul raha ei ole, 
et ostaks kortle viina. Mina sulle kua viinatilka ei 
osta, palu põlvili muas, kui tahad! Minul kasvavad 
pojad ja need põle nisuksed luuletajad kui mina. Need 
ei lase juba meardekauplejaid südaöösse majasse tun- 
gida ja oma kaupa teiste sängi poetada... 

Nüüd hakkasid ka ümbritsejad taipama Tibu Tõnu 
vankrimäärde-kaubandust ning aimasid, et Nõksu 
sängi olid poetatud mingisugused salapärased vaenu- 
esemed, mida siin andis täna alles klaarida. 

— Tead, Tibu, ütles Nõksu, mina olen sind ikka 
meheks pidand ja sulle salmisi õpetand, aga sestsuati 
kui sa Neeme vanamehe meardega kaupled, oled sa 
üks turuluruluu ja muud mitte kedagi, ja rohkem ma 
ei reagi! 

— Kuule, Nõksu isa, kas sa sis need saiad ise ää 
sõid? küsis Tibu. 

Umbritsejad kiskusid naeru. 

Kui Nõksu üha rohkem pilkas ja Tibu Tõnule lu- 
bas poegade toetusel hea nahatäie anda, otsustas Tibu 
avaldada veel selle Neeme Aadu kõige mõjuvama 
ning salajasema trumbi. 

— Ää pahanda, Nõksu, kedagi, ütles ta. — Täna 
õnne, et nii veel läks, Oleks võind ullemini minna. 

— Ah ullemini, või üllemini? käratses Nõksu ja 
vajus rinda ette ajades Tibu Tõnu poole, nagu kavat- 
seks ta endast märksa nooremat meest läbi kolkida. 


— Või ullemini? Tea mis Sina, nupust nikastand, 
õige ää oskad teha? Kõtt searega suabastes. 

— Ega muud kedagi kui oleks kepp ja kott old! 

Nõksu näost hakkas puna kaduma, nagu oleks auk 
löödud ta ihhu, kust verele vaba pääs. 


— Ah kepp ja kott! Noh, seda suame veel näha! 
See asi nii juba ei jää! Selleks on valdas urädnik ole- 
mas. 

— Äh, äh, urädnik! naeris Tibu — Mis see uräd- 
nik siin veel aitab, kui Nõksu istub tuhaunniku 
otsas. 

— Noh, seda suame veel näha! Sedasi seda asja 
enam ei jääta! ähvardas Nõksu. 

Umbritsejaid haarasid segased tunded. Mõned pa- 
nid seda naljaks, teised võtsid tõena ning viimaks 
muutus rahvaski rahutuks. Ainult Vainusauna, kes 
külameeste ärplemisi oli alati pidanud — teoreetiliselt 
võttes — rahvusliku omapära väljenduseks ning vaist- 
likuks tarviduseks, mida muidugi selliselt ei väljenda- 
tud, astus vihase Nõksu peremehe lähedale ja ütles: 

— Juhan, sellest suab ea vemmalvärsi jälle! 

Sellega nõustusid mitmed ning see juhtis vaenu- 
mõtted õilsale kunstile. 

Aga kui Neeme Aadu kuulis Nõksu Juhani ähvar- 
dustest, mis talle suurendatult ette puhuti, ja koguni 
valmistatud protokollist kui sündinud asjast, siis ei 
saanud ta toatagusest kuusikust enam äragi. Iga päev 
ootas ta keisri käskjalga, seda karvast urjadnikut, ja 
kui mõni halli kuuega teeline oma kehva setukaga 
meenutas seadusesilma, oli vahva Neeme peremees 
paksu kuuse varjus, mis kasvas kambri otsas. 

Kui see Neeme vanaga nõnda oli, siis polnud mi- 
dagi imestada, aga Koliküla nooremaid tabas sügisel 
laadal suurem äpardus. Sest viha, aga võib-olla ka ka- 
dedus, kasvas kuuendike põue nõndanimetatud suure 
valla — Kurena, Karla, Kanavere — vastu, kelle talud 
kuulusid müügile. Ja kui levis kuuldus, et purustatud 
jalgrataste eest korraldatavat seal kandis tasumisretke, 
siis polnud kuuendike külas ärevusel enam kitsast 
piiri. Nüüd hakkas hoolikas ettevalmistus ja vilgas 
väevärbamine. Muretseti moodsaid relvi — nuge, 
mutreid, kantsikuid. Nõmmest toodi jämedaid kada- 
kaid kaigasteks, mille oksatüükad vooliti teravaks 
nagu nõelad — et ikka kohe pealuu purustaks! 

— Siin tehakse perepoegade pealuust kassikausid 
ja jalgratastest arakapesad, suurustati, ja Tibu Tõnu 
tõsteti kilbile esimese kangelasena. 

— Enne lööme neid üttidest välla, kui mõis need 
neile maha müib! 

Juba enne pidi jalgratturid tagasi ja puruks löö- 
dama, kui nad Kolikülasse jõuavadki. Kihu all pidi 
neile äkklahing lavastatama. Kihu all oli ühel pool 
mägi, teisel pool soo, igatahes tore maastik vaenlase 
hävitamiseks! 

— Seal lööme nad nässu, ütlesid Koliküla kuuendi- 
kud ja popsid. 

Kui siin toimiti selliselt, ei unustatud ka teisel pool 
ridu kohendamast. Nendel, nagu jõukamal poolel ku- 
nagi, oli parem tehnika: buldog-revolvrid, taskulater- 
nad ja muidugi jalgrattad. 

— Meie juba ei tagane! oli Kurena Priidu andnud 
käsu oma jõugule. 

Kuid enne tegelikku lahingut käis vaid ettevaatiik 
maakuulamine. Kui üksteist kusagil kohati, siis hõi- 
sati või möirati, nii kuidas tuju oli. Salamahti oli jälle 

Neemelgi käidud ja rattad nüüd juba koju unustatud. 
Kuid mehed ei vääriks meeste nime, kui sõna ei saaks 
teoks. 

Lahing ei toimunud Kihu all, nagu arvasid Koliküla 
kangelased, vaid sügisesel laadal. Kurena poisid olid 
tormanud matrad käes ja laulnud pärast seda võidu- 
laulu: 

Vokid makstud, 
Sandid pekstud, 
Rahupõlv on taeva all... 


XXII 


Noorte ja vanade hingepiinu 


Oleks valutanud Leena süda üksinda, poleks olu- 
kord olnud nõnda lihtne, aga et valutas kaks südant 
peagu sarnaselt ja ühise asja pärast, siis kujunes asi 
lihtsamaks. Kadakasauna Antsu rinnus hakkas sala- 
uss närima, nagu otsiks ta teed vabadusse ega 
loobu, enne kui on raiunud ukse valgusele. Niisiis 
sammus ühel ilusal laupäeva õhtul, juba aegsasti enne 
päikese loojangut, kui tuul mängis puulehis, võõras 
mees aruheinamaa poolt, kus Leena kevadel oli käinud 
laulmas, mööda välja-aia äärt Neeme poole. Leena 
südant läbistas jalamaid nõelapiste, ta oli nirgikiiruga 
plikadekambris, pani valge jaki ja uue seeliku selga, 
nühkis niiske rätikuga põski ja laupa, silus juukseid 
ja sidus valge rätiku lõua alt sõlme. 

Ka vana Neeme märkas võõra lähenemist, kuid 
tema arvas selle urjadniku olevat ja poetus aegsasti 
varjule, sest Kadakasauna kummkinga moodi pole see 
enam küll ühti, küll võib aga olla mõni muu asjamees, 
kes tuleb ehk kuke pärast. 

Ka ema oli aimanud sedasama mis Leenagi. Tema 
südant oli samuti läbistanud miski erutus, kuid see oli 
olnud rohkem hea lootus kui ärev kartus. 

— Näh, oledki ennast kohendand, ütles ta Leenat 
nähes. — Aga mis see's on, silmad punased, ää ole 
torm, pimevaim, ega ta murdma tule, kui juba korra 
tullakse... 

Leena ei vastanud selle peale, vaid toimetas leeme- 
paja man, kohendades praksuvaid tukke ja kuuseoksi, 
mis põlesid paja all. 

— Mis lõbu siin suab olla, peale nisukesi asju... 

— Rumal laps, mis asjad need sis na on? lohu- 
tas ema. 

— Usku ise ei tea! 

— Ah need Tibu ja Nõksu salmid või? 

— Mis need üksipäni. 

— Usu sa nüid muailma juttu. Ma olen ikka 
üteld, et enne vanapagan kulutab seitse puari pasleid 
ää, kui kaks noort inimest puari suavad minna... 


Siis on jo igal viimasel sõna ütlemist... Ja ää sa 
karda kedagi, küll ma reagin talle... sobitas ema. 
— Ei noh, põle sul tarvis akata... tegi Leena 


järsu liigutuse, nagu ei tahaks ta ema eestkostmist, 
mis tema arvates võis olukorda koguni kahjustada. 

— Küll on kole, küll on kole, küll on nukrust noo- 
rele neiule, piina pikale peiule, leina lesele naisele... 

Õues seisiski noor sirge mees, kes käitus märksa 
vabamini kunagisest Kadakasauna Antsust, kelle 
häälgi oli muutunud kuidagi heledamaks ning mahe- 
damaks. Ta pakkus vanale Neeme peremehele kätt 
ja sundis teda paberossi suitsetama, mille kohta 
Neeme tähendas: 

— Mis neist õlekõrtest nüid tõmmata suab! Ma 
piibuga arjund. 

— Kas kõiki inimesi põlegi kodu? küsis Ants, kui 
Leenat näha polnud, 

— Eks nad ikka ole, tuli nüüd ema, põllenurgaga 
suud pühkides. 

— Kus siis Leena on? 

— Oh, see on köökis, supipada akkas üle aama... 
Ja eks va Tibu Tõnu ja Nõksu Juhan teevad kõik- 
sugu laulusi ja salmisi, et ei anna inimestele enam 
ingerahu, haaras ema asjal sarvist kinni. 

— Akka aga sa oma loraga jälle peale, pani pere- 
mees vahele. 

— Ole aga sa ise kua üsna vaid, ega sinugi süda 
puhas ole nende tembutamistest, vastas pereeit. 


Vanamees tõmbus aupaklikult tagasi. 

See, kes ei tulnud linnasaksa tervitama, oli Leena, 

— Ma mõtlesin, et Leena on juba Tibu perenaine, 
lausus Ants. 

— Äe, katsu asja, kis nisukest lora aab? 

— Linnavareksed juba kraaksusid. 

— Kuula nüid! imestas pereeit, kuna vanamees 
kuulatas vaikides. 

— Olla jo siin suured jalgratta ja muud sõjad old 
ja kõik ikka Neeme tütarde pärast... ütles Ants. 

— Kuula nüid ilma juttu, eitas või vähendas selle 
sõnumi mõju Neeme ema. — Olid old küll siin Kurena 
või Kanavere poisid, old ikka vist me Maali, ja eks 
kua Liisi, sängi eare peal, ja eks sis see va Tibu ole 
tuldki oma kivimürakaga ja visand nende kodarad 
sisse! Ega Leena tea sest kedagi. Tibu kaheld koguni, 
et linnamehed või nii olla tema pruudi juures, ja sis 
oldki nii agar ja tormakas, nagu need mehed ikka on! 

Aga et Leena ei tihanud üha oma raskes hingepii- 
nas ennast kallimale näidata, nihkus Ants peremehe 
lähedale ja üritas sellega asjalikku põllumajandus- 

likku jutuajamist. Neeme vanale näis see siiski kõige 
rohkem meeldivat. Ta seletas põllu, karja, vilja ja 
muust olukorrast ning ka sellest, kuidas va paruni- 
proua jätvat mõisavalla müümata, milles Antsul pol- 
nud suuremat oskust kaasa rääkida. Mõned sõnad, mis 
ta Aleksandrilt ja Haavakukelt oli kuulnud ja mida 
ta siin katsus rakendada, kukkusid nigelasti välja, 
nõnda et Neeme põlluharija vaatas talle pigem aru- 
saamatuses kui aukartuses. 


Leena, kes seda kõike siiski oli köögiukse prao 
vahelt kuulanud ja jälginud, hakkas nüüd hoopis ise- 
äraliselt oma südant valutama. Niisugust kahetsuse-, 
hirmu-, pahameele- ja häbitunde segu polnud ta enne 
tundnud. See hakkas matma ta hingamistki, just kui 
oleks keegi teda kaelast kägistamas, just kui oleks 
keegi vajutanud oma kondised, kõvad sõrmed ta ihhu. 
Nõnda kangestunult istus ta praksuva tule sääre, toe- 
tades pea käte vahele, asetades küünarnukid põlvedele 
ning laskudes mõtiskellu, mille siht ning otstarve oli 
talle endalegi teadmatu. Viimaks tõusis ta nõnda 
järsku, et pink kausiga kukkus ümber. Kauss puru- 
nes kildudeks. 

— See on hea tähendus, mõtles ta endamisi ja 
hakkas kilde korjama. Nüüd joosti siia kokku: Liisi, 
Maali, Mari, Miina ja viimaks emagi. 

— Lõhub siin kaussisi, välla ei julge tulla kumm- 
kinga juure, ütles Miina. 

— Jumal, kui kole, ohkas Liisi, — teene mõtleb 
küll, et so süda põle puhas. 

Nüüd olid õed ja ema Leenat noomimas ning jul- 
gustamas, nagu poleks neil endil vähimatki kartust 
Kadakasauna Antsu ees. Kuuldi samme köögi ukse 
taga, siis kerget tõuget uksele ning paistiski mehe 
pea, punetavad põsed, valkjad vurrukeermed. 

— Oh-oh, kui palju rahvast siin majas koos, ütles 
tulija naljatades, — ja kõik naispublikum. 

— Kumm... publikumm, naeris terane Miina, — ih, 
ih, hii! 

Tüdrukule heideti laitvaid pilke ja õnneks polnud 
siin isa, muidu oleks ta seasaba-taoline juuksepatsike 
jälle kuklas raksatanud, 

— Marss minema! kamandas ema, avades ukse 
ning sundides nooremaid õdesid lahkuma. Kui noored 
juba õues rõõmsasti kilkasid, lahkus ka ema, käskides 
Leenat: 

— Eks pange sis siin paja alla tuld, ma lähen toime- 
tan toa juures... 

Leena oli kuidagi areldi ulatanud Antsule käe 
tervituseks, nagu näeksid nad alles esmakordselt teine- 
teist. Leena meelest oli Antsu sõnavara, käitumine, 
naer ja vaade muutunud sestmaalt, kui ta siit lahkus, 
säärikud jalas, valge rätik kaelas, riidepamp kepiga 
õlal. Aga see nüüd siin: näonahk hoopis peenem, 
päevitamata, riided puhtad, peenekoelised, murrak 
linnapärane. Kombedki sootu teissugused kui siin: 
paberossi hoides käändus väike sõrm osavasti konksu. 
Kõik see pani võõrastama. Millest pidi Leena niisugu- 
sele rääkima? Kuidas kõik see on teisiti kui kujutle- 
tud. Meenus talle see kunagine hilisõhtune jookski 
aruheinamaale ilma sihita, ilma eesmärgita, rind täis 
põnevat ootust ning pakitsevat igatsust. 

— Mis sul siis on, Leena? küsis Ants. Leena tõstis 
silmad. Tundus siiski palju endist häält ja tooni, hea- 
tahtlikkust ning sõbralikkust, tõesti see oli nagu oma 
ning koduse inimese küsimine, see oli inimese küsi- 
mus, kes näeb juba peaaegu südamesse, kelle eest 
varjamine oleks võimatu. See lihtne küsimus tõi neid 
teineteisele hulga lähemale. Lõtvus- vältav pinge, 
mille all ta oli kannatanud Antsu ilmumisest saadik. 

Nagu oleks välja lülitatud kõrgepingevool undavast 
dünamost, mille tiirlemine muutub aeglasemaks, liiku- 
des inertsi mõjul, kuni kustub pikkamisi. Nõnda kal- 
dus ka Leena ängistus mingile lahendusele. Kuid see 
lahendus oli uus meeleliigutus. Ta pani nüüd oma 
päevitunud ja tööst pahklikud käed ärritusest puneta- 
vate põskede ette ja hakkas nuuksuma. 


— Mis sul siis on, Leena? küsis Ants uuesti ja 
pani käe ümber ta võppuva piha. 


— Kas sa's usud kõiki seda? küsis Leena. 

Ants ei teadnud päris täpselt, mida tüdruk mõtles, 
kuid ilma pikemata vastas ta: ei usu. 

— Aga kas sa siis usud? küsis nüüd noormees 
omakorda, nagu oleks neil ammu enne juba kokku 
räägitud, millest võiks jutt olla. 

— Ei. Ilmaski ei usu ma seda, vastas tüdruk. 
— Aga kus kohast inimesed võtavad nisukesi juttusi? 

— Kust nad võtavad? Kust koer kondi võtab?... 
On ehk mõnel kade meel. 

— Jah. Kadedus võis see küll olla, mõtles Leena 
ja ta õhukesehuuleline suu tõmbus naerule. 

Nüüd oleks ta tahtnud, et Ants oleks istunud siia 
pingile ta kõrvale. Kuid see kükitas teispool suurt 
podisevat leemepada, mis rippus jämeda koogu otsas 
ja ajas paksu auru kaane vahelt. 

— Mõtlesin, et sa ei tulegi enam, ütles Leena. 
— Mõtlesin, et oled juba kellegi teese... Ah, ma mõt- 
lesin iga moodi! Ja kui sis veel need laulud, sis olin 
ma vihane ja ma vihkasin, vihkasin... 

— Keda? 

— Vihkasin kõiki, vihkasin ka iseennast. 


Noormees tõusis ja astus tüdruku juure. Ta võt- 
tis ettevaatlikult selle käe, silitas selle krobelist nahka 


10% 147 


niisama krobelise käega, mis lubjast ja müürikividest 
oli söövitatud urbseks ja muhklikuks. 

Ema tuli tavalise ohkimise ja kädisemisega, nagu 
oleks'tal raske ning valus astuda, nagu süveneks ning 
suureneks valu ta liikmeis iga sammuga. 

— Te istute nagu võerad inimesed kohe, ei reagi 
üksteesega ühtegi sõna? Ning siis, nagu teaks ka tema 
seda, mida kumbki ei usu: 

— Keda sinna parata! Ilmas on ikka nõnna, et 


reagivad ja latravad, kis seda kõiki suab tähele panna. , 


Kas siis ei reagitud, kui me noored olime? Paraku! Siis 
oli kua ikka, et üks on tõbine ja teesel paenjas 
peal... Ega sa muailma suud sua kinni panna, las 
lõksutavad, küll viimaks ää väsivad nende tatraves- 
kid. Inimesed on ullud, kui tahtjaid rohkem kui 
UKS. s 

— Ema, sa ikka kohe... 

Leena punastas. Ema pani määrdinud käed nii- 
sama määrdinud põlle alla ja jätkas: 

— Na neh! Ega see vale ole. Tibu nagu ull, ja 
isa kua, põlluarija... Aga ma ütlen, et nällarotid... 
Kas neil nisukesi kamaskisi ja kalossisi või maniskid- 
“lipsu nagu linnameestel... Eks te nüid seal vabriku 
ehitamisega aa irmsaste raha kokku?... Nemad 
põlluarijad! Kuula nüid! Leena ütleb, et kümme 
korda ennemini tema arib linnamehe puhast tahma 
kui Tibu Tõnu musta sõnnikud... 

— Eks ole maalgi rikkaid ja puhtaid... Sõidavad 
täkkude ja jalgratastega... ütles Ants. 

— Äe, aga rumalad ja ropud... Nää tulid seia 
oma ratastega... Mis neist sai... ÕSis luadal 
peksma... Istusid siin me plikade kambres, aga Leena 
nagu tumm, oleks ühe piuksugi teind, aga mitte. Nüid 
va rumal teesepere isa sepitseb kõiksugu roppusi 
salmisi, et mädand ninaluu... 

— Ema! hüüdis Leena. 

— Nõnna neh! Sedasi see oli ju! Omal tal on 
mädand ninad ja luud, ega sua mehele need ega lähä 
neile keegi mehele... Aga meil põle kellegil ühtegi 
vistart külles ja ega põle kua Ansul. Nää, Ansul 
kui terve ja sirge nina nagu küinal, ennem veel küh- 
mus kui sisse vaund, ja Leena omaga peagu ühte 
moodi... pani Neeme ema pea viltu, mõõtes laste 
ninasid. 

— Ema! Oled ikka kensakas, pahandas Leena, 
kuid ema ei lasknud ennast heidutada. 

— Mis seal rumal või kensakas, kui inimsed 
nisuksed on. 

Viimaks olid jutud aetud õigesse kohta, Antsu 
kostitatud parema õllega, juba mitmendat korda väi- 
meespojaks kutsutud, ta plikadekambrisse magama 
asetatud ja lõpuks põhjalikult ära lepitud. 

— Mõtle, kui ea, et sa tulid, Ants, ütles Leena, 
— ma oleks tea mis teind, põleks sa tuld... 

— Ää sa's enam nisukesi juttusi usu! 

— Miks ma peaksin sis enam uskuma? Ja siis 
usutades: 

— Põle sul sis kedagist teist seal linnas, nagu 
reagivad. 

— Mudugi põle kedagi? Kes seal peab siis olema? 
Va säukad või? 

— Ega sa linnas old sedasi? 

— Et kudasi? 

— Eks sa ise tea! 

— Kus ma's olin! 

— Miks sa ei old sis? 

— Kui ma ei taht. 

— Miks sa ei taht sis? 

— Kui sa oled jo... 

Vaikus. 

— Ega sa ei jäänd sis linnas aigeks? 

— Kas mõni rääkis seda siis ka veel? 

— Laulsid jo! 

— Ah laulsid kohe, nii et ei rääkindki! 

— Laulsid jah! 

— Las laulda! 

— Sis ikka jäid! 

— Kus ma's jäin! 

Vaikus. 

— Oled nii ea, et... üritas tüdruk Antsu sülelema. 


XXIII 
Lootus esimese poja abile 


Kadakasauna rahva elus polnud vaheajal muud 
märgitavat juhtunud, kui et kevadel kasvama võetud 
põrsas oli peale lühemat kiratsemist kärvanud, kibes- 
tades saunarahva meeleolu. Metsavahinoorik olevat 
saunaema tarkuse tõttu peagu tervenenud. Kuid nüüd, 


hoidku taevas, vaevavat teda üus ja veel raskem mure.. 


Väike Liideke oli alati rõõmsasti mänginud ja valla- 
tanud, nõnda et ema süda ei tundnud mingit muret. 
Emasüda oli muutunud koguni nõnda julgeks, et usal- 
das last jätta juba üksindagi tuppa. Kuid unustab 
hoidja, tabab püüdja, nõnda ka nüüd. Laps oli kukku- 
nud ja vigastanud parema käe. Õnnetu ema oli käi- 
nud arstide ja tarkade juures, kasutanud rohte ja 
arstimeid, mis talle õpetatud, kuid, kahjuks või õnneks, 
tulemusteta. Alles äsja oli ta tulnud lapsega Kadaka- 
sauna ,,targa” juure. Vaevalt küll, et kuppu lasta. 
Metsavahinoorik oli kuulnud vaid uuest ja algupära- 
sest arstimist. 

— Mis rohi see's õige peaks olema, uudistas sauna- 
eit, krimpsutades tavalise harjumusega pisikest nina- 
nipsukest, vaadates teraste silmadega ning pealmist 
huult tõstes kasvukale metsavahinoorikule alt üles. 

— Seda julge esite üteldagi, puikles metsavahi- 
noorik. Ta lõi häbenedes silmad maha ja kohendas 
lapse riiet. 

— Ants olla koju tuld? küsis ja laskis pilgul ringi 
käia, nagu otsiks ta Antsu saunamailt. — Räägivad, et 
olla muutund. Olla kahvatand. Olla, jah, see linna- 
elu ikka kole küll. Et — olla teene juba Riia linna 
eest sõdind ja mitu korda masina vahelt läbi käind... 
Olla teene mitu korda maha löödud, aga ikka ülesse 


tõust... Nõnna räägivad külas... Ei mina tea, 
lisati kohe, ja edasi: — Linnas on ju kõiksugu rah- 
vast... Küllap seal on tarku ja teadjaid, küllap seal 


teavad kua rohtu väätimale lapsele, söandas ta vihjata 
oma eesmärgile. 

— Kus nüid Ants, ei tema põle eluilmaski seda 
uskund... Ja veel nüid, kui juba linnas — 

— Ei tea ühti, ehk alastab laste peale. 

— Miks ta nüid laste peale ei alasta... 

Metsavahinooriku suured silmad, mille tihedad 
ripsmed varjutasid nende läiget, muutusid niiskeks 
ja ta pühkis põllenurgaga natuke kobrutavaid suu- 
nurki. 

— Eks Ants ole teil jo kua esimine poeg vist? küsis 
noorik. 

— Esimine on ta küll... Ja ega meil põle kua 
pallu rohkem neid old. Üks oli... See suri jo kohe..: 
Ei aidand kedagi, et panin teese ahju vakaga ja mäh- 
kisin kasukavarrukasse. 

— Jah, õrnad... Jumal, nagu meie Liide... 
Kukub sängist ja klõps käsi katki... Mis see terake 

vasta peab... Aga et kui nüid suaks seda rohtu, ehk 
aitab... Nää, Veskireie Maiel old nari jalgas... 
Otsind esimise poja ja last närida, et: ,närin nari, 
närin nari"”, ja jalg akand käima... 

— Ah et sis lasta Ants lapse kätt närida?... 
Aga ega see põle küll vist nari, kahtles saunaeit. 
— Kui on nari, siis rudiseb ja ragiseb. Siis on kondi- 
otsad läind krobeliseks ja õeruvad üksteese vasta... 
Seda vigurid ma tean... Selle vasta aitab närimine... 
Aga ega lapsel põle see viga... Võtame lapse kää 
pallaks, küllap siis nääme. 


Hakati last paljaks koorima, mis valmistas lap- 
sele kibedat valu, nõnda et ta hakkas kiljuma ja jal- 
gadega Ssiputama 

— Ää nuta, maimuke, ää kilju, kiisuke... Varek- 
sele valu, arakale äda, musta linnule muu tõbi... 
kussutas saunaema ja kiljatas siis: 

— Issand! See käsi akkab jo mädanema! 


Metsavahinoorik möönis samuti: 
— Mädanema akkab jah! 


Temale polnud see enam uudis, sest seda ütles ta 
rahulikult ning vaikselt. 


— Sedamoodi on jah, kordas ta. — Aga mis peaks 
aitama, seda ma küll ei tea. Ma olen teda vautand 
kivisüdametega, ma olen mearind umbse puu vaiguga, 
ma olen võind teda puumähaga, ma olen teda mähkind 
punase kaleviga, õerund tärbendiiniga, ma panin 
talle peale, jumal oedku, ei julge rääkidagi. Kõiki 
olen proovind, kedagi ma põle jätt tegemata, aga 
miski ei aita... Tohtred ütlevad — luutiiskus, teised, 


targemad — närvipõletik ... Mina ei tea... Mina ei 
oska arvata... 
— Tohtred! ütles saunaema — Nemad ei tea 


kedagi. Nemad ei tea muud kui raha võtta, rahvast 

nöörida... Uks on kiriku juures, see sakslane, ei 
tee muud kui lakuvad selle apteekrega — selle va 
teese jämeda sakslasega. Nendele seltsib veel köster, 
ja ega sis mõesasaksadki ää põlga, küllap lakutakse 
seltsis, ja kis sis sinust vaesest inimesest muud 
oolib, kui vii viimane kopikas nendele! Need teevad 
sul kedagi terveks! Nemad tahaks, et kõik oleks aiged 
ja jääkski aigeks, vat sis oleks lõikust... manas 
saunaema. 

— Räägiti kindlaste ühte rohtu, pistis metsavahi- 
noorik vahele. — Ja selle sisse ma akkasin uskuma, 
pidin akkama uskuma, nõnna uus ja proovimata on 
see. Võimata on seda mitte uskuda. See peaks küll 
aitama. See on nii imelik, nii veider ja kentsakas... 

Saunaema muutus uudishimulikuks: 

— Et mis see sis õige peaks olema! 

Saunaema kergitas pealmist huult ja vidutas täpi- 
lisi silmi. 

— Eks tule aga tuppa, kutsus ta metsavahinoo- 
rikut. 

— Ei ma tule tuppa ühti... 


Ja siis kõheldes: 


— Ants olla jo koju tuld... Jumal, jumal küll! 
Kui ometi tema aitaks! 

— Ei sellele või reakida... Ei sellele maksa rea- 
kida... Ei see usu! 


— Jah, aga temale ma pean rääkima! Kui see 
aitab, siis aitab! 

— Mis see sis on? Või tema sis aitab? Tema 
aitab! imestas saunaema. — Kuda tema's peaks sind, 
armas aeg, aitama? i 

— Jah, tema pidada võima aidata. Tema pidada 
võtma umbesaiged ja mädanemised. Või kui on nari 


153 


kääs või valu kõrvas, või kui on ambavalu, luuvalu 
või mõni muu tõbi, kellele ei leita rohtu... Või kui 
on nisuke irmus viga nagu meie pisiksel Liidel. Jumal 
küll! haaras ta vinguva lapse. 

— Kuda's tema aitab? Seda ma küll ei sua uskuda. 
See lugu on küll ull. Seda ma ei mõista, seda ma 
ei tea! 

— Jah, et kui vautada! 

— Ah et vautada? küsis hämmastunud saunaema. 

— Vautada jah! kinnitas metsavahinoorik. 

Saunaema naeratas, kuid hääleta ja ilma et ta keha 
või pea oleks liigatanud. 

Sedamööda kräunus saunauks ja lävele astus Ants. 
Ta oli särgiväel, rind lahti, kust paistis karvakasva- 
nud punakas ihu. 

Ants heitis põgusa pilgu kord emale, kord metsa- 
vahinoorikule, kelle jalgade ees tihkus haige laps, ja 
lausus: 

— Kupunaisi põlegi veel Siberisse saadetud. 

— Kuula nüid, kus jutt ja jalad all! pistis sauna- 
ema. Aga et poja silmis säras naeruhelk, ei pahanda- 
nud keegi. Ent metsavahinooriku viis see segadusse. 
Ta vaid puuris pilgu Antsusse, oodates sobivat hetke, 
et pöörata tema poole abi saamiseks. Kupusarvede 
vastu oli ta muutunud umbusklikuks. Tal oli koguni 
hirm nende vastu, Kupusarvede pärast pidi ta peagu 
veelgi punastama. Kuid nüüd ei tihanud ta ka Ant- 
sult enam midagi küsida, pealegi tegi see minekut, 
jättes arstijad ja haige õuele. 

Õuest kostis lapse nutt. Metsavahinoorik ja sauna- 
eit mähkisid nutva lapse kätt paksu villasesse räti- 
kusse, mille vahelt nirises mingit tumedat vedelikku 
lapse valgele särgile. Millegagi pidi hädalist ometi ai- 
tama. 

1 A i ha aa 


XXIV 
Saunarahva usk lööb kõikuma 


Kui saunarahvas oli kogunenud õhtueinele kolme- 
jalgse söögilaua ümber ning lusikad tagasihoidliku 
krõbinaga puukausi põhja kraapisid, küsis Ants: 

— Mis nad siin maal jahvatavad? 

Isa tõstis valgeid harkis kulmukarvu, kuna ema 
lusikas jäi suhu peetuma. Kumbki ei teadnud ega või- 
nud aimatagi, mida siin jälle võidakse mõtelda. Kes 
siin jahvatab või mida siin jahvatatakse. 

— Kuda? küsis isa, et selgust saada. 

— Noh, Ärselmanni lugusi jahvatavad. 

— Jumal küll, ohkas ema. 

— Mis selle Ärselmanniga sis siin jahvatatakse, 
nõnna et linna kuulda on? küsis isa. 

— Mis nad muud jahvatavad, kui et Ärselmann 
kutsub poissa ülesse toa juure, 


Isa pilk volksatas ema peale, siis pojale, kus pee- 
tus mõne viivu, nagu tahaks ta uurida, mis peitub 
poja südames. 

— Ma mõtlesin ikka ja ütlesin sulle kua, et sa seal 
linna rahva ulkas ja kivide peal oma aru ikka peas 
peaks, aga nüid, nagu näha, põle sest enam kedagi 
järele jäänd. 

Seda üteldi võib-olla tõsise meelepahagagi, sest isa 
hääl natuke värises ning ta vaatas nurgatühjusse, nagu 
otsiks ta sealt tuge. 

Ants naeratas: 

— Ega mina ei tea, ütles ta nagu vabandades. 
— Mina põle seal üleval toa juures käind, minu aal 
seal seda kuulda ei old, aga nüüd Roobu Kustas rää- 
Gibits 

— Sina püha jumal küll, ohkas ema käsi risti 
pannes. 

Isa ei lausunud enam sõnagi. Ta võttis kõvera 
piibu, toppis täis ja süütas põlema. Kuid nüüd nohises 
ta iseäralikult. Talle mõjus see poja jutt siiski masen- 
davalt, olgugi et ta seda oli ääri-veeri juba kord 
ennegi kuulnud. Ja kuigi ta oli pastorit vahel halvus- 
tanud, siiski ei söandanud ta ,hingekarjasest“ nõnda 
häbematult mõtelda, veel vähem rääkida. Ning nüüd 
pidi ta seda veel poja suust kuulma. Ta ei pooldanud 
von Hoerschelmanni kui maksuahnet, põrgutulega äh- 
vardavat parun Üexküllide käsilast, kuid ta ei saanud 
lubada, et temast siiski nõnda halvasti mõteldakse ja 
räägitakse, seni kui ta on nende kirikhärra. Ta ei 
saanud muidugi heaks kiita von Hoerschelmanni maisi 
püüdlusi ning võimu, kuid ta ei saanud teda hukka 
mõista nõndakaua, kui ta ikkagi oli jumalasulane Jõe 
kihelkonnas. Ta ei saanud ometi salata usku. Ta ei 
suutnud ometi kujutleda, et õpetaja sõnade ja tegude 
vahel võiks haigutada nõnda suur kuristik. Hoerschel- 
mann oli saunarahva veendumuse järele ikkagi ,,kiriku 
peale laulatatud“ hingekarjane, keda ei või ega tohi 
enneaegu poriga loopida, 

— Ega mina ei kässi kedagi uskuda, ütles Ants, 
kui teda üsna häbistama hakati. — Aga kus suitsu, seal 
tuld, ja kui inimesel nõnna on old nagu sel Roobu 
Kustaksel, siis võib ju see ka tõsi olla. 

— Kuula nüid seda va Roobu lorimokka! ütles 
saunaema. 

— Roobu Kustas olla ju nüüd suur ostuperemeeste 
ja kõigi kangelaste eestvedaja, kuda ta siis lorimokk 
on? küsis Ants. 

— Need need esimised lobasuud ja tühjajututegi- 
jad ongi, väitis saunaisa. 

— Noh, nõnna oled sa ju iseenese vasta, ütles 
Ants. — Ärselmanni kaitsed, Roobud vihkad, aga 
Roobu vihkab ja kirub jälle omakorda Ärselmanni! 
Nõnna on teil siin maal kõik segamini. 

— Või seal linnas teil paramini. Jo sealt tule- 
vadki need mõtted ja vuated. Mual juba nisukesi 
mõtteid ja vuateid ei ole, et mõni kirikärra lähäb 
Roobu Kustakse kallale. 

Ema ei lausunud enam musta ega valget. Ta istus 
tavalisel õlgse põhjaga toolil pimedas väikese kambri 
akna all, klõbistas seda innukamini sukavardaid, mida 
enam isa ja poeg olid vastamisi. Ka ta õõtsumine oli 
muutunud kiiremaks. 

— Need vaated ja mõtted ongi nüüd maale tun- 
gind, möönis Ants ja kõigutas naeratades sängi äärel 
jalgu, nagu poleks ta närvid sugugi pingul. 

— Jaa, see asi annab kõigile hoogu! Seda ütlevad 
vabatriigi mehed kõik! 

Nüüd ehmus isa. Ema ei suutnud rohkem häälit- 
seda kui: 

— Sina jumal! 

Vanamees, kellele see asi näis siiski võtvat huvi- 
tavama pöörde, kuna ta ennegi oli kuulnud vabatrii- 
gist, tegi vaid hoiatava tähenduse: 

— Mängi aga mängi tulega! 

Ants naeratas: 

— Põle see enam kellegi tulega mängimine! Siin 
juba tõsi taga. Kui ikka südaöösse karatakse sulle 
tuppa ja kolgitakse jalaga küllekondid tuliseks, siis 
põle enam mängimine tulega, vaid üsna eluga. 

Ema hakkas nuuksuma, sest tema sai nõnda aru, 
nagu oleks see kõik sündinud Antsu endaga. 

— Ah sis võmmiti kohe suapaninaga? uudistas isa. 

— Nojah! pistolipäraga veel pealekauba, nõnna et 
pealuu kõlises, ja siis raudu. 

— Või kohe nõnna? 

— Issand, jumal küll! hüüatas saunaema, kuna ta 
huuled võdisesid ja keha värises, nagu oleks tal külm 
selles kadakatega köetud saunatoas. 

— Eks ma üteld, et seal on ullem kui põrgus. Aga 
kus sina, pööras ta isa poole, — muudkui rahva ulka, 
rahva ulka, rahva ulkas parem elu, linna, linna, linna- 
kohas tööd lahti, raha rohkem... säh sulle nüid raha! 

— Põle mina teda senna aand, katsus isa vaban- 
dada. 

— Aga Taaveti juure? küsis ema. 

— Taaveti juure, kordas isa. — Mis see Taavet! 

— Jo seal on see tarkus! 

Ema sukavardad jäid seisma. Isa puuris pilgu Ant- 
susse ja küsis: 

— Aleksander või? 

Ants vaikis, vaatas ebalevalt isa kiindunud ning 
puurivasse pilku ja vastas: 

— Kis sis muu? 

— Seda'p ma mõtlesin. Oli teene pisike poisike, 
kui pani siit plehku laeva peale merd sõitma ega põld 
teesest kedagi kuulda mitu-mitu uastat. Aga sis tuli 
korraga kiri, ja Peeterburist. Aga mitte üksi Peeterbu- 
rist, vaid Peeterburi vangimajast. — Vat kust tuli kiri! 
Vangimajast tuli kiri. Seal istus mees. 

— Või nii! Seda siin põle enne räägitud. 

— Kis seda reagib! ütles isa. — Kis sellest julgeb 
reakida, või kis sellest tahab sis reakida, kui ollakse 
selle vasta, kui mõistetakse ukka, kui tahetakse kõi- 
gile meeldida ega ole iseloomu vasta panna. 

Vanamehe sõnadest hoovas Antsu arvates alatead- 
likku protestivaimu ning vastuhakkamise indu. 

1 A' 4 


— Võinii, imestas Ants, kes ei teadnud tõepoolest 
selle ,,merikaru“ seiklustest niigi palju. — Siis kohe 
purjelaevalt kivilaeva kapteniks?! 


— Augu sa aga augu, ütles nüüd ema, kes Alek- 
sandri kurba saatust ning elukäiku meele tuletades oli 
suutnud pisarate voolu pidurdada. — Küllap lähäd kua 
kivilaeva peale! 

— Ega sealgi nälga jää, vastas poeg lõõpides. — 
Aga noh, mispärast see Aleksander vangi pandi? 
küsis ta. 

— Mispärast? Noh, eks ikka selle vabatriigi pä- 
rast. 

— Aga milla ta need kuldpaelad omale peale tee- 
nis? küsis Ants. 

— Või kuldpaelad? imestas isa. — Eks sis selts! 

Antsul tekkisid kentsakad mõtted ning talle selgus 
see, millest ta tänini oli üsna võhik. 

— Ega sis Aleksandert ometi jälle kinni võetud? 
küsis saunaema. 

— Kis nüüd seda lindu nii kergeste kätte saab, lau- 
sus Ants, nagu uhkustundest paisutatud. 

— Ega Aleksander loll ole, ütles isagi nagu lepita- 
tult ning kõik näisid olevat taas heas meeleolus. Isegi 
Roobu Kustase jutud näisid põhjendatud ning usutavad 
olevat ning Kustas rohkem mõju evivat. 


— Ja kui see kõik nõnna on, et Aleksander siin- 
mail liikumas, siis põle enam nalla... Siis nad sellele 
Ärselmannile kua veel tuule alla teevad... Seda ma 
ütlen kohe kindlaste, kinnitas saunaisa. 

— Sina kua! Sina akkad kua seda juba uskuma! 
pahandas ema ja hakkas nüüd seda suurema innuga 
sukka kuduma. 

— Noh, ega sis Aleksander valetama akka, kui 

seda Roobu vahest teeb. Kui Aleksander ütleb, et Är- 
selmann seda on teind, sis on ta seda teind, oli sauna- 
isa kindel. 

— Ärselmanni lugu põle just Aleksandre räägitud, 
ütles Ants, kuid see ei muutnud vanamehe arvamist. 


— Tühi lori, ütles ta. — See teab kõik. 


. Saunaisal oli kõikumatu usk Aleksander Vasakusse, 
kelle peale ta näis panevat erilisi lootusi, olgugi et ta 
teiselt poolt oli hirmul oma poja pärast, kui ta kuulis, 
et ka see on kuidagi seotud Aleksandriga, selle kivi- 
laeva-kapteniga. 

Ants näis mõtisklevat mingi uue küsimuse kallal, 
sest ta nägu oli muutunud tõsiseks. Laubale oli tek- 
kinud isegi paar murekortsu ning silmanurka peeni 
kipru. 

— Kui asi nõnna on, nagu räägitakse, siis on hull 
küll, algas ta üürikese vaikuse järele, 

— Et mis asi see jälle nii ull on? küsis isa ja tõstis 
valgete juuksekahlude liikudes suurekulmulisi silmi. 

— Noh, ikka need kirikhärrade kombed. 

— Jäta lori... Kuula nüid muailma — inimeste 
juttu... pistis ema kohe lohutavalt. 


— Olguta mis tahes, aga kirikuminek on ikka enam 
kui kahtlane, lausus poeg. 

Seda üteldes oli ta mõtelnud Neeme Leenale ja 
kõigile neile talitustele, mis sellega võiksid ühenduses 
olla. Saunavanadele oli see aga jälle uuesti muret- 
tekitavaks jutuaineks. Raske oli kujutleda inimest, 
kes kirikus ei taha käia, keda kiriku kantslist on tem- 
beldatud paganaks, paganat aga ei suudetud kujutleda 
teisiti kui inimesesööjana ning metslasena, ja nüüd 
korraga avaldab nende eneste lihane poeg selliseid 
mõtteid. 

— Seda on sis nüid seal linnas õpitud, ütles ema 
pahandatult. 


Keegi ei vastanud selle peale. Ants pidas seda tar- 
betuks, isa aga etteheiteks, mille ta nüüd arvas olevat 
ära teeninud, ja Kadakasauna madalate ning tahmaste 
parte alla sigis sügav vaikus. Ainult üksik kilk sirt- 
sus harvasti kuskil ahjuhiiglase sügavuses. Viimaks 
vaikis seegi ning ruumis oli kuulda vaid inimeste sü- 
gavat ning aeglast hingamist. Ka sukavarraste klõbin 
oli lakanud. Inimesed, kes oma elupäevad olid käinud 
kirikus, harduses palvetanud altaripildi ees, nõtkuta- 
nud põlvi punase sammetiga drapeeritud altarirandil, 
sirutanud huuli müstilise jeesusevere järele, mis pidi 
lunastama nende patud, mida nad kindlasti uskusid, 
kus pastor laotas oma laia talaari käiseid neid õnnis- 
tades, nagu kavatseks hiigla must ronk lendu tõusta, 
need inimesed siin tundsid nüüd, et nende usku oli 
kõigutatud, nende südant oli lõhestatud ning just kui 
oleks lõhki käristatud nende sisemisi elundeid, kuhu 
puistati ohtrasti kahtluseseemet. 


— Jumal, jumal, õhkas viimaks saunaema, — see 
on kõik üst kui suadanast enesest... 


Kuid vanamees, kes peale pikemat mõtiskelu oli 
nähtavasti jõudnud mingile teissugusele otsusele kui 
varem ja kes juba enne mõnigi kord küllalt aupaklikult 
polnud suhtunud kirikhärrasse ega suutnud harduses 
naistega võistelda, lausus: 


— Kui see kõik nõnna on, nagu reagitakse, siis on 
küll senna paha minna. 


See muutis ema meeleolu veel nukramaks. Ka 
mees ähvardas muutuda kui mitte just jumalavasta- 
seks, siis vähemalt kirikhärra vastaseks. 


— Kui juba koguduse lambad on nisuksed, nagu 

te siin olete, ega siis muidugi nende karjane sua 
param olla, ütles ema trotsivalt. Nõnda see jäi. 

Kuid saunaema hakkas nüüd seda rohkem kirikus 
käima. Siin oli ta peagu iga pühapäev, laiapaelaline 
müts peas ja kollased pastlad jalas. Raske oli uskuda, 
et teda oleks hakanud huvitama patune kirikhärra. 
Ei, ta igatses näha oma tulevast miniat. Ja kui see 
ometi kord oli õnnestunud, siis mõõdeti teda igakülg- 
selt nagu mõnd tarberiista. 

— Uhke teene, ütles ta isale kodu, — ei pandud 
mind tähelegi. 

Aga kui kord siiski kirikumäe all kaela langeti, 
siis oldi nii rõõmus, nagu oleks rubla antud. 

— Tere kuah, Kadaka ema! oli Leena ütelnud ja 
jätnud targu ,,sauna“ nimetuse mainimata. — Küll ma 
olen sind alati otsind, aga ei ole kuskilt kätte suand... 
Reagivad siin kõiksugu irmsaid juttusi, nüid rahvast 
kirikumää all murdu koos, aga sisse ei lähä, kirik tühi. 

— Reagivad jah, ütles saunaema, — aga eks jumal 
nää, kelle süda puhas on. 


Nõnda hakkas Neeme Leena Kadakasauna eidele 
meeldima, nagu Neeme peremees oli kaldumas 
Kadakasauna kummkinga poole, kuna Tibu Tõnu pol- 
nud Neeme Aadu silmis enam miski mees, vaid kõlka- 
püks, kes ei julge Nõksule tuld räästasse panna ega 
saa suud peetud! 


XXV 


Sandarmivalitsuses 


— Kas Kamps põle ikka veel koju tuld, küsis Ants, 
kui ta linna oli jõudnud ja Kampsi säng koguni toast 

välja oli kolitud, et natuke rohkem ruumi soetada kit- 
sasse poissmeeste korterisse. 

— Kus sa sellega, kis seda veel koju laseb, ütles 
vana Vidrik lootusetult ja otsis midagi oma vana 
lauluraamatu vahelt. 


— Aga kas sa oma kümnelised kätte said? 


— Oh, kus sa neidki enam võtad. Mis hundi suus, 
see hundi kõhtus! Läks Kamps Siberisse, läks minu 
kümneline takka järele! 


Selle pessimistliku otsusega ei saanud nooremad 
leppida ja hakkasid Vidrikut õhutama, et see peaks 
astuma mingeid samme kadunud raha otsimiseks. Ta 
peaks minema sandarmivalitsusse ning raha lihtsalt 
tagasi nõudma. 

— Tahate mind lasta kinni panna ja pealekauba 
veel vigaseks peksta. 


— See on uudis, ütles Ants, raha võetakse ära ja 
pannakse kinni ka veel? Ega niisugust asja ikka põle! 

— See on uudis jah, ütles Vidrik, aga mulle põle 
see uudis. Mina olen seda uudist ennegi kuuld... 
Ivan Pavlovi vend võeti kinni... Võeti kinni ja süü- 
distati ,sagavoris“... Vat, te ei tea, mis see on... 
Te naerate... Aga võeti kinni ja teate mis, vanad saa- 
pad läksid kaduma... Lihtsalt läksid kaduma läbi otsi- 
des ja muud midagi... Ärge naerge, aga muidugi mees 
ei saand leppida, et saapad läksid kaduma... Ivan 
Pavlov läks saapaid otsima. Ivan Pavlov oli vene- 
lane ja temal oli see asi lihtne. Ütles: vaše blago- 
rodije, starõje sapogi istšesli. Noh, ilus, kadund mis 
kadund, ehk vaše blagorodije teab midagi vanadest 
saabastest ja annab kätte... Aga selle asemel, et 
kätte anda, näe mis sai! 

— Mista ikka sai! 

— Hea küll! Aga kolm kuud sai! Kolm kuud! 

Kolm kuud sai miravois! Et mis sa laimad vaše blago- 
rodijet ja ametiasutusi. Nii on asjad... Ja mõtelge 
ise, kas see põle siis selge laim... Kis tahab Ivani 
vanu saapaid! Kas vaše blagorodije? Temal omal 
lakirovkad jalgas nagu peegled. 


— Need olid vanad saapad, aga sul oli tuliuus 
kümnerublane! segas Ants. 


— Nojah, kümnerublane oli tuliuus! Ja kui see 
on tuliuus, siis on see ilus ja meeldiv igale mehele, 
see on kindel nagu kuberneri käsk. Aga kui on ikka 
vanad saapad, siis on lugu halvem... pühkis vana 
Vidrik peoga kollakaid vurre, mille külge oli hakanud 
leivapuru ja kartulilemmeid. 


Ta jäi mõttesse ja mõtles mitu päeva: kas minna 
või mitte minna. Kuid kui viimaks puudus kätte jõu- 
dis, siis oli otsus küps: tuleb minna, sest kümnerubla- 
sel võib olla määrav tähtsus vaesemehe elus. Selle 
raha eest oleks võinud osta uued saapad, mütsi ja mitu 
pudelit viina ka veel. Tõesti patt ja suur ülekohus 
oleks kümme rubla jätta niisama maailma vedelema 
teiste inimeste kätte. Ja kui mitu päeva kulus selle 
raha teenimiseks ning kui mitu peatäit valati higi selle 
juures! 


— Mis nad ikka teevad! Et mis nad ikka teevad! 
Et kui läheks ja küsiks! kõhkles Vidrik. 


Viimaks pani ta puhtamad riided ülle, et minna 
sandarmivalitsusse. 


Niipea kui ta esimesele ametnikule söandas aval- 
dada, et tal läbiotsimisel on raha kaotsi läinud, kar- 
gas see talle lõrinal näkku! 


— Mairš von, svolotš! 
Kui ta kogeldes omamoodi protesteeris, et ta pole 

miski lurjus, vaid täitsa korralik talupoja seisusest 
inimene, siis lisati: 

Pasõoünnupe rae3n0! . . Bparoyõ6nüusi. . .1 

Vidrik, taibates, olgugi ebamääraselt, nende sõnade 
rasket tähendust, muutus keeletuks... Kui ta nõnda 
kohkunult, kaks kätt kõrval, sirgelt seisis, tundis ta 
äkki tugevaid käsi oma õlal ning rutem kui ta oli siia 
tulnud, lendas ta uksest välja... 


— Mina põle kedagi teind... kogeles ta ähmistu- 
nult ja tuikus politseiniku käe otsas nagu koonal. Üle- 
võimule ei suutnud ta vastu panna, ning hirmul oma 
tumeda tuleviku pärast, pidas ta paremaks vaikida. 
Ootavale seisukohale polnud vaja asuda, juba oli ta 
teisest uksest sees ja seisis üllatatult väga valges ning 
avaras toas, kus kaugema akna all istus kirjutuslaua 
ääres mustavurruline, siledaks soetud juustega ja läi- 
kivate õlakutega härra, kellel üle õla ja rinna ripne- 
sid jämedad akselbandid nagu jõuluvorstid. 


— Nu, durak, kes su kümnerublast tahab... 
Pidime sind ammu siia tooma, aga nüüd lendasid ise 
suhu, spassibo! 

Vidrik oli meeldivalt üllatatud ning ta imestusel 
polnud piiri, kui kuulis, et teda oodatud juba ammu 
raha järele tulema! 

Kuid järgnesid uued kummalised asjad, mis vanale 
liikumatule ajule avaldasid põrutavat mõju. 

— Kas sa pole märganud midagi oma kaasüürilis- 
test? küsis sandarmiohvitser. 

— Nitševo ne snaju, vastas Vidrik. 

— Kuidas ei tea? Elad nendega ühes ja ei tea? 

Vidrik mõtles natuke ja ütles: 


1 Röövlipesa!... .Vennatapjad... 

— Põle midagi märgand. 

— Kas võõraid mehi käib? 

— Põle kedagi näind, vastas Vidrik. 

— Tühi loba! Salgad! Näed... vaata, seal ripub, 
näitas sandarm Suurele kantsikule, mis rippus kapi- 
küljel naela otsas. Vidrikul jooksis külm judin üle 
selja. 

— Kuidas olid teised kaasüürilised Kampsi vastu? 

— Noh, kuda ütelda, külmad. 

— Ah külmad! Noh, kui olid külmad, küll siis 
teeme vähe soojemaks, ähvardas sandarm. 

— Nie ponimaju, vastas Vidrik. 

Ohvitser laskis tõlkida. Vidrikul hakkas hirm, sest 
talle olid tundmatud sandarmide soojendamisviisid. 


— Kas see raha oli teie lauluraamatu vahel? küsis 
sandarmiohvitser. 


— Jah, tak totšno! vastas Vidrik. 

— Aga mispärast teie tänini olete sellest vaikinud? 

Seda ei teadnud nüüd vanamees isegi, miks ta sel- 
lest varem polnud avaldanud, isegi seda ei meenunud 
talle, et ta oli kartnud. 

— Ma mõtlesin... kogeles ta. 

— Mida te mõtlesite? 

— Mõtlesin, et kas maksab. 

Ohvitser naeratas. 

— Oleks see teie raha olnud, siis poleks te juba 
nii kaua viivitanud, lausus ta ja puuris oma terava 
pilguga Vidriku habetunud näkku, kust midagi, ei 
kahtlast ega usutavat, vastu ei peegeldunud. Vana- 
mees ei kannatanud kaua ohvitseri pilku ja lõi silmad 
maha, mis seda rohkem põhjustas sandarmi kahtlust. 

— Raha kuulus kurjategijale! Kas mõistate! Mitte 
teile! Ja sellega on konfiskeeritud see raha! 

— Nie ponimaju! Dengi moi! võttis Vidrik oma 
viimase vene keele oskuse kokku. Kuid tulemusteta! 

— Võib minna, näitas ohvitser peaga, millest 
politseinikud tegid praktilise järelduse ja juhtisid Vid- 
riku uksest välja. 

See oli selline uudis, et Ants Vasak ei saanud 
seda endale jätta. Ta läks Taavet Vasaku poole, loo- 
tes seal kohata Aleksandrit. 


Niipea kui Ants oli koputanud Taavet Vasaku 
uksele, oli Taaveti abikaasa tal vastas ja vehkles kahe 
lihava käega: 

— Ärge tulge, ärge tulge! Minge, minge! 

— Mis siis nüüd õige lahti on? suutis Ants küsida, 
sest naise hirmunud ilme ja tõrjuvad liigutused muut- 
sid ta üsna keeletuks. Ta pidi juba peagu plehku 
panema, kuid uudishimu sundis teda peatuma, et han- 
kida lähemat seletust. 

— Valve all! Valvatakse! Otsitakse! 


— Kas Aleksandert või? küsis Ants, kuna ta kaht- 
les, kas Taavetile nii suur au võiks osaks langeda. 

— Ei, vastas naine. 

— Keda siis? 

— Jumal, kui rumal! Meie maja, meie... terve 
uulits! 

— Ei mina näind siin kedagi, vastas Ants julge- 
mini, sest praegu ta ju oli tulnud siit uulitsast ega 
näinud kuskil ühtki soldatit ega politseinikku, erand 
mõni jalutav eraisik, kellele ta ei teadnud pöörata 
mingit tähelepanu. 

Ants astus siiski tuppa. 

— Kus Taavet? küsis ta. 

Naine oli sattunud ärevusse. Ta jooksis toast 
tuppa, vaatas kardina vahelt tänavale, mattis siis 

hoolega aknaid, kohendas laialipillatud toole "ja ese- 
meid, kussutas nutvaid lapsi ja jooksis ukse juure, et 
katsuda linki. Just kui segane, mõtles Ants. 

— Kas oli läbiotsimine? küsis ta. 

— Läbiotsimine? Mis te mõtlete? pahandas naine. 

— Imelik, miks ta salgab, mõtles Ants, kuna segi- 
paisatud tuba kandis ju ilmseid läbiotsimise jälgi. 

— Noh, mis seal salata, otsiti vist nagu meil? 

— Jumal hoidku! Ka teil otsiti! Minge, minge! Ei 
meil põle küll veel otsitud! Ja kui meie majas seda 
kuulda saadakse, et meil on olnud läbiotsimine, või 
et meil on tuttavaid või koguni sugulasi, keda läbi 
otsitakse, siis me oleme põlatud inimesed ja peremees 
ütleb meid ülesse. Niisugune on meie majaperemees... 
Ei, meil põle ühtegi läbiotsimist olnud... 

— Või nõnna? imestas Ants. — Siis on päris 
paha... 

— Mis paha! See on kohe kole! Kui veel sugu- 
lased, nimelt minu sugulased, kes kõik on ausad ini- 
mesed, aga mitte niisugused nagu mu mehe sugulased, 
kui need veel kuulevad, siis ehmatavad surnuks... 
Mamma saab südamerabanduse ja papa, — seda ma 
ei tea, mis see võib omale ehmatada... Kreebsi! 

— Aga sandarmid on ikka siis imelikud ja veid- 
rad mehed küll, kui see kõik nõnna on. 

— Imelikud? Päris kuradid kohe! 

— Kuradid jah! kinnitas Antski. — Aga imelikud 
selle poolest, et viivad kümnerublase lauluraamatu 
vahelt ära ega anna kätte. Utlevad, et on kurjategi- 
jate oma, ja konviskeerivad... 

— Issand! Või kurjategijate oma ja konfiskeeri- 
vad! Mis õigusega! Kas nemad saavad konfiskee- 
rida? See on võimata! Ja mis... oled sa kurjategi- 
jatega ühes korteris? Jumal küll! 

— Mis kurjategija nüüd meie vana Vidrik? — Aga 
vat kõige imelikum on see, et vanal Ivanil viidud 
vanad saapad ära ja põle kätte antud! Niisugused 
mehed on sandarmid! 

Nõnda läks Ants koju tagasi ega saanud südant 
puistata, kellele oleks tahtnud. 

Kodu küsis ta Vidrikult: 

— Kuule, mis see vana Ivan nende vanade saa- 
bastega tegi, et sandarmid need ära viisid ja konvis- 
keerisid nagu sinu kümnerublase? 

— Küsi nüüd! Mis minagi oma kümnerublasega 
tegin? 

— Noh, sa oled kurjategija ja kurjategijal ei tohi 
nii palju raha olla. 

— Mina kurjategija?... Siis oli Ivan Pavlov ka 
kurjategija. 

— Jo ta siis oli. Aga miks ta vanad saapad siis 
sinna jäeti? küsis Ants, sest vanade saabaste ,,konfis- 
keerimiseks“ ei paistnud olevat mingit mõistlikku 
põhjust. 

— Miks jäeti? Sellepärast jäeti, et Ivan olla nen- 
dega kurja käind tegemas. 

— Ah kurja? Käis nendega keisert kukutamas? 

— No siis ikka käis. 

— Ah vanade saabastega? 

— Kas peavad's uued olema? küsis Vidrik vastu. 

— Noh, nisukese asja jaoks ikka uued! Siis nii 
nagu pidulikum! 

Vidrik püüdis asjasse selgust tuua ja seletas: 

— Jah, jäljed old lume peal. 

— Lumi oli maas ja keiser istus hange otsas, lõõ- 
pis Ants. 

Vanamees ei pööranud sellele tähelepanu, vaid 

seletas edasi, et otsitud ja mõõdetud jälgi ning siis 
Ivan Pavlovi vanu saapaid, ja kui mõõtmised olid 
olnud toimetatud, visatud vanad saapad saani ja vii- 
dud minema. Ainult kohtu letil näinud vana Ivan 
veel oma saapaid, enne kui teda külmale maale mõis- 
tetud! 

— Või külmale maale? 

— Keisri kukutamise eest läheb veel kaugemale 
kui külmale maale, nii umbes senna, kus eskimo 
taeva äärel särki kuivatab, ütles Vidrik. 


XXVI 


Vabriku pristav 


Vabriku värava lähedal kõnniteil ja väljakuil, kus 
sibava joana voolasid nõgised mehed ning naised, lii- 
kus keegi niisama nõgine ning kehvasti riietatud isik 
ja jagas ohtrasti mingeid pabereid. Kui Ants töökotta 
jõudis, märkas ta inimeste kobaraid, kes innuga 
lugesid noidsamu äsja teel jagatud lehti. Kui ka Ants 
Vasak siia lähenes, vaadati esmalt üle õla, aga kui 
nähti oma meest, pakuti ka sellele. 

Ta haaras lehe, heitis selle mõlemale küljele ahmi- 
vaid pilke ja imetles tihedat ning segast kirja, kuid 
ei saanud mitte sõnagi siit aru. 

— Ei moista! ütles ta tavalise moonutamisega. 
— Pange ümber! 

Kuid kahjuks polnud täna siin ühtki, kes oleks 
suutnud tõlkida. 

Teises grupis tõusis vaidlus, et kas see üldse on 
lendleht, või on see lihtsalt mõni kuulutus, mida ka 
tol ajal mõnel pool oli levitatud. 


170 


— 


— Põle see kellegi lendleht, teati kinnitada. Lend- 
leht on ühele küljele trükitud, aga see on kahele 
küljele. 

— Ikkanii! hüüdis teine. — Põle see kellegi lend- 
leht, see on proklamaatsia! 


— Revolutsionääride proklamaatsia! hüüdis kol- 
mas, mille vastu oli juba raskem vaielda. 


— Kassiis kedagi ei ole, kes oskaks ümber panna? 
küsis Ants Vasak. 


— Miks ei ole! Too aga seia! kostis tugev hääl 
selja tagant. Mehed pöörasid ümber, et imetleda seda 
uhiuut tulitarka, kuid suud jäid ammuli, kui Toomeli 
Villu sirutas laia labakäe meeste õlgade vahelt läbi 
lendlehte haarama. 


— Siin põle kunsti kedagist! kahmas ta lehe ja 
teeskles hoolsat lugemist. 


— Siin on manivest! Nojah, näe siin nurga peal 
on, et proletaarii vseh stran soedinaisjä! Uhe sõnaga: 
paremat tööd ja palka juure! Ja edasi: et kuradi lät- 
lased ja saarlased nöögivad teisi ristiinimesi ja kõigi 
maade töölisi! 


— Ää plära siin! käratas Vasaku Ants täie julguse 
ning õigustatud meelepahaga, kuna kõigile oli selge, 
et Toomel luuletas omast peast. 


— Noh, eks sa loe paremini! heitis ta lehe mitte 
küllalt aupaklikult Vasakule näkku, kes täis kõlbelist 
viha pahandas: 


— Muudku lätlased ja saarlased... Tarvis mõni 
targem mees otsida, võttis ta lehe ja keeras kokku 
ning pistis pintsaku tasku, mis ei jäänud kellelegi 
märkamata, ka mitte härra Gnadebergi ,,silmadele”, 
kes siin luurasid meeleheitliku põnevusega. 

Antsu pintsak lendas ühes huvi äratanud paberi- 
lehega varna otsa, kuhu ta jäi targemat tõlkijat 
ootama. 

Ei möödunud poolt tunnikest, kui Ants Vasaku 
järele ilmus vabriku politseinik, kelle mõõk heerin- 
gana kolksus vastu säärikuid ja pikad valged vurrud 
olid harali nagu elektriga laetud. 


— Vassakk, Vassakk, hüüdis ta eemalt ega lask- 
nud Antsu teha enam ühtki ülearust liigutust, mis 
aitaks teda ,kuriteo“ jälgi või koguni ,,kuritegu“ 
ennast kaotada. 


— Pristavi juure! Skorei! 

Ants, kes oli tutvunud selletaoliste ametiisikutega, 
nähti meelega viivitavat ning tööriistade man nohis- 
tavat, nagu oleks tal aega küll. 


— Pintsak selga! kamandas politseinik. 
Ja siis, nagu eksitusest aru saades: 


— Ei, mitte selga! Mitte selga! Kus on sinu 
pintsak! 

Ants heitis pilgu kapile, kus pintsak rippus, ja 
vastas: 

— Võta sealt! 


Politseinik haaras kulunud riide ja surus kõvasti 
kaenlasse nagu kalli aarde. 


Uürikese aja pärast jõuti pristavi, see on vabriku 
politsei, eesruumi, kus seisti järge oodates vaese patu- 
sena. Viimaks hüüti Ants ette. Pristav heitis talle 
paar altkulmu pilku, mõõtes teda pealaest jalatallani, 
kavatsedes selle mehe kuju jäävalt mällu vajutada. 
Ants seisis üsna hooletult, peagu väljakutsuvalt, määr- 
dinud töömüts uljalt kuklas, lõug ette tõstetud ning 
silmad pilukil. 

— Mis lendlehtede laialilaotamine see on siin vab- 
rikus! kostis hirmus kärgatus. 


Politseinik otsis Antsu pintsaku taskutes ning lei- 
des põuetaskust krabiseva paberi, naksutas kandu 
kokku ja ulatas selle võidurõõmsalt ülemusele: 


— Požaluista, vaše võssokoblagorodije! 


Ülemus laotas paberi enda ette lauale ning mida 
rohkem ta luges, seda pikemaks venis ta nägu. Ooda- 
tud ning igatsetava lendlehe asemel, mis kõlbaks 
maiustusena noile neetud revolutsionääridele parajaks 
köiekeerutamiseks ning tehase administratsioonile asi- 
tõendisena, et Gnadebergi ,,silmad“ ja politseiapa- 
raat ei raiska asjata jumalavilja, ilutses härra pristavi 
laual tema keiserliku majesteedi tõeline manifest 
tema tütre sündimise puhul. 


— Vot, see on suurepäraline! See on tore! pööras 
pristav ,,proklamaatsia” teise külje ja naeratas mahe- 
dasti. Ja siis: 


— Välja, marš! Svolotši! Jalamaid! Mõlemad! 
Oinad! Tema majesteedi manifestide ja igasuguste 
nihilistide-narodnikute ja Marxi jüngrite riigivastaste 
lehenärakate vahel ei oska te vahet teha! Svolotši! 
kirus härra pristav. 


XXVII 
Mis on marksismus? 


— Mul oleks sulle midagi rääkida, ütles Haava- 
kukk Ants Vasakule mõni päev hiljem, kui lugu Ivani 
saabastest ja keisri tütre sündimisest oli juba vanane- 
nud. Haavakuke nägu oli naeru täis ning silmadest 

helkis õnnesära. Sellel mehel pidi olema varuks 
vist midagi paremat kui olid kõik need viimased lood. 


— Kas kohe? küsis Ants. 
— Ikka kohe! Õhtu tule meile! 


Ants ei lasknud seda kaht korda ütelda. Niipea 
kui ta värvised, haisvad tööriided oli ült visanud ja 
silmnäole puhast vett ladistanud ning puhtamad hil- 
bud selga pannud, võttis ta suuna Haavakuke poole, 
kelle puhas ja koristatud eluruum oli teda alati meeli- 
tanud. Lauas istus priske, ümmarguse näoga, kollakate 
juuste ja sinisilmadega naisterahvas, keda tutvustati 
Haavakuke naisena, aga mitte proua Haavakukena, 
vaid Hilda Kruuspannina. 

Muidugi, Ants oli juba ammu kuulnud ,,armukese 
elamisest“ ja oli sellisele abielule suhtunud kuidagi 
põlastavalt. Kuid kui ta nägi siin seda hoolitsust, 
ladusat kooselu ning teineteise tähelepanemist, siis 
muutis ta varsti oma ,iganend vaateid", nagu ta ütles. 
Haavakukk viipas peaga ja Hilda lahkus teise niisama 
puhtasse ruumi ja sulges ukse enda järel. Nüüd tõm- 
bas Haavakukk mingi paberi põuest, mis väikeseks oli 
kokku valtsitud ja tugevasti krimpsutatud. 

— Kas jälle? 

— Kuidas jälle? 

— Noh, et mõni manifest? 

Ants jutustas taas mõningaid uusi üksikasju oma 
viimastest seiklustest ja kirus: 

— Vat, see on, kui meiesugused ei mõista lugeda. 
Kui oskad lugeda, ega siis kõiki prahti tasku ei aja. 

Haavakukk tegi sellest Antsule meeldiva järelduse: 

— Sellepärast ongi tarviline igale rahvale kirju- 
tada tema emakeeles ja neid õpetada nende ema- 
keeles. 

Siis tõi Haavakukk raamaturiiulist ajalehe ja 
küsitles: 


— Kas viimaseid uudiseid oled lugend? 
Muidugi polnud Ants jõudnud sammu pidada vii- 


maste uudistega ja ta võttis värske sõnumitooja suure 
uudishimuga. 


— Vandeseltslased on meie Eestimaale otsaga 
jõudnud. Ning edasi: 

— Nagu Kõrgeaulik politseipristav, kes töötab 
salajaste asjade kallal, meile lahkeste teada on and- 
nud, on meie maal avaliku ette tulnud üks kardetav 
vandeselts. Südidel salajaste asjade uurijatel võimu- 
del on korda läinud kinni tabada päris õnnekohe kaks 
kurjategijat, kellede käest on tahetud ära võtta mõned 
kahtlased pakikesed, kus võisid olla kas lindlehed, ti- 
nament või mõned muud plahvatuse ained. Aga kur- 
jategijad on hakkanud vastu ja niisuguse jõledusega 
saanud hakkama, et on ühele agarale kinnivõtjale löö- 
nud mingisuguse kõva riistaga otse keskpaika pealage 
nõnda et see on pidanud oma meelemärkuse kaotama 
ja siis Härjapea jõkke kukkuma või tõugatud saama, 
mis muidugi teada, paistab tõetruuim olema. Uks kur- 
jategija on õnneks oma kummikalossi ära kautanud, 
sest ilm oli väga sopane ja vihmane olnud ja kalossi 
ninast oli leitud üks seitungi tükk, kus leitud selle 
mehe adress, mis näitab kui hea asi ja kasulik on see 
ajaleht mõnigi kord ja kus elab inimene, kes on korda 
saatnud väga paha loo. Kurjategijate nimed on es- 
teks hoitud saladuse varjul, aga hiljem antakse rah- 
vale teada, et nende eest võiks hoida. Politseihär- 
ra arvab, et siin meie maal peab olema üks väga osav 
kurjategijate peamees, kes on oma pesast aegsasti 
välja lindanud. 

Ja lõpuks ,toimenduse“ poolt nii palju: 

— Meie niisuguste asjade külges oma puhtaid käsi 
ei reosta, kuna meie võitlus käib seaduse ja truuduse 
piiride ulatuses ja kasvatame oma lapsi ja inimesi us- 
tavuses jumalale ja keisrile, kes ise oma heast mee- 
lest ja tahtmisest astub ülekohtu vastu... 

Ants Vasakul oli raske orienteeruda, kes võivad 
need hirmsad kurjategijad olla, kes miski kõva riis- 
taga lõid kinnivõtjale keset pealage ja jätsid kalossi 
porri, mille ninast leiti ajalehetükk aadressiga! Ega 
Kamps? Aga ometigi vist Kamps, sest Kampsi kalos- 
side peale oldi ju väga maiad! 

— Ja mis nad siis tahavad, need kurjategijad? kü- 
sis Ants. 

— Ikka kubernerisi ja muid tähtsaid mehi, vastas 
Haavakukk. 

— Ja veel? 

— Mis seal ikka veel. 

— Noh, vabatriiki või? 

— Vist sedagi, kui saab. 

Ants jäi mõttesse. Talle meenus Aleksandri kõne- 
lus vabariigist ja kinnitusest, et ta jääks ikka ,,antiza- 
ristic“, mille tähendust ta tookord ei mõistnud, aga 
mis talle siiski pikkamisi oli selgunud. 

— Kui vabatriiki, siis on sellest meile ka midagi 
kasu, ütles ta arglikult. 

— Ikka kasukest ka... Aga siin on agasi sees! 
lausus Haavakukk ja silus uuesti taskust võetud lend- 
lehte. Ta laotas selle ettevaatlikult lauale ja kutsus 
Ants Vasaku lähemale. Nähtavasti oli Haavakukel 
oma vabariigi plaan! 

Lendleht oli venekeelne, põranda-alustes tingimus- 
tes võrdlemisi selge kirjaga ning loetavalt trükitud. 
Seda levitati kohalikes tehastes. Ta polnud kaotanud 
oma akuutsust hoolimata kõrgest east, sest ta sisu oli 

rohkem teoreetiline ning seega vastupidav. Nõnda 
arvas Haavakukk. 

— Jälle võeras keeles, hüüatas Ants, kui ta lend- 
lehte lähemalt silmitses. — Milla kord niikaugele jõu- 
takse, et oma keeles midagi niisugust võidakse välja 
anda. 

— Oot, oot, ma panen sulle ümber, oldi lahkesti 
vastu tulemas ning tõlkimine algas: 


— Et — meie oleme nõupidamisele juba mõne aja 
eest kokku tulnud ja otsustanud asutada Venemaa sot- 
siaal-demokraatlise partei, nagu seda on teinud Karl 
Marxi eestvõttel ja juhtimisel lääne-euroopa prole- 
taarlased! Et — me ei saa nõus olla kõiksugu narod- 
nikute ja teistega, kelle teooria ja teod on valed ega 
vasta proleta-ta-tariaadi, noh, kuda ütelda, intressi- 
dele, või nõudmistele. Nemad ei usu kapitalismuse 
arenemist Venemaal — ja muidugi siis ka meie maal 
— lisas Haavakukk. Ühes sellega ei usu nemad pro- 
letariaadi elujõusse, arenemisesse ega võitlusesse. 
Nemad loodavad isiklise terrorismusega sihile jõuda, 
millega sotsiaal-demokraatlastel põle ühtki pistmist, 
laskis Haavakukk tõlkel vabalt areneda. — Proletaar- 
laste võitlus on nisuke, et peab looma masselised par- 
teid ja ametiühisused, kellega meil Venemaa töölistel 
tuleb nüüd pihta hakata ühes kõigi maade proletaar- 
lastega, lõpetas Haavakukk. i 

— See on, jah, tore küll, ütles Ants, — aga ei saa 
suurt aru veel. 

Kui Haavakukk veelgi püüdis selgitada ,,marksis- 
muse“ põhimõtteid, ekspluateerimist ja proletariaadi 
tekkimislugusid, siis ei jäänud Antsule muud kui üsna 
vaikida. Nii nagu ta omal ajal oli vaikides kuulanud 
Aleksander Vasaku ülistusi ,ripablikule“ ja ,,junaitid 
steitsile”. 

Kui Haavakukk väitis, et ,,kapitalismus“ olevat 


vastaolemiste kütkes“, millest tal pole pääsu muidu 
kui revolutsiooniga, mida tegevat proletariaat, kes 
kasvab sellesama ,,kapitalismuse“ üsas, siis Ants kü- 
sis, mis see on. 

Kui Haavakukk seletas, et ,kapitalismuses“ on pa- 
ratamatu ,,ekspluataatsia“, siis Ants küsis jälle, mis 
see on. Nagu Hoerschelmann oli küsinud leeris. 


— Ahnii! Sotsiaal-dimukraadid on siis täitsa me- 
hed küll, kui nad niiviisi seletavad, möönis Ants vii- 
maks. — Aga mul on üks sugulane, Aleksander, see 
on kõik maailma läbi koland ja see ütleb, et vat Rus- 
soo ja Miraboo, või kuda nende nimed on, need olevat 
olnud alles mehed. 


Nüüd ei mõistnud Haavakukk vastata, ta polnud 
neid lugenud. Ta heitis vaid käega: 


— Tühi puru! Tean küll, Prantsusmaal olid. Aga 
rikkad! Samuti ekspluataatsiat tahavad. Aga Marx 
ja Engels on ekspluataatsia vasta. 


— Ega minagi tea, vabandas Ants, — aga tema jah, 
see Aleksander, kes merd sõit ja kõiki maailma asju 
oma silmaga näind, ütles, et veudalismus on tüliks ka- 
pitalismusele. Ja et Venemaal ja meil olla ka veu- 
dalismus. Et vabatriiki on vaja, siis tõusevad suured 
majad, nagu Ameerikas... Ja kui Kamps kinni võeti, 
siis oli hirmu täis ja kiitis Kampsi... Ise laskis jalga... 
Lehes on ju ka, et peamees lindas pesast välja. Ih, ih, 
hii! kõhistas Ants naeru. 

— Kodanikud, ütles Haavakukk põlastavalt, mis 
pidi tähendama — kodanlased. Ning siis, vaimustatud 
oma ideest, hakkas ta propageerima: 


— Hävitavad selle kapitalismuse ainult masselised 
parteid ja ametiühisused. Ja vat nüüd luuakse ka siin 

sotsiaal-demokraatline partei! Tingimata! See on 
kohe kindel! Ja igas vabrikus peavad sellega ühi- 
nema! kinnitas Haavakukk. 

— Uhinevad! Meil küll veel mitte. 

— Miks? küsis Haavakukk kärsitult. 


— Väga lihtsalt. Meil kaklevad alles külapoiste 
moodi ja viskavad üksteise jalgratta kodaraid sisse. 
Mis nemad hoolivad niisugusest asjast! 


— Pole viga! Küll hakkavad kaklema meistrite ja 
vabrikantidega — ja vat siis on külapoiste laadakake- 
lused muutund,.. tead, Marx ütleb, et... Sa jõllitad! 
Jälle uudis! 


XXVIII 
y 
Roobu seltsimaja 

Ants Vasak luges oma kogunenud rahatagavaru 
ning leidis, et need olid äärmiselt kasinad. Suurest 
kokkuhoiust hoolimata võis sellest jätkuda vaid paa- 
rikuiste mustapäevade kuludeks. Vajadus tekkis aga 
uue korteri järele, sest naitumise plaanid muutusid 
üha kindlamaks ning ühenduses sellega muud mured 
suuremaks. Pikema otsiskelu järele leiti viimaks oma- 
ette korterike kuskil aguli puumajakeses, sest linna 
kiviossa tungimine polnud vabrikutöölisele jõukohane 
ega tulnud kõnessegi. Agulimajakeses puudusid mu- 
gavused. Kuid siiski oli siin hulga hubasem poiss- 
meeste korterist ning tulevane nainegi rõõmustab kind- 
lasti, kui ta maa suitsuse köögi ja rehetare vahetab 
kivipõrandaga koridori vastu, kus toimub kaminas 
keetmine ja panniraudade järele järje ootamine. Pole 
ju vaja talvel sügava lumega kaevule minna looma- 

dele kaelkookudega vett tooma, siin võta 1nannerg 
kätte ja kõnni mööda siledaid tänavaid mõne pumba- 
kaevu juure! Ja tubagi! Ju seegi parem on Neeme 
plikadekambrist oma puhtate tapetitega ja kollaseks 
võõbatud põrandaga. Uude korterisse kolis Ants ni- 
gela poissmehekoiku, millele ta aeg-ajalt jaoti kavat- 
ses lisa hankida. Esmajärjes muretses ta vanakraami- 
turult toidukapi, pesukausi, riidenagi, põrandaharja, 
mis polnud küll miski mööbel veel, aga mis juba kehva 
kukrut hakkas kergendama. Muide, pesaasutamine 
tundus naljakana. Kuid tõsiselt tuli siin talitada nagu 
linnuke kevadel, kõrs nokas, pesa äärel. 

Ainult maalt hakkas jälle huvitavaid uudiseid tule- 
ma. Nimelt olid Roobu mehed, muidugi Kustasega ees- 
otsas, ette võtnud uue ja uhke ürituse. Nad olid maan- 
tee kaldale hakanud kahekordset kivihoonet püstitama, 
millest pidi saama mitte rohkem ega vähem kui seltsi- 
maja, mis kogu kihelkonnas oleks ainulaadne. Tei- 
sed talunikud vangutasid pead: Roobu võib endale seda 
toredust lubada, temale jookseb rahva raha kokku. 
Eks see kauplus, sepapada, villakraasimine ja pagari- 
äri midagi ikka sisse too ja küllap see seltsimajagi sel- 
leks on mõeldud. Ärksamad ja haritumad rõõmusta- 
sid puht kultuuritsemise ja lõbutsemise mõttes, sest 
polnudki mugavat kohakest, kus ka sagedamini võiks 
simmanit pidada. Vaesemad arvasid, et Roobu Kus- 
tase seltsimajasse nemad küll ei passi. Eriti jonnakad 
olid Koliküla poisid. Nemad lõid rusikaga vastu rindu, 
et nemad juba Roobu kiriku ei lähe, kuna nende mu- 
hud olid veel värskelt meeles. Roobu Kustas ise aga 
käis nüüd hoopis iseteadvamalt, pea püsti ja rind ees. 
Mees oli koguni ajalehe tellinud ja muid kultuurilisi 
harrastusi üritanud, kolme isamaa-kõnet uurinud ja 
muidu äratust hankinud mõningate meestega läbi 
käies ning siit siis tulnudki mõttele, seltsimaja püsti- 

tada rahvale kooskäimiseks.” Talust see maja kuigi 
kaugele ei pidanud tulema, õunapuuaiast vahest paar- 
sada meetrit eemal, ja veskitiivad vehklesid just siin- 
samas. Kustas pidi selle oivalise talu pärima, teine 
vend Aleksander veel oivalisema äri — Roobu poe, 
kolmas, Jaan, oli pandud villakraasimise ja veski 
peale. Raha pidid saama plikad. Raha kindlat sum- 
mat ei teadnud isegi Saula Mai ega Kurena Maali pä- 
ris kindlasti, aga hästi informeeritud allikaist kuuldus, 
et seda olevat vähemalt kümme tuhat kuldrubla. 
Kühvliga pidavat mitu päeva tõsta saama ühest hun- 
nikust teise! Kustas oli vendadest suurim, turjakaim, 
valgevereline, aga ühtlasi ka nupukam, nõnda et ta 
juhina lõi läbi nii füüsilisel kui vaimsel alal teiste 
omasuguste hulgas. 

Seltsimaja hakati kevadel ehitama ja nüüd oli ta 
varsti valmis, aknaruudud läikisid rõõmsasti õhtupäi- 
keses, valged korstnad paistsid kilomeetrite kaugusele 
ning punasest kivist katus' punetas nagu verelaik. 
Hoone oli suurtest lõhutud raudkividest, mis Roobu 
oma põllupinnast kaevatud ja kiviaedadest lammuta- 
tud. Igatahes vallamaja ning isegi uus koolimaja 
lasksid häbenedes pea longu Roobu uue hoone ees 
Ruumid olid avarad. Saalis võidi koosolekuid pidada, 
etendusi lavastada, lauluharjutusi korraldada, kõrval- 
ruumes istusid seltside juhatused, ning ette oli nähtud 
isegi üks üsna kõrvaline kambrike, kust tuli välja ei 
» paistnud. Siin kavatses Kustas vahel segamata mõt- 
teid mõlgutada ja mõningaid külalisi vastu võtta. 
Kõik läks kõige paremini. Ainult rikkus Roobu meeste 
ülevat meeleolu kurb sündmus isaga. Vana Roobu oli 
tulnud kipsikoormaga linnast, koorma otsas aga tu- 
kastama jäänud, hobune läinud teelt kõrvale, vedanud 
vankri kivi otsa ja koorma kummuli. Nõnda oli vana- 
mees jäänud kipsikoti ja muu kauba alla, kuni läm- 

buski. See oli kurb ja räägiti seda kõikjal — rikaste 
ja vaeste hulgas. Kuid leinata ei võidud kaua. Uued 
sündmused saabusid ning ümbruskonna meeli valdas 
uue seltsimaja avamine Roobul. Uus seltsimaja oli 
kujunemas ühendavaks lüliks siinse rahva vahel, noo- 
red ja vanad olid tulnud Roobu ,,kultuura tempelt”, 
nagu mõned nimetasid, imetlema, isegi mõned Koli- 
küla inimesed olid tulnud, esialgsest tõrkumisest hoo- 
limata, avaaktusest osa võtma. 

— Kus on õpetaja? Kus see Ärselmann sis on, kis 
õnnistab, uudistati, sest tavaliselt ei toimunud ju ühegi 
avaliku hoone avamine ilma vaimuliku talituseta ning 
taevase õnnistuseta. 

— Kihelkonda põle kahte Pariisi pordumaja tar- 
vis, aitab ühest seal Jõe mäe all, ütles Kustas. 

See oli lause, mis äratas määratut tähelepanu 
ning mitmesugust hinnangut ja andis kõige mitmeke- 
sisemat kõneainet igasugustes kihtides küll poolt, küll 
vastu. 

Aegamööda hõlmas Roobu seltsimaja kaugemaidki 
nurki ning Neeme tüdrukudki olid siin sagedasi küla- 
lisi, mis Kadakasauna Antsule ei jäänud teadmatuks. 
Ants oli oma uues lagedas toas ihuüksi ning nii mõ- 
nigi kord teinud kokkuvõtteid elamustest, mis tal vii- 
masel ajal olid olnud. Need olid rikastanud ta sise- 
maailma ning ta oli hakanud hindama Roobugi püüd- 
lusi eri seisukohast. Roobul oli Antsu sulasena ko- 
heldud kehvasti. Roobu perenaine oli liha või muud 
paremat andnud ikka jaopärast. 

— Ants, säh! 

— Aitäh! 

Siis tüdrukule: 

— Mari, säh! 

— Aitäh! 

Ja nõnda kuni karjapoisini. Olgugi et siin söödi 

kogu perega ühes lauas, aga peremehel-perenaisel 
puudus enamasti söögiisu. 

See meenus Antsule siin agulimajakeses ning teda 
hakkas vaevama mõte, kas vahest Leenagi ei naka- 
tata uute mõtetega, mis viiksid ta Antsust eemale. Ta 
otsis laekast roostetava sule, tõi poest kirjapaberit ja 
ilma pikemata kirjutas: 


— armas Lena. nagu ma ollen kulnut et 
te pool on nüit lõpusat päävad nagu seal Ro- 
pul on saant sur selsimaia vallmis mis tõm- 
mab kooku kõik suret ja veikeset ja pastori- 
härra Ärselmann teeb ka nisugest tükka, sis 
ma mõtlen, et sina peaksit kohe lina tulema 
mis me, sinna kirigu ikka lähme, elame ni- 
samma,,; 

Paliu nisukesi heasi kallistusi 

Hans 


Sain kortle ka juba, kollm rubla üir ja 
mööplid olen muretsend nagu jõudu on. Vab- 
rikus käin ikka tööl ja teeme ta varsti valmis 
ka, siis hakan värkstuas käima seal saap ehkk 
paramad palga siis elame illuste — nojahh 
Lena 

Hans., musi ka!, 

Aadress pandi: 

Tallinna maa, Lena Neitorhv, Jõe kihelkonda, Kuie 
valt, Koli külasse, Neeme peresse, Lena Neitorhvi 
kätte. 

Kui nii üksikasjaline aadress, siis oli raske uskuda, 
et see sihtkohta ei saabu. Kiri visati muidugi ühes 
teistega Kuie vallamaja vahimehe tuppa tisleripingile, 
kus ta vedeles mõningaid päevi ning kus teda uuriti ja 
imetleti kõigi posti järel käijate poolt ning katsuti, kas 
on ka hästi kleebitud. 

XXIX 
Kirja mõju 


Viimaks ometi oli kirjake võõraste inimeste poolt 
Koliküla poodi toimetatud, kus siis ka siinsed uudis- 
himulised seda olid imetlenud, kuni see lõpuks ometi 
Neemelegi jõudis. Neemel valmistas see üldise kihina- 
-kahina. Sellest olid huvitatud nii noored kui vanad. 

— Vist on Ansul pulmad, hõiskas Miina. 

— Ehk ongi aige, hüüatas Maali, — viimaks Tibu 
Tõnu laulud lähvad täide! k 

— Lükati talasitelt alla, nagu suarlane! 

— Mis suarlane? põrutas ema. 

— Noh, ta ise jo reakis siin! So vanainimese pea 
ei mäleta enam kedagi! trotsis tütar. 

— Äe! Kuula nüid! Talasitelt alla! Tahab teatada, 
et kõik lähäb inimsel easte! Ja mõtle, kui ilus on, kui 
inime teatab kirjaga. Ega põle nisuke, nagu mõni 
mühakas, ei oska ega viitsi sulge kätte võtta, kostis 
ema. 

See tõstatas Leenagi meeleolu, kes oli kirja peit- 
nud põue ja tegi oma tööd edasi. 

Kui isa, vana Neeme Aadu, kuulis kirjalugu, lau- 
sus see pahaselt: 

— Mõni mehe temp, va kirjadega mängima, peab 
õige tuli takkus olema...» 

Ema ei nõustunud selle väitega. 

— Ei me tea uuema aa inimeste asjadest ega tegu- 
dest enam kedagi, me ei osand kirjutada ega üks- 
teesele paramat sõna ütelda... 

— Jah, see ütleb sulle paramat, porises aga taat, 
sest kuigi ta mõningas tuhinas näis pooldavat Kadaka- 
sauna kummkinga, trotsis ta jälle parajal hetkel selle 
kui mittepõlluharija vastu. 

Vokimürin mattis ta porramise ning vanamees 
lahkus ülejala astudes toast, siirdudes haopinu ette, 
kus ta kirvega hakkas äkkepulki teritama, neid talveks 
kuivama ladudes lauda räästa alla. 

Niipea kui Leena mahti sai, avas ta värisevi käsi 
kirja, mille ta kindlasti teadis olevat Antsu oma. Kuid 
mis siis Antsu sundis kirjutama, see ärritas teda. 

Ta luges ja veeris hulga aega seda omapärast 
kirjaviisi, ja kui ta jõudis selleni, kus nõuti kohest 
linnatulemist ja ,,mis me, sinna kirigu ikka lähme, 
elame nisamma“, siis ehmatas ta ja muutus näost 
kaameks nagu lubjatud kambrisein. 

— Jumal, mis sellele pähe on löönd, laskis ta 
kirja käest langeda, — kis sis seda äbi ja kisa jõuab 
jälle ää kanda! 

Kuid ta katsus lugeda veel, ehk annab see kuidagi 
teisiti mõista, ehk on ses midagi selgitavat, pehmenda- 
vat. Enne polnud ta tähele pannud, et ,,pastorihärra 
Ärselmann teeb ka nisugest tükka, sis ma mõtlen...” 
See pehmendaski selle kutse liigset teravust, sest nii- 
sama elamine polnud siis enam Antsu enda algatus, 
vaid pastorihärra rumalad tükid olid teda selleks sun- 
dimas. Kuid Leena ei suutnud kuidagi harjuda mõt- 
tega, et tema peaks minema mehe juure ja hakkama 
temaga elama laulatamata, elama va armukest, mille 
vastu häälestatud oldi Neemel alati, mida oli naer- 
dud, pilgatud ja kõigiti halvustatud. Veel enam, seda 
polnud pilgatud ja halvustatud mitte üksnes Neemel, 
kogu maa rahvale oli sisendatud küll kantslist püha 
Hoerschelmanni suu läbi, küll koolis koolmeistrite suu 
läbi, kes samuti olid von Hoerschelmanni kontrolli all, 
et kõik needsinatsed porduelu elajad on hirmsa põrgu- 
tule väärt ja neid heidetakse ühes röövlite, varaste ja 
valerahategijatega kõige palavamasse paika, kus on 
ulumine ja hammaste kiristamine. 

Kui ema ja teised õed Leenat nägid, siis loeti tema 
silmist muret, tuska ja kartust. 

— Noh, mis ta kirjutab? küsis ema. Leena ei vas- 
tanud kohe, vaid laskis pea longu ja õmbles sõnalau- 
sumata uut triibulist alusseelikut. 


— Näha kohe, et kedagi alba vist, kahtles ema. 

— Peab's kohe paha olema, kui inime kirjutab? 
— Kirjutab, et võtt uue kortle, kolm rubla maksab üiri 
ja toreda mööble muretsend juba, nõnna et paha põle 
küll kedagi. 


— Nõnna neh, nõustus ema, — kui inimesel nisuke 
asi ees, eks siis pea kortle ja mööble eest mudugi 
oolitsema. 

Kui vana Neeme ise Leenat nägi, mõõtis ta teda 
pealaest jalatallani ja ühmas: 

— Mis see tidruk nõnna mossis on? 

— Mis ta peab sis na irnuma. Ega põle mõni 
ambairv, kui nisuke asi ees. Nää, Ants võtt kortle ja 
ost suure toreda mööble! 


— Või mööble? ühmas vanamees, kellel puudus 
usk Antsu võimetesse. 

— Ots jõund juba linna kua! lausus Leena. 

— Ah ots või? 

— Nojah, et õpetaja. 

— Ah Ärselmann või? 

— Nojah Ärselmann. 

— Ah see või? 

— Nojah, et teha tea mis tükka ja kis senna sis 
võib minna, või tahabki minna. 

— Ah sis Ants ei tahagi laalatama minna? 

— Josis vist küll. 

— Sina jumal! Ega sis sellepärast või kirikud ää 
põlata, kui Roobu Kustas nisukest kõminad kõmistab. 
Kas ongi tõsi! 

— Jotasis ikka on, kui kõik reagivad, ütles Leena. 

— Misuksed kõik? põrutas isa, kes seda juttu oli 
lõukal istudes ja piipu popsides pealt kuulanud. 
— Roobud, Kadakasaana Vassakud! Need mõned rea- 
kijad! Nende jutt on nagu koera ... singa-songa, ja 
tõuseb tuul, põle enam aisugi! 

— Jah, sinu jutt on jutt? ei lasknud ema end häi- 
rida. 

Kui Neeme vana nägi, et tema põrutusel pole enam 
endist mõju, tõmbus ta tagasi, istus sängi äärele ja tar- 
gutas endamisi: 

— See on ju piibleski, et enne viimset pääva tõõ- 
sevad valeprohvetid ja üiavad ennast Messiaks, 
aga sealsamas on üteldud, et nende viljast pead sa neid 
tundma. Ja üks nisuke on Roobu Kustas. Selle lõua- 
pärad jo paigal ei seesa. Nüid ehitas veel kiriku, et 


valeõpetust kantslest kuulutada... Kirik on temal 
pordumaja! Aga mis on sis Roobu selsimaja, küsin 
mina. Naerumaja!... Viimane kord olgu, et me pli- 


kad senna oma jala tõstavad! 

— Noh, aga kui Ärselmann on nisukesi tükka 
teind, söandas Leena ütelda. 

— Kis seda on näind? 

Kõik vaikisid. Leena silmad läksid niiskeks ning 
kui ta põlle silmade ette tõstis, kuuldus ta üha sage- 
damaks muutuvat nooskumist. 

— Mina senna kiriku ei julge minna, ulus Leena. 
— Ants ütleb kua, et tema senna ei lähä! 

Emal polnud muud kui ahastada: 

— Sina jumal küll! Või laps ei lähä änam kiriku! 

Ta pani oma pahklikud ning jooksvahaigusest 
muhklikud käed risti punnis kõhule. 

Politsei-urjadnikust hirmutatud ja kõiki võimu- 
kandjaid ning mõisasaksu kummardav talupoeg, kes 
oli väljas arg ja kohmetu, kuid siiski jonnakas ja kan- 

gekaelne, muutus oma perekonnas sageli märatsevaks 
türanniks: 

— Nojah, eks ma üteld kohe, ulgustest mõnda 
meest või kedagi. Nendega põle muud kui võta kai- 
gas ja aa verst muad majast eemale. Niisugust las- 
takse ristiinimeste ulka. 

Ning siis tulid ähvardused: pulmade ettevalmistu- 
sed pidid lõppema, seatapmine edasi lükatama, linna- 
sed likku panemata jäetama ja piirukiskumine rehetoa 
seina valgendamiseks katkestatama. 

— Ää sa isa's ikka nii kohe, noomis «ema, kuna 
Leenal veeresid pisarad vahetpidamata. Ning nüüd, 
et vanameest lepitada: 

— Õpetaja ütles ju ise reastlest, et möirgaja lõu- 
koer käib mäda muailma ringi ja vuatab, keda suaks 
ära neelata. Jo see möirgaja sis Roobu Kustas on, 
lausus ema. 

Vanamees vaikis ja vahtis nurka, kus peale luua, 
ahjuhargi ja vanade pastlate polnud midagi märgata. 
Siis laskis ta silmad mööda seinu kilada, kus praegu 
isegi lutikat polnud jooksmas, sest need häbelikud 
loomakesed pelgasid päevavalgust, et öösel seda no- 
bedamini jalgadele tuld anda, endid laest alla kuku- 
tada ja suuvärgile voli lubada. 

— Ühe Roobu pärast peavad inimesed, terve ki- 
helkond, kogu rahvas vist paganaks jääma! Inimesed 
peavad vist ooraelu akkama elama. Peavad surnud 
matmata, lapsed ristimata jätma. Peavad vist Jehoova 
ära salgama ja Roobu kuldvasikast minema kummar- 
dama! 

Seda mõtet pidi ema küll toetama. Roobu kuld- 
vasikat ei tahtnud temagi teenida. Sedamööda ütles 
ta täie tõsidusega: 

— Apostel Paulus ütleb: jumala meelest on jõle, 
kui inimeselapsed elavad ooraelu. Ja Mooses kässib 

neid linnaväravate taha viia ja kividega surnuks vi- 
sata. 

Leena oli juba nutma aetud. Siht nähti olevat saa- 
vutatud. 

— Mis sa töinad! tõreles isa teeseldes. — Nagu 
tita! Ei suada nisuksest jägu! Loe kiri ette! 

Kui aga Leena ei taltunud ja ema teadis, et kirja 
lugemine pole lihtne, nagu ta Leena käitumisest arvas 
võivat järeldada, ütles ta: 

— Mista sest ette loeb! Jo seal sis see oli, mis ta 
juba ütles. 

— Ulguksed, muud ühti! Põlluarijale nää minna! 
Või va armukest veel elama! Ega seda ole! 

Nüüd katsus ema tütrele selgeks teha, mida ta 
peaks Antsule vastama. Leena peaks Antsule kirju- 
tama, et jutud kirikuõpetaja ebamoraalsest käitumisest 
on valed, et Ärselmann on ise seda kantslist ütelnud. 
Ja see olevat kõige olulisem, et isa on väga vihane 
ning pahandatud, ei nuuma enam siga, ei pane linna- 
seid likku ega luba Leenat ,ülepea kottu ää minna“. 
— Nõnda olid juhtnöörid antud ja vaesel tüdrukul ei 
jäänud muud üle kui eeskirjadele alistuda. Kuid kuidas 
seda teha. Sulg on niisama roostetanud nagu Ant- 
sulgi, tindipott kärbseid täis, sest kork on pealt unus- 
tatud ning rumalad loomakesed musta ning määriva 
enesetapmise paiga valinud. 

Nooremad õed arutasid juba kooris: 

— Leena on va armuke! 

— Ega Leena üksi ole. 

— Kis sis veel? küsis Miina. 

— Eks kummking kua! vastas Mari. 

— Ih,ih, hii! Va armukesed! Ih, ih, hii. 

Nõksu Juhanil oli juba päevakajaline vemmalvärss 
valmis ning see kõlas poiste suus. 

Leena oli kõigest sellest madinast nõnda hirmuta- 

tud, et ei julgenud enam inimeste näole ilmuda. Tal 
polnud enam vendagi kodu, kes vahel juhtus teda 
kaitsmagi, kui juba liiale mindi. Vend Aadu oli sol- 
datiks võetud ja taha Poolamaa põhja“ saadetud, kus 
ei lepitud vähema kui viie pika aastaga. Kuid mis oli 
viis aastat võrreldes vanaaegse kahekümne viie aas- 
taga. Mõisnik andis mehe kroonule. Tuli lootuski 
matta, et sealt veel tagasi tullakse. Kivistiku sauna 
Anu mees oli siiski nii suur sangar olnud, et oli tagasi 
tulnud, aga siis Anule roosi ehmatanud, kui oma 
rauganäo oli ukse vahelt sisse pistnud, — nõnda muu- 
tunud, habetunud, kortsunud ja vananenud olnud see 
isamaa ja keisri ning usu eest võitleja! See oli aga ai- 
nuke juhtum kogu ümbruses ja sellest jutustati põlvest 
põlve. 


XXX 
Tibu Tõnu uued kavad 


Tibu Tõnule avanes väljavaateid Neeme Leena nai- 
miseks. 

Tal oli sellest nii hea meel, et oli hagu raiudes kii- 
niga põlve löönud. Nõksu Juhani lorilaule ta enam ei 
tahtnud pähe õppida, sest need pidid Leena ära pa- 
handama, kelle soosingut ta lootis võita. Neeme isaga 
ei suutnud ta enam kokku leppida, sest selle oli Tibu 
vihastanud oma ,,äraandmisega“. Tibu kavatses Nee- 
me Leenat uute olukordade tekkides, mis Tibule pol- 
nud muidugi teadmata, kuidagi kohata. Aga kuidas, 
see oli esialgu küsimus. Neeme plikadekambri akna 
taha ei söandanud ta minna. Polnud tal seegi tead- 
mata, et Neeme tüdrukud käivad Roobu Kustase uues 
kirikus. Seal lootis ta Neeme Leenat kõnetada, võib- 


190 


-olla andekski paluda. Kuid Neeme Leena oli hakanud 
Roobule selga pöörama, sest just kui noaga oli süda- 
messe torganud see Antsu märkus — et ,,te pool on 
nüit lõpusat päävad, nagu seal Ropul on saant sur 
selsimaia vallmis“. Et — mis ta mõtleb! Küll olid 
seal aga nüüd nooremad Neeme tüdrukud — Liisi, 
Maali, Mari — pühapäeviti lauluproovil ja näidendite 
harjutustel. Nendega tuli Tibu nii mõnigi õhtu koju. 

— Ma akkan kua linna minema, ütles Tibu. 

— Mis sa senna lähäd? küsis Maali. 

— Kui kõik lähvad. 

— Kus sa sis koha jätad? 

— Eks neid tibusi ole kodu veel küll. 

Tüdrukud naersid ja jõudsid otsusele, et Tõnu po- 
legi nii rumal. 

— Lähäd vabriku? 

— Puhtam ja kergem! 

— Puhtam ja kergem, aga vabriku ma ei lähä. 

— Miks sa's senna ei lähä? 

— Seal peenemad mehed, kummkingadega ja tär- 
geldatud kraedega. 

Tüdrukud itsitasid. 

— Ma mõtlesin kärnalipoisiks minna, ütles Tõnu 

— Ah, akkad kärnaliks? 

— Kits kärnaliks! 

— lh,ih, hii! 

— Õpid kunstkärnaliks ja võtad linnas triipoone! 

— Seda võib ju kua! venitas Tõnu ja ajas uhkel- 
dades pea selga. 

— Et — siis võtad linnapreili prouaks! 

— lh,ih, hii! 

— Kärnaliproua magab pea lillepottis, ih, ih, hii! 
naerdi ja lõõbiti kuni Neeme õueväravani, kust joosti 
kilgates sisse, Tõnule hüvasti ütlemata. 

Plikadekambris oli nüüd arutamist ja naermist. 
Kõigepealt teatati Leenale suure uudisena, et Tibu 
Tõnu läheb linna aednikuks, võtab lilleäri, triiphoo- 
ned, taimelavad ja kapsaaiad — kõik linna haljamad 
kohad ja küntud maad — ja hakkab vabriku kumm- 
kingadele ja tärgeldatud kraedele kapsaid, kartuleid ja 
murulauku kasvatama! 

— Ja keda ta lubas veel naeseks võtta? 

— Neeme Malle! ütles Leena kähku, just kui aima- 
tes, kuhu sihivad lõõpivad nooremad õed. 

— Ei, Neeme Leena pidi magama jalad kurgitün- 
nis ja pea lillepottis! 

— Jah, kole rikkaks pidi minema! 

Nõnda lõbus ja lärmikas oli. 

— Kuule, kuule, müksas Neeme vana naise roie- 
tesse, kes samuti oli kuulatanud tütarde naeru, kuid 
teeselnud magajat. 

— Kuule, mine vuata, mis need plikad irnuvad! 

— Ah, mine ikka, irnuvad! 

— Kuule, hüüdis ta jälle naist. 

— Kuule, mis sa nii kangeste magad? 

— Vana inime, eks sa nää rahu olla! Mis sa ühte- 
puhku tõmmad. 

— Keda ma rahu olen! pahandas vana, — ma taht- 
sin sulle sellest Kadakasaana kangest Ansust ja nende 
vahmiilist reakida. 

— Noh? uudistas ema. 

— Seda ütles korra Vainusaana Jõrigl t poe juures, 
et — jumalad põle pollagi, et — terved muailma juhib 
loodus ja inimese mõistus, et — muakera on ümmar- 
gune ja mitu musta tuhat uastad vana... et — põle jo 
kirikud enam vaja ega jumalad, ega põle sis tarvis laa- 
latust ega lapseristimist, et sis nagu koerad, et — need 
on sis need saanameeste seadused, et — põle vaja aus- 
tada ülemust ega armastada ligemest... Seda tahvad 

need saunikud, ja nää nüid on neid seal linnas igast 
muaäilma kuarest koos, tea, misuksed seadused veel 
välla arvavad ja maksma panevad. Ja nende Vasa- 
kute suguselts põlegi siis muud kui vabatriigimeeste 
vandeselts. Isegi vangitornis olla nad istund... Päris 
irm akkab kohe... 

— Jo nad ikka targemad on sis old! 

— Mh! tegi vanamees. Sa ikka oma tarkusega! 
Mis mett nad sulle moka peale mearivad! 

— Ega mett kedagi, aga eks sa ise nää, kuda ta lä- 
häb. Mõisnikud aavad neid senna linna kokku. Ega 
teesed! Muast veel vähe, vuabrikuid kua veel ehitada! 
Küll näävad, küll näävad, ähvardas Neeme vanamehe 
tark naine“. 

— Ja Ärselmann! Ega mudu ei reagita! Kus 
suitsu, seal tuld. Kas sa ise põle leind piiblest, kus 
nad juba vanal aal nisukesi tükka tegid? 

— Saunikud siis pööravad selle paramusele? Kõtt! 

Plikadekambris tõusis uus naerutuhin. 

Ema lükkas sini-punasetriibulise vaiba pealt, nõnda 
et ka isa kintsud paljaks jäid, ajas ennast põlvili ja ro- 
nis nõnda üle mehe jalgade, vajutades nii tugevasti 
vanamehe säärekondile, et see hakkas pahandama, 
kuna pereeide enda maani särk takerdus jalgadesse ja 
ta pidi üle sängi ääre kukkuma. Ta astus palja jalu 
külmale savipõrandale ja läks ohkides tüdrukuile 
märku andes plikadekambri ukse taha. 

— Mis lõõpimine see teil nüid lahti on? küsis ta 
teeseldud pahameelega. 

— Ei kedagi, vastas Maali, kuna Leenat-Liisit vai- 
kisid. 

— Ema, Tibu Tõnu pidi linna minema! 

— Mista senna lähäb? küsis ema. 

— Linnakärnaliks! Ja me Leena suab siis kärnali- 
prouaks, 

— Aeh! häälitses ema. 

Ja kui tütred edasi arutasid Tibu Tõnu murulaugu 
ja sibula lugusid, sähvas ema: 

— Pidage suu! Oma eleda kisaga ei lase isa ma- 
gada. 

— Näh, kas sis seda ei või reakida, et see totakas 
lähäb linnameestele murulauku müima! ütles Leena. 

— Mis ta sest müib? tõreles ema. 

— Ega ma tea! Aga murulauku pidi meestele 
müima! Ja taas pahvatati naerma, nagu oleks väga 
naljakas, kui Tibu Tõnu müüb murulauku. 

Kui vana Neeme kuulis, et Tibul nii suured plaa- 
nid on, ühmas see just kui võidutsedes: 

— Vat see paneb veel enesest reakima! 


XXXI 
Sauna-Antsu kaalutlusi 


— Kiri! hüüatas Vasaku Ants, kui ta, õhtule tul- 
nud, leidis väikese halli ümbriku laualt. Linnas pol- 
nud vallamaja vahituba ega tisleripinki, kus rahva kir- 
jad oleksid võinud vedelda, linnas oli see kindlam, 
kirjakandja oli oma pambuga kohe ukse taga, kui aga 
midagi kirjataolist tulemas oli. Niisugune mulje ja 
arvamine oli Antsul. Ta rebis ümbriku lahti, kookis 
kangestunud sõrmedega kuidagi kohmakalt väikese 
valge paberi ümbrikust, kus ebatasaste, hõredate rida- 
dena oli kirjutatud: 


Armas Ans, nagu sina ütled, et Ropul on 
väga lõpus aga mina seal kül misgit lõpu ei 
tunne ega senna ka ei lähegi isa on väga tike 
et kuda ma nii moodi siss lina tulen et ilma 

laalatamata et kirikhärra on reastlest üteld et 
see põle tõsi ja ega selepärast või häbemata 
elu elada, Usu Ans ma tuleks sinuga igale 
poole ühes aga teesed kõik kui koerad hau- 
guvad selepärast lähme käime kirikus ää ja 
mis see ika teeb siss nagu kombe pärast, kõik 
teevad sedasi ja isa pani juba linaksed liku 
ja sia pani aeda ja lubap ika bulmad teha ja 
ema on kangeste sinnu poolt ja sina oled jo 
ka nii tupli et kortle juba võtsid ja mööpelt, 
kui ää laalatame siis ema lubap ika veel anda 
ühte kui teist ja mususi sulle samati 
Kõige paramad, ela iluste 
Lena 


Ants luges kirja paar korda. Siis võttis ta laualt 
ümbriku, uuris seda: Talin, Ans Vassak, Jakobi uul 
Kirsi maja nummer 4 kätte! 


Ta pani kirja tagasi ümbrikku, peitis taskuraamatu 
vahele ja taskuraamat, kus olid märkmed tööpäevadest 
ning muudest töösse puutuvatest andmetest ning mille 
küljes oli imepeen pliiats, peideti uue pintsaku põue- 
tasku. 

— Häbemata elu elada! 

Sellest, võiks ütelda, ei saanud Ants hästi aru. Hä- 
bemata elu pidi elama ju see ,kirikhärra“. Aga nagu 
Ants aru sai, olevat von Hoerschelmann kantslit kasu- 
tanud enda puhtakspesemiseks ning lihtsameelsetele 
karjalammastele suutnud usku sisendada ta kõrgest 
moraalist. 

— Isa on väga tike! 

Seda teadis Kadakasauna Ants hästi, et Neeme pe- 
remees ihaldas põlluharijaid endale väideks, ning ju- 
malasalgajaid ja kirikupõlgajaid vihkas ta niisama 
palju kui oma üleaedset. Leenale veeretab ta niisu- 

gusel juhul raskusi ette, mida noor tütarlaps ei suuda 
ületada. 

— Sia pani aeda, linaksed liku! 

— Ema lubap anda ühte kui teist! 

Need olid sõnad, mis olid mõeldud mee mokale 
määrimiseks ning millesse Antsul oli vähe usku, .sest 
talle oli teada Neeme jõukus, mis kuigi kõrgele ei 
küündinud. Saamise pärast ta polnud kunagi Leenale 
mõtelnud. Teda tabas nüüd mingi hingeline rahutus 
ning endaga võitlemine, mis sundis teda istuma pea 
kahe käe vahel, silmad pungil, peagu kolbast välja tu- 
lemas, sõõrmed laiali ning juuksed püsti. Millise ot- 
suse pidi ta langetama? Kas selle, et ta loobub Lee- 
nast ega lähe von Hoerschelmanni ette? Või võtab ta 
Leena, andes järele nende tahtele, ning läheb kiriku, 
mida ta oli kuulnud nõnda halvustatavat, et oli õp- 
pinud seda juba põlgama. Nõnda tõusis siin küsimusi, 
mis osutusid raskeiks lahendada, mille üle ta pidi üha 
sügavamini mõtlema ning mille kohta ta ei suutnud nii 
mitugi õhtut enne unne suikumist ühtki kindlat seisu- 
kohta võtta. 

— Va armukest elama! Jah, va armukest elama! 
Armukest elavad need ja need! nõnda oli ta kuulnud 
halvakspanevaid hääli. Aga Haavakukk elas ju ometi 
kõige õnnelikumalt ning ilma tülideta, millega ei saa 
hoobelda nii paljud kiriklikult ning jumalast ühte pan- 
dud abielud. Aga ometigi polnud seegi otsus Antsul 
veel kindel. Ta ei saanud ega suutnud ennast hoobilt 
kõigest sellest lahti raputada, mida talle lapsest saati 
oli sisse tuubitud, millega olid ta vanemad ja esivane- 
mad läbi immutatud. Olgugi, et ta oli mõnda aega 
linnas laiemate rahvahulkade seas viibinud, mitme- 
suguseid põrutavaid ning ka kummalisi elamusi üle 
elanud, mitmeid inimesi kohanud, kelle uued ideed, 
mõtted ja vaated teda olid üllatanud, ometi ei suutnud 

selle ajaga kogu tema hingeelu uueneda, harjumused 
kaduda, vaated põhjalikult muutuda. Näiteks polnud 
ta tulnud sellele, et ta üldse kiriku ei lähe. Ta vaid 
põlastas Jõe kirikut, sest et von Hoerschelmann olevat 
riivatu hingekarjane. Muidu ta läheks meeleldi Jõe 
kiriku. Meeleldi kohtaks ta seal vanu tuttavaid ja 
jutleks nendega. Isegi jutlust võiks kuulata, sest sa- 
geli toodi seal lugusid ajaloost. Nõnda see linnastu- 
mise protsessis arenev maamees, kellel puudus arusaa- 
mine kõigis nois küsimusis, siples hulk aega, enne kui 
suutis oma pruudile vastuse kirjutada. Ta oli vahe- 
peal järele kuulanud tolleaegse vabaabielu õiguslikke 
aluseid ja sellest johtuvaid järeldusi ning saanud 
teada, kui halbu tagajärgi annab see vabaabielu las- 
tele, keda ta tingimata tahaks ning kellele ta paha ei 
soovi, ja ta kirjutas Leenale nüüd pikema kõhkle- 
miseta: 

Ole mureta, kõig lääb illuste, jõuluks tul- 
len tinkimata ole aga vallmis ja tupli küll ma 
katsun siin asja joonte ajada ja ütle isale ka, 
et ta väga pallu ei muretse oma linaste ja si- 
gade pärast ja emmale kui üle prahi inemisele 
pallu tervist ja sulle musisi 

Hanss. 


XXXII 
Mis puudub? 


Kui Ants ühel ilusal hommikul ärkas ja aknast 
välja vaatas, olid katused valged. Lumekord oli kat- 
nud hoovid ja tänavad. Voorimehed sõitsid kuljuste 
helisedes. Kojamehed ja majaomanikud kratsisid kin- 
nitallatud kõnniteid luudade ja raudadega. Talv oli 

saabunud. Külm ja lumi takistas väliseid töid, ainult 
tehase ehitamist ei jäetud seisma. Siin pidi asi lõpule 
viidama. Töölisi ei vallandatud. Neid, kes ehitasid 
välismüüre, katuseid, korstnaid, juhatati sisemistele 
töödele. Värskete seinte vahele valati masinate ja 
tööpinkide aluseid, seati keskkütteid, katlaid, ahje, 
ääse, alaseid. Väiketööstustest tõmbas suur tehas 
magnetina töölisi enda külge. Kohalike väikekäitiste 
lukussepad, montöörid, veevärgi ja torustiku töölised 
askeldasid siin sipelgatena avarais hoonetes. Pealt 
vaadata arenes töö ladusasti. Kuid ühel külmal hom- 
mikul nähti vabriku inseneride, tehnikute, meistrite ja 
teiste eriteadlaste jõuku marssivat ühest hoonest teise 
ning ägedasti žestikuleerivat. 

— Uueks aastaks oleks pidand lõpetama, aga 
nüüd elektrijaama sisseseaded alles tulemata, seletas 
Haavakukk, kes mõistis keelt. — Räägivad, et sepa- 
patta pannakse nii suur auruhaamer, missugust teist 
Venemaal polegi. 

— Põle siin suurt ega veikest näha, ütles Ants. 

— Mis seal ikka! Vana asi, teadis laiaõlaline mon- 
töör. — Kroonul raha küll, küll ta tuleb. 

— Mis see kroonu küllus aitab? kaheldi. Kuid ise- 
teadev montöör tegi selgeks, et riik andvat töösturi- 
tele toetusi ning avansse, peale selle ettetellimisi, ja 
auruhaamrite ning masinate tulek olevat päris kindel, 
oldagu mureta. Kuid masinate puudumine polnud ai- 
nus põhjus, miks vabrik veel käima ei läinud. Puu- 
osade ruumid, mis kõik olid hiiglasuured hooned, pol- 
nud veel korralikult katuse all. Katelsepatöökoda, 
kus pidi needitama raamistikke ning aluseid, oli talve 
tulekuks alles akende kõrgusel. Hoonetesse tuli ehi- 
tada raudtee-harusid, pööranguid, ringe — mis kõik 
alles puudusid. Haavakukk rõhutas, et siin puuduvat 
plaan, nõnda olevat ütelnud lätlased, sest hoonete 

püstitamisega rööbastikku oleks pidanud arenema 
masinate ja tööpinkide vedamine ning paigaldamine. 
Treimistöökojas oli vast vähemaid pinke üles seatud, 
kuid puudusid bandaažide ning telgede treipingid. 
Rattamajas puudusid kompressorid, stantsid, pressid 
ja eriahjud. 

Valminud hoonete vaatusel selgus, et arhitektid 
olid unustanud valgustamise, katusesse olid mõnel 
hoonel jäänud aknad projekteerimata. Tööviljakust 
kardeti seetõttu langevat ning kavadesse tuli võtta 
muudatusi. Ponomarjev, tehase juht, ei lasknud ennast 
heidutada. 


— Luksus! Tänini tegid peeru valgel, nüüd tee 
aknad katusele! 


Vedrumajas olid pikad kitsad ahjud valmis, kuid 
vedruvaltsid olid saabumata. 


— Pole minu süü! Niipalju kui mina olen pabe- 
reid tuhninud, pole ma leidnud, et siin oleks valtse 
ette nähtud, seletas Ponomarjev. 


Puudustest koostati akt, mis rändas peakontori, 
sadade kilomeetrite taha, ja kus härradel peaaktsio- 
nääridel ning direktoreil polnud aimugi, kus asub 
nende hiiglaettevõte, millel on nii suured puudused. 
Laotati käsi ja mindi rahaministeeriumi. Midagi ikka 
saadi. Rahvuslikku ettevõtet ning oma kapitali aren- 
gut oli võimatu takistada. 

Elektrit tootis dünamo, mis vaevalt suutis rahul- 
dada nõudmisi. Töötada tuli enamasti käsikaudu. 
Seetõttu palgad langesid. Kui Ants Vasak oma sääst- 
summasid kontrollis, leidis ta, et paar kümnerublast 
oligi lisandunud. Ta arvas, et neid peaks olema roh- 
kem, sest juba hulk aega polnud söögimajas einestatud 
ning sealiha maitsegi oli ununenud. Teatrist, tsirkusest 
ja muudest pidustustest kuulis ta teistelt. Isegi ajaleht 

oli jäänud ostmata, raamatuist rääkimata. Olgugi et 
vabriku ehitusel nuriseti, kuid streigist polnud veel 
midagi kuulda, sest need, kes oleksid võinud streiki 
üritada, said paremat tasu, nagu Riia töölised; teised, 
madalamapalgalised, olid arvamisel, et mida pikema 
päeva saab teha, seda rohkem palka koguneb, ja 
vaata, et värava taha ei heideta, kui nõudma hakkad. 
Antsu huvitas praegu ,,va armukese“ elamine. Ning 
alati ta silmitses Kruuspanni Hildat, nagu tahaks selle 
näost lugeda murekoormat ja hingepiina, mida valmis- 
tab talle niisugune elu. Kuid asjata. Hilda toimis ta- 
sakaaluka ning enesega rahul oleva asjalikkusega ko- 
dumail. Tema, Antski, sooviks oma elu rajada sellele 
alusele, aga ta peab kiriku vist minema, sest põllu- 
harija oma tütart va armukest elada ei lase, ega lin- 
naseid likku ei pane, ega sigu ei nuuma, ega Leenale 
rahu ei anna. Haavakukk lohutas teda: 

— Igatahes pole viga, hoop on antud sellele Jõe 
kirikule. 

Ants mõtles. 

— Aga kui peab sinna minema? 

— Kuidas peab? 

— Kui muidu ei saa läbi. 

— Kuidas ei saa läbi? 

— Kui, näituseks, sunnitakse. 

— Sunnitakse. 


— Nojah, sunnitakse. Ja Ants jutustas, kuidas 
pruudi vanemad avaldavad survet, et ta peaks mi- 
nema Hoerschelmanni ette ennast laulatama. 

— Jäta niisugune pruut! 

See oli tõesti julge mõte! See mõte oli ennegi 
vilksatanud sauna-Antsu peas. Kuid niipalju kui ta 
kaalus, ei suutnud vaekausid kindlalt püsima jääda! 
Üha kõhkles ta, sest Leenat oli ta kord juba nõnda 

igatsema hakanud, et üsna võimatuks osutus seda mõ- 
tet veel peast välja suitsetada. Ja ringi vaadates ning 
mitmegi naisterahvaga tutvunedes selgus, et polnud 
neist ühtki paremat ega julgemat niisuguste sammude 
astumiseks, nagu seda oli teinud Haavakuke abikaasa. 
Ning kõigil noil, keda ta oli juhuslikultki mõõtnud, oli 
siiski kehvem välimus kui Neeme Leenal. Neil oli 
kahvatu jume ning kombed, mis Antsule ei meeldinud. 

— Aga kui peab sinna minema? kordas Ants. 
Haavakukele tundus, et naaber kannatab selle all. 

— Kui just sunnitakse, siis peab naeruks tegema! 

— Naeruks tegema? jäi Ants pärani silmi uudis- 
tama ega suutnud ta mõtetest aru saada. Haavakukk 
muheles. Ta näis endaga rahul olevat, kuna ta isegi 
oli vaimustatud oma uuest ideest, mis veel polnud 
suutnud sisu omandada. 

— Kuidas peaksin ma naeruks tegema Ärselmanni, 
kui Roobu seda juba on teind? Keda peaksin ma 
naeruks tegema? Kirikut? Leenat? Laulatust? Keda? 

— Muidugi laulatust! 

— Laulatust! Mismoodi see peaks olema, see lau- 
latuse naerukstegemine? 

— Noh, kui pastor niisuguseid tükka teeb, siis on 
kerge naeruks teha. 

— Aga kui ta ise on kantslest juba üteld, et see 
põle õige. 

— Nende juttu ei saa uskuda, väitis Haavakukk, 
— valetavad ja salgavad. Kui pooltki niisuguste ju- 
tust usud, siis oled kolmveerand petta saand. 

Haavakukk leidis paraja paiga Antsule ette laduda 
noid üldtuntud tõiku, mis kellelegi enam uudiseks pol- 
nud ning millega armastati tegelda peagu igas majas, 
kus leidus vaidlejaid. 

— Jumal lõi esimese inimese, Aadama, ütles Haa- 

vakukk vaikse häälega, — ja tema küljeluust talle 
naise Eeva. Aga kust sai nende poeg Aabel naise, kui 
rohkem inimesi polnud maailmas? 

Seda ei osanud mõistatada Kadakasauna Ants. 

— Sina ei pea varastama, jätkas Haavakukk, — see 
on seitsmes Moosese käsk. Aga jumal pani Aadama 
magama ja murdis sisse tema küljekontidesse. Murd- 
vargus! 

Ants ajas silmad pärani. 

— Jeesus oli juuda rahva juht. Jeesus võitles 
preestrite ja rahavahetajate vasta. Aga nüüd on 
preestrid Jeesusest teind vaese mehe vastase. 

— Hm! Kurat teab! 

— Kuda sa võid siis uskuda! 

— Egaei või jah, nõustus Ants. 

— Kuda sa ei või siis naeruks teha? 

Siin ei suutnud Ants ütelda kumbagi: ei ega jaa. 
Naerukstegemise tehnika oli talle hoopis tundmatu, 
igatahes kirve ega kelluga polnud siin midagi peale 
hakata. 

— Seda sa oled kuuld, et Jeesus oli kange mees? 
kordas Haavakukk, ilma et temalgi aimu oleks olnud 
Jeesuse ebatõepärasusest, või et Jeesust üldse pole 
olnud. 

— Seda nad räägivad, vastas Ants 

— Aga Ärselmannid annavad inimestele viina ja 
ütlevad, et see on selle mehe veri! 


Haavakukk olevat ,, Valgusest“ lugenud, et see ole- 
vat metslaste komme, Enne ristiusku olevat samuti 
lunastatud inimhingi verega, ohverdades koguni elu- 
said inimesi. Arenedes olevat inimsugu sellest kom- 
best loobunud ja hakanud loomi ohverdama. Sest ju- 
mal olevat olnud alati õel ja nõudnud vereohvreid. 

—...keda jumal on ühte pannud, seda ärgu lahu- 

MAA Ahaa 


tagu inimene mitte. Aga miks siis Arselmann ei lepi 
sellega, küsis Haavakukk. 

Ants ei mõistnud seda seletada. Tema polnud 
Roobu Kustaselt seda pärinud. 

— Kui inimesed üksteist ei armasta, ei aita laula- 
tus ega vanajumal nii paljugi, näitas Haavakukk sõr- 
meküünt, 

— Aga inimestel on niisugune komme, kordas 
Ants. 

— Komme! See on ka sundus. Sest kui ei tee nii, 
siis pole sa inimene ja sul pole neid õigusi mis teistel. 

— Mh! tegi Ants. Seda'p temagi oli toona mõtel- 
nud, kui ta Leenalt oli kirja saanud. 


XXXIII 
Sotsiaaldemokraadid kotti 


Leenaga vabaabielu elada paistis üha võimatum. 
Taas saabusid uued jutud. Roobu Kustase ,,edumeel- 
sete püüdluste“ vastu puhkenud kõvad käärimised ja 
Tibu Tõnul kasvanud uusi väljavaateid Leena poole- 
hoiu võitmiseks linna aednikuäri ning murulaugu- 
müümisega. Nõnda polnud endised kartused jõudnud 
hajuda, kui tulid uued. Esimese lumega olid Koliküla 
mehed kasepuude koormatega linna tulnud ja kõike 
seda Vasaku Antsule rääkinud. Ta tegi järeldusi ja 
hakkas ringi vaatama, keda pulma kutsuda, et põllu- 
harijate hulgas linnamehi just vastu seina ei suru- 
taks. Haavakukest mööda minna polnud kerge. Tema 
oskas tarka juttu puhuda ja küllap ta mõnegi põllu- 
harija suu suleb. Ka pere-Ants võis arvesse tulla, 
kuna tema oli viimasel ajal osutanud teeneid sauna- 
Antsule! Pere-Ants vihkas Toomelit, kellele ta ei 

suutnud andestada neid meelitusi, mis ta Toomeli käe 
läbi oli maitsta saanud. Vabrikus olid nad Toomeli 
mõju tugevasti kõigutanud ja kui parajal momendil 
juhus avanes, torgati jälle: i 

— Kuda selle Riia linnaga on? 

Toomelit hakkas see narrimine juba tasakaalust 
välja viima ning ka see, et ta kuigi korralikult polnud 
suutnud neile kätte maksta. Nõnda ta nüüd kargas 
sauna-Antsu kallale, aga pere-Ants oli jaol ning Too- 
mel tänas häid jalgu. Eemal karjus ta, et töökoda kõ- 
mises: 

— Sotsiaal-dimukraadid kotti, varvad soppi! 

Kaastöölised jäid imestledes vaatama, kes või kus 
need sotsiaal-dimukraadid peaksid olema. 

Viimasel ajal oli neist linnas ning eriti tehastes sa- 
gedamini juttu, kuid ihusilmaga polnud neid veel näh- 
tud. Toomel arvas, et rängemat haavamist ei oska 
keegi välja arvata, kuna vargaid ning muid kurjategi- 
jaid ei valvatud ega aetudki nõnda suure õhinaga taga 
kui niisuguseid mehi. 

— Mis sa, pussimees, karjud, sähvas pere-Ants. 
Sauna-Ants ja Haavakukk naeratasid ükskõikse ning 
külma rahuga, nagu poleks see ,,hirmus sõna“ neid 
puudutanud. Ants ju ennast sotsiaaldemokraadiks ei 
söandanud pidada. Haavakukke kahtlustas ta küll 
niisuguses kuritöös, kuid see ei andnud millegagi 
välja, et ta oli raamatuid, ajakirjandust ja lendlehti 
lugenud. Ta oli muidu ,,tark”. 

— Anarhist, ütles Haavakukk Toomeli kohta. 

Kuid see oli Antsule niisama tundmatu kui muud 
võõrsõnad ja võõrnimed, mille tähendust ta igakord ei 
tihanud küsida. See oli niisama kui ,,antizaristic“ või 
Mirabeau, keda ta pigem kutsus Miravoiks. 

— Nõnna et siis minu pulma ikka tuled? küsis 

Ants Haavakukelt. See nõustus. Kuid Antsu keelel 
kipitas, et ta kutsuks ,,armukesegi", kuid kuidas pidi 
ta seda ütlema. Naiseks ei julgenud ta teda nimetada, 
abikaasaks ka mitte. Võttis südame rindu ja lausus: 

— Eks kutsu siis Hilda ka pulma. 

Haavakukk heitis talle põgusa pilgu, naeratas ning 
lausus: 

— Hea küll! Kui just Hilda peab ka olema, eks 
ma siis kutsu Hilda ka! 


Paksudest hallidest pilvedest puistas lund üha roh- 
kem ja rohkem, kattes maa paksu pehme korraga nagu 
aknavahelise vatiga. Pilved värvusid põhjakaares 
mustjas-sinakaks, paatudes heledamaks, mida rohkem 
ulatasid lõunasse. Paksud valged lumeräitsakad liug- 
lesid alla lihavate astriõitena, mattes majakatused, ki- 
vid, maakamara ja rohututid. Neeme toaukselt kirde 
poole polnud muud näha kui avar lumeväli, mida kau- 
gel palistas sinine metsaviir. Üle metsa ööpimeduses 
paistis lai linnatulede kuma. Esmalt, kui oldi harju- 
mata, tekitas see kuma veidraid tundmusi tulekahju- 
dest ja isegi sõdadest, mida ei suudetud kujutleda tule 
hirmsa hävituseta. Ühtlasi äratas see sageli igatsu- 
sigi, igatsusi kaugete randade, igatsusi linna kihava 
elu järele, ning Leena seisatas mõnikord hulga aega 
pimedas uksepakul ja vaatas linna kuma. Mida roh- 
kem pimenes, seda heledamaks, seda laiemaks muu- 
tus see ning seda rohkem äratas ta hirmu ning kartust 
õnnetustest, mis kõik ei või juhtuda selles koledas lin- 
nas, kus on nii palju maju ja rahvast koos. Lumi sa- 
das üha ning ööpimeduses vaikselt seisatades kuuldus 
vaid tasast kahinat. Kiht laskus kihile ning mätsiti 
kokku pehme, libe saanitee. 

Jõulud tulid puhtad ja valged. 

Metsast oli raiutud noori kuuski. Neid tipiti ilu- 
puudena sinna, kus arvati olevat mustemad kohad, 
mida tuli külaliste eest varjata. Kõnniteed aida juu- 
rest toa juure ja toa juurest keldri juure palistati sa- 
muti kuuskedega. 


Toa kaunistamiseks mehed käristasid jämedaist 
männilõmmudest piirge, millega vooderdati rehetoa 
tahmunud seinu. Need kinnitati ristamisi seinapal- 
kide külge. Valge võrguna ulatasid nad üle mustava 
seina. 


Leenal polnud aega jännata pisiasjadega nagu 
kuuseokste lae vahele toppimine, lipukeste kliisterda- 
mine, lambaraudadega paberi lõikamine, millega tege- 
lesid innukasti vähemad õed. Isegi seda polnud Lee- 
nal aega jälgida, kui suure osavusega piirud põimiti 
rehetoa seina. Ruuduline ja mustris oli see töö nagu 
kuuevöö! Leena mureks oli veimevaka viimistlemine. 
Sinna oli juba mõndagi kogutud: sokke-kindaid ja 
säärepaelu äiadele-ämmadele jagamiseks. 

Pea algas kosjaviinade ümberkandmine. Küllap 
siin tuli perekonna nõukogu kokku kutsuda ja pikalt- 
-laialt kõne alla võtta, keda kutsuda, keda mitte, sest 
vana Neeme kõiki inimesi ju inimeseks ei tahtnud pi- 
dada! Kes oli kunagi temale kuidagi viltu ütelnud, 
see pidi jäetama kutsumata. Viinata jääma pidid ka 
need, kes Neemet polnud viinaga külastanud pulmade, 
varrude või mõnel muul puhul, või kes polnud kutsu- 
misest hoolimata nende pidudele tulnud. See hakkas 
Leena närvidele, olgugi et need tal üsna terved olid. 
Tema ei osanud ega tahtnudki nendest vahetegemistest 
nõnda kramplikult ning väiklaselt kinni pidada. 

— Viimaks põlegi inimest, kis me isale põle ke- 
dagi teind, ütles ta meelepahas. 

— Äe, kuula selle juttu. Temal oma kanad ja ti- 

bud kõigiga kitkuda! ütles ema. — Ega me Tibu Tõnu 
ega Nõksu Juhanit seia too, et sa na kardad! 

Kuid vana Neeme ei jätnud. 

— Vat minu sõna on, et tuleb inimesi, aga mitte 
untsantsakaid kutsuda! Neid tuleb kutsumatagi! 

— Kus neid sulle tuleb! 

— Kas linna p... tühi või? 

— Kasi toa taha männiku põesa taha! sähvas ema, 
mis vanasaksa kuraasi alla lõi. 

Vanamees enam ei suvatsenud vastata. Ta tõmbas 
mütsi silmadele ja kadus köögi poole, kus kadakavesi 
ja humalapada keesid teineteise võidu. Miina vandus 
selle keetmise maa põhja, sest kibedamat asja polnud 
talle kunagi silma läinud kui see suits siin! Aga ära 
ei tohtinud paja juurest tulla, siis läks leesse humala- 
vesi. Kui õlu oli valmis, virre tõrde lastud jahtuma 
ning sealt ankrutesse villitud, siis käis Neeme pere- 
mees rind ees. 

Need olid esimese tütre pulmad. Siin tuli ju nii 
mõnelegi midagi näidata ja nina alla teha. Härjavärsi 
hingki oli reial õlgedel kirvesilmaga taganema löö- 
dud. Ega Kadakasauna näljakoid seda pidu suuda pi- 
dada, oli ta uhkustanud vähemalt siis, kui kedagi pol- 
nud kuulmas, sest tarka naist hakkas ta niisama pel- 
gama kui urjadnikut. Tema võib neid näljarotte siin 
esimese tütre pulmas nädalapäevad sööta-joota. Mõ- 
nele konnale veel leivakotigi kaasa anda. Kui aga ta- 
hab! Temal olevat sugulasi, kes võivat Leenale pal- 
jugi põlle panna, umbes nagu Stieglitz pani paruness 
von Uexküllile miljoni põlle! 

Vend Siim pole suurem ega vähem kui ehitusette- 
võtja. Tema ehitas ju üle maa, tont teab, vist üle Vene 
riigi, kõige toredamaid hooneid! Kõige kuulsamate 
parunite häärberid ja muud mõisamajad olid tema ehi- 
tatud, kindlasti! Ning jämedaks oli ta seejuures pai- 

sunud. Kõht, saadanas, oli nõnda suur, et ta mitu 
aastat polnud enam oma varbaid näinud! Rinnad olid 
kasvanud lopsakaks nagu metsavahinoorikul, Nen- 
dega oli midagi uhkustada! Mis seal ikka! 

Ega Mart ega Jüri polnud vähem kuulsad ega keh- 
vemad rahamehed. Mardil oli linnaagulis maja- 
hütike ja Jüril linnaservas kolm lehma, mis vend 
Aadu silmis andis välja inimese mõõdu! Jürist vend 
armastas liputada oma rahatagavarasid igas parajas 
ja mitteparajas paigas, olgu kõrtsis või kirikumäe all! 
Ta laotas kirjuid paberrahasid lauale ja seletas nende 
kirjasid ning kiitis nende pilte ning värve. Siis sea- 
dis nad mängukaartidena sõrmede vahele ja lehvitas, 
et need ühelegi ei jääks nägemata. Veidraid häälit- 
susi tehti seal juures: 

— Surrum-murrummi-karrakurrum! Pimmedaks teeb 
silmamunna! Hmm! Hõmm, põmm, põmm! Raha 
nagu rabba! Vennad-mehed karratsumm! 

See oli temperamentne vend! Mart oli märksa 
rahulikum, ent siiski küllalt hooplev! Tema kandis 
majaplaani põuetaskus. Niipea kui kuskil lauanurk 
vabanes, laotas ta majaplaani laiali, lükates toidunõu- 
sid suure kolinaga koomale, pigem et nad maha ku- 
kuksid, mis rohkem rahvast kokku tõmbaks ja Mardi 
maja tähtsust tõstaks! See polnud suurem viga, kui 
mõnikord nõude lõhkumine tuli maja väärtusele li- 
saks panna! 

Õde Ann polnud vendade silmis mingi väärt naiste- 
rahvas. Tema sõge oli lasknud end kosida vaesest 
mehest, kellel polnud muuga uhkustada kui vaesu- 
sega. Ta olevat nõnda vaene, et peab ennast iga päev 
toitma aganate ja kartulikoortega. See on tal hea 
päev, kui saab rukkileiba silguga ning tangukörti pii- 
maga! Sealjuures olevat ta nõnda tugev, et võivat 
ükskõik millise mehega maadelda või võidelda! 

Õde Tiinal olid oma head küljed, millega võidi 
uhkustada. Kellelgi polevat veel kolme sohilast. Ning 
kas olevat ükski laulatatud naine siin maal, kes oleks 
sünnitanud niisuguseid iludusi! Keegi ei julgenud 
võistluseks välja astuda! Tuli tunnustada! 

Kuid see polevat mingi uudis, sest värdjad olevat 
alati ilusamad kui ristiinimeste lapsed, seda teadis õde 
Ann kohe kindlasti. Igatahes vallaslaps ja vallasema 
armu kellegi silmis ei leidnud. 

Neeme ema oli pärit popsirahva hulgast, olgugi 
rikka rahva maa peal asuvast saunahütist, sest tema 
onu, vana Vetma Juhan, oli tõepoolest rikkaim pere- 
mees ümbruses, kelle täkud hirnusid kõige kõvemini 
kirikumäe all, kelle saapasääred olid kõige pikemad, 
kelle rahakott olevat nõnda suur, et ta võivat oma 
talu puhtas rahas välja maksta. Kuid igal rahal on 
kaks külge, nõnda varjutas Vetma Juhani head ja õn- 
nelikku oleskelu laste järjekindel suremine, mille 
põhjustajaks arvati olevat pärandatav tiisikus. Nõnda 
oli Neeme ema isa samuti kui Kadakasauna Juhan 
püstitanud oma venna, Vetma Juhani krundile sauna 
nagu paljud perepojad üle maa, muutudes maatamees- 
. teks, rikastele vendadele sulasteks, mõisamoonakaiks 
ning nüüd linnaproletaarlasteks. Ega teatudki siis, 
kumma suguselts see kangem ongi! Kas peremehe 
või perenaise! Neeme ema, See ,,va tark naene”, an- 
dis järele ja ütles: 

— Kahed rikkad ei või kokku tulla, siis ei jõua 
seda ärplemist kuulata. Sellepärast meie poolt ei 
maksa kutsuda. 

Kuid Leena rehkendas plikade-poiste paare ja mu- 
retses, et mõni poolikuks ei jääks. Nõnda tuli kut- 
suda ka Vetma rikkaid. Vetma noor-peremees veel 
tiisikuse ohvriks polnud langenud, olgugi et idusid 
juba rinnus arvas kandvat. Kui oli poeg kutsutud, tuli 

ka isa kutsuda, oli vend kutsutud, tuli ka õed kutsuda. 
Nõnda neid kogunes. 

Ka peigmehe suguselts polnud väiksem ega vähem 
kuulus! Kes neid Kadaka ja muid Vasakuid ei tun- 
neks! Kuid Kadakasauna Ants oli lausunud: 

— Mis võera varaga uhkustada! Tapsid oma 
härjavärsi, söögu omad ka! 


XXXIV 
Peigmehe saabumine 


— Postobustega! Kellad kaelas! jooksid vähe- 
mad õed Leena juure. 

Kaks kehva hobusekronu tuikusidki suurt saani- 
lobudikku vedades Neeme mäest üles. Mahukate ai- 
sakellade kõlin aitas tähelepanu kõrvale juhtida loo- 
made pingutavalt nohisemiselt ning lõõtsutamiselt, sest 
postipoisiga kokku tuli kahel kehval loomal sõidutada 
viit prisket inimest. 

— Peigmees! Peigmees! tantsisklesid Neeme noo- 
remad, kuid Leena katsus ennast pidada väärikas käi- 
tumises, nagu see pidi pruudile päevakohane olema. 
Ta vaatas küll salamahti aknast, kuid õue ei läinud. 

Postisaanist ronis välja mitu musta palitu ja läiki- 
vate kummkingadega meest ja naine, kelle karva- 
sele mütsile ja karusnahksele kraele oli laskunud 
valge lumekord ning kelle ümmargused põsed olid ha- 
kanud värskest maaõhust õhetama. Tal olid kõrged 
kalossid jalas. Ta astus kartmata sügavasse lumme. 
Isegi nahkkindaid panid tüdrukud tähele võõra naiste- 
rahva käes ja imetlesid seda üle kõige, sest seda pol- 
nud siin veel nähtud. 

Esimene, kes linnarahvast tervitas, oli Neeme ema. 


210 


| 


Peigmehe kätt hoidis ta sügavaima lugupidamisega ja 
lausus: 

— Tere tulemast, armas aeg! Ning siis: 

— Leena ae! Leena! — — — Kus see sis on? 

Ning toa poole padistades: 

— Tule inimestele vasta! 

Leena tuli. Ta oli oma blondid juuksed sugenud 
siledaks, võides neid peaõliga, mis alles eile oli too- 
dud Roobu poest, keerutanud juukseladvad: kuklasse 
krunni, nagu nõudis uusim mood, ja torganud sinna 
pikad mustad traatnõelad. Põsenukkidele oli võib-olla 
natuke punase paberi jälgi jäetud, aga võib-olla ka 
mitte, sest raske oli seda kindlaks teha. Uued ,,uumis- 
kingad“ muutsid ta jala veel väiksemaks kui toona 
kirikumäe all. Ta lähenes Antsule arglikult, huuled 
kõvasti kinni, silmad veidi ebalemas, terav lõug vastu 
rinda surutud. Aga kui Ants talle naeratades käe ula- 
tas, paljastusid temagi hambapärlid ning ta ütles: 

— Tee nii umbes et! 

Kui seda lahti šifreerida, siis: — Kus sa nii kaua 
olid! Kuid peigmehel polnud siin aega šifreerida. Ta 
vaid suurustaski veel: 

— Umbes oli, aga läbi tulime! 

Lamedad kellad helisesid rahva kõneluste vahele, 
sest nälginud loomad ahmisid heinu ning väristasid 
kobrutanud keret. 

Peigmehe kõrge krae ja pulma-kaelaside kippus 
kangekaelselt palitu peale, tuli sõrmega tagasi tõr- 
juda, ning moodne talvmüts, suurte kõrvadega läki- 


- läki, vajus vägisi silmadele, nagu polekski see peig- 


mehe enda peakate. Kuid see ei rikkunud ta head tuju, 
linnast oli välja sõidetud lõbusate mõtete ning kava- 
late plaanidega. 

— Siin proua Kruuspann, siin härra Haavakukk, 

proua Kruuspanni abikaasa, ja siin on pere-Ants, keda 
te juba sestsaati tunnete, kui ta oma voki kodaraid 
toa takka männikust käis otsimas ega leidnud, naeris 
ja tutvustas peigmees külalisi. 

Naispere jõllitas silmi proua Kruuspanni poole, 
kelle abikaasa pidi olema Haavakukk! Siis see ongi 
üks, va armuke, mis muud! Aga näe, nagu iga teinegi 
ristiinimene! 

— Kuda see sis oli: proua Kruuspann ja härra 
Haavakukk? 

— Jah! 

Kuid proua Kruuspann mõtles: 

— Maa inimesed! 

Ta ei andnud kuidagi mõista, et ta neid tähele ei 
paneks või ei mõistaks. 

— Tõesti! Maale tulla, see on niisama lõbus kui 
pulma sõita! 

See mõttesähvatus kallutas naiste pooldamise va 
armukesele ning varsti oldi sõpradena tubades-kamb- 
rites. 


XXXV 
Sõit Jõe kiriku 


Kuusepuu lõhnaga, raiutud kuuseokste lõhnaga, on 
seoses matused. Nõnda ka Neeme ruumid lõhnasid 
seekord pigem matustest, sest raiutud kuuseoksi oli 
topitud kõikjale. Kuid värske lupjamise, rehetoa 
tahma, parsil kuivavate puude-piirgude vaigulõhn ning 
aur, segunedes matuselõhnaga, moodustas lõhna, mida 
enne polnud siin majas tuntud. Ja see oli pulmade 
lõhn. Keriselt hajus toidulõhnu, mis pani suu vett 
jooksma, kuna inimeste kõhud olid tühjad teekäimast. 

Pere-Ants, kes pidi olema peiupoisiks, oli kadu- 
nud. Tema oli kibelnud oma pruudi pärast. Ja Marta 
ei lasknud pere-Antsu enam tagasi, sest miks aga teda 
poldud pulma kutsutud. 

Nõnda pidi pruut tulema posthobustele. 

Kuid Neeme ema pidas kombeid. Tekid viidi 
Vetma Hindreku saani. 

Kaheksa versta sõideti Jõe kirikuni. Pulmavoor 
oli pikk. Posthobuste aisakell tagus uniselt vastu ran- 
gipuid. Seal sõitis peigmees linnaseltskonnaga. 

Peigmehe pead vaevasid ,,naerukstegemise“ mõt- 
ted. Lõpuks väsitas see ning ajju tulid uued pildid. Ta 
oli kunagi Aleksandrile ütelnud, et torgovkad olid ki- 
saga vallutanud Bastille'i. Aleksander oli heitnud talle 
laitva pilgu. Ju see polnud õige, mis ta oli ütelnud. Kuid 
südamesse oli lõiganud see pilk, võib-olla eluks ajaks. 
Aga kas see Aleksandergi kõik hästi teeb? Juba on 
neid, kes pole temaga rahul. Ning Ants tundis, et te- 
malgi oleks midagi ütelda Aleksandri püüdluste vastu. 
Ta peaks teda arvustama. Ta tahaks teada, kas ka 
Aleksander mõtleb nõnda kui Haavakukk. Antsu oli 
Haavakukk lendlehtedega rohkem hakanud huvitama 
kui Aleksander. 

— Toredaid kohti on maal! hüüatas proua Kruus- 
pann, näidates metsatuka poole, kust paistis väike 
värvitud katus. See äratas Ants Vasaku mõtetest ja 
ta heitis ühes teistega pilgu metsatuka ääres asetse- 
vale punase katusega majale. 

— Mis maja see on? küsiti. 

Mis maja see on, seda ei teadnud Antski. — Aga 
eks see Roobu Kustase seltsimaja ole, mõtles ta. 

— See on vist see minu endise peremehe, õigem 
peremehe poja, omatehtud kirik. 

Kui nad lähemale jõudsid, luges Haavakukk: 

— Tšainaja! 

— Peal on küll sainaja, lausus Ants, aga vat mis 
seespool on. See on nagu sibulas, pealt kullakarva- 
line, seest siiruviiruline. 

— Mis maja see on? küsis Hilda edasi. Kuid 
nüüd seletas Ants, et see olevat uus ministeeriumi- 
kooli maja. Mõnisada meetrit maanteest eemal valen- 
das kahekordne puust hoone, millel sarikad olid poo- 
leldi püsti ja nõnda jäetud lume alla. 

Lagedad lumeväljad mõjusid suigutavalt ning Ant- 
sule meenus uuesti: 

— Naeruks teha! Naeruvääriliseks teha! 


— Aga kuule, naaber, küsitles ta Haavakukke, mis 
tähendab konviskeerima! 

Haavakukk silmitses küsijat. 

— Kus see oli? 


— Oli kuskil. Kümnerublane oli konviskeeratud, 
või konviskvitud, ja vanad saapad... 

Antsule vaadati imestades. Jutt oli just kui se- 
gane. 

Kuid Haavakukk juba taipas. 

— Ah konfiskeeritud!? — Noh, et on võetud ja ta- 
gasi enam ei anta. 

— Tõsi! Võeti küll ja tagasi ei antud. Õigus... 
kümnerublane võeti ja vanad saapad olid võetud, aga 
tagasi ei antud. 

— Vanad saapad, naeris Hilda. 


Antsu mõttekäik tundus talle kummalisena. Peig- 
meest huvitasid mingisugused kümnerublased ja va- 
nad saapad! 

— Kirikutorn paistab juba! ütles Kruuspann. — Ah, 
siin on see kurikuulus Hoerschelmann! Siin ta leeri- 
tab ja laulatab! 

— Roobu ütleb: Pariisi pordumaja! 

Linnaseltskond naeris. Ainult proua Kruuspann 
söandas küsida: 

— Kuidas nii? 

— Meie maal teist niisugust ei olla, kes teab — 
Peeterburis, lisas peigmees. 

— Jah, räägivad, aga kas see õigus on? Õpetaja 
ise ütles, et ei ole, arvas postipoiss üle õla. 

Kuid Jõe kirik muutus seda huvitavamaks neilegi, 
kes enne temast midagi ei teadnud. Hilda Kruuspann 
vaatas üksisilmi valendavale kirikutornile, kust kost- 
sid üksikud harvad kellalöögid, vist surnule, kuna 
kirstu vedava hobuse looka seoti valge käterätik kel- 
lamehele märguandmiseks. 

Saabudes kirikumäe alla, muutusid nad kõlisevate 
kellade, lahjade setukate ja suure saanilobudiku ning 
linlaste käitumisega üldiseks huviesemeks. 

Arvati tundvat nende hulgas Kadakasauna Antsu, 
kes koledasti olevat muutunud. 

— Linn mõjub! sosistati. 

— See oli jo ennegi teistmoodi kui teesed! 

— Ja kis see's? 

— Olla va armuke! Ja Antski taht jo, aga Neeme 
Uadu põle tütart and! 

— Ah põle and! 

— Kelleks? Kas armukeseks või? 

— Noh, kelleks sis? 

— Jumal oedku! Ah, va armuke! Näidake seda 
looma! uudistati naistepoolel. 


— Ja kus ta mees sis on? otsiti Haavakukke. 
— Nisuke tore mees ja sedasi nisuksega! 


— Jah, kis nüidsel aal enam oolib jumalast või 
kirikust, kui ingekarjane juba ise! väristas keegi vana 
naisterahvas pead. 

Varsti oli kogu kirikurahval teada, et Kadakasauna 
Ants tahtnud ise hakata armukest elama. Aga kui see 
polevat tal õnnestunud, siis toonud pulma ja kiriku 
kaasa ikka va armukese! Küllap see siis olevatki see 
kiriku mõnitamine ja naerukstegemine. Igatahes huvi 
Antsu laulatamise vastu oli suur. 

— Sina jumal, kirik tehakse täna naeruks! õhkas 
Saula Mai suure häälega. 

Muist rahvast polnud selle väitega päri. Vainu- 
sauna Jüri, kes ka siin oli, sest Kadakasauna Ants oli 
ikkagi popside esindaja ja teda tuli toetada, lausus: 

— Kuda teda veel rohkem naeruks tehtakse, kui ta 
on juba tehtud. Isegi ostuperemehed sõimavad teda... 

Kuidas pidi Ants Vasak muutma Jõe kiriku veel 
rohkem naeruväärseks kui oli seda teinud Roobu, seda 
ei suutnud siis mõistatada isegi niisugune nutikas mees 
nagu Vainusauna Jüri. Kuid Antsu ümber kogunes 
rahvast, nagu tuldaks talle appi, et kirikut aidata 
naeruks teha. Siin oli hulk Antsu sõpru ja ka võõ- 
raid, keda ta esimest korda nägi. Isegi Roobu Kustas 
oli täna kirikumäe alla kõmpinud ja ajas ennast Antsu 
lähedale, ulatades talle erilise muige ning tähendusega 
oma laia punaka labakäe. Kuid niipea kui märgati 
Roobu Kustast, taandusid teised, kes arvatavasti tund- 
sid aukartust Kustase ees. Ants ja Kustas jäid kahe- 
kesi keset kirikuõue teineteise silmi vahtima, nagu 
võõrastaksid nad teineteist peale käeraputamist, või 
nagu oleks neil teineteisele midagi tähtsat edasi anda, 
mida nad teiste nähes ei julge. 

— Ennäe imet — Roobu pastor tuld Jõe pastorit 
kuulama. Vist hakkavad kokku leppima, ütles Ants. 

Umbritsejad kiskusid naeru. 

— Milla Rooma paavst ja Luteruse kirik enne on 
ää leppind? küsis Kustas. 

— Sina oled muidugi Rooma paavst, pistis Ants. 

— Mina põle mudugi kumbki, aga see on niiviisi 
võrrelda. Kui Ärselmann tallab mõesa tagatreppisi, 
et meie selsimaja kinni panna, siis on tema Rooma 
paavst, kis kuningaid üles kihutab Luteruse vasta. 

— Siis sa tahad Luterus olla? 


— Luterus oli vist param! Tema käskis talupoegi 
» tappa nagu ullusi koeri! Selle piiblesalmi peale on 
ennast toetand kõik meie parunid ja pastorid. 


Kuid nüüd vaatasid nii Roobu kui ka Vasak ning 
ümbritsejad, et mõni kahtlane neid sõnu ei juhtuks 
kuulma. Arvati, et need sõnad olid raskesti üteldud. 
Imestati Roobu Kustast, aga ka seda, et ta Antsu suh- 
tes oli üsna leplik. 

— Mis nemad mulle võivad teha. Minu koht on 
ostetud ja sularahas välla maksetud! suurustas Roobu. 
— Ja mina tahan, et mul oleks kua ilmas õigust elada. 


— Vat sina, Roobu, tahad, et Jõe kiriku kantslest 
reagiks sina ja mõisa peaks niisamasugune eesti mees 
nagu sina, torkas Vainusauna Jüri. 


— Ei, mina seda ei taha. Mina ei tahaks kedagi 
rohkem kui tahab iga mees. Olgu meil kua sõna üt- 
lemist koolis, kirikus ja kohtus, aga mitte üksi saksa 
parunitel. 

— Usku Juakubson, ütles Vainusauna Jüri. 

Nüüd oli juba Vibu Villemgi kirikumäe all lasila 
külge täkku sidumas ja pereeidega seltsis kirikumäest 
üles loivamas. Roobu jäi siiski kõigest kuraasist ja 
sularahadega ostetud talust hoolimata märksa taltsa- 
maks, niipea kui ta Vibu Villemit märkas. Nad ei tei- 
nud teineteisest väljagi, olgugi et teineteist väga hästi 
tundsid ja Villem krahvikabeli ukse ees seisatas ning 
kogunenud seltskonda uudistades kuulatas. Kuid 
Roobu vaikis. Ta oli kindel, et Villem oma vigureist 

polnud loobunud. Villem astus vahel ajaviiteks ,,Är- 
selmanni juure jalgu puhkama ja juttu aama“. Ta 
oli valitud Ärselmanni poolt vöörmündriks. (Rah- 
vas kutsus Vibu Villemit vöölmöldriks.) Ju siis vööl- 
möldri kohus oli õpetajale ette kanda mõndagi, eriti 
seda, et Roobu Kustas oli tulnud jälle üle hulga aja ki- 
riku juure ja ajas juttu linna ,,sotsiaaldimukraatidega“”. 


Ja kui juba Ärselmann midagi nii põrutavat kuu- 
lis, siis ei jäänud Preevelgi sellest ilma. Need siis 


tegid järeldused ega hoolinud sellest, kas Roobu Kus- 


tas oli talu sularahas kinni maksnud või mitte. Seda 
hullem — jõukad mehed hakkavad mässama, mis siis 
vaeste ülesandeks jääb? 

Kui Vibu Villem torni alla oli kadunud, lausus 
Kustas: 


— Linnamehed tulid kirikud vist omakorda pilama! 
Tulin minagi seda vuatama ja ennast täiendama. Ka- 
daka Ansud olla jo nüid linnakivid ülesse künd ja uue 
seemne idanema pand! Varsti muudku lõika uudist! 


Haavakukk muigas. Oodati, mis Kadaka Antsud 
kostavad. Kadaka Antsudest sauna-Ants oli siin ja 
talle ei meeldinud, et ka pere-Ants tõsteti kividekünd- 
jaks, või vähemalt samasuguseks, nagu tema ennast 
hakkas pidama. 


— Linnakivid on ülesse küntud, aga imetegusi nüüd- 
sel ajal ei sünni. Vanades kütketes ollakse kinni ja 
uudismaad juuritakse seaninadega, vastas peigmees 
tähendussõnadega. 


Ta pidi veel midagi ütlema, sest huul liikus, kuid 
siis tuli peiupoiss ja hakkas peigmeest üles toa juure 
kutsuma, kus seati pruuti altari ette minekuks. 

— Tänane peigmees teeb veel mürtsu! hõigati noo- 
remate hulgast. — Täna suab nalla! 


218 


V-T RV MAFTITI 


Kuid kiriku juure kogunenud vanadele ajas see 
kananaha ihule. Et aga keegi ei teadnud, millist mürtsu 
teeb Kadakasauna Ants laulatuse ajal ning mis nalja 
seal saab, siis põles nii noor kui vana põnevast uudis- 
himust. 

Kui Ants nii teeks, et ta üldse pruudiga altari ette 
ei läheks, siis teeniks ta hirmsa põlastuse Neeme ja 
sauna rahvalt ning kõigilt pruudi ,kuulsatelt“ sugulas- 
telt. See oleks niisugune põnev sündmus, millest kogu 
kihelkonna õrnem sugu saaks jahvatada mõnda aega. 
Kui Ants hauguks laulatuse ajal õpetajale midagi 
vastu, ütleks talle näiteks, kuidas oli lugu selle ,,õndsa 
Luteruse katekiskmusega", mille ta andis Napatalu Ni- 
gulale, siis naeraks Roobu Kustas ja paljud ei saaks 
üldse aru selle tähendusest. Kui ta läheks kiriku ja 
sülitaks, siis näitaks ta, kui metsikuks võib linn muuta 
korraliku Kadakasauna Antsu. Aga kui tahaks siin 
midagi suuremat ette võtta, siis peaks ta koguma jul- 
gemaid külapoisse endale abilisteks ning varumees- 
teks. Kuid kas siin on kakski meest niisuguseid kan- 
gelasi, kes tuleksid kiriku ta kõrvale, kui ta ütleks 
sellele pastorile näkku, et ta on alatu lurjus. Ta peab 
minema sinna üksi ja laskma ennast välja visata Vibu 
Villemist ja veel teistest vöölmöldritest, kes löövad 
talle käed turja ja lohistavad ta ukse taha nagu san- 
darmid Kampsi Pritsu. Ei, ta leidis umbes, et siin on 
tegemist süsteemiga, mida ei väära tema üksikult. Siin 
peab küll midagi muud olema, millest ta veel kuidagi 
ei suuda aru saada, 

Kui ta nõnda kaksipidi mõteldes üles toa juure 
jõudis, oli pruudil pärg peas ja pruudiema silmad mär- 
jad peigmeest oodates, kes Roobu Kustasega üteldi ki- 
rikuõuel sõjanõu pidavat, kuidas kirikhärrat maha 
lüüa! 

Kui pulmalised kiriku hakkasid liikuma, kogunes 
rahvahulk neid vaatama, palistades teeääri ning kõn- 
gutades Antsule pead, nagu julgustaks teda oodata- 
vale vägiteole! Ants noogutas vastu. Rahvas hakkas 
valguma kiriku. Nooremad ruttasid vanemaist mööda, 
et paremaid kohti ,sisse võtta“, kust lavastust võiks 
jälgida. Kiriku oli aga juba ennegi rahvas peagu en- 
dises koosseisus paigale jäänud. Vanemad nais-kogu- 
duseliikmed pühkisid silmi, mõned ulusid harduses, 
nagu oleks tulemas suurim õnnetus, maavärin või 
viimnepäev. Mehed oleksid pannud piibud tossama, 
poleks see olnud kirikus, sest miskipärast kõditas nii 
erakordselt kurgus ning värinaid jooksis üle turja. 
Tüdrukute näod õhetasid. Köhatamised kaikusid äh- 
vardavalt ,,pühakoja“ võlvide all, nagu oleks kogu- 
duse hing mattumas. Pruut ja peigmees jäid seisma 
keset altariesist, pulmalised piirasid neid — peigmehe 
sugulased paremal, pruudi omad pahemal — poolkaa- 
res tiheda rõngana. 

Von Hoerschelmann ütles värisevi hääli lauluraa- 
matust kaks rida ja alustas viisi. Kogudus laulis kõr- 
gendatud toonis. Kuid vahetpidamata sirutati kaelu, 
et näha, milliseid liigutusi teeb või üritab see hirmus 
peigmees. 

Õpetaja luges piiblisalme. 

— Keda jumal on ühte pannud, seda ärgu lahu- 
tagu inimene mitte! 

Võeti sõrmused ja hakati neid pruutpaari sõrme 
toppima. Leena sõrm oli sirgena õieli, sinna läks väike 
kuldvõru kerge vaevaga, kuid teine lugu oli peigme- 
hega. Näha kohe, et takistas. Hoerschelmann mu- 
dis hulk aega, kuni pillas sõrmuse üle altariääre ki- 
riku põrandale. Sõrmus kukkus heleda kõlinaga ja 
veeres vagusa ning kiire jooksuga pulmaliste jalgu. 

Ega pole lihtne rahva hulgas. Tallavad laiakski! 
Nõnda oli hirmu ja usinust otsimisel. Kuid Antsule 
näis see meeldivatki! Talle tundus see toiming lõbu- 
sana! Siin sai naljagi. ,,Püha ja tõsine“ talitus oli 
muutunud elevaks sõrmusejahiks, millest ainult Hoer- 
schelmann osa ei võtnud. Hoerschelmannil oli veel 
küllalt piiblisalme ja allegooriaid tagavaraks, ning 
ta ladus neid üha rahvale ette, kes taamal ei taiba- 
nud sündmuste käiku, küll aga nägi kihinat-kahi- 
nat, askeldamist, küürutamist altari ees. Juba arvati, 
et Ants on midagi toime pannud, on juba mõne tembu 
teinud Hoerschelmannile. Võib-olla minestas pruut! 
Juhtus ehk midagi muud mõne pulmalisega! Ja rah- 
vas tõusis juba kirikupinkidele püsti. Hoerschelmann 
seisis nagu soolasammas ja sõitles üha noorpaari, 
kes peab usinuses ja kasinuses elama ning rohkesti 
sigitama, et neid saaks nagu liiva mere ääres. Ants 
seisis pea rinnal. Leena, kellel sõrmus sõrmes, oleks 
olnud endaga rahul, poleks olnud seda segadust. Ta 
hoidis tugevasti Antsu käest kinni, nagu kavatseks 
ta teda takistada üle altariserva kargamast! Toodi 
siiski Hoerschelmanni kätte kuldvõru, mis oli na- 
tuke nässu tallatud ja mida oli võimatu peigmehe 
sõrme ajada, kui seda ka taheti. Pastor ei kaotanud 
külma verd. Pühakirjast päevakohaseid salme luge- 
des ja piiblit tsiteerides pani ta sõrmuse osava kunst- 
niku liigutusega Antsu rinnatasku ja hakkas õnnista- 
des laiu talaarikäiseid üles ja alla lehvitama. 

— See ei loe! ütles Ants. 

See lause tuli nagu pool kogemata üle ta huulte. 
Ta kavatses ju muidugi midagi rohkem, midagi põne- 
vamat, midagi rabavamat, kuid kuna ta sesse ümbru- 
sesse, kogu selle meeleolu alla sattus, mis teda ümb- 
ritses, siis pidi ta tunnistama, et ta ei suutnud kuigi 
palju, et oli arg, saamatu ning isegi rumal enda mee- 

lest. Ühe sõnaga — arvas, et peab veel kirikutäie 
putru ära sööma ja tornitäie piima peale jooma. 

Aga siiski, midagi oli üteldud. Kõik jäid imestades 
vaatama-kuulatama. Taamalt hakati ettepoole trü- 
gima. Kuulmatu, peigmees räägib altari ees kirikhär- 
rale vastu. 

Hoerschelmann pööras selja ja jõudnud ristikuju 
ette, laskus põlvili. Ta põlvitas ja palvetas ebatava- 
liselt kaua, andes kogudusele aega toibumiseks. 

Kuid kahin kirikus ei vaibunud, kuna paljud ei tai- 
banud asjade tõelist olukorda. 

Hoerschelmann pööras aeglaselt ümber ja lausus, 
nagu poleks midagi juhtunud: 

— Armsad noored hinged. Mis jumal teeb, on ikka 
hea, tema arm jääb igavesti... Minge issandas, sest et 
olete jumala ees ühte pandud igavesest ajast igavesti. 
Aamen! 

See pidi tähendama, et on üsna ükskõik, kas sõr- 
mus on peigmehe sõrmes või pintsaku rinnataskus, 
Abielu on igapidi seaduslik. 

Ainult nüüd sündis veel üks ebatavalisi sündmusi, 
mis kogu kirikutäie rahvast pani otse jahmuma. Ants 
kahmas Leena ümbert kinni ja sirutas kaela Leena 
poole, et pruuti muidugi vist suudelda. Teadmata, mis 
ta sellega kavatses demonstreerida, kas ka kuidagi ki- 
rikut naeruvääristada. Et ta pisut vintis olles kogu 
selle toimingu ja sekelduste suhtes oli sattunud nagu 
heldinud meeleollu, siis arvas ta, et see loeb rohkem 
kui Ärselmanni õnnistus. 

Loomulik, et see kõik andis kogu kihelkonnale 
rohkesti kõneainet. Uhtedele meeldis, teistele mitte. 
Aga Kadakasauna Ants oli korraga omamoodi kuulus. 

Saunameeste seadused 


Kojusõit oli nüüd hoopis tormilisem kui kiriku- 
sõit. Hobusedki olid peruks muutunud pika kirikuaja 
lasilate küljes kõõludes ning külmetades. Noormehed 
hõikasid: 

— Õpp-õissa! 

Valged lindid lehvimas üle õla, mütsid kuklas, jalg, 
mis enamasti kängitsetud säärikusse, saanist väljas, 
kihutasid nad seisnud loomi üha suuremale traavile ja 
galopile. Tüdrukud kiljatasid heledasti vähimagi saa- 
niviite puhul ning haarasid kramplikult kord saani 
äärest, kord poisi käsivarrest. Paistis, et nii loomad 
kui inimesed olid kas vaimustatud või erutatud. 

Pruut pidi kombe kohaselt koju sõidutatama peig- 
mehe saanis, — nõnda ta istuski linnameeste posti- 
sõidukis. Posthobused polnud sattunud mingisse vai- 
mustusse, vaid sörkisid endise aeglase tempoga, luba- 
des lahkesti mööduda kõigil täkkudel ja isegi Neeme 
vanal märal, Samuti polnud kaks suurt aisakella 
vahetanud tooni, vaid paukusid endise kurbusega. 

Peigmehele näis see loomade külm rahu hakkavat 
närvidele. Ta ronis postipoisi kõrvale pukki, kahmas 
ise ohjad ja hakkas vanu vilunud loomi nõõtama, mis 
ei andnud paremaid tulemusi, vaid sõita tuli üha teiste 
sabas ning isegi veel rohkem maha jääda. Siiski jõuti 
õnnelikult Neemele, kus ees ootasid uued seiklused. 
Kõigepealt pulmavoor ei pääsenud toataguse männiku- 
-kuusiku vahelt läbi: mitu suurt kuuske ja mändi oli 
maha saetud ja risti üle tee lastud. Andis neid kõr- 
vale rükkida! Imelikul kombel oli need keegi nii- 
sugune lasknud, kes ise ei julgenud viina tulla norima, 

nagu see tavaks pidi olema. Õueväravasse jõudes 
olid väravad maasepanaeltega kinni naelutatud. 

Loomad mahutati viimaks reiale, küüni, inimesed 
kobisid tubadesse-kambritesse, kus sumin ja seleta- 
mine aina suurenes. Naisi, vähemalt saunaema, nähti 
silmi pühkivat, kuid enamus arvas, et: 

— Põleks võind uskudagi, et peigmees ei tunnista 
Ärselmanni laalatust ega kedagi. 

Kadakasauna Juhan liikus pea üsna seljas ja pop- 
sis vasklukkudega piipu. Neeme vanamees oli puge- 
nud reiale ja pobises endamisi. Viimaks tuli ta kamb- 
risse ja ütles: 

— Need on need saanameeste seadused! Ei äbi 
ega au kellegi ees. Põlluarijale nää minna, va vesi- 
püksid! 

Kambris pika pidulaua taga karjuti ,korka", mis 
pidi tähendama, et enne viin ei maitse, kui pruutpaar 
on suudelnud. Mis seal ikka! Nüüd läks see lihtsa- 
mini Kui altari ees! Ka viin sai maitse tagasi. 

Kui Kadakasauna Juhan üha endise rahuga piipu 
tossutas, nihutas Neeme vana ennast talle lähemale 
ja algas valju häälega, et kõik teda kuuleksid: 

— Kadaka, kuule, mis ma sulle ütlen. Need sinu 
seadused ei nää siis kedagi ette, ei kuningast ega ju- 
malad. 

Saunamees nagu kohmetas. Ta vaatas, nagu sauna- 
mehe kord ja kohus, arglikult ümber, kas niisuguseid 
arupärijaid veel rohkem leidub, ja lausus: 

— Ega kuuendiku seadusedki teistsugused sua 
olla. Ühed orjad oleme kõik. Sina mõisas, mina 
peremehe juures. Me teeme töö, teesed võtavad mati 
ja Ärselmann loeb sõnad peale! Sedasi on meie sea- 
dus ja aagreht. 

— Sedasi ta nagu on ühest küllest, aga teesest kül- 
lest: ega sis see kua miski seadus ole, kui kedagi ei 

tunnistata ja kirikus koeraviisi augutakse .. . Nisuke 
seadus kua juba ei kolva! 

— Ei tea, kelle oma veel peale jääb, kui juba 
mehed selle eest vällas on ja vabatriiki nõuavad! 

— Ah, köisert tahvad kua veel troonilt ää! vihas- 
tas nüüd Neeme taat. Ega seda ole... äh, äh, äh... 
Ega seda ole... 

Sauna-Juhan tõusis, koputas piibu tühjaks vastu 
kabjastunud pöidlaküünt, võttis varnast mütsi ja lah- 
kus kambrist. Nähtavasti ei pidanud ta Neemet vää- 
riliseks vastaseks või jälle pidas liiga rumalaks, et 
sellega pikemalt vaielda. Et väljas püsis kena talve- 
ilm, siis just kui tõmbas mehe õue, sealt värava taha 
ning edasi lonkides toataguse kuusiku vahele, kus ta 
varem polnud käinudki. Ning kae meelelahutust. 
Oravgi lipsas üle tee ja kribis teravaid küüsi männi- 
korpa surudes kõverale oksale. Saba selga, käbi kahe 
väikese käpa vahele ja lestad muudkui lendavad! 
Veider selle väikese looma maitse. Katsugu sauna- 
vana vaigust käbi närida. Aga seal ta muudkui krõ- 
bistab, silmad nagu saapanööbid, hambad pikad nagu 
piid. Saunaisa vaatles loomakest mõne hetke ja pöö- 
ras tagasi. 

Ta astus värskena ning heatujulisena pulmamajja, 
kus rahvas oli tema juba unustanud ega Neeme Aadu 
pööranud talle tähelepanu, kuna päevakorral oli uusi 
asju. 

— St, st! 

Haavakukk lõi tugeva kõlksu vastu taldriku äärt. 
Nähtavasti tahtis ta midagi kõnetaolist üritada, sest 
ta oli püsti tõusnud ja vaatas ringi, nagu ootaks ta 
pulmarahva omavahelise mõmisemise vaikimist. Erk- 
samad olid teda kohe tähele pannud ja kuulatama 
jäänud, ainult mõned uhked Neeme peremehe sugu- 
lased tegelesid mingi tähtsa küsimusega. 

— Siin on jumalasõna ja viina, sealiha ja õlut, 
sülti ja vorsti* Neeme peremehe rikkast heldusest 
külalistele pakutud, algas Haavakukk. Ma oleksin 
tahtnud kõige selle eest tänada ja ühtlasi meele tule- 
tada ühte rahvalaulu: 


Orjakere — kangetkõhtu — 
See teeb silgud sääremarjaks, 
Aganad kõõlusteks kõvadeks, 
Tangukördi küljeluuksa, 
Kartulad kaelakontideksa! 
Rauast sirget seljaroogu! 
Raba veest vere punase!... 
Et ei kardaks rüütlimõeka, 
Rüütlimõeka mõrudat, 
Keisrikirvest kibedat, 
Tapakirvest tugevat... 


— Meie esivanemad leelutasid seda salamahti oma 
madalates onnides piiruvalgusel ja ootasid. Ootasid 
ja lootsid oma kehva elu parandada. Orjakere — 
kangetkõhtu, see pidi kõik seedima, see pidi kõik sel- 
leks tegema, et mehed oleksid tugevad, vaprad ja jul- 
ged, kes ei karda rüütlimõeka, keisrikirvest ega tapa- 
riista. Kuid kudamoodi või mis ajal pidi see silma- 
pilk tulema, et maharõhutud esivanemad võiksid vasta 
hakata allaheitjatele, peksjatele ning piinajatele, seda 
ei suutnud keegi ette kujutada. Keegi ei suutnud 
ega osanud talupojarahvast juhatada. Tõusid üksi- 
kud julged mehed ja hakkasid puntuitama, nagu siin 
mõisaski, nagu ma olen kuulnud, parun Üksküllide, 
või mis nende nimed olid, vasta.” Nüüd olge, mehed, 
kohe kindlad, asjad hakkavad teistmoodi minema. 
Nüüd on ka meil juba suuri vabrikuid ja tööliste 
klass... Vat see... 

Auväärt põlluharijad hakkasid köhatama. Joob- 

nute lällutamine, mis oli veidi vaikinud, kuna jutu 
algus tundus mõnus, algas taas, sest kae, kuhu välja 
juhiti. 

Kui Haavakukk katsus jätkata ja seletada, kuidas 
vabriku mehed pidid vabanema ekspluataatsiast, hüü- 
dis paks onu: 

— Tea, keda siis sööma akkad, kui kõik aga ää 
kautakse? Peremees ja juhataja ja vabrikant peab 
ikka olema... Kis sulle sis tööd annab... 

Nüüd lõi Neeme Aadugi hulka. 

— Ega siin põle töölised, et nisukest kõnet 
aada... Siin on ausad põllumehed... Ja mässud, 
mis vanaste on old, need on nüid unustud ja pun- 
tuisi põle talupoja inimesel vaja... Talupojal põle 
muud kui tee tööd ja palu jumalat... Kis mässata 
tahab ja selleks aega on, see mässaku ja tormaku, 
Siberi põhjas neil ruumi küll... 

- x  -- Ei vat; mina sellega nõus ei ole, katsus Haava- 
kukk jätkata. 

— Eiole, ei ole... Ära ole! hüüdis paks onu jul- 
gemini. 

— Vat, meil põle ju kaotada muud kui ahelad, 
võita aga terve maailm... lausus Haavakukk patee- 
tiliselt. 

— Oh, öh, öh, hirnuti, ega pandud kõneüritajat 
suuremat tähelegi. 

— Ega siin põle mõned töölised... Siin on ausad 
põlluarijad, toonitas aga piduperemees ja sundis kord 
üht, kord teist pulmalist jooma. — Eks ole tõsi? küsis 
ta vahel sekka. 

— Va rikkad ja ausad kivikärka põlluarijad ... 
osatas Kadakasauna Juhan. 

— Mes! Mes! karjus Neeme, nagu tahaks ta sauna- 
mehe suu igaveseks sulgeda oma mes'idega. Vana- 

mehed tõusid mõlemad püsti ja vahtisid teineteise 
silmi nagu kuked. 

Nõksu Juhanit ega Tibu Tõnu polnud pulma kut- 
sutud. Kahju. Asja luuleline külg kannatas. Oleks 
võinud ka kergesti nõnda juhtuda, et Haavakukk oleks 
leidnud Nõksu Juhanis endale kindla pooldaja, sest — 
Neeme oli ju Haavakuke vastu. Ja kui Neeme on 
kellegi poolt, siis peab Nõksu selle vastu olema ilm- 
tingimata. Niisugune on põlluharija seadus. Kuid 
Haavakukel polnud vajadust abiliste järele. Ta püü- 
dis kangekaelselt ausatele põlluharijatele selgeks teha 
seda, mis tal endalgi selge polnud ja mida keegi pol- 
nud enne siin Neeme katuse all veel selgeks teinud 
ega puudutanudki. Ta ütles hoopis rabava uudise: 

— Töölised oleks ja jääks igavesti orjadeks, vab- 
rikantide orjadeks, põleks tulnud üks tähtis mees... 

See oli uudis tõepoolest. Mis mees see võiks küll 
olla, kes nii suure heateo suutis korda saata. 

— Noh! Kis see sis on? küsis Neeme, kuna kõik 
pidasid hinge. 

— Kaarel Marks... vastas Haavakukk. 

Ants plaksutas. Nõnda vaimustavalt mõjus see 
temale. 

— Koera saba alla! vastas Neeme sama rõhuga. 
Nüüd plaksutati talle. 

Kuid Haavakukk leidis, et tema jutt polnud veel 
lõppenud. Ta tegi veel kord tst, ja kui sumin ei vai- 
kinud, lõi ta lusikaga vastu kaussi tugeva kõlksu. 

— ...Sedasi on lood! — — — Tõsi ta on... Ega 
mina ei salga... Siin on kõik ausad ja hoolsad põllu- 
harijad, nagu piduperemees ja perenaene. Aga kui 
me vaatame, mis me siis näeme! Ka nemad, need 
ausad põlluharijad, on niisama nagu meie, need 
olinnavurled“, kapitalismuse rõhumise ja... ja... 
kuda nüüd ütelda, ekspluataatsia all. Eks parunid ja 

vonnid ole nüüd samasugused kapitalistid nagu meie 
direktorid ja Ponomarjev, eks ole, Vasak? 

— Ilmtingimata! vastas peigmees. — Ainult ega 
nemad, need vägevad põlluharijad, taha sellest kuul- 
dagi. 

— Noh, sina oled, väimeespoeg, mul see õige 
mässumees! Sina lakud altari ees naist ja kui äda 
kää, sis isegi otsid sule ja tindipoti ja kirjutad pruu- 
dile, et akkame, ega muud kui va armukest elama! 

— Sõber! hüüdis peigmees Haavakukele, — lase 
edasi! Kis ütles, et seeme kukub siin kaljule! Äia- 
papa tunneb mul kõige rohkem asja! Tema tuleb 
kõige enne linnameeste kampa ja sõidab oma vana 
märaga vabaduse poole tuhatnelja! 

— Nisuksed päitsud teavad vabadusest või ke- 
dagi! ümises üsna kuuldavalt Kadakasauna vana 
Juhan, kellele poja nali sugugi ei meeldinud. 

— Ena asja! hüüatasid põlluharijad teise laua 
otsas. — Vabadusesse sõitjad! ... 

Neeme ema, kes seni oli köögimail talitanud, rüh- 
kis väimehe lähedusse ja jutustas, käsi põlle alla 
seades: 

— Äe, kuulake nüid me isa! See tea kedagi! 
Aga minu isaisa reakis ühtepuhku, et siin Jõe mõi- 
sas akand talupojad ikka päriselt mässama, pand 
kupja keldresse kinni ja taht parunilegi naha kallale 
kippuda, aga kuberner käskind sõjavääd tulla ja 
mehed kinni võtta ja maha lasta. Võetud siis mõned 
ninamehed kinni ja antud kakskümmend viis sirakat 
vastu s... ja siis old nagu lambad! Need on need 
kanged mehed! Et kui just nüid linnast tuleks... 

— Kuulake jah, kuulake mo tarka naest! hüüatas 
Neeme peremees. — Põlluarijad lasku ennast nisu- 
kestest ninapidi vidada! Ega seda ole! Me teame 
ise... mis me teeme! 

— Kaste sis tahate ütelda, et need inimsed, kis 
siin mäda metsakolkaid elavad, on targemad kui need, 
kis linnas rahva ulkas elavad ja inimestega läbi käi- 
vad, küsis Neeme ema. 

— Mida rohkem koeri koos, seda vedelam lake, 
sähvas suurte rindadega onu ja kinnitas, et tema töö- 
lised olevat kõik vagased nagu talled, aga noh — lin- 
nas, seal on nad rajakad küll! 

Nõnda tekkis pulmamajas mitu rühmitist, kes kat- 
susid isekeskis eluprobleeme arutada, kuid mitte kaua, 
sest juba üteldi lauluraamatust jälle sõnu ette ja algas 
õhtune söömaaeg! 

Klaasid valati täis, õllekann ja suur kahetoobine 
toop käisid vahetpidamata ringi. 

Tüdrukud kiljusid, sest viin oli jälle ,,korkaks“ 
muutunud ning noormehed püüdsid seda magustada. 

Kuid Haavakuke ja peigmehe ümber oli kogunenud 
huvitatud mehi, kes seadsid linnameestele mitmesugu- 
seid küsimusi. 

Peigmees tegi asjaliku näo ja seletas: 

— Mulle rääkis kord üks väga tark mees, et veu- 
dalismus on meil veel maksmas. Aga kapitalismus 
ei salli veudalismust ja tahab selle ää kautada. Selle- 
pärast! Vabatriiki tahavad linnamehed! Vabatriikis 
on see ainus õige vabadus... 

Neeme peremees ei nõustunud sellega. See pol- 
nud tema meelest muud kui loba ja tühi unistus. 

— Kui on ikka ea köiser, nagu oli Aleksander II, 
ütles ta väga autoriteetselt ja julgesti, kuna keisri 


kaitseks oli tõesti julge välja astuda, — siis põle 
vabatriiki ega kedagi vaja. — Aga ega nisuke köiser 
kaua seesa, möönis ta kohe, — see notitakse jalamaid 
kuskilt nurga takka maha... Mõisnikud võtavad 


tossu välla... 

— Kus sis mõisnikud... hüüdis väimees, kes 
arvas seda asja juba tundvat. — Seda tegid need, kes 
arvavad, et kui üks sea pähe maha lüüa, siis teised ei 
julge enam nii sead olla... Aga mina seda terroris- 
must ei poolda ja Haavakukk ka ei poolda. 

— Äh, vurled! Koera saba alla, muud ühti! lõi 
Neeme põlluharija käega kõigi ,,mõistlike“ talupoe- 
gade heakskiitvate pilkude all ja lahkus kambrist. 

Nõnda nähti Kadakasauna Antsu pulmas igamees 
jäävat eri arvamisele. Kuid kui juba laiali oli sõide- 
tud ja kunagi kuskil kuidagi raskest, tapvast tööst, 
mida nii maa- kui linnarahvas pidi tegema, mahti saadi 
ja aega just kirikus ega kõrtsi juures ära ei raisatud, 
siis meenusid siinseile vaidlejaile sageli need mõtted. 
Neid jutustati teistele edasigi kas Jõe kirikumäe all, 
Roobu seltsimajas või Koliküla poe juures, kus rah- 
vast käis koos vabadel tundidel. 

